
Autori tänuavaldus 


Käesoleva raamatu saamislugu on küllalt pikk ja keeruline. Sooviksin 
siinkohal kogu tõde ümberjutustamata tänada suurt hulka sõpru, tuttavaid ja 
häid inimesi, kes raamatu valmimisel ühel või teisel viisil kaasa aitasid. 


Minu siiras tänu kuulub pr.Ede Stevensonile (sünd.Riipalu) ja dr.Thomas 
Stevensonile Inglismaalt, kelle panust raamatu valmimisele on raske 
alahinnata. Suur tänu Veiko Kullake, Andres Stein'ile ja Erik Konno'le. Tänu 
Teile on see raamat selline nagu ta on. 


Käsikirja redigeerimisel ja parandamisel olid hindamatuks abiks Marek 
Nisuma, Leo Tammiksaar, Rasmus Kagge, Ülo Pärn, Heino Prunsvelt ja 
Lembit Roosimägi. 


Erinevad materjalid raamatusse on jõudnud tänu Taavi Eplik'ule, Petter 
Kjellander'ile, Sander Ott Eelmaale, Jüri Kask'ile, Rainer ja Risto Võsaste'le, 
Helju ja Alari Kütfile, Andri Ollema'le, Hannes Soosaarele, Andrus Stein'ile. 


Minu sügav kummardus ka sõpradele, kes vahel isegi enesele teadmata ja 
tahtmatult andsid oma panuse käesoleva kirjutise valmimisele. Aitäh Rain 
Pent, Kalle Kabanen, Ivo Kütt, Viktor Nõmm, Aivar Otsalt, Toomas 
Klaarmann! 


Harald Riipalu lugu ei ole sõjajutt. See pole ka ajalooraamat. 


See on jutustus ühe Eesti mehe elust ja saatusest läbi ajaloo ja sõja. Selliseid 
lugusid on palju. Aeg oli selline, mis neid lugusid kirjutas. Raske on leida 
Eestimaal perekonda, keda Teine maailmasõda ühel või teisel viisil poleks 
puudutanud. 


Seda lugu võime nimetada ka tavaliseks, kuna inimesi, kes on sammunud 
sarnasel aja- ja saatuseteljel, on meie kõigi tuttavate, sugulaste või 
lähedaste hulgas. Tinglikult saame selle telje jagada mitmeks osaks: elu 
vabas Eestis, Nõukogude okupatsioon, sõda, elu kodust eemal või uuesti 
okupatsioon. Kahjuks jääb aga järjest vähemaks inimesi, kes neid sündmusi 
veel ehedalt mäletavad. Kiirelt muutuvas elus muutuvad ka väärtused ja 
tõekspidamised. Meie väikese rahva ajaloos on aga sündmusi ja inimesi, 
keda me unustada ei tohiks. Ja neid on palju. 


Harald Riipalu lugu on väga eriline lugu. See on jutustus Venemaal sündinud 
kehva tervisega talupoisist, kes juba 32 aasta vanusena juhtis rügementi 
võidukais lahinguis Eesti piiride kaitsel. Ühena vähestest vääristati teda selle 
eest Raudristi Rüütliristiga. 


Ükski inimene ega lugu pole ideaalne. Ei olnud seda Harald Riipalu ega ole 
seda ka tema lugu. Kui me oleme harjunud enamikust Eesti sõjakangelastest 
lugema ja kuulma lugusid tavaliselt ainult positiivses ülivõrdes, siis Riipalu 
kohta seda öelda ei saa. Tema kohta liigub palju ka väga negatiivse 
alatooniga legende. Mõnele nendest saame järgnevatel lehekülgedel ka 
selgituse ja mõne seni kuulmata loo avaldame ehk koguni esmakordselt. 


Harald Riipalu lugu polegi tegelikult jutustus ainult Harald Riipalust. Siin 
kaante vahel on paljude sõjameeste lühendatud variandis lood. Kõik need 
inimesed on puutunud kokku selle raamatu peategelasega või etendanud 
olulist osa käsitletavates sündmustes. Siin on nii positiivseid kui negatiivseid 
tegelasi ja lühilugusid - kõik ikka selleks, et lugeja saaks võimalikult hea ja 
kireva pildi tollest ajast, sündmustest ja inimestest. 


Miks mina selle loo kirjutasin? Vastuseid on mitu. 


Huvi Teise maailmasõja ajaloo ja eriti Eesti meeste tegemiste vastu tekkis 
mul juba poisipõlves. Minul oli ,õnn" käia koolis veel ajal, mil Suure 
Isamaasõja ajalugu õpetati sootuks teistes värvides. Minu peas tekitas see 
parajalt suure segaduse. 


Olen kasvanud kodus, kus on alati hinnatud tõelisi väärtusi. Minu mõlemad 
vanemad on sündinud ,eesti ajal" ja neil on isiklikke mälestusi Teise 
maailmasõja sündmustest Eestis. Emapoolne vanaisa tapeti 1946.aastal 
punaste võimukandjate poolt. . Samuti rääkis vanaema tihti lugusid 
kokkupuudetest nii Saksa kui Vene sõduritega. Millegipärast olid sakslastega 
seotud mälestused alati rõõmsad - lastele jagati kompvekke, mängiti suupilli 
jne. Vene sõdurite lood tõid vanaemale tihti pisara silma - küll prooviti vägisi 
sõrmest ära võtta laulatussõrmust, küll pöörati maja segamini. Ja lõpuks veel 
piinati vanaisa surnuks. 


Ka minu isa mälestused olid samasugused. Tema kodutalus korteris olnud 
sakslased kutsuti talupere ühisesse jõululauda. Saksa sõdurite poolt olid 
kõigile pereliikmeile kingitused, vanaisalt paluti luba laulda ,Püha ööd". 


Pärast venelaste külaskäiku tallu jäid maha segipööratud toad, õuel tapetud 
loomad. Rebiti puruks minu onule Kaitseliidu poolt kingitud raamat ,Nimed 
Marmortahvlil" ja visati ahju vanaisa medalid Vabadussõjast ja Landeswehri 
sõjast osavõtu eest, mis politruk oli üles leidnud. 


Koolis räägiti meile aga hoopis midagi muud - ajalootunnis õpetatu oli otse 
vastupidine. Selline olukord, kus oli raske uskuda, et õpetajad valetavad, aga 
samas polnud põhjust kahelda ka koduste mälestustes, tekitas minus erilise 
huvi tõe ja selguse vastu. Mis siis ikkagi toimus? Kes olid head ja kes halvad! 
Kas hea võidab alati kurja? Kas see tähendab, et võitja on ka alati hea? 


Ainuke võimalus selguse saamiseks oli lugeda ja teadmisi ammutada 


erinevatest allikatest. Just selguse ja arusaama huvides loetud materjalidest 
hakkas kogunema erinevaid fakte ja lugusid Harald Riipalu kohta. Tema isik 
hakkas huvi pakkuma ühelt poolt just seepärast, et temast ei räägitud sugugi 
ainult head. Sõdurite poolt oli ka väga halvustavat suhtumist. Kas need 
kuuldused vastavad tõele? 


Sarnaselt nõukogude ajal kooliskäinuga on ka tänapäevases suures ja 
ühinevas Euroopas teinekord raske vahet teha omal ja võõral ning tähtsal ja 
vähetähtsal. Kindlasti ei saa tõmmata arvestatavaid paralleele Nõukogude 
Liidu ja Euroopa Liidu vahele. Aga noortel, alles kujunevatel isiksustel võib 
teinekord tekkida raskusi päris oma ja väikese Eesti asja väärtustamisel. 


Osaledes ,Tagasi kooli" programmis ja andes tunde Jõgeva Gümnaasiumi 
lõpuklassidele, tõdesin üllatusega, et keegi polnud kuulnud Harald Riipalu 
nime. See on üks vähetähtis näide, aga isamaalise kasvatuse seisukohast 
peaks see siiski mõtlemisainet andma. Küsimus pole niivõrd konkreetselt 
Riipalus kui aja ja inimeste tundmises tervikuna. Üleilmsed sündmused ja 
tähtpäevad nagu näiteks holokaustipäev pole kindlasti ainsad, millest haritud 
eestlane teadma peaks. 


Lood isamaalise kasvatusega pole korras ka teistes eluvaldkondades. Toon 
näitena politseiniku, kelle isiklikku sõiduautot ehib Georgi kint. Jällegi pisiasi, 
aga väärib tähelepanu. Kas kõik tänased Georgi lindi kandjad teavad, et selle 
1769.aastal Vene keisrinna Katariina II poolt asutatud ordeniga autasustati 
ainult lahingus eriliselt silma paistnud ohvitsere? Georgi ordeni kavalerid olid 
austatud ja lugupeetud isikud kuni punaste võimuletulekuni. Paljud Georgi 
ordeni kavalerid tapeti punase terrori käigus. Seega võib tänapäeval enda 
ehtimist selle kuldse-mustatriibulise lindiga tõlgendada mitmeti. Keda või 
mida Georgi lindi eksponeerijad siis tegelikult sümboliseerivad? 


Isamaaline kasvatus ei saa olla teooria või õpetus. Vastuvõetav ja arusaadav 
saab see olla mäletamist ja -tähtsustamist väärt sündmuste - ning 
silmapaistvate isikute tegevuse kaudu. Eesti ajalugu on neist tulvil. Kas me 
ainult tahame ja alati ka julgeme neist rääkida? Isamaalisus ei tohi olla 
»kiiks"! 


Harald Riipalu kodutalu asus ja lapsepõlv möödus Põhja-Tartumaal, tänasel 
Jõgevamaal. Väikesel Jõgevamaal on möödunud ka minu lapsepõlv ja suur 
osa elust. Väikesed kohad aga ei sünnita ainult väikesi inimesi - oma kandi 
kuulsusi tuleb ainult teada ja tunda. Kui paljud näiteks teavad, et lisaks 
Riipalule on Jõgevamaal kõigest mõneteistkümne kilomeetri kaugusel Riipalu 
kodutalust, ka Eesti Leegioni kindralinspektori Johannes Soodla sünnikoht? 
Jõgevamaa juurtega on ka kapten Karl Tiimann ja veel paljud teisedki Eesti 
sõjaväelased. 


Olen selle raamatu kirjutamisel taotluslikult kasutanud väga palju Harald 
Riipalu enda poolt kirjapandut. Eelkõige on see kantud eesmärgist luua 
lugejale erinevate sündmuste kajastamise kõrval ka pilt Harald Riipalust. Nii 
nagu käekiri, räägib ka inimese poolt kirjapandu temast endast väga palju. 


Panin kaante vahele hulga erinevat materjali ja proovisin niipalju kui võimalik 
hoiduda = hinnangute andmisest. Väga paljudele raamatus - kirjeldatud 
sündmustele on juba oma hinnangu andnud hoopis pädevamad inimesed ja 
institutsioonid, kui seda on nende ridade tagasihoidlik kirjutaja. Seepärast 
esitasin ja analüüsisin mitmesuguseid fakte, dokumente ja mälestusi, et 
lugeja saaks ise oma arvamuse kujundada. Faktiliste andmete esitamisel on 
kasutatud nii arhiivimaterjale kui ka erinevaid ajalooallikaid. Samuti on 
raamatus hulgaliselt sõjameeste mälestusi ja meenutusi. Eelnimetatud 
allikatel on kindlasti täpsuse ja usaldusväärsuse seisukohalt erinev kaal. 
Loodan, et nii mõnigi täpsustatud fakt pälvib tõsisema sõjaajaloo-huvilise 
tähelepanu. Sõjameeste ehedad ja pisut lõbusadki mälestused peaks aga 
tegema lugemise huvitavaks ja nauditavaks ka laiemale lugejaskonnale. 


Kogutud materjalile Riipalu kohta lisandus veel nagu kirsina tordi peale 
külaskäiku Inglismaale Harald Riipalu tütre Ede Stevensoni juurde. Võimalus 
teda = intervjueerida ja kasutada materjale / Harald Riipalu — isiklikust 
pildialbumist lisasid hulga väärtuslikku informatsiooni, mida olnuks patt ainult 
endale hoida. Hea suhe ja kirjavahetus Edega on autoril säilinud tänaseni. 


Olen püüdnud kirjeldada selles raamatus veidi täpsemalt sündmusi, mida 
praeguseks on veidi vähem kajastatud. Olgu selleks siis kaitsepataljonide osa 
või Riipalu tegevus välismaal. Kronoloogia huvides liigume ka mööda Narva 
rinde sündmusi, aga seal proovisin siis välja sõeluda eelkõige need episoodid, 
mis on otseselt Riipaluga seotud. Sinimägede lahingute kohta on olemas 
suurepäraseid teoseid, mille ümberkirjutamisel poleks sügavat mõtet. 
Novogrudoki sündmuste kajastamisel on kasutatud Max Jakobsoni komisjoni 
raporteid ja uurimusi. Autor annab endale selgelt aru, et kaalukategooriad 
komisjoni liikmete ja nende ridade kirjutaja vahel on täiesti erinevad. 
Vähimalgi määral komisjoni tööd arvustamata olen toonud lugejani fakte ja 


mitmetimõistetavusi komisjoni tegvuse tulemustes ja järeldustes. Näeme, et 
komisjoni raporteid on võimalik mitmeti tõlgendada ja kahjuks on erinevad 
huvigrupid seda ka teinud. 


Väga suur osa raamatu kirjutamisest langes aega, kui kirjutajal tuli varna 
riputada vorm, mida oli kantud pea 18 aastat. Tahtmatult tekkis kirjutamise 
ajal paralleele raamatus kirjeldatud sündmuste ja persoonide ning tänaste 
vormi- ja võimukandjate vahel. Riigiteenistuses olles ei oleks olnud võimalik 
endale seliseid mõtteavaldusi lubada, nagu käesoleva raamatu kaante vahele 
on kirja saanud. Ehk on siin pisut ka tiitpiibelehelikku irisemist? Kui palju see 
käesolevat kirjutist rikub, olgu lugeja otsustada. 


Ingliskeelse sõna history saame veidi kirjanduslikult lähenedes jagada 
kaheks: his story. Tõlkes seega tema lugu. Niisiis pole ka ajalugu midagi 
muud kui kellegi lugu. Nende kaante vahel on aga nii Harald Riipalu kui ka 
paljude teiste lood. Ja kindlasti osa ka nende ridade kirjutaja enda loost. 


Perekond Reibach 


Kõik saab alguse kodust. Vaatamata sellele, kuhu viib meid elutee või kellena 
oma igapäevast leiba teenime, on meil kõigil vanemad, kodu, lapsepõlv ja 
alati ka hulk mälestusi, mis kunagi ei unune. Vanemad jätavad meisse alati 
jälje. Milline see saab olema, sõltub juba ajast, oludest ja loomulikult ka 
vanematest endist. 


Ka Harald Riipalu lugu on igati sobilik alustada tema vanematest. Autoril ei 
olnud eesmärk Riipalude suguvõsa uurimine, seepärast ei lähe me ka tagasi 
kuigi kaugesse minevikku. Küll aga teeme mõne sõnaga juttu tema emast ja 
isast. 


Harald Riipalu isa Robert August Reibach sündis Tartumaal Vara vallas 
8.märtsil 1877.aastal. Tema isa Mart (Märt) pidas möldriametit. 


Haraldi ema Emilie Marie Tross (Tros) sündis 26.novembril 1884. Tema isa 
Peetri (Peter) esivanemate jälgi on võimalik leida Ruskaverest juba 
19.sajandi algusest. 


Maarja-Magdaleena koguduse — kirikuraamatust leiame akti nr.29, mis 
kinnitab, et Robert August Reibach ja Emilie MarieTross laulatati Maarja- 
Magdaleena kirikus 27.märtsil 1911. 


Pärast abiellumist, 1912.aastal sai Augustist Trosside talu jagamise 
tulemusena Küti talu peremees. Seega oli Harald Riipalu kodu tema 
emapoolse suguvõsa talu, mille Emilie isa Peeter pärandas August Reibachile. 
Kuni oma surmani elasid talus ka Harald Riipalu emapoolne vanaema ja 
vanaisa. 


Talu asus maalilisel voortega maastikul Saare vallas kauni Kääpa jõe kaldal. 
Talu suurus oli 44 hektarit.1939.aastal oli talus kaheksa lehma, kaks hobust 
ja 60 õunapuud. Sellised andmed pidas August Riipalu ise vajalikuks ja 
sobilikuks esitada teatmiku ,Eesti talundid" koostajatele. 


Oma kodutalu ja eriti sealseid saunaskäike meenutas Harald Riipalu 
1943.aastal Neveli lähedal toimunud lahingute aegu. Eesti kombe kohaselt oli 
sõduritel seal samuti saun ehitatud. Saunaskäigust rindel kirjutas Riipalu nii: 
»Kõik see viis mõtted kunagisele lapsepõlve mälestustemaale kodutallu, kus 
alt Kääpa jõe äärest saunast mindi isa kannul üles mäele, kahel pool jalgrada 
varasest kastest märjad timutipead ja lõikeheinad." 


Haraldi Riipalu tütar Ede mäletab veel tänaseni Küti talu, kus ta lapsena tihti 
viibis. Eriti selgelt on meeles kooguga kaev keset õue ja värskete heinte lõhn 
lakas, kus ta tüdrukupõlves maal olles koos vanematega magas. 


Augusti ja Emilie peres oli viis last: Harald, Elma, Viima, Marta ja Nelli. Kõige 
vanem oli poeg Harald, kelle elukäiku ei saa ka parema tahtmise juures 
õnnelikuks pidada. Samas oli aga saatus tema kahe õe vastu veelgi karmim. 
Nimelt suri Elma juba nelja-aastasena, Viima aga leiti koos abikaasaga 
1941.aastal Värskast tapetuna. Vilmaga juhtunu täpsemaid asjaolusid ei 
õnnestunud kirjutajal kahjuks välja selgitada. 


Martal õnnestus 1944.aastal koos Haraldi abikaasa ja tütrega Eestist lahkuda 
ning jõuda Inglismaale. Ta abiellus seal inseneriga ja neil oli kaks last. Marta 
suri Inglismaal Weston-Super-Mare's 1999.aastal. 


Nelli, kes on juba väga auväärss vanuses, elab tänaseni Jõgevamaal. 


Haraldi isa August suri 1949.aastal ja ema Emilie 1953.aastal. Mõlemad on 
maetud Maarja-Magdaleena kalmistusele Jõgevamaal. 


Selguse huvides kirjutan siinkohal ka Riipalude nime saamisloost - nii vähe, 
kui sellest üldse teada on. Nimi eestindati, nagu seda tehti väga paljudes 
Eestimaa peredes. Pisut huvitavamaks teeb selle saamisloo aga see, et 
esimesena võtsid endale Riipalu nime Harald koos abikaasaga. Onomastika 
andmebaas Ajalooarhiivis näitab, et 7.juulil 1936.aastal Tallinnas on Reibach'i 
nimi eestindatud Riipaluks. 


Isa ja ülejäänud pere võtsid sama nime aga alles peaaegu aasta hiljem. 
Andmebaas näitab, et Saare vallas sai Reibachist Riipalu 4.juunil 1937. Seega 


on Riipalu nime esimesena endale valinud Harald ja alles siis tema Saare 
vallas elanud vanemad. Tänaseni on teadmata, kas Harald selle kavatsuse 
isaga eelnevalt ka läbi rääkis või talitas ta oma parema äranägemise järgi. 
Nii nagu ta tegi palju kordi hiljemgi, ka kõige lootusetumates olukordades... 


Harald Reibach 


Veidi segased lood on Harald Riipalu sünniaja ja ka sünnikohaga. Veel 
tänapäeval leiame nii mõneski allikas Harald Riipalu sünniajaks 13.aprill 
1912. Autorile on teadmata selle kuupäeva tekke põhjus, küll aga pole sellel 
seost Harald Riipalu sünniga. 


Harald Reibach on sündinud 31.jaanuaril 1912 vana kalendri järgi. Täna 
kasutusel oleva kalendri järgi on Harald Riipalu sünnikuupäev 13.veebruar 
1812. 


Veelgi segasem on lugu sünnikohaga. Leiame dokumente, kus on märgitud 
lihtsalt Venemaa. Leiame viiteid ka Sankt-Peterburgile, Volossovole ja veel 
mõnele Venemaa külale või linnale. 


Näiteks on — Riipalu märkinud oma «SS-i — isiklikus toimikus — kõikides 
dokumentides, kus sünnikohta on küsitud, oma sünnikohaks Petersburg, 
Russland. 


Vanemad ja ka Harald ise on mõnes dokumendis märkinud oma sünnikohaks 
kas Saare vald või Ruskavere. 


Kui sünnikuupäeva õigsust on võimalik kinnitada erinevate allikate abil ja ka 
Harald Riipalu tänaseni elus oleva tütre Ede sõnadega, siis sünnikohaga on 
asi veidi keerukam. 


1912.aastal — viibisid August ja Emilie / Reibach / Venemaal - Peterburi 
kubermangus. Enamikus — allikates märgitakse, et August Reibach oli 
Volossovos samanimelise mõisa rentnik. Tänapäeval on raske leida 
adekvaatseid andmeid Volossovo mõisa kohta. Küll aga oli Volossovo 
raudteejaam Peterburi-Reveli (Tallinn) raudteel olemas juba 1870 aastal. 
Pool kilomeetrit jaamast eemal asus küla. 


Autori arvates võis Harald Riipalu kõige reaalsem täpne sünnikoht olla 
Torossovo ehk Tarassovo, Torossovo asub Volossovost kümne kilomeetri 
kaugusel. Seal ilmselt oli ametis ka Haraldi isa. Kindlasti kastati sinna 
jõudmiseks Volossovo raudteejaama. Ilmselt on Riipalu Saksa sõjaväes ise 
selguse ja lihtsuse huvides kirjutanud sünnikoha andmetes ,Sankt-Peterburg, 
Russland" Arvatavasti oleks olnud tükk tegemist, seletamaks ,aarialastele" 
ühe või teise Vene küla nimetust, asukohast rääkimata. 


Samuti on väheusutav, et Sankt-Peterburist umbes 60 kilomeetri kaugusel 
asuvatest küladest sel ajal linna sünnitama sõideti. 


Eeltoodu veenvaks kinnituseks on 15.juunil 1926.aastal Maarja-Magdaleena 
koguduse õpetaja poolt välja antud dokument esitamiseks koolile, kus 
seisab: ,Harald Reibach, Robert Augusti p., sündis Torosovos, 31.jaanuaril 
1912 v.kal.j., ristitud Ev-luth.usku". 


Kui sel ajal kuhugi üldse täpseid andmeid esitati, siis võis selleks kindlasti olla 
kirik. 


Seega on autori arvates korrektne, kui väidame, et Harald Riipalu 
(sünnijärgne nimi Reibach) sündis 13.veebruaril 1912 Venemaal Peterburi 
kubermangus Torossovos. 


Esimese maailmasõja puhkedes 1914.aastal kolis pere Eestisse eelpool 
nimetatud, päranduseks saadud Küti tallu. 


Lapsepõlv ja kooliaastad 


1920.aasta sügisel alustas 8-aastane Harald kooliteed Ruskavere algkoolis. 
Autori käsutuses - olev Harald Reibachi - terviseleht annab -— ilma 
kommentaaridetagi üsna selge pildi nii poisist kui ka tolle aja elust-olust üldse 


8.detsembril 1921 läbiviidud terviseuuringus - Harald oli siis 9-aastane - on 
märgitud tema pikkuseks 128 cm ja kaaluks 24000 grammi, Järgmisel 
aastal, kui Harald oli 10-aastane, oli tema pikkuseks märgitud 137 cm ja 
kaaluks 28 700 grammi. 


Võrdluseks selle raamatu autori 10-aastane tütar kaalus 2010.aastal 38 kg ja 
pikkus oli 152 cm. Lugeja tehku siinkohal ise vastavad järeldused. 90 aastat 
tagasi hinnati õpilaste kehaehitust skaalal tubli, keskmine ja nõrk ning 
toitumust skaalal hea, keskmine ja halb. Harald Reibachi vastavad näitajad 
olid nõrk ning halb. Erilist kujutlusvõimet vajamata avaneb üsna kurb pilt. 
Vaatamata kõigele suutis isa August Reibach siiski Haraldit koolitada. 


Õpingud jätkas Harald Reibach Torma kõrgemas algkoolis, mille lõpetas 
1926.aastal. 


11.juunil 1926 on Hugo Treffneri gümnaasiumis avatud Harald Reibachi isiklik 
toimik. Samas leiame ka August Reibachi poolt kirjutatud gümnaasiumi 
sisseastuja teatelehe, kus isa avaldab soovi, et tema pojast saaks 1.klassi 
klassikaharu õpilane. 


Sisseastumine õnnestus. Mõningate raskustega, ja seda nii vaimses kui ka 
materiaalses mõttes, läks aga õppimine. Autorile teadmata allikatest on 
levinud teave, mis on nüüdseks jõudnud ka enamikku Riipalu elukäiku 
puuditavatesse kirjutistesse, et Harald lõpetas Hugo Treffneri gümnaasiumi 
kiitusega ehk cum laude. Ei olnud ka siinkirjutajal põhjust selles kahelda, kuni 
Harald Riipalu — isiklikust toimikust jäi silma ka tema Hugo Treffneri 
gümnaasiumi lõputunnistus. Sealt leiame 15 hinnatud õppeaine seast ainult 
kolm ,head": laulmine, võimlemine ja loodusteadus ühes kosmograafiaga. 
Ülejäänud 12 õppeainet on hinnatud 'rahuldavateks" 


Pisukese irooniaga võiks täna märkida, et kõigest *rahuldavad" olid Riipalu 
teadmised Treffneri auväärt koolmeistrite silmis muuhulgas ka riigikaitselises 
ettevalmistuses. Täna pole autorile teada, kas Riipalu riigikaitseõpetaja sai 
üldse kunagi teada, mis tema poolt *rahuldavaks" hinnatud peaga poiss saatis 
korda Peipsi ääres ja Narva jõe joonel 1944.aastal. Koolmeister saab muidugi 
alati öelda, et ega ka ,sitast kohe saia saa" või et ,mida kauem vili küpseb, 
seda maitsvam ta on" jne. Kui aga lugeda täna lõputunnistusest, et Harald 
Riipalu teadmised nii riigikaitses, saksa keeles kui ka matemaatikas olid 
rahuldavad, siis paneb see muigama. 


Tütar Ede sõnade kohaselt oli just isa Harald see, kes talle juba Inglismaal 
elades väga lihtsalt ja arusaadavalt oskas lahti seletada koolis Edele 
keerulisena tundunud algebraülesandeid. Sama käis saksa keele kohta. 
Pigem on mõned Eesti sõjamehed süüdistanud Riipalut liigses saksa keele 
pruukimises ja ehk veidi saksalembuseski, aga sellest kõigest tuleb juttu 
edaspidi. 


Üllatusena leiame toimikust märke selle kohta, et Harald on käinud 
õppeaastad 1927/28 ja 1928/29 II klassis. Sel ajal oli Hugo Treffneri 
gümnaasiumis viis klassi. 1926.aastal astus Harald Reibach | klassi. Autorile 
teadmata asjaoludel on ta jäänud II klassi kordama. Haraldi terviselehelt 
leiame 4.oktoobril 1927 tehtud märke: ,läks üle saksa keelele" ja samast 
märke kuupäevaga 24.september 1928 ,jäi istuma" Autorile on teadmata 
täpne põhjus ja asjaolud, aga ühena põhjustest võime oletada ka perekonna 
väga rasket majanduslikku olukorda. Selle kinnituseks on Haraldi isa August 
Reibach kirjutanud kooliaasta alguses ehk siis 14.septembril 1929 kooli 
direktorile palvekrja, milles = palub - võimalusel Harald vabastada 
õppemaksust. Vaatamata palvekirjal olevale kellegi A.Kase poolt tehtud 
pliiatsikirjas märkele on 8.oktoobriga 1929 dateeritud punase — pliiatsiga 
kirjutatud korraldus: ,Tagasi lükata". 


Nagu eelnevalt lugesime, ei olnud Harald hinnete poolest just priimus, küll 
aga oli ta aktiivne osaleja kooli õppetöö-välises tegevuses. Ta oli osaline 


mitmesuguste ürituste korraldamisel ja läbiviimisel. Peoõhtutest ja kooli 
aastapäeva tähistamisest on Harald kirjutanud ka .— artiklid õpilaskonna 
väljaandesse. Õppeaastal 1930/31 oli Harald õpilaskonna juhatuse liige. 
1931.aastal Tartus toimunud koolinoorte kongressi peakorraldaja kohused 
olid samuti Haraldi täita. 


Ehk saame selgitada mitte just kõige säravamaid tulemusi õppetöös väga 
aktiivse osalemisega õppimisvälises tegevuses? 


Igal juhul sai kool 1932.aastal lõpetatud ja mitte cum laude. Aga nagu võime 
lugeda lõputunnistuselt: ,Selle tunnistuse omanik Harald Reibach õppis 
1926.aasta 26.augustist kuni 1932.aasta kaheksanda juunini Hugo Treffneri 
gümnaasiumis, . mille klassika haru kursuse ta 1932.aastal lõpetas, 
omandades sellega Avalikkude keskkoolide seaduse (RT 155/156-1922) 842 
põhjal õiguse ilma eksamiteta astuda ülikooli ja teistesse kõrgematesse 
õppeasutistesse, kui viimaste kohta ei maksa erimäärused" 


Riipalu lõputunnistusele on direktorina allkirja andnud Konstantin Treffner, 
kes oli Treffneri sugulane ehk täpsemalt lellepoja pojapoeg. Tema teeneid 
Treffneri gümnaasiumi direktorina on aga raske alahinnata. K.Treffner tõusis 
1917.aastal matemaatikaõpetajast = direktoriks ja juhtis - kooli kuni 
1940.aastani. Suurimaks teeneks oli kindlasti tema algatusel kogu kooli 
üleminek eestikeelsele õppele. 


8.septembrist 1932 sai Harald Riipalust Tartu Ülikooli õigusteaduskonna 
üliõpilane. Just nimetatud kuupäeval on rektor Johan Kõpp allkirjastanud 
Haraldi ülikooli astumise palve. 


Haraldi üliõpilaselu ei kujunenud aga kuigi pikaks. Õpingud katkestas 
sundajateenistus, millest kirjutame järgmises peatükis. 


Olgu siia vahemärkusena — lisatud ka võrdlusandmed eelpool mainitud 
terviselehelt. 3.oktoobril 1930 on 18-aastase Harald Riipalu kaaluks märgitud 
64,5 kg ja pikkuseks 176,5 cm. Tegemist oli juba täismehega nii mõõtudelt 
kui sisult. 


Eesti Vabariigi teenistuses 


Tänaseni pole leitud ühest vastust küsimusele, miks otsustas Riipalu 
sõjaväelase karjääri kasuks? Samas võib pisut kahelda ka Riipalu ,tõelises 
kutsumuses" saada juristiks või advokaadiks. Ühes 1950.aastal ilmunud Eesti 
Hääle artiklis väidetakse, et Harald Riipalu pidi saama kirikuõpetajaks. See 
väide saab pärineda ainult Riipalu enda suust, muud kinnitust sellele leida ei 
ole õnnestunud. 


Ka tütar Ede ei mäleta, et isaga oleks kunagi juttu olnud sõjaväelase elukutse 
valimise tagamaadest. Intervjuu käigus Edega seda teemat arutades oli tema 
vastus lihtne: ,Ma tean, et tal oli selline tunnistus, et ta kohe ülikooli vastu 
võeti, ja nagu mina tean, pidid ju kõik noored mehed sõjaväkke minema." 


Tõepoolest, Treffneri lõputunnistuselt võisime lugeda, et Riipalule oli tagatud 
pääs ülikooli ilma sisseastumiseksamiteta. Kohustuslikuna tuli aga läbida 
sundajateenistus. Kas olid otsuse taga alustada kutselise sõjaväelase karjääri 
majanduslikud põhjused, võime täna oletada. Kindlasti tundis noor Harald 
end majanduslikult kindlustatumana pigem vormi kandes kui õigusteadust 
studeerides ja niigi napist isatalu toetusest elades. Raskusi oli pere tundnud 
juba Haraldi Treffneris õppimise ajal, mida tõestab veenvalt isa palvekiri 
Haraldi vabastamiseks õppemaksust. 


Huvitava viite Harald Riipalu ohvitserikarjääri kohta leiame aga 10.septembri 
1944 ajalehest Postimees. Sõjakirjasaatja Karl Eerme on intervjueerinud 
peale Riipalule Rüütliristi määramist Olvi Riipalu't. Muuhulgas räägib Olvi: 
»Tõttöelda on see küll minu teene, et mu mehest sai ohvitser. Seitsme aasta 
eest kui me veel abieluski polnud, õppisime ühiselt ohvitserideks. See 
tähendab seda, et mu mees, olles tookord sõjakoolis kavatses end ülikoolile 
pühendada, kuid minu õhutusel lõpetas ta sõjakooli. 


1.juulil 1933 kutsuti Harald Riipalu sundajateenistusse 3.Üksik- 
jalaväepataljoni, mis asus Valgas. Ajateenistuse lõppu nägemata ehk 
täpsemalt 1.septembril 1933 saadeti Riipalu edasi õppima Eesti Vabariigi 
Sõjakooli aspirantide klassi. Raske uskuda, et see toimus vastu Riipalu enda 
tahtmist. Ilmselt liikusid juba siis Haraldi peas mõtted ohvitserikarjäärist. 


Aspirantide klassi näol oli tegemist sõjakooli juures 1922.aastal loodud 
eriklassiga tagavaraväe ehk reservohvitseride ettevalmistamiseks. Sellesse 
klassi saadeti väeosadest õppima noorsõdureid, kellel oli täielik kesk- või 
kõrgem haridus. 1928.aastast kehtima hakanud ohvitseride ettevalmistamise 
seaduse kohaselt oli kaadriohvitseriks saamisel tingimusteta eelduseks 
aspirantide klassi lõpetamine. 


22.juunist . 1934 kuni = 25.augustini . 1934 sooritas - Riipalu - praktika 
7.jalaväerügemendis, mis asus Võrus. 


Aspirantide klassi lõpetas Riipalu suusk-ratturi erialal. Pärast 1931.aastal 
tekkinud olukorda, kus sõjakoolis jäid klassid komplekteerimata, lisandusid 
jalaväe ja suurtükiväe alale uutena ka inseneriväe, raskekuulipilduja ja 
suusk-ratturi erialad. Viimati nimetatud uue ja uhke õppeala lõpetas ka 
Riipalu. 


Pärast aspirantide klassi lõpetamist jäi Harald Riipalu edasi teenima sõjakooli 
aspirant-allohvitserina ehk nagu ta ise kirjutas: ,teenib kaadrina Sõjakoolis". 


2.septembril 1936 asus Riipalu eksamite eduka sooritamise järel õppima 
Eesti Vabariigi Sõjakooli ohvitseride klassi. 5.oktoobril 1936 omistati Harald 
Riipalule lipniku auaste. 


15.augustil 1937 lõpetas Riipalu sõjakooli ohvitseride klassi jalaväeklassi. 


Kohe peale lõpetamist ehk 16.augustil 1937 suunati Riipalu teenima 
1. jalaväerügementi, mis asus Narvas. Riipalu täitis jaoülema ülesandeid. Kas 
võis Riipalu siis aimata, et tema esimene teenistuskoht saab kõigest seitsme 
aasta pärast võitlustandriks, mida mäletatakse ja meenutatakse väga väga 
kaua? Et sellessamas piirkonnas ,antakse etendus", kus temale langeb ühe 
peaosalise raske koorem. 


Juba sel ajal rajas Eesti kaitsevägi Narva jõe joonele ja teise liinina ka 


Sinimägedesse kaitserajatisi. Hämmastaval kombel langesid Eesti Vabariigi 
Kaitseväe = kaitseplaanid peaaegu üks ühele kokku Saksa - sõjaväe 
tegutsemisega 1944.aastal. Nimetatud aasta ärevatel aegadel astus Riipalu 
jalg kindlasti mitte esimest korda Eesti piiride kaitsel Narva jõe joonel, 
samuti Auveres ja Sinimägedes. 


Tütar Ede ei mäleta Narva perioodist suurt midagi. See on ka mõistetav, 
tegemist oli ju 2-3-aastase tüdrukuga. Küll aga rääkis soliidses eas 
vanaproua veel nüüdki härdal häälel ühest Eesti ohvitseride perede 
jõulupeost kunagil Narva suures saalis. Lastel olnud seal tohutult ruumi ringi 
jooksmiseks ja mängimiseks. Samuti on Edel eredalt meeles onude väga 
uhked vormid ning daamide rahvariided ja pidulikud tualetid. Olgu alljärgnev 
foto väikese tüdruku mälusse sööbinud sündmuse kinnituseks. Eks see ole 
sümboolnegi, et Harald Riipalu tütar mäletab oma esimesi ja ühtlasi ka 
viimaseid = rahulikke jõule Eestis. Järgmisel aastal olid kohal juba 
»kultuuritoojad" 


24.veebruaril 1938 ülendati Harald Riipalu nooremleitnandiks. 


Toon lugejani ka Harald Riipalu atestatsioonilehe (vt.lk.33), et igaühel oleks 
võimalik veenduda Riipalu erinevates võimetes, mida Eesti Kaitsevägi oli 
pidanud vajalikuks hinnata. 


16.veebruaril 1940 viidi Harald Riipalu teenima Tartusse, kus ta asus 
teenistusse Kaitseliidu Tartu maleva instruktorina. Riipalu teenis nimetatud 
ametikohal Tartus kuni Kaitseliidu likvideerimiseni 20.juulil 1940. 


Arhiivist leiame ka osaliselt hävinenud dokumendi, kust võime lugeda, et 
endine instruktor nooremleitnant Harald Riipalule on makstud Kaitseliidu 
likvideerimiskomisjoni liikmeks olemise eest tasu 125 krooni. Nimetatud 
dokument on dateeritud 20.juuliga 1940 ja sel ajal on märgitud Harald Riipalu 
teenistusstaažiks 6 aastat 10 kuud ja 25 päeva. Kas Harald ise aimas, kui 
kaua veel ja millises vormis teenistus jätkub? 


Oma «märkmetes — viitas Riipalu ise teenistusele - Sõjaministeeriumis. 
Täpsemaid andmeid selle perioodi kohta leida ei õnnestunud. Ajaliselt ei saa 
Sõjaministeeriumis teenimise aeg olla väga palju pikem ühest kuust, kuna 
nagu eelnevalt märkisime, oli 20.juulil 1940 Riipalu veel Kaitseliidus, 
28.augustil 1940 oli ta aga juba 2.Üksik-jalaväepataljonis rühmaülem. 


Vaatamata Riipalu enda poolt kirjutatule teenimisest Sõjaministeeriumis kuni 
selle likvideerimiseni, arvab autor, et tegelikult määrati Riipalu teenima 
2.Üksik-jalaväepataljoni asukohaga Tartus. 


Lk.-l 34 näidatud tunnistusega oli Harald Riipalu varustatud 28.augustist 1940 
ja tunnistus pidi kehtima koguni kuni 1.septembrini 1943. Kas teadsid 
tunnistuse väljaandja ja Harald Riipalu, mis toimub 1943.aastal? 


Riipalu viimast väeosa küll sarnaselt eelmiste teenistuskohtadega - ei 
likvideeritud, kuid võimalik, et juhtus midagi veelgi hullemat. Sellest aga 
järgmistes peatükkides. 


Abielu ja tütre sünd 


Vaatamata olulistele ja tähtsatele sündmustele noore Haraldi elus, hakkasid 
lisaks tulevasele elukutsele selginema ka eraelulised küsimused. 


23.detsembril 1935 laulatati Tartus Peetri kirikus Harald Reibach ja Olvi Hain. 


Olvi Hain oli sündinud 29.mail 1914. Tema kodutalu asus Tartumaal Kudinal. 
Huvitaval kombel leidsime andmeid Harald Riipalu abikaasa kohta üsna vähe. 
Ilmselt oli see Harald Riipalu puhul taotluslik, et ta hoidis oma töö ja eraelu 
lahus. Nii ei toonud ta kunagi ,tööd koju kaasa" ja ilmselt tahtis ta oma 
lähedasi kaitsta, hoides neid võimalikust negatiivsest tähelepanust eemal. 


Ka tütar Edega vesteldes ei saanud me tema emast Olvist kuigi palju rohkem 
teada. Eesti Vabariigi päevil töötas Olvi Tartu politseis. Ede oskas ainult 
öelda, et ema oli kas kirjutaja või sekretär. Täpsemalt ei teadnud ka tema. 


Ede sõnade kohaselt sai nende pere sügisel 1944 just tänu ema töökohale 
politseis informatsiooni viimaste lahkuvate laevade kohta. Koos ema, Haraldi 
õe Marta ja vanaema Johanna Hainiga jõudiski Riipalude pere septembris 
1944 viimasele Tallinnast lahkuvale laevale. Aga sellest hiljem. 


13.oktoobril 1936 sündis Tallinna Keskhaiglas noore ohvitseri perekonda 
esimene ja ainuke laps. Tütrele sai nimeks Ede. Nagu eelnevalt mainitud, 
elas perekond Tallinnas, hiljem Narvas. Esimesed selgemad mälestused on 
Edel aga ,heade mõtete linnast" Tartust. Tartus oli perekonna elukohaks 
Tolstoi tänav 11-2. 


Kuna ema käis tööl, oli Ede pidevalt kas emapoolse vanaema Johanna Haini 
hoole all, kes elas sel ajal Tartus Kivi tänaval, või siis Haraldi kodukohas 
Kütil. 


Kui 1940.aastal suri emapoolne vanaisa, jäigi vanaema Johanna ainsaks 
Aülesandeks" Ede kasvatamine. 


Oma isast sel perioodil mäletab Ede üsna vähe. Ede meenutab: ,Mina 
mäletan, et nägin teda väga harva. Ta kogu aeg sõdis kuskil. Aga mul on 
meeles, et ma ei kartnud üldse, kuna teadsin või arvasin, et minu isal on 
kahur." 


Punased tulevad 


Pärast Moskvast juhitud riigipööret ja iseseisva Eesti Vabariigi okupeerimist 
1940.aastal formeeriti selleks ajaks igati eeskujulik Eesti sõjavägi ümber 
punaväeks. 


17.augustil 1940 välja antud Nõukogude Liidu Kaitse Rahvakomissari 
direktiivi kohaselt tuli Eesti, Läti ja Leedu sõjavägi septembri keskpaigaks 
reorganiseerida Punaarmee koosseisus olevateks territoriaal- 
laskurkorpusteks. 


29.augustil, vastavalt Moskvast saadud korraldustele, andis Eesti NSV 
Rahvakomissaride Nõukogu välja otsuse Eesti Rahvaväe ümberkorraldamise 
kohta - 22.Eesti — territoriaal-laskurkorpuseks -— Balti - Erisõjaväeringkonna 
alluvuses. Väärib märkimist, et Balti Erisõjaväeringkonna moodustamist 
alustati juba juulis 1940, kui Balti riigid olid veel vormiliselt iseseisvad. Aga 
millal selline pisiasi varem ,suuri tegusid" seganud on. 


22.Eesti territoriaal-laskurkorpus koosnes korpuse juhatusest ja kahest 
laskurdiviisist. 180.laskurdiviis ehk Põhjadiviis asus Tallinnas ja Põhja-Eestis. 
182.laskurdiviis ehk Lõunadiviis asus Tartus ja Lõuna-Eestis. 


182.laskurdiviisi 232.laskurpolku liideti vägivaldselt ka Eesti sõjaväe 2.Üksik- 
jalaväepataljon. Väeosa asukohaks sai Elva ja polgukomanäöriks polkovnik 
Jaan Lukas. Just selles väeosas oli olude sunnil kohustatud teenima ka 
nooremleitnant Harald Riipalu. 


Sõjakirjasaatja Gerhard / Rahnulo — kirjutab ilmekalt: ,  Vastikustundega 
asendasid eestlased oma rahvuslikud vormitunnused punaväe omadega. 
Selles nähti enda alandamist, kuid mehed tahtsid igal võimalusel jääda 
relvade juurde, et esimesel võimalusel astuda välja oma vägistatud kodumaa 
ja rahva kasuks. 


Mõne sõnaga ka polgukomandör Jaan Lukasest. Jaan Lukas oli osalenud 
mobiliseerituna nii Esimeses maailmasõjas kui läbi teinud ka Vabadussõja. 
Teda oli autasustatud vabadusristiga 1/3. Lukas oli aastail 1928-1930 õppiud 
Kõrgemas Sõjakoolis ja 1940.aasta veebruaris oli ta ülendatud koloneliks. 
Samal aastal lõpetas ta Tartu Ülikooli õigusteaduskonna. Pärast Eesti 
okupeerimist määrati Jaan Lukas punaväkke -polgukomandöriks. — Kui 
vabatahtlikult või vägivaldselt see toimus, ei ole autorile teada. 1941.aastal 
Eesti Vabariigi endiste sõjaväelaste hulgas läbiviidud “puhastusest” ja 
arreteerimisest ta pääses. 1943.aastal ülendati Jaan Lukas Punaarmee 
kindralmajoriks. 1950.aastal Lukas arreteeriti ja ta suri 1953.aastal Taišeti 
vangilaagris. Järjekordne Eesti ohvitseri lugu... 


Autor ei pea vajalikuks siinkohal edastada lugejale Nõukogude-aegset 
sõjakirjanduse klassikat Eesti territoriaal-laskurkorpuse väljaõppest, 
suurepärasest = võitlustahtest, / meeleoludest, / kommunistlikust = vaimust, 
ideoloogilisest kasvatustööst jne. Algselt plaanisin küll kirjutada mõne lõigu 
ka suurteosest ,Eesti rahvas Suures Isamaasõjas", aga otsustasin lugejat 
nendest valedest ja rumalustest säästa. 


Autorile jäi arhiivis silma üks huvitav dokument. Arvan siinkohal sobilikuks 
selle sisu ära trükkida. Erilisi hinnanguid andmata peaks see rääkima nii 
Punaarmee polgus valitsenud meeleoludest kui ka eestlaste suhtumisest 
sellesse. 


Kirjutajale teadmata asjaoludel andis Harald Riipalu 16.juulil 1942 Eesti 
Julgestuspolitseis tunnistusi kommunistlikus tegevuses süüdistatud kellegi 
Sergei Aleksandri poeg Glubakovi kohta. Riipalu ja Glubakov olid olnud 
relvavennad kuulsusrikkas 232.laskurpolgus. 


Riipalu tunnistab: ,Glubakov oli komnoorte rakukese üks esimesi liikmeid ja 
meelsuselt kommunist. Ta oli veel politruki lähem kaastööline, andes 
poliittunde ja võttis ka väljaspool õppetööd sõna kommunismi kasuks" Hea 
tahtmise ja pisukese muigega võime siit välja lugeda, et poliittunnid olid veel 
enamvähem talutavad, aga kui keegi ka väljaspool kohustuslikke poliittunde 
kommunismi ülistas,oli see Eesti ohvitserile liig. 


Mida tundsid Eesti ohvitserid ja sõjaväelased, seda teavad ainult neid 


sündmusi vahetult läbi elanud mehed ise. Ilmselt ootasid nii mõnedki nendest 
sõja alguse kuuldustele kinnitust. Kas üldse enam hullemaks saabki minna? 
Nagu keegi on öelnud: ,Hea sõda on parem kui vilets rahu." Vaatamata 
sellele iroonia ja naljaga pooleks öeldule ei saa autor kunagi nõustuda ühegi 
väitega, mis räägib sõja kasuks, olgu see nii möödapääsmatu või õilis ja 
õigustatud kui tahes. Teinekord võib vajalik ja möödapääsmatu olla sõja 
tulemus ehk resultaat. Sõda ise on alati halb! 


Kellele kahjuks, kellele õnneks, aga tookord ei pidanud sõda kaua ootama. 


Algab sõda 


22.juunil 1941 algas ajaloo üks verisemaid konflikte Nõukogude Sotsialistlike 
Vabariikide Liidu ja Saksamaa vahel. Ma ei peatuks siin pikemalt teemal, kes 
kellele tegelikult kallale tungis, kes andis ennetava löögi jne. Sõjaajaloo 
huvilised on ilmselt lugenud mitmeid erinevaid tõlgendusi ja selgitusi. Fakt on 
see, et sõda, mis puudutas väga otseselt ka Eestit ja meie raamatu 
peakangelast, oli alanud. Kelle jaoks Suur Isamaasõda, kellele plaani 
Barbarossa käivitamine. 


Nagu eelnevalt mainisime, oli Riipalu sel ajal teenistuses punaväe 
232.laskurpolgus. Sõja puhkedes paiknes enamus Eesti korpusest Värska 
lähistel suvelaagris. 


22.juunil oli korpuses arvel 10 348 meest, nendest ligemale 8000 
eestimaalased. Juuni lõpus kuulus korpusesse juba 29 000 meest. Kogu 
täiendus oli tulnud NSV Liidust. Eestist mobiliseerituid korpusesse - ei 
saadetud. Kui sõja esimesel päeval moodustasid Eesti sõjaväelased 75% 
isikkoosseisust, siis nädal hiljem vaid 27%. Alates juuni lõpust ei saanud 
korpust enam vaadelda rahvuslik-territoriaalsena, vaid tavalise 
väekoondisena, kusteenis ka palju eestlasi. 


25.-26..juunil sai 182.diviis, seega ka Riipalu, käsu paikneda ümber 
Venemaale Pihkva taha õppelaagrisse. Peale sõja algust oli Elva polk toodud 
tagasi oma baasi varude ja relvastuse täiendamiseks. Kui 180.-diviis pidi 
Staraja Russa lähistele jõudmiseks kasutama raudeed, siis 182.diviisil tuli 
sihtkohta jõuda omal jõul Pihkva kaudu. 182.diviisi põhiosa alustas liikumist 
27.-28.juunil. 


Harald Riipalu on kirjutanud oma märkmetes, et tema alustas liikumist Elvast 
28.juunil. 


Eesti mõistes oli tegemist tõeliselt suure logistilise manöövriga. Korpusele 
rekvireeriti Eestist autosid ja muud vara ning taludest tuhandeid hobuseid. 
Vähem kui nädalaga liikusid Eestist välja kümned tuhanded mehed, 
tuhandeid tonne laskemoona, relvi jm. varustust, üle 5000 hobuse, nende 
vankrid ja sööt, sajad autod. Vene ohvitseride naised-lapsed - jne. 
182.diviisiga läks kaasa ka gaasikaitse varustus ja paar Tartu linnaliini 
autobussi, mis olid täidetud konservidega. 


Kuid tegu polnud lahingusse minekuga. Juba 25.juulil 1941 oli vastu võetud 
otsus viia Eesti jt  rahvuskorpused — ,kontrrevolitsiooniliste - elementide 
väljaastumise ohu tõttu" rinde asemel Venemaa territooriumile. Sellele 
järgnes korraldus demobiliseerida korpusest Eesti kodanikud. 


Eesti sõjaväelaste valvamine ja rännakurežiim sarnanesid rohkem vahi all 
hoidmise ning konvoeerimisega. Võib arvata, et rinde stabiliseerumise korral 
jätkunuks enamiku eestlaste ,sõjasõit" edasi itta, koonduslaagritesse. 


Paljud sõdurid põgenesid koos relvadega juba rännaku — ajal. Selle 
tõkestamiseks piirati rännakukolonnid venelaste poolt ümber. Politruk märkis 
iga peatuskoha ümber maastikul esemed, kust kaugemale mineku korral 
ähvardati mahalaskmisega. Nii lastigi Võrumaal maha veebel Tamm. 


Paljudel mestel olid jalad veriseks hõõrdunud ja nad kõndisid veriste 
jalgadega või paljajalu. Politruki arvamuse kohaselt hõõrusid sõdurid jalad 
meelega veriseks, et rännakust pääseda. Ööpäevaseks — läbitavaks 
teekonnaks oli planeeritud 40 kilomeetrit. Kuna aga hõõrdunud ja veritsevate 
jalgade tõttu oli tempo aeglane, tuli sõduritel ettenähtud teekonna läbimiseks 
liikuda ööpäevas kuni 14 tundi. 


Rindel oli aga olukord muutunud venelaste jaoks väga ähvardavaks. Juuni 
lõpus otsustati ka Eesti korpus tagala asemel kohe rindele saata. See otsus 
võis päästa nii mõnedki eestlased koonduslaagrist või koguni kuulist. 


Punaarmee ülemjuhatuse peakorteri käsuga 29.juunist 1941 Looderinde 
kaitse tugevdamise kohta Pihkva-Velikaja jõe joonel pidi kogu 22.korpus 
asuma hoopis Porhovi ette Leningradi suuna kaitsele. 


Suur osa korpusest oli aga liikunud või kohale jõudnud eelmise käsu 


sihtkohtadesse; osad juba isegi Staraja Russasse. Väidetavalt jõudsid 
esimesed korpuse üksused Porhovi ette positsioonidele juuli esimestel 
päevadel. 


232.polk koos Harald Riipaluga oli liikunud oma rännakul Elvast esialgu Põlva 
suunas. Seejärel muudeti rännaku suunda: Võru ja Vastseliina kaudu ning 
lõuna poolt Petserit Porhovi suunas. Rännakul Petseri lähistel liiguti umbes 15 
kilomeetrit Riia-Pihkva kiviteel. Rännaku viiendal päeval jõudis kolonn Ataki 
küla juurde metsa. See oli senise rännaku vältel esimene puhkepäev. 


Kas teadis või tundis Riipalu ette, et venelastega jäädes tuleb varem või 
hiljem kas koonduslaager või kuul? Või oli kogu see Punaarmee värk 
ideoloogiliselt vastuvõetamatu? 


Oli põhjus üks või teine, aga 2.juulil 1941 leidis Riipalu võimaluse venelaste 
juurest põgeneda. Seega ei jõudnud Harald Riipalu kuulsusrikka Punaarmee 
Eesti laskurkorpuse ridades osaleda mitte üheski lahingus ega teha ühtegi 
pauku. 


Voldemar Pinn — kirjutab oma raamatus Riipalu ületulekust järgmiselt: 
»Rännaku viiendal päeval jõuti Velikaja jõe lähistel oleva Ataki küla juurde 
metsa, kus meestele tehti puhkepeatus. 


Rännaku jätkamise ajal toimunud Saksa lennukite ründamise ajal, ära 
kasutades tekkinud segadust, otsustab Riipalu oma meestega alustada 
teekonda Lätist tulevatele sakslastele vastu. 


Veel on teada: polgu mehed leidsid pärast sakslaste õhurünnakut surnu, kelle 
taskus olid Harald Riipalu dokumendid. Ilmselt kavatsusega, et keegi ei 
hakkaks teda taga otsima, pani Riipalu oma dokumendid õhurünnaku aegu 
hukkunud mehe tasku.” 


Kahjuks puudub Voldemar Pinni raamatus viide eelkirjeldatud informatsiooni 
allikale. 


Küll aga leidsime osalise kinnituse Riipalu surnuks tunnistamise ja isegi 
matmise kohta. Harald Riipalu on arhiividokumentides märgitud langenuks 
ning maetuks 3.juulil Olavitsi küla juurde Pihkva rajoonis. 


Riipalu kirjutas oma märkmetes iseenda kohta järgmiselt: 2.juuli õhtul 
põgeneb punaarmeest ning mõned päevad hiljem jõuab Lätis saksa sõjaväe 
üksuste juurde, kellega teeb kaasa lahingud kuni Pihkva langemiseni. 
Saadetakse siis sõjavangilaagri vabastamiseks ning sealt väljaõppelaagri, 
kust jõuab kodumaale 31.märtsil 1942. 


Mida on tänaseks teada Ataki küla juures toimunust? Meinhard Leetmaa on 
kirjutanud neist sündmustest järgmist: ,Viienda rännakupäeva järel oli üks 
puhkepäev, mida veetsime Ataki küla metsas. Samal päeval võtsin vastu 
rügemendi korrapidaja ohvitseri kohused, saades käsutusse ratsahobuse ja 
ratsakäskjala. Meie truud sõjakaaslased, eesti hobused, jäid ka sel 
puhkepäeval söömata. Heinamaa oli küll puhkekodu kõrval, kuid pidevalt 
lendavate saksa luurelennukite vaatluse all. Saatnuks hobused, 500-600 
looma, heinamaale sööma, oleks nad kohe õhurünnakuga hävitatud. 


Rännaku jätkamine algas kell 18.00. Staabiülemalt sain kogu rügemendi 
rännakkolonni järjekorra nimekirja allüksuste kaupa ja käsu asuda kell 18.00 
metsaservale teeäärsesse kontrollpunkti ning lasta nimestikus märgitud 
järjekorras rügemendi allüksused liikuma. Kui kõik kolm pataljoni olid mööda 
marssinud ja läbimata veel rügemendi patarei, erikomandod ja voor, andsin 
kokkuleppel patarei ülemaga allüksuse liikumise järjestuse lehe üle ühes oma 
kohustustega. Ise sõitsin rügemendile ratsa järele. Pool tundi hiljem ründasid 
saksa lennukid 100 kg pommidega kolonni saba ja metsaserva, kus tihedalt 
koos olid rügemendi eriüksused ja voorid. Olin rünnaku kohast 1 km eespool 
metsavahelisel teel, kus liikus rügemendi kolonn. Kuid ka seal tekitas 
plahvatuse müra väljaõppeta vene sõdureis paanika. Kõik jooksid teelt metsa 
laiali. Ka hobusemehed jätsid hobused teele ja kadusid metsa. Valveta jäänud 
hobused hüppasid kõrgelt teetammilt alla koos raskete veokoormatega, 
murdes jalaluud ja purustades vankrite rattad. Pärast õhurünnakut liikus 
rügement edasi Porhovi suunas. Sain rügemendi komissarilt käsu sõita tagasi 
ja organiseerida haavatute evakueerimist. Selgus, et surnuid oli 30 ja 
haavatuid 40 ümber." 


Kuigi Leetmaa ei ole sõnagagi maininud selle rünnaku ajal toimunud 
ülejooksmist, olid väidetavalt just eelkirjeldatud sündmused need, mille 
käigus Harald Riipalul õnnestus Punaarmeest põgeneda. 


Riipalu polnud kaugeltki erandlik ega ainuke ülejooksik. Hanno Ojalo pakub 
raamatus ,Korpusepoisid" enam-vähem tõestatud arvuks 4500. Seega jooksis 
üle enamik territoriaalkorpuses teeninud eestlastest. Ju siis oli põhjust. 


Keeruline on leida kinnitust Riipalu enda poolt kirjapandule selle kohta, et ta 


kohe peale -ületulekut sakslaste poolele osales koos nendega ka 
lahingutegevuses. Samuti ei tundu tõepärane väljaõppelaagris viibimine. 
Viiteid selle kohta, et Riipalu polnudki sõjavang, vaid hoopis väljaõppel, 
võime leida erinevatest allikatest. 


Sõjavangis oli Riipalu aga kindlasti. Kinnituse selle kohta leiame ka Riipalu 
isiklikust SS-toimikust, kus eelneva teenistuskäigu kirjelduses on märgitud: 
2.7.1941 - 31.3.1942 - ülejooksmine Saksa sõjaväkke ja vangistus." 


Dokumentaalseks kinnituseks sõjavangis olemise kohta on Riigiarhiivis 
säilinud nimekiri ,Nimistu Saksa sõjavangis (Königsbergis) viibinud eestlaste 
kohta, kes kojuminekuks vabastatud Valgas, 9.X1 41 - välja arvatud joonega 
allakriipsutatud, kes on jäänud Saksamaale. 


Nimekirjas leiame nr.3002 järel Harald Riipalu nime, mis on samuti alla 
kriipsutatud. Kokku on nimekirjas 3007 nime, mis samuti annab veidi ruumi 
ettekujutuseks nii sõjavangis olnud kui ka üle jooksnud meeste arvust üldse. 
Nii nagu nimekirja pealdises öeldud, jäid Saksamaale need, kelle nimi oli alla 
kriipsutatud. 


Saksamaale jäämise üks põhjus võis olla ka Harald Riipalu hea saksa keele 
oskus. Nii kummaline kui see ka ei tundu, aga just nii kirjeldab neid sündmusi 
oma mälestustes Meinhard Leetmaa: ,Siinne laagriülem laskis pärida igalt 
mehelt andmeid tema saksa keele oskuse kohta. Lootes, et saksa keele 
tundjad ehk tööle saadetakse ja sellega saab end näljasurmast päästa, 
meldisin ka end saksa keele oskajate hulka. Lootes, eks töö juures õpib 
juurde. 


Hiljem oli pettumus ja meelepaha suur. Kakstuhat meest, kes meldisid end 
keele mitteoskajatena, pandi rongile ja saadeti koju. , Saksa keele" oskajad 
kakstuhat, nende hulgas ka mina, jäid laagrisse näljakuurile edasi, kuni kõigi 
Eesti vangide kojuviimiseni märtsis ja aprillis 1942." 


Seega ei pääsenud Harald Riipalu veel 1941.aasta sügisel kodumaale. 


Königsbergi lähistel asunud laagrist saadeti Riipalu 5.detsembril 1941 
Wustrau laagrisse Brandenburgi lähedal. Riigiarhiivis on võimalik heita pilk 
dokumendile, mis sisaldab vangide nimekirja, kes on saadetud eelnimetatud 
kuupäeval Wustrausse. Nimekirjas nr.494 järel on järgmine kanne: ,0.Itn 
Riipalu Harald 13.02.1912, Dorpat, Tolstoi 11-2" 


Sõjavangide olukord laagrites oli väga vilets. Meestel tuli elada külmades ja 
niisketes barakkides. Eluasemed olid täis kirpe,  lutikaid ja — täisid. 
Hügieenitingimused olid allpool igasugust arvestust. Söögiks pakuti prantsuse 
sõjavangide poolt keedetud suppi koorega kartulitest, kaalikatest ja muust 
juurviljast. Vahel leidus selles isegi tükike liha. 


Lääneliitlaste sõjavangid said Rahvusvahelise Punase Risti kaudu toiduaineid 
ja maiustusi. Nad ei kannatanud nälga ja andsid oma ,mittesöödava 
kaalikasupi" portsud tihti eestlastele. Nälja peletamiseks müüsid ja vahetasid 
eestlased prantslaste ja inglastega oma väheseid allesjäänud esemeid leiva 
vastu. 


Jõulude eel 1941 saabusid eestlastele kingituspakid ,Eesti Ühisabilt" Iga 
mees sai viilaka leiba ja ca 25 gr.soolast seapekki. Leivatükikest ja pekki 
hoiti närimata senikaua suus, kuni see sulas. 


Alatoitluse tagajärjel hakkasid levima haigused. Ka eestlaste hulgas oli 
surmajuhtumeid. 


Aasta lõpus hakkasid eestlasteni jõudma kirjad ja pakid kodumaalt. Eesti 
Omavalitsusel õnnestus jõuda sakslastega kokkuleppele - sõjavangide 
toomiseks kodumaale. 


Sellised olid läbielamised ja vintsutused, mida eestlased pidid taluma pärast 
Punaarmeest ületulekut. Mis motiveeris eesti mehi pärast sellist kohtlemist 
sakslaste poolt veel nendega koos sõdima? 


Seletuseks saab olla ainult muude valikute puudumine. Haritud Eesti 
ohvitseridele oli esmatähtis jääda iga hinna eest relvade juurde. Ainult nii oli 
võimalik midagi ära teha oma maa ja rahva kaitseks. Saksa munder ja 
sõjavägi oli ainuke võimalus, kuna enamiku meeste kasvatus, põhimõtted ja 
tõekspidamised välistasid Punaarmees võitlemise. 


Oma tütrele pole Harald Riipalu sellest eluperioodist rääkinud kunagi midagi. 
Nagu juba eelnevalt öeldud, ei toonud Riipalu kunagi ,tööd koju kaasa" ehk 
teisiti öeldes - ta on oma tütart sõjajuttudest säästnud. 


1942.aasta märtsis saabusid laagritesse Eesti Omavalitsuse poolt saadetud 
bussid, millega hakati sõjavange kodumaale tooma. Märtsi lõpul saabunud 
bussiga asus teele ka Riipalu. 31.märtsil 1942 jõudis Harald Riipalu Eestisse. 
Riipalu toimetati Valgas asunud laagrisse, kust ta kohe ka vabastati. 


Saksa sõjaväega ühinemine 


»Valisime kahest halvast võimalusest vähem halva..." kirjutab leegionär Ago 
Loorpärg oma raamatu esilehel. Kindlasti on nii mõelnud paljud Eesti mehed, 
kes vabatahtlikult või muul moel olid Saksa vormis sõdinud. 


Rolf Michaelis kirjutab raamatus "Eestlased Waffen-SS-is": ,7.juulil 1941, mil 
Saksa 18.armee operatsiooni ,Barbarossa" raames Eesti piiri ületas, 
tervitasid 1 125 000 eestlast teda kui bolševismist vabastajat. 47 500 
ruutkilomeetrilisel territooriumil edasi tungides kohtasid Saksa sõdurid ennast 
metsavendadeks nimetanud eesti vabadusvõitlejaid, kes sama «aasta 
22.juunil olid alustanud avalikku võitlust väiksemate Punaarmee üksustega." 


Nagu näeme, on eelkirjeldatu pisut ebatäpne ja ehk liigagi emotsionaalne 
hinnang olukorrale. Kahtlemata oli aga esimene aasta okupatsiooni ja punast 
terrorit enamikule eestlastele igaveseks välistanud punavõimuga leppimise. 
Prooviti haarata kinni igast võimalusest venelastega arved õiendada. Aastaga 
oli toimunud küüditamine, politsei ja kaitseväe hävitamine, massilised 
hukkamised jne. Saagu sakslastega hiljem, mis saab, aga ega nad hullemad 
ikka pole kui punased, mõtlesid paljud. 


Millised plaanid olid aga sakslastel Eestiga? 


Saksa vägede kiire edasiliikumise tulemusena sai Eestist 20.septembril 1941 
väegrupi Nord tagala, mida juhatas kindral von Rocgues. Samalt mehelt sai 
ka dr.Hjalmar Mäe volitused omavalitsuse moodustamiseks. Loodud valitsuse 
meelsuses ei pruugi lugejal muidugi kahelda. 


Eesti arvati alates 5.detsembrist 1941 . ida-alade rahvakomissariaadi 
(Reichskommisariat Ostland) - koosseisu. Ida-alade — riigiminister — Alfred 
Rosenberg iseloomustas balti rahvaid järgmiselt: leedulasi pidas ta “rassiliselt 
alaväärtuslikeks", lätlased olid tema meelest ,suures osas venelastega 
segunenud", kuid eestlasi iseloomustas ta kui ,balti rahvaste eliiti. Kas oli 
selle iseloomustuse andmisel oma osa mänginud ka Rosenbergi sünnikoht 
Tallinn, pole autorile teada. 


Sakslased polnud aga sugugi kohe vaimustusega nõus balti rahvaid sarnaselt 
teistega, liitlastena oma teenistusse võtma. Felix Steiner kirjutas tagantjärele 
eht-saksalikult järgmist: , Nüüd maksis kätte 1941.aasta suve lühinägelikkus, 
kui balti rahvuste abivalmilt pakutud partnerlus oli upsakalt tagasi lükatud. 
Lätil ja Eestil oli küllalt haritud ohvitsere ja sõdureid, kes venelasi tundsid ja 
neid oma —põlisvaenlasteks pidasid. Oleks olnud võimalik suuremate 
raskusteta ja lühikese ajaga formeerida nendest tugevad, umbes sajatuhande 
mehelised väeosad ja need korralikult relvastada kõiksugu vene relvadega. 
Saksa rinde toena oleksid need usaldusväärsed sõdurid võinud osutada 
hindamatut teenistust. Saksa väejuhatus võitles aga tookord pigem ilma 
sügavuseta, selle asemel, et okupeeritud alade usaldusväärseid ja 
võitlustahtelisi rahvaid võtta liitlastena. 


SS-Gruppenführer Berger, asudes ametisse ida-alade - riigiministeeriumi 
riigisekretärina, - soovitas, pidades eelkõige silmas balti vabatahtlike 
värbamist = sõjaväkke, anda --Rosenbergil - Baltimaadele / autonoomia. 
8.veebruaril 1943 lükkas Hitler balti rahvaste autonoomiataotlused tagasi. 


Felix Steiner kirjutab: ,Ka balti rahvad olid oletanud, et sakslased bolševike 
väljaastumise järel nende maade varasema vabaduse jälle taastavad ja 
võtavad neid kui liitlasi. Nad olid valmis jõudumööda osalema Reichi võitluses 
ta pärusvaenlase vastu. Kui riigivalitsus oli nende pakkumise tagasi lükanud, 
püüdsid eestlased ja lätlased taotleda vähemalt suuremate rahvuslike 
väeosade formeerimist, nõudmata isegi ülimuslikkust nende juhtimisel. 
Alustuseks olid nad rahul ka vaid politseiüksustega. Neile polnud oluline mitte 
üksuste liik, nad tahtsid vaid saada omamaiseid relvakandjaid.” Kindlasti 
võtab viimane lause kokku paljude eestlaste mõtted ja püüdlused. 


Selle üle, mis oleks Eestist saanud, kui Saksamaa oleks sõja võitnud, on juba 
palju spekuleeritud ja võibki spekuleerima jääda. Fakt on aga see, et sel 
hetkel oli see Eesti meestele üks vähestest võimalustest jääda relvade juurde 
ja võidelda bolševismi vastu. 


Juba augustis 1941 moodustati esimesed Eesti julgestusüksused ehk 


julgestusgrupid Saksa armee juures. Julgeolekuüksused kandsid numbreid 
181-186. Nii neid nimetatigi: 181.Eesti julgestusüksus või julgestusgrupp jne. 
Arvkombinatsiooni kaks esimest numbrit viitavad Saksa 18.armeele, kelle 
juurde üksused olid moodustatud. 


15.mail 1942 läksid nimetatud üksused Saksa välipolitsei alluvusse. Saksa 
välipolitseil oli märksa rohkem võimalusi ja ka suurem huvi eestlastest 
vabatahtlikke - teenistusse võtta. Esimesed mehed võeti — välipolitsei 
teenistusse juba 1941.aasta suvel. 


21.oktoobril 1941 määras väegrupi Nord tagalaülem kindlaks oma haldusalal 
moodustatud ja veel moodutatavate vabatahtlike üksuste struktuuri. Sama 
aasta detsembrist alates hakati välipolitseile alluvaid üksusi nimetama 
kaitsepataljonideks. 


Eestis moodustati kaitsepataljonid kõigepealt Tartus, Viljandis, Põltsamaal ja 
Pihkvas. Vastavalt vajadusele võis Tallinnas resideeriv välipolitsei komandör 
formeerida kohalike komandantide nõusolekul uusi üksusi. Pataljonid kandsid 
järgmisi numbreid: 


29.kaitsepataljon Tallinnas, 
30.kaitsepataljon Tallinnas, 
31.kaitsepataljon Rakveres, 
32.kaitsepataljon Võrus, 
33.kaitsepataljon Tartus, 
34.kaitsepataljon Võrus 
35.kaitsepataljon Pärnus, 
36.kaitsepataljon Kuressaares. 


Aja jooksul muutusid nii üksuste numbrid kui ka alluvus. 1.oktoobril 1942 oli 
välipolitsei komandöri = alluvuses 591 sakslasest ja 5110 - eestlasest 
politseinikku pluss 5385 kaitsepataljonides teenivat eestlast. 


Räägime siinkohal pisut lähemalt 36.kaitsepataljoni loomisest ja tegevusest, 
sest selle üksuse koosseisus asus 10.aprillil 1942 teenima ka Harald Riipalu. 


Schutzmannschatfts-f-Bataillon 36 


Just nii nagu pealkirjas, kõlas pataljoni saksakeelne nimetus, mille ilmselt 
kõige lähedasem tõlge on just nimelt kaitsepataljon. Täht F tähistab sõna 
front ja näitab, et tegemist on kaitse rindepataljoniga. Eksisteerisid veel 
näiteks kaitse vahipataljonid f/Schutzmannschaft Wacht Bataillon) või kaitse 
tagavarapataljon - (Schutzmannschaft Erzatz — Bataillon). Nende -— üksuste 
nimetustes kasutati vastavalt tähti W või E. 


Rahva seas on kindlasti tuntuim nimetus politseipataljon. Tegelikult muutusid 
üksuste nimed ja numbrid korduvalt. Ametlikult nimetati kaitsepataljonid 
ümber politseipataljonideks 9.detsembril 1943. 


36.kaitsepataljoni sünnipäevaks tuleb Harald Riipalu märkmete järgi lugeda 
23.novembrit 1941, mil anti välja esimene käskkiri ja algas tegelik töö 
pataljoni formeerimiseks. 


Pataljoni formeerija ehk esimese ülema kohta on teada suhteliselt vähe. 
Riipalu märkmetele tuginedes oli selleks Eesti sõjaväe ratsarügemendi 
rittmeister Tarjo, endise perekonnanimega Tuudeberg. Tegemist oli kapten 
Alo Tarjoga, kelle korrektne nimekuju kuni 1937.aastani oli Aleksander 
Tunderberg. Sõjaväest tervislikel põhjustel lahkunud Tarjo teenis hiljem 
Kaitseliidus kapteni auastmes. 


Pataljoni formeerimise piirkonnaks oli Haapsalu ja Lääne-Eesti saared. 
Pataljoni staabi asukohaks oli määratud Kuressaare. Riipalu seletab sellest 
tulenevalt ka käelindi kirjet , Schutzmannschafts-Bataillon 36 Ahrensburg". 
Raskete jääolude tõttu viidi staap siiski Haapsallu. 


23.novembril 1941 Tallinnast Haapsallu jõudnud pataljoni formeerimise 
meeskonnal avanes üsna lootusetu pilt. Staabi asukohaks määratud 
Lääne-Saare sõjaväeringkonna hoones Ehte tänav 9 olid aknad lõhutud, torud 
lõhki külmunud ja uksed sisse pekstud. 


Mehed olid aga tahtmist täis ja vaatamata ametiasutuste leigele suhtumisele 
muutus olukord järjest paremaks. Riipalu kirjutas: “Rohukülast saadakse 
küttepuid ja samuti ka venelaste poolt mahajäetud põlenud raudvoodid. 
Võetakse töömees, kes parandab mõned uksed ja aknad. 10.detsembri 
hommikuks saadakse isegi küljealuse põhku. Nähes, et pataljoni ikka 
»tosiselt" formeeritakse, muutub ka ametiasutuste suhtumine 
vastutulelikumaks." 


10.detsembri mobilisatsioonipäevaga saadi kokku 70-80 meest, kellest vastu 
võeti 40. Riipalu kirjutas: ,12.detsember kuni 1.jaanuar 1942 toimub meeste 
arstlik = ülevaatus. Kompaniidesse määramine. Kindla - päevakorra 
maksmapanenine ja õppused. Õppusi saab teostada ainult ruumis, kuna 
mehed on tulnud viletsas riietuses, mõnel jalanõudeks vaid nööriga jalga 
seotud kalossid. Pataljonile on lubatud ka varustust, seda aga pole senini 
saabunud" 


Raske uskuda, et sellistes oludes alustanud mehed mõne aasta pärast nii 
kodus, Eestis, kui ka mujal lahingutes venelastele selliseid ,etendusi" andsid, 
et kõike ei julge Vene arhiivid ega ajaloolased tänaseni avalikustada. 


21.jaanuaril 1941 sai pataljon omakaitse meeste näol täiendust. Pataljoni 
koosseis alates sellest hetkest: 


1.kompanii Haapsalus - ülem nooremleitnant Johanners Laul 
2.kompanii Kuressares - ülem nooremleitnant Hermann Koppel 
3.kompanii Kuressaares - ülem nooremleitnant Alo Tael 
4.kompanii Kärdlas - ülem nooremleitnant Karl Palm 


Riipalu kirjutas: ,Käivad siseõppused, et anda meestele veidi sõjamehe 
välimust. Pataljonis on mehi juba küllalt - puudub vaid varustus." 


Veebruaris õnnestus pataljonil hankida venelastelt Hiiumaale maha jäänud 
vanu relvi ja sõidukeid. 5.märtsil saadi Tallinnast kauaoodatud riidevarustus, 
milleks oli Läti sõjaväe vorm. Saadi juurde ka vintpüsse ja isegi 


kuulipildujaid. ,Nüüd võib tõsiselt asuda õppuste teostamisele," kirjutas 
Riipalu. 


27.märtsil 1942 saabus korraldus pataljon Haapsallu koondada ja ärasõiduks 
valmis panna. 


1.aprillil 1942 määrati pataljoni ülemaks major Julius Renter. Rittmeister 
Tarjo viidi Tallinna. 


9.aprillil alustas pataljon Haapsalust sõitu Tartusse. 


10.aprillil 1942 jõudis pataljon Tartusse ja samal päeval astus pataljoni 
teenistusse ka leitnant Harald Riipalu. 


Harald Riipalu kirjutas: ,Tartu ajajärk 10.04.42 - 02.08.42 on õieti 
intensiivne väljaõppe ajajärk, samuti ka lõpliku struktuuri väljakujunemise 
aeg.” 


Väljakujunenuna oli siis struktuur järgmine: 
Pataljoni staap: 


major Julius Renter - pataljoni ülem 
major Vallo Teetsmaa - Führer d.Reitestafel 
ülemleitnant Hans Neljandik - relvurohvitser 


dr. Villem Grossthal - pataljoni arst 


leitnant Paul Rinne - adjutant 
1.kompanii: 


ülemleitnant Rudolf Laud - kompanii ülem 
leitnant Leonhard Riit - 1.rühma ülem 
leitnant Juhan Kukk - 2.rühma ülem 
leitnant Valter Allase - 3.rühma ülem 


ülemleitnant Viktor Vakar - laskurrühma ülem 
leitnant Väino Reinsalu - pataljoni vooriülem 
2.kompanii: 

leitnant Karl Palm - kompanii ülem 

leitnant Elmar Lipping - 1.rühma ülem 
ülemleitnant Eduard Väärsi - 2.rühma ülem 
leitnant Viktor Ermus - 3.rühma ülem 
leitnant Lembit Vaher - laskurrühma ülem 
3.kompanii: 

ülemleitnant Harald Riipalu - kompanii ülem 
leitnant Artur Tammaru - 1.rühma ülem 
leitnant Elmar Vilumäe - 2.rühma ülem 
leitnant Viktor Piho - 3.rühma ülem 

leitnant Hans Lossmann - laskurrühma ülem 


ülemleitnant Elmar Kivtsi - 4.laskurrühma ülem 


Huvitav on märkida, et 3.kompanii 4.laskurrühm oli tegelikult orkester. 
Riipalu kirjutas: *Pataljoni orkester tuuakse 3.kompanii koosseisu, milline 
moodustab 3.kompaniis 4.laskurrühma. Vajaduse korral aga täidab ka oma 
ülesandeid kui orkester. Orkestri juhiks on kapellmeister Albert Kõhelik". 


Tartus asusid pataljoni staap ja 1.kompanii aadressil Lai tänav 30, 2.kompanii 
Lai tänav 17 ja 3.kompanii Näituse tänav 22. 


Varustus oli igast küljest paranenud, kuid endiselt valmistasid muret jalatsid 
ja riided. Enamus pataljonist oli endiselt riietatud Läti sõjaväe vormi, millele 
olid kinnitatud Eesti sõjaväe tunnused. Ohvitserid kandsid oma endist vormi. 


Nagu ikka, kuulusid sõdurielu juurde ka sõdurijutud. Tihti kippusid need - eriti 
tagantjärele meenutades - üsna lõbusad olema. 


36.kaitsepataljoni 3.kompanii 1.rühma võitleja Vassili Arula jutustas: ,Meie 
kompanii ülem oli vanemleitnant Riipalu ja minu rühmaülemaks leitnant Artur 
Tammaru. 


Riipalut mäletan kui väga head ohvitseri. Mina olen mõned korrad ka tema 
naisele ja tütrele nende elukohta paki viinud. Il kompanii - ülem 


vanemleitnant Palm oli sõna otseses mõttes siga oma meeste vastu. Seda oli 
näha nii tema käitumisest, kui ka sellest, et näiteks linna ei lubanud ta oma 
mehi peaaegu üldse. Riipalu meile linnas käimises peaaegu takistusi ei 
teinud. 


Minu sõber oli meie kompaniist poiss nimega Sannik. Ta oli ligemale 190 cm 
pikk ja eestiaegse jõumehe Jaago vennapoeg või vähemalt sugulane. Ta oli 
tulnud Harkust mingist raskestikasvatatavate - koolist ja üldse — äkilise 
loomuga. 


Tema viha sakslaste vastu oli nii suur, et ta kandis alati taskus kaasas kääre. 
Kui Tartus juhtus talle linnas vastu jalutama Eesti tüdruk koos sakslasega, siis 
lõikas ta kõigepealt ära salgu juukseid ja ega reeglina ka sakslane keretäiest 
pääsenud. 


Samuti murdis ta sisse meie saksa sideohvitseri korterisse ja peksis selle 
segamini. Ega ta midagi varastada ei tahtnudki ja ega ta varas polnudki. 


Me olime kõik kindlad, et selliste naljade eest Sannik maha lastakse. Kohtu 
alla ta antigi ja saadeti Riiga trahvipataljoni. Hiljem pole ma temast midagi 
kuulnud." 


Iga päevaga tuli lähemale aeg, mil tuli minna õppustel omandatut ka 
praktikas rakendama. 


2.augustil 1942 kell 14.05 alustas pataljon 53 vagunist koosneva ešeloniga 
teed Tartust Valgevene poole. 


Rong saabus Novojelnaja jaama —5.augustil. Sealt jätkus teekond 28 
kilomeetri pikkuse jalgsirännakuga Novogrudoki asulasse. Just Novogrudok 
on nagu saatuse tahtel koht, mis veel tänagi ei lase 36.pataljoni elavatel ega 
lahkunud liikmetel rahulikult olla. Teatud huvigruppide ja organisatsioonide 
survel tõuseb aeg-ajalt jälle avalikkuse ette selle Valgevene külakese nimi, et 
heita halba valgust Eesti sõjameestele. 


Novogrudok 


President Lennart Meri ettepanekul moodustati Rahvusvaheline 
Inimsustevastaste Kuritegude Uurimise Eesti komisjon, mille ülesandeks oli 
Eesti Vabariigi territooriumil Saksamaa ja Nõukogude Liidu okupatsioonide 
ajal toime pandud -inimsustevastaste kuritegude erapooletu uurimine. 
Komisjon kutsuti kokku 1998.aasta oktoobris ja selle tööd juhtis Max 
Jakobson. Max Jakobson on Viiburis sündinud juudi soost Soome diplomaat ja 
ajakirjanik, kes on töötanud ka suursaadikuna Rootsis ja ÜRO-s 


Komisjoni töö tulemusena koostati raportid kolme etapi kohta. | etapp 
käsitleb Nõukogude okupatsiooni Eestis aastatel 1940-1941, II etapp Saksa 
okupatsiooni Eestis aastatel 1941-1944 ja IIl etapp Nõukogude okupatsiooni 
Eestis alates 1944.aastast. Raportid on avalikud ning avaldatud eesti, vene ja 
inglise keeles. 


IL etapi raportis, mis avaldati 2001.aastal, leiab käsitlemist ka Novogrudoki 
ja 36.kaitsepataljoni teema. Järgnevas on väljavõtted komisjoni aruandest. 


Komisjoni uurijad on analüüsinud sõjajärgsete Nõukogude kohtuprotsesside 
toimikuid, püüdes välja selgitada eesti sõjaliste üksuste ja politseipataljonide 
assukohti ja tegevust eri aegadel. Osa materjalist saab kokku viia raamatus 
»Ekesti Vabadusvõitlejad"" esitatud teabega. Teavet saadi ka inimestelt ja 
mälestustest. Oma uurimustöö põhjal järeldas komisjon, et Eesti Leegion ja 
mõned eesti politseipataljonid osalesid = aktiivselt juutide vastu suunatud 
haarangute korraldamisel ja juutide mahalaskmisel vähemalt ühes Valgevene 
linnas (Novogrudok), . valvekohustuse täitmisel vähemalt neljas Poola linnas 
(Lodz, Przemysli, Rzeczow ja Tarnopol) ning mõnedes Eesti ja muudes riikides 
asuvates laagrites, samuti aitasid nad kaasa teadmata arvu — tsiviilelanike 
küüditamisel Valgevenest ja Poolast Saksamaale. 


Esmapilgul võiks arvata, et asi on otsustatud ja igati tõestatud, kui arvestada 
nii komisjoni ellukutsuja kui ka liikmete ja eriti komisjoni juhi autoriteeti ja 
pädevust. 


Komisjon toob raportis välja isikute nimekirja, kes oma ametikoha tõttu 
jagavad vastutust Eestis toimepandud kriminaalsete tegude eest ning 
vastutavad kaudselt ka nende nõusolekul Saksa okupatsiooni ajal formeeritud 
sõjaliste üksuste ja politseipataljonide tegude eest väljaspool Eesti piire. 
Nimekirjast leiame ka Johannes Soodla nime. 


Komisjoni aruanne sätestab: AOmakaitse liikmeid = värvati — hiljem 
sõjaväeüksustesse või politseipataljonidesse koos teiste vabatahtlikega ja 
(hilisemas staadiumis) sundvärvatutega. Komisjon uuris olemasolevat vähest 
materjali nende üksuste tegevuse kohta Eestis ja mujal. 


Komisjon analüüsis eesti sõjaväeüksuste ja politseipataljonide rolli, et teha 
kindlaks konkreetsed üksused, mis osalesid järgmises tegevuses: 


1)... 


õ)juutidele = korraldatud / haarangud ja juutide . massiline mahalaskmine 
vähemalt ühes Valgevene linnas (Novogrudok). 


Eesti sõjaliste üksuste uurimine on keeruline üksuste nimetustes, koosseisus 
ja ülesannetes tehtud mitmete muudatuste tõttu, mis on kohati halvasti 
dokumenteeritud. . Kuid siiski on osutunud võimalikuks nõukogudeaegsete 
kohtudokumentide ettevaatlikul kasutamisel ning võrdlemisel Eesti 
arhiivimaterjalidega kindlaks määrata, et eesti üksused võtsid aktiivselt osa 
vähemalt ühest = hästi . dokumenteeritud = haarangust = ja massimõrvast 
Valgevenes, = 36.politseipataljon osales 7.augustil 1942 kõigi Novogrudoki 
linnas veel ellu jäänud juutide kokkukogumisel ja mahalaskmisel. 


Avaldatud . materjalides — kirjeldatakse, et - see üksus võitles tollal 
partisanidega. Komisjon usub, et kuigi politseiüksuste ja partisanide vahel oli 
mitmeid kokkupõrkeid, = kirjeldati osalemist — tsiviilelanike, = sealhulgas juutide 
vastu suunatud tegevust vahetevahel kui “võitlemist partisanide vastu" ja 
Asõjavangide = valvamist”, 


Mille järgi komisjon oma ,uskumise" kujundas, pole üheselt arusaadav. Üks 
kasutatud arhiivimaterjale on Harald Riipalu poolt 1943.aasta mais koostatud 


dokument - nimetusega - ,Schutzmannschafts-F-Bataillon 36. Ajaloolisi 
märkmeid" 


Toon siinkohal ära muutmata kujul kirjelduse, mida Harald Riipalu on 
eelnimetatud dokumendis pidanud vajalikuks üles tähendada 
36.kaitsepataljoni tegevuse kohta Novogrudokis: .— ,Pataljon . paikneb 
endistesse Poola sõjaväe poolt ehitatud (hiljem on see ala Nõukogude poolt 
okupeeritud) ratsaväe kasarmutesse. Kohale jõudnud on päev paar puhkust 
ning pataljon rakendub partisanide vastasesse võitlusse. Sõit välja ülesande 
täitmisele toimub autodel - peale ülesande täitmist suundutakse jälle alalisse 
asupaika. = Pataljoni poolt ettevõetud aktsioonid Novogrudoki Gebietskomisari 
ülesandel on küllaltki edukad. Õieti on võitlus partisanide vastu pataljonile 
selles koosseisus ka esimesi tuleproove. Paljud mehed on aga võideldes 
teistes . üksustes juba = tules = karastatud. Võitluses = partisanide - vastu 
nimetamisväärseid lahinguid õieti polegi. . Samuti ei ole ka nimetamisväärseid 
kaotusi. . Tegutsedes kuni 285.augustini, saavad pataljoni koosseisust haavata 
Itn.Juhan Kukk (Lkomp), rv.Kiri Alder (2 komp) ja langeb -rv.Westerbom, 
Manfred (1 komp). 


Tegevuse vaheaegadel vabadel päevadel pannakse = pataljonis rõhku — eriti 
maastikuõppustele . komp. = ja — pataljoni = piires ning meeste — kehalisele 
kasvatusele, = milleks eriti soodsad ilusad suveilmad. Samuti peab pataljoni 
käsipalli . meeskond .Novogrudoki = linnameeskonnaga paar — võistlust . ning 
pataljoni orkester annab linnas mõned kontserdid, milles kohapealsed saksa 
sv. juhid ja tsiviilvalitsuse esindajad osa võtavad. Samuti võib veel märkida, 
et mitte ainult Valgevenes, vaid ka edaspidi, kus see vähegi võimalik, peab 
pataljon pidulikult õhtusi loendeid, kus kõlavad võimsalt saksa ja — eesti 
hümnid”. 


See on sõna-sõnalt ära toodud tekst Harald Riipalu aruandest. Iga lugeja võib 
ise otsustada, kas siit saab lugeda välja vihjeid meeste süüdistamiseks 
juutide ja tsiviilelanikkonna vastu toime pndud kuritegudes, või saame selle 
põhjal hoopis arvata, et midagi sellist pole 36.kaitsepataljoni sõdurid korda 
saatnud. 


Autori isiklik arvamus on, et Riipalu kirjutise põhjal saame kindlalt väita vaid 
seda, et 36.kaitsepataljon viibis Novogrudokis 5.augustist kuni 25.augustini 
1942. Kõik muu, mida me «üritame aruande põhjal järeldada, on 
vaieldamatult spekulatsioon. 


Nende ridade kirjutajal on rääkida seik ka isikliku kogemuse pinnalt just 
Novogrudoki sündmuste tõlgendamisel. 


Töötades Lõuna Politseiprefektuuris, oli autoril au toimetada aasta jooksul nn 
ajaloorubriiki politseiprefektuuri interneti siselehes Lõuna Ekspress. Üritasin 
alati leida mõne ajaloosündmuse või persooni, kes oleks seotud lehe 
ilmumiskuupäevaga. Kirjutasin Paju lahingust, Nikolai Trankmannist, Karl 
Linnasest ja Tartu Vanglas toimepandud massimõrvast, samuti teistest minu 
arvates eestlaste jaoks tähtsatest ajaloosündmustest või persoonidest. Seda 
nii positiivse kui ka negatiivse külje pealt. 


Veebruarikuusse sattus ka lugu Harald Riipalust. Üsna varsti peale loo 
ilmumist selles ainult politseiprefektuuri isikkoosseisule mõeldud ajalehes 
võttis meie pressibürooga ühendust Ilja Nikiforov venekeelsest väljaandest 
Molodjož Estonii ja avaldas ,tõsist muret ja nördimust" ilmunud loo kohta. 
Kuidas siselehes ilmunud lugu Nikiforovini jõudis, on tänaseni teadmata. 


Vaatamata sellele, et Nikiforovi enda teadmised Riipalust ja üldse temaatika 
tundmine jättis pehmelt öeldes soovida, mis ilmnes näiteks tema poolt 
saadetud küsimustes, tundis ta erilist ,muret" selle üle, et autor oli 
nimetanud Riipalut legendaarseks eesti sõjameheks". 


26.märtsil 2008 avaldas Nikiforov oma väljaandes loo pealkirjaga ,Plekk 
mundril". Viidates samuti eelkirjeldatud rahvusvahelise komisjoni aruandele, 
väitis Nikiforov muuhulgas järgmist: ,Iga ohvitseri reputatsiooni loob väeosa, 
milles ta teenis, 36 politseipataljoni reputatsioon on ju määritud naiste ja 
laste verega." Siit ka tema pealkirjaks olnud juhtlause, et Riipalu munder on 
plekiline. 


Edasi jätkas Nikiforov aruteluga, et ei ole ju võimalik, et roodukomandör 
Riipalu polnud teadlik kuiritegudest, mida temaga koos teeninud sõdurid 
toime panid. Samuti viitas ta sellele, et kui Riipalu elulugu käsitlevad 
ajakirjanikud või ajaloolased jõuavad 7.augustini 1942, siis vaikitakse need 
sündmused maha, nagu neid poleks olnudki. ,Aga olid ju," väitis Nikiforov. 


Jättes isikliku arvamuse ja tunded seekord enda teada, kirjutan siinkohal ka 
rahvusvahelise komisjoni seisukoha väeosade ja nendesse kuulunud isikute 


osas. 


Aruanne — sätestab: ,Võttes arvesse — politseiüksuste koosseisu sagedast 
vahetumist, ei usu komisjon, et nende üksuste, mille kohta on andmeid, või 
muu konkreetse üksuse koosseisu kuulumine oleks iseenesest tõendiks 
kuritegudes osalemise kohta. Siiski tuleb neis üksustes .inimsusevastase 
kuritegude toimepanemise ajal teeninud inimesed võtta vastutusele nende 
endi tegevuse eest” 


Seni pole demokraatlikud õiguskaitseorganid leidnud 36.kaitsepataljonis 
teeninute hulgast kellegi vastu piisavalt tõendeid, et süüdistada neid inimsuse 
vastu toimepandud kuritegudes. 


Erandiks on muidugi NKVD poolt läbi viidud uurimised, mida on ka parima 
tahtmise juures raske demokraatlikuks nimetada, aga sellest tuleb juttu 
edaspidi. 


Nikiforov lubas oma artikli lõpus, et üllitab lähematel päevadel ka Harald 
Riipalu esimese venekeelse eluloo. Ja tõepoolsest ilmuski 30.mail 2008 
samas väljaandes Mark Ostanini sulest lugu , Harald Riipalu 3 vannet." Lugeja 
võb ise soovi korral ajalehe internetiarhiivis nende lugudega tutvuda. Autor ei 
pea vajalikuks lugejat siinkohal sisuga lähemalt tutvustada. 


Meeldejäävaks tegi minu jaoks selle tähelepanu" minu tagasihoidlikule 
kirjutisele ka mõne aja pärast minuni jõudnud soovitus. Nimelt pöördus 
Nikiforov oma ,murega" ka erinevate *kõrgemalseisvate instantside" poole. 
Neid keerulisi teid pidi jõudis minuni ka ,Soovitus" järgmine ajaloorubriigi 
lugu kirjutada mõnest punaarmeelasest. 


Selle peale tekkis tahtmatult küsimus kus ja millal me elame? Keda me veel 
täna oma kodus kardame? Kas tõesti on vaja selleks, et me saaksime vabalt 
rääkida asjadest, mis meile on tähtsad ja mis meid tegelikult huvitavad, 
ülistama võltsilt ka mõnd antikangelast? 


Aga nüüd Max Jakobsoni komisjoni raporti jälgedes tagasi Novogrudoki 
sündmuste juurde. Raport sätestab muuhulgas: ,Eesti üksuste poolt toime 
pandud tegude kohta ei ole dokumentaalseid tõendeid, kuid vihjeid nende 
viibimise kohta nimetatud linnades ja nende ümbruses on selged. 


Tõendid .36.politseipataljoni osalemise kohta .Novogrudokis asuva — geto 
likvideerimisel on palju = ilmsemad — ja vaieldamatud. Pidades — silmas 
keelekasutust — (võitlemine = partisanide = vastu"), = millega - korduvalt = varjati 
antud kuritegu, usub komisjon, et vähemalt osa eesti politseipataljonide 
tegevusest = kujutas . endast = inimsusevastaseid või = genotsiidiga . seotud 
kuritegusid või nende toimepanemisele kaasaaitamist.” 


Sellisel kujul ja eelkirjeldatud vormis on komisjon sätestanud oma raportis 
Novogrudoki sündmused ja, nagu lugesime, ka 36.kaitsepolitsei rolli. 


Komisjoni töö tulemusena ei valminud aga mitte ainult eelnimetatud raportid. 
Tänaseks on kättesaadavad ka raamatud, milles on avaldatud raportite 
aluseks olnud uurimistööd. 2006.aastal ilmus raamat ,Estonia 1940-1945. 
Reports of the Estonian International Commission for the Investigation of 
Crimes Against Humanity" Nimetatud raamat sisaldab peatükki pealkirjaga 
»36.kaitsepataljon Valgevenes, Ukrainas ja Stalingradi välisrindel" Toon 
siinkohal lugejateni tõlgituna järgmise lõigu: ,lisraeli politsei poolt septembris 
1963 kogutud andmete põhjal mõrvati umbes 2000 ja 3000 juuti vastavalt 
Diatlovos ja Nowogrodekis 6. ja 7.augustil 1942. Usaldusväärseid andmeid 
36.Eesti kaitsepataljoni liikmete osalemise kohta juutide hukkamisel ei ole. 
Kaasaegsed uurimused süüdistavad nendes aktsioonides kohalikku Saksa 
sandarmeeriat, üht Leedu üksust ja Valgevene kaitsepataljoni." 


Nagu näeme, väidetakse uurimuses, mis on olnud aluseks - raporti 
valmimisele, et usaldusväärseid andmeid 36.kaitsepataljoni osalemise kohta 
juutide hukkamisel ei ole. Vaatamata sellele on komisjoni lõppraporti järeldus 


teistsugune. 


Samas raamatus kirjeldatakse eraldi peatükina Nõukogude uurimisi Eesti 
kaitsepataljonide ja — politseipataljonide / kohta. Esitatud on mõnede 
36.kaitsepataljonis teeninute tunnistused Novogrudoki sündmuste kohta. 
Rudolf Mäeorgi juhtumit nimetab komisjon värvikaks näiteks 
36.kaitsepataljoni tegevuse uurimisel. Rudolf Mäeorgi ja veel mõnede 
Nõukogude uurimisorganite uurimise all olnud 36.kaitsepataljoni sõdurite 
tunnistustest kirjutame veidi allpool. 


Toon siinkohal aga ära veel mõned mälestusteread erinevatelt sõjameestelt, 
kes on Novogrudoki 'väidetavatele sündmustele tunnistajateks" 


36.politseipataljoni 1.kompanii rühmaülem Valter Allase kirjutas: ,Lõpp- 
peatuseks, kus me oma kraami maha laadisime, kujunes jaam kusagil 
endistel Poola aladel Valgevenes. Pärast mõnetunnist jalgsimarssi jõudsme 


veriuutesse, isegi veel mitte päris valmis endistesse Poola ratsaväe 
kasarmutesse. Ümbrus oli sügiseselt kaunis ja värvikas. Kitsad värvilised 
põlluribad vööditasid künklikku maastikku, mis vaheldus kase-, vahtra- ja 
pöökpuusaludega. Kaugemal oli mets ja laiad liivanõmmed, kuhu pataljonil 
tuli aeg-ajalt partisanide pärast minna. Üldiselt oli aga pataljoni tegevus 
tagasihoidlik ja retked oletatavate partisanide vastu olid vist küll alusetud, 
sest ühtegi partisani ei kohatud ega ka pauku ei tehtud. Ei tea, kas peeti 
meid selles ümbruses ainult jõu näitamiseks või ei osatud paremat kohta 
leida. 


Paljud sobitasid sõprust kohalikega. Mõnelgi oli elu lõbus ja maguski, sest 
seal peeti hulgaliselt kodumesilasi. Sakslastele muidugi ei meeldinud eesti 
poiste sõbrustamine kohalike elanikega ja meile jutustati hirmu ja õuduse 
jutte partisanidest. Partisane me ei näinud, kuid üks mees pataljonist sai 
surma, kui ta juhtus oma meeste risttule alla. See oli esimene kaotus. Maeti 
see noor hiidlane ettenähtud sõjaväelise korra kohaselt sama linnakese 
kalmistule. 


Nagu lugeda võime, ei nimeta Allase sarnaselt Riipalu koostatud aruandega 
isegi mitte valve- ega konvoiteenistuse läbiviimist. 


36.kaitsepataljoni . 2.kompanii rühmaülem Elmar Lipping alustas oma 
ülestähendusi 22.novembrist 1942 ehk Stalingradi lähistele jõudmisest. Kas 
enne seda polnud midagi märkimisväärset, mida meenutada? 


36.kaitsepataljoni võitleja Elmar Pello, kes oli sideohvitseri ja ka Harald 
Riipalu autojuht, räägib oma mälestustes pataljoni formeerimisest ja sealt 
edasi juba Stalingradi rindest. Sarnaselt eelnevaga ei ole ta sõnagagi 
maininud pataljoni tegevusest Valgevenes. 


36.kaitsepataljoni 3.kompanii 1.rühma võitleja Vassili Arula meenutab: 
ANovogrudokis oli elu alguses suurepärane. Kohalikud elanikud olid seal 
poolakad. Nendega mängisime võrkpalli ja loomulikult sõbrunesime ka Poola 
kaunitaridega. 


Ühel päeval kamandati aga meid valveteenistusse. Meie ülesandeks oli 
valvata vanu ratsaväe talle, kus sees olid inimesed, vangid. Kes ja miks nad 
seal olid, meie täpselt ei teadnud. Loomulikult liikusid jutud, et seal olid 
juudid, aga ega meie neid täpselt näinudki, kuna valvasime - ainult 
eemalolevat parameetrit. Valveteenistus käis nelja tunni kaupa. Neli valves 
ja neli puhkust. Täpselt oskan rääkida ainult 3.kompanii tegevusest. Teiste 
kompaniide ülesandeid ma täpselt ei tea, aga vaevalt nad meie omadest 
erinesid. 


Millest tuleb erinevus, et sel perioodil 3.kompanii ülemana teeninud Riipalu ei 
räägi sõnagagi valveteenistusest, vaid ainult partisanivastasest võitlusest? 
Tema kompanii -— võitleja Vassili Arula, vastupidi, ei maini sõnagagi 
partisanidega sõdimist, vaid mäletab Novogrudokist ainult ratsaväetallide 
perimeetri valvamist. Raske on täna leida neile erinevustele adekvaatset 
selgitust. 


2002.aasta suvel andis Simon Wiesenthali keskuse lisraeli büroo direktor 
Efraim Zuroff kaitsepolitseile üle nimekirja 16 sõjakurjategija nimega. 
Kaitsepolitsei tuvastas, et nimekirjas olnud mehi ühendas kuulumine 
36.politseipataljoni. Samuti olid kõik nimekirjas olnud saanud Stalingradi all 
Punaarmee vastu võideldes II klassi raudristid. Zuroff aga seostas nimetatud 
autasude omistamise ,ekslikult" 7.augustil 1942 Novogrudokis toimunuga. 
Kaitsepolitsei keeldus kriminaalmenetluse alustamisest. 


Vaatamata sellele jätkas kaitsepolitsei 36.politseipataljoniga seotud faktide 
kontrollimist. Kaitsepolitseinikud töötasid läbi dokumente nii Eesti arhiivides 
kui ka Saksamaal. Kontrollimisel selgus, et 1966.aastal oli Saksamaal läbi 
viidud uurimine 36.politseipataljoni tegevuse osas. Muu hulgas oli saadetud 
ka õigusabipalve NSV Liidule, saamaks informatsiooni pataljoni koosseisu 
kuulunud isikutest ja ülesannetest Valgevenes. 


Nõukogude uurimisorganite vastus annab lühiülevaate pataljoni tegevusest, 
kuid ei nimeta kordagi osalemist tsiviilelanike vastastes aktsioonides. Seega 
andis Nõukogude uurimisorganite poolt saadetud vastus kinnitust seni 
üldteada faktidele: 36.politsepataljon osales partisanivastases võitluses 
Valgevenes, sõjavangide valvamises Ukrainas ja osales lahingutes Venemaal 
Stalingradi piirkonnas. 36.politsepataljoni suhtes Saksamaal läbi viidud 
uurimine - ei - tuvastanud = pataljoni osalemist - inimsusevastastes — või 
sõjakuritegudes. 


16.augustil 1942 on 36.politseipataljoni sideohvitser hauptmann Gierhake 
kirjutanud Ida alade Korrapolitsei ülemale ettekande, milles seisab, et 
pataljoni rakendatakse partisanivastases võitluses ning surma on saanud üks 
ja haavata kaks võitlejat. Ettekandes pole sõnagi isegi konvoeerimisest, 
rääkimata mahalaskmisel osalemisest. 


15.septembril 1942 esitatud analoogses aruandes on kirjas, et pataljon 
tegeleb Ukrainas sõjavangilaagrites nr.312 ja 385 töötavate vangide 
valvamisega. Pataljoni sideohvitser pole pidanud vajalikuks peita seda 
tegevust partisanivastase võitluse nimetuse kattevarju alla. Kui Novogrudokis 
oleks pataljoni ülesannete hulka kuulunud ka sealse geto valvamine või oleks 
pataljon olnud erandkorras sellesse tegevusse kaasatud, oleks see kindlasti 
kajastunud ka sideohvitseri ettekandes 16.augustist 1942 ehk üheksa päeva 
pärast väidetavate sündmuste toimumist. 


Kaitsepolitsei pressiteates 24.juulil 2002 teatatakse: “Käesolevaks hetkeks 
pole Kaitsepolitsei leidnud auitentseid dokumente, mis tõendasksid 36.Eesti 
Politseipataljoni osalemist juutide hukkamisel Novogrudokis." 


Tutvunud Riigiarhiivis NKVD koostatud ülekuulamisprotokollidega, toon ka 
lugejani mõned eredamad näited, et saaksite ise otsustada, kas need on 
piisavalt adekvaatsed, et nende alusel kedagi süüdistada - eriti veel nii ränga 
süüdistusega, nagu seda on sõja- või inimsusevastased kuriteod. 


Nende ridade kirjutaja on töötanud 17 aastat kriminaalpolitseis ja seega 
omab ka teatud kogemust erinevate tunnistustega ümberkäimises. Olgu juba 
ette öeldud, et isegi kui me usuksime, et iga kirjapandud sõna nendes 
ülekuulamisprotokollides oleks tõde, ei saaks üldtunnustatud õigusmõistmise 
põhimõtetel selliste tunnistuste alusel kedagi süüdi mõista. Rääkimata 
muudest menetlusnormidest, mille rikkumine polnud vaadeldaval -— ajal 
määrava tähtsusega. 


Nii tunnistajana kui ka süüdistatavana üle kuulatud 36.politseipataljoni 
võitlejate ülekuulamisprotokollidest jääb läbivalt silma üks ,pisiasi" Nimelt 
kõigis tunnistustes kordub üks ja sama, vaid pisukeste erinevustega fraas: 
»2.augustil 1942 sõitis 36.pataljon välja Valgevenesse, kus pataljon 2-3 
nädalat tegeles Novogrudoki rajoonis juudi rahvusest rahuliku elanikkonna 
arreteerimisega ja konvoeeris neid mahalaskmisele" Edasi järgnesid 
küsimused isikute kohta, kus aga juba igasugune konkreetsus puudub. 
Näiteks. 


Tallinnas 27.oktoobril 1948 kell 19.00 - 21.00 ENSV RJM uurija leitnant 
Škodinovi poolt süüdistatavana ülekuulatud Heino Maripuu, sünd. 1922, 
tunnistab: 


Küsimus: —Nimetage teile teadaolevad perekonnanimed 36  politseipataljonis 
teeninutest ja = iseloomustage nende — praktilisi tegevusi pataljonis teenimise 
ajal. 


Vastus: Minule on teada järgmised nimed, kes minuga 036.politseipataljonis 
koos teenisid: 


1)Koit Mart 


2.augustil 1942 sõitis Koit pataljoni koosseisus välja Valgevenesse, kus 
pataljon 2-3 nädalat tegeles Novogrudoki rajoonis juudi rahvusest rahuliku 
elanikkonna —arreteerimisega ja konvoeeris neid mahalaskmisele. Koit samuti 
asus . Novogrudoki = rajoonis — ja võttis . osa = pataljoni poolt = läbiviidud 
opratsioonidest. = Isiklikult mina ja Koit teenisime — erinevates rühmades 
2.Roodus, seepärast konkreetset Koiti osavõttu nimetatud aktsioonidest ma 
näidata ei oska. 


2)Rahumeel Osvald, 2. roodu reamees 


2.augustil 1942 Rahumeel 36.pataljoni koosseisus sõitis välja Valgevene 
territooriumile, kus pataljon 2-3 nädala jooksul tegeles juudi = rahvusest 
rahulike elanike arreteerimisega. Isiklikult mina nägin Rahumeel 
Novogrudoki rajoonis, kuid kas ta osales läbiviidud operatsioonides, ma öelda 
ei oska 


S)Heinmets Oskar, 2. roodu reamees oli kokk 


Toon veel teise väljavõtte ülekuulamisprotokollist: 


Samal päeval läbiviidud järgmises ülekuulamises kell 21.00 - 24.00 tunnistas 
Koit Mart süüdistatavana, et Heinmets Oskar, kellest küll ülekuulamise käigus 
saab Heinaste, asus samuti Novogrudoki rajoonis, kus pataljon viis läbi 2-3 
nädalat operatsiooni, kuid kas isiklikult osa võttis, ei tea, kuna olime 
erinevates rühmades. 


Koit tunnistab ka Rahumeel Osvaldi, 2 roodu reamehe, kohta: 


2.augustil 1942 sõitis pataljoni koosseisus välja Valgevenesse, kus 2-3 
nädala jooksul Novogrudoki = rajoonis viis pataljon läbi operatsiooni juudi 
rahvusest = rahulike = elanike = arreteerimiseks ja nende  konvoeerimiseks 
mahalaskmisele. . Nimetatud operatsiooni läbiviimisel asusin mina 3. rühma 
koosseisus .Novojelnaja jaama = rajoonis,  Rahumeel aga -Djatlovos - teiste 
pataljoni üksuste koosseisus. Nagu ma pärast kuulsin oli meie pataljoni poolt 
arreteeritud mahalaskmiseks. Juute maha lasksid sakslased. Ma ei tea, kas 


Rahumeel võttis isiklikult osa operatsiooni läbiviimisest Djatlovos, aga kui ta 
juba seal oli, siis pidi ka osa võtma. Samasugune operatsioon viidi läbi ka 
Novogrudokis, kus samuti oli Rahumeel. 


Sama jutt ka Heinrich RancTi 2.roodu 1. või 2.rühma reamees kohta, isiklikult 
ei tea, kas osa võttis, aga nagu kuulsin oli Djatlovos meie pataljoni poolt 
arreteeritud 2000 juuti. 


Sõna sõnalt sama tunnistus Randiga ka Heino Maripuu kohta. 


Selliseid näiteid, kus inimesi on üle kuulatud ja uurija poolt neile suhu pandud 
fraas pataljoni osalemisest juutide hävitamises mingit kinnitust ei leia, võiks 
tuua väga palju. Tegelikult näitavad ülekuulamised, et mehed ei tea 
konkreetselt midagi. Kõik on midagi kellegi käest kuulnud - enamik ilmselt 
oma ülekuulajate käest. Ning mis ülekuulamisprotokolli kui tõendi juures 
kõige tähtsam - puudub adekvaatne viide sellele, kus ja millega on tõndatud 
fraas, mis läbib kõiki ülekuulamisi. Millega on tõestatud see, et mehed 
konvoeerimises ja arreteerimises osalesid? 


Toon veel väljavõtteid ülekuulamistest. 


1.novembril 1949 on loetamatult kirjutatud nimega uurija tunnistajana üle 
kuulanud Bernhard Priske, sünd 1923. Olgu kohe öeldud, et nimetatud 
tunnistust on kasutatud kriminaalasjas (Sledstvennoje delo) nr. 13096, Priske 
Bernhard ja Pihelpuiu Leo süüdistuses VNFSV K/KS58-la ja 58-11 järgi, mis 
on alustatud 26.jaanuaril 1951 ja lõpetatud 26.märtsil 1951. Tänapäevase 
kriminaalmenetluse üldtunnustatud põhimõtete järgi oleks kindlasti küsitav 
kaks aastat varem antud tunnistust aluseks võttes süüdistada inimest nii 
rängas kuriteos. 


Priske tunnistab: 


»-Augustis 1942 36.politseipataljon sõitis Novogrudoki linna, Valgevenes. Kui 
kohale jõudsime, majutati meid kasarmutesse ja anti 3 päeva puhkust. Sel 
ajal olin 2.roodus. Peale 3 päeva puhkust sai pataljon käsu olla hommikul 
valmis. Hommikul, kuupäeva ei mäleta, aga see oli augustis, . kogu 
36.politseipataljon pandi autodele täies relvastuses ja saadeti Djatlovo külla. 
Djatlovosse jõudes peatusime turuväljakul. Saksa väejuhatuse korraldusel oli 
turuväljakule kutsutud juudi tüdruk, kellele öeldi, et 1 tunni jooksul oleks kõik 
juudid turuväljakul, kuna aga tunni jooksul juudid turuväljakule ei tulnud, siis 
36.politseipataljoni komandöri, kelle perekonnanime ei mäleta, käsu kohaselt 
tuli kõigil 3 roodul, kaasaarvatud teisel, jaguneda gruppideks. Iga grupi 
koosseisus oli 5-6 . meest ja gruppe kamandasid saksa sõdurid — või 
allohvitserid. Igale grupile anti kindel rajoon, kus paiknes juudi elanikkond. 
Sealsamas oli ka igat gruppi rangelt hoiatatud, et juutide põgenemise puhul 
avada tuli hoiatamata. Mida ka täideti operatsiooni ajal. 


Operatsioon algas umbes kell 8 hommikul. Iga grupp tegutses näidatud 
rajoonis. . Põgenemisjuhtudel lasti juudid maha ilma hoiatuseta. 


Ma ise nägin, et 18-aastane tüdruk oli vintpüssist haavatud ja jooksis verd. 


Operatsioon kestis kella 3 päeval umbes kui kõik juudid olid aetud 
turuväljakule. Minu pilgu läbi oli kokku aetud umbes 700 inimest. 


Operatsiooni = lõppedes, oli kogu — 36.politseipataljoni = isikkoosseis, välja 
arvatud 2. rühm, kes oli jäetud korda valvama, sõitis tagasi dislokatsiooni 
kohta - Novogrudoki. 


Kõik juudid, kes olid aetud turuplatsile Djatlovos lasti lõpuks maha. 
Selles operatsioonis meie 36.politseipataljon konvoeeris juute 


mahalaskmiskohale, kuid mahalaskmisest osa ei võtnud. 


Mõne päeva möödudes, = sain — isiklikult teada, et teisel päeval peale 
operatsiooni viidi kõigi tapetud juutide laibad kohta... — (tekst arusaamatu). 
Sellest rääkisid mulle 2.roodu 2. rühma sõdurid. 


Küsimus: Rääkige kui palju süütuid kodanikke juute laskis maha teie grupp 
operatsiooni läbiviimise — ajal? 


Vastus: Meie grupis selliseid juhuseid ei olnud. Teised grupid, nagu ma tean, 
lasid juute maha. 

Küsimus: jätkake tunnistuse andmist 

Vastus: 5 päevase puhkuse jooksul sai pataljon uue ülesande olla valmis 


hommikuks, kuupäeva ei mäleta, augustis 1942. 


Hommikul kell 5 sõitis 36.politseipataljon koosseisus 1, 2, 3 rood täies 
lahingkoosseisus välja operatsioonile, Novojelnaja jaama rajooni. 
Operatsioon ka seal oli... juutidele. 


Kuidas täpselt operatsioon selles rajoonis läbi viid, ma ei saa rääkida, kuna 
ma isiklikult sellest osa ei võtnud, kuna sel ajal olin teenistuses kasarmute 


valves .Novogrudokis. 


Ma tean, et selles operatsioonis 36.politseipataljon = võttis aktiivselt osa 
juutide  mahalaskmises. Samuti = võttis . 36.politseipataljon = aktiivselt osa 
partisanide otsingutest metsades, . Novogrudoki lähistel. = Isiklikult olen ühe 
korra osa võtnud partisanide otsingu operatsioonist. See oli samuti augustis, 
kuupäeva ei mäleta. Kogu pataljoni isikkoosseis, relvastatud vintpüsside ja 
käsikuulipildujatega, = sõitis välja partisanide oplavale. Kui jõudsime .metsani 
jätsime autod ja asusime metsa kohe läbi kammima. Operatsioon kestis kella 
5 hommikul kella 9 õhtul. Selles operatsioonis partisane ei avastatud. Tean 
isiklikult, et 36.politseipataljon Novogrudokis asumise aja jooksul sõitis 4-5 
korda — välja = partisanide . otsingu = operatsioonidele, - kuid = partisane — leida 
pataljonil ei õnnestunud. 


Küsimus: Te tegelesite juudi elanikkonna konvoeerimisega 
mahalaskmiskohtadesse ? 


Vastus: Mina — isiklikult = juutide  konvoeerimisega . mahalaskmiskohta — ei 
tegelenud, kuid ma tean kindlalt et 36.politseipataljoni isikkoosseis tegeles 
juutide konveerimisega mahalaskmispaika Novojelnaja linna = rajoonis. 


Küsimus: Rääkige, kui palju teie = arreteerisite ja .konvoeerisite süütuid 
nõukogude kodanikke juudi elanikkonna kogunemiskohta —Djatlovo — külas. 


Vastus: mina koos oma grupiga — (grupis oli 5-6 meest) arreteerisin ja 
konvoeerisin juudi elanikkonna kogunemispaika Djatlovo külas 30-40 inimest 


Et asjasse veel veidi ,värve" lisada, toon lugeja ette Rudolf Mäeorgi erinevate 
ülekuulamiste protokollid. Minu jaoks olid üllatavad nii mõnedki faktid 
Mäeorgi suhtes läbiviidud menetluses. 


Rudolf Mäeorg arreteeriti 2.augustil 1948 kriminaalasjas /Sledstvennoje delo) 
nr. 10201, 8S58-la VNFSV Kriminaalkoodeksi järgi. Arreteerimismääruses on 
muude süüdistuste hulgas kirjas ka, et Mäeorgi süüdistatakse augustis 1942 
Novogrudoki ümbruses 24 685 rahuliku elaniku hukkamises. 


Kõigis minu poolt läbi loetud toimikutes, kus 36.politseipataljoni võitlejaid 
süüdistati Novogrudoki massimõrvas, oli viidatud ka Novogrudokist saabunud 
aktile kui ühele tõendile, mis süüaluste poolt toimepandud tegusid tõestab. 


Nimetatud ,dokument" on koostatud 7.veebruaril 1945.aastal ja pealkirjaks 
on ,Akt - Novogrudoki -— rajooni = saksa-fašistlike vallutajate = kuritegude 
uurimiseks" Ma ei peatu siinkohal vormistuslikul ja tõendulikul küljel, mis nii 
tõsisel dokumendil võiks olla, kuid puudub täiesti. Akt tuvastab — küll 
arusaamatult tohutuid kahjusid, mida on tehtud, kuid selles pole ühtegi sõna 
ega viidet ei 36.politseipataljonile, ei eestlastele. Samuti ei leidu selles aktis 
ühtegi meile eelnevalt tuttavat kohanime peale Novogrudoki. Samuti on 
viited kahjudele ja kuritegude toimepanemisele hoopis aastast 1941. Ka 
augustis 1942 ei leia me aktist ühtegi viidet. Seega on siinkirjutajal raske 
mõista, mida ja - kuidas oli = nimetatud — aktile toetudes . võimalik 
36.politseipataljoniga seoses tõestada. Aga elus ongi palju arusaamatut... 


Nüüd siis Mäeorgi tunnistuse juurde. Nagu eelnevalt märkisin, arreteeriti 
Mäeorg 2.augustil 1948. ENSV RJM Saaremaa osakonna vanemjuurdleja 
nooremleitnant Luri oli Mäeorgi tunnistajana üle kuulanud juba 15.juulil 1948 
Kuressaares. 


Mäeorg tunnistab: 


Veebruari algul 1942 astusin vabatahtlikult 36.politseipataljoni kus mind 
määrati 2.kompaniisse. Aukraadiks oli mul reamees. Ülaltähendatud pataljon 
moodustati Saaremaal. 11. veebruaril 1942 laaditi meie pataljon rongile ja 
sõitsime siis Tartusse. Tartus meile amti saksa sõjaväe varustust, ühtlasi 
saime veidi väljaõpet ja kandsime vahiteenistust, asukohaks oli meil siis Tiigi 
tänavas asuvad kasarmud. Peale kuu aega Tartus viibimist sõitis mie 
2. kompanii . Pihkva — linna, kus — tegime — lahingväljaõpet ja . kandsime 
vahiteenistust. Juuni või juuli kuul 1942 tuli meie 2. kompanii Tartu linna 
tagasi. Tartu tagasi jõudes anti terve pataljonile uut varustust, st. saime uut 
politsei pataljoni  munarit. 


Küsimus: Millega tegeles 36.politseipataljon nende seas ka Teie, Tartu Innas? 


Vastus: Enamjaolt Tartu linnas olemise ajal tegelesime, selle seas ka mina, 
nõukogude sõjavangide valvamisega ja konvoeerimisega tööle ja tagasi. 


Küsimus: Kuhu viidi 36.politseipataljon Tartust? 


Vastus: — Augustis 1942.aastal laaditi terve 36.pataljon Tartus rongile ja 
sõitsime .Valge-Venesse, kus meid maha laaditi Novogrudoki linnas. — Selle 
linna - rajoonis asus meie pataljon umbes kuu aega ja meie peamiseks 
ülesandeks oli juutide mahalaskmine, kes asusid Novogrudoki linnas ja selle 
linna ümbruse külades. 


Küsimus: Kas Teie isiklikult võtsite osa juutide mahalaskmisest? 


Vastus: Jah mina koos teiste 36.politseipataljoni sõdurite ja = ohvitseridega 
võtsin osa juutide mahalaskmisest 


Küsimus: Täpsustage, kuidas toimus juutide mahalaskmine. 


Vastus: Enne kui toimus juutide mahalaskmine, siis 36  politseipataljoni 
sõdurid, nende seas ka mina, arreteerisime juute gruppide kaupa. Osa 
nendest arreteeritud juutidest paigutati autode peale, osa — viidi jala — linnast 
välja, kus need arreteeritud juudid hakkasid suuri kraave kaevama, — kraavide 
pikkus oli umbes 30-60 meetrit, sügavus ligi 1,5 meetrit ja ligi 2,5 meetrit lai. 
Peale selle, kui kraavid olid valmis kaevatud, lasti neid juute maha, kes olid 
kraavi kaevanud. Isiklikult mina lasin maha umbes 10 juuti. Peale selle 
hakati nende kraavi juurde tooma allesjäänud juute gruppide kaupa 20-30 
inimest korraga, nende seas naisi, mehi ja lapsi. 


Küsimus: Kas Teie võtsite osa juutide arreteerimisest ja konvoeerimisest 
mahalaskmisele ? 


Vastus: Jah mina — isiklikult võtsin ka osa juutide = arreteerimisest ja 
konvoeerimisest mahalaskmisele. Palju mina isiklikult konvoeerisin 
mahalaskmisele, on mul raske öelda, kuna mina seda arvu ei mäleta. 


Küsimus: Kaua kestis see mahalaskmine ja mitu inimest lasti üldse maha? 


Vastus: Mahalaskmine kestis seal mitu nädalat ja üldse lasti seal maha üle 
kahe tuhande juudi. 


Esmapilgul on tegemist väga tõsise ülestunnistusega. Usaldusväärsuse 
tõstmiseks on Mäeorgil ,meeles" isegi kraavide mõõtmed, mida juudid enne 
eestlaste poolt tapmist kaevama pidid. Samal päeval on nooremleitnant Luri 
Mäeorgi täiendavalt üle kuulanud, mille käigus Mäeorg on nimetanud terve 
hulga kaasvõitlejate nimesid. Kasutusel oli juba eelkirjeldatud ülekuulamise 
skeem, kus alustuseks on kirjas fraas, et 36.politseipataljon osales juutide 
hävitamises, ja rida nimesid, kelle kohta konkreetne ülekuulatav ütleb vaid, 
et ei tea või ei oska öelda. 


Autorile üllatusena tuli Mäeorgi järgmine ülekuulamine. 


16.augustil 1948 Tallinnas kuulas uurija leitnant Škodinov Mäeorgi üle 
süüdistatavana. Mäeorg tunnistas järgmist: 


Küsimus: Millistel asjaoludel te astusite teenistusse 36.politseipataljoni? 


Vastus: 11.veebruaril 1942 astusin vabatahtlikult teenistusse 
S38.politsepataljoni, mis sel ajal asus Tartus. Tartu ajal arvati mind 2. roodu 
2. rühma. 35.pataljonis teenisin mina kuni oktoobri kuuni 1942 aastal ja peale 
seda viidi mind üle 36.politseipataljoni, mis sel ajal asus Ukrainas Donbassis. 


Seega pole Rudolf Mäeorg koos 36  politseipataljoniga üldse kunagi 
Novogrudoki rajoonis viibinud. Ta viidi 36.politseipataljoni ajal, mil pataljon 
asus Donbassis, seega pärast väidetavaid Novogrudoki sündmusi. Tahtmatult 
tekib küsimus, miks Mäeorg selliselt tunnistas? Tänapäeval pole eriline 
saladus NKVD ülekuulamise ,taktika ja metoodika" Üsna tavapärane oli nii 
piinamine kui peksmine, ähvardamisest rääkimata. Vaatamata sellele oli aga 
üllatus = suur, kui avastasin - samast - toimikust järgmise . Mäeorgi 
ülekuulamisprotokolli. 


16.augustil 1948, seega eelneva tunnistuse andmisega samal päeval, on 
leitnant . Škodinov = arreteeritu ülekuulamise vormis küsinud /Mäeorgilt 
järgmist: 


Küsimus: = 15. juulil 1948 ülekuulamisel te = tunnistasite, et — astusite 
36.politseipataljoni veebruaris 1942 ja = selle pataljoni koosseisus - isiklikult 
võtsite osa juudi = rahvusest = rahulike = elanike = arreteerim = istest — ja 
mahalaskmistest Valgevenes Novogrudoki linna — rajoonis. 


16.augusti ülekuulamisel 1948 tunnistate, et 36.politseipataljoni viidi teid üle 
augusti kuus 1942 aastal ja saabusite pataljoni, kui see asus Donbassis. Miks 
on teie ütlustes lahknevused? 


Vastus: Minu tunnistus . 185.juulil 1948. osaliselt ei vasta — tegelikkusele. 
Tegelikkusele ei vasta ka see fakt, et 36.politseipataljoni teenistusse astusin 
veebruaris 1942 ja et Valgevenes Novogrudoki linna = rajoonis osalesin 
rahuliku juudi elanikkonna = arreteerim istes ja . mahalaskmistes. 


Kui mind üle kuulati olin purjus/joonud (võpivšii) ja kui minult küsiti ükskõik 
mida, siis ma seda kinnitasin. Peale selle uurija, kes mind üle kuulas, 
ähvardas mind relvaga. 


Vaatamata sellele, et põhiline osa Mäeorgi süüdistusest ehk osalemine 
väidetavates Novogrudoki sündmustes kinnitust ei leidnud, pole see ei 
uurimis- ega kohtuorganeid vähemalgi määral häirinud. Mäeorgile mõisteti 
25+5, Õigemini öeldes määrati kõrgeim karistusmäär, kuna sellel hetkel 


kehtinud seadusandlus ei näinud ette surmanuhtlust. 


Mind ei üllatanud niivõrd fakt, et tunnistus oli saadud relva ähvardusel ja 
purjus inimeselt, kuivõrd see, et üks julgeolekutöötaja kirjutas protokolli 
relva kasutamisest ülekuulamisel teise julgeolekutöötaja poolt. . Kuidas 
säilitati selline ilmne tõestus selle kohta, et NKVD kasutas ülekuulamistel 
sellist taktikat ja metoodikat? 


Eeltoodud, Rudolf . Mäeorgi suhtes — läbiviidud ülekuulamised — leidsid 
äramärkimist ka Max Jakobsoni komisjoni uurijate poolt, kes nimetasid seda 
värvikaks näiteks Nõukogude uurimistes. Vaatamata 'värvikusele" on 
komisjoni lõppraporti koostajad pidanud neid piisavalt usaldusväärseteks 
selleks, et nende põhjal 36.kaitsepataljoni sõjamehi süüdistada. 


Igal ajal on omad head ja vead. Kõigile on tuttav ütlus, et vigadest õpitakse. 
Täpsustatakse veel, et parem on õppida teiste vigadest. Aga ikkagi võtame 
me mingil vajalikul ning kellelegi kasulikul ajahetkel välja meie kõigi poolt 
maapõhja kirutud ja ebaseaduslikuks tunnistatud Nõukogude 
uurimismaterjalid ja langetame nende põhjal otsuseid ning avaldame neile 
tuginedes arvamusi. 


Tegelikult isegi mitte ainult. Tänases Eestis pole kahjuks täielikult kadunud ka 
põhimõte: andke meile inimesi, küll meie paragrahvi leiame. Millega me 
muidu saaksime seletada aeg-ajalt üldsuse ette justkui kogemata lekkivaid, 
teinekord isegi salajasi uurimismaterjale. Suure ühiskondliku kõlaga avalikest 
süüdimõistmistest jääb tegeliku kohtuprotsessi ajaks järele ainult pisike 
nupuke - ajalehe tagaküljel - seda vaatamata isegi esialgsest avalikust 
süüdistusest oluliselt erinevale ja kergemale kohtuotsusele või — isegi 
õigeksmõistmise korral. Need aga ei saa ju olla juhused. Kõigi nende 
protsessidega on seotud hulk kõrgelt haritud ja tarku inimesi. Aga ikkagi 
need asjad ,juhtuvad". 


Näiteks ka Rudolf Mäeorgi puhul. Mingit rolli ei mänginud tõsiasi, et esialgne 
ülestunnistus juutide tapmises osutus täielikuks väljamõeldiseks. Leiti lihtsalt 
teised paragrahvid ja karistuseks oli ikkagi 25+5 ehk kõrgeim karistusmäär. 


Kirjutan mõne sõnaga ka ülekuulajatest, et lugeja näeks, kes olid need 
inimesed, kelle töö tulemusena sellised uurimismaterjalid valmisid. 


Aleksander Salomoni poeg Luri sündis 22.novembril 1916 Tartus. Rahvuselt 
juut, kodune keel saksa keel. Lõpetas 1935.aastal Tallinna Reaalkooli, valdas 
vabalt saksa, eesti ja vene keelt. Töötas erinevates kaubandusettevõtetes. 
Läbinud 1937-1938 teenistuse Eesti Kaitseväes, sai temast peale punaste 
võimupööret Tallinna Linnavalitsuse rahvahariduse osakonna statistik. Edasi 
jätkus teenistus Punaarmees ning alates 1945.aastast sai temast julgeoleku 
kaastöötaja. Töötades erinevates julgeoleku rajoonikomiteedes tõlgina, sai 
temast 1946.aastal Võrumaa osakonna uurija vanemseersandi auastmes. 
Alates 1947.aastast töötas Luri Saaremaa osakonnas ja oli välja jõudnud juba 
vanemuurija ja nooremleitnandi auastmeni. 


Osales aktiivselt operatsiooni ,Priboi" ehk küüditamise läbiviimisel ja esitati 
selle eest isegi medali ,Vapruse eest" saamiseks, kuid jäi sellest teadmata 
asjaoludel ilma. Töötas hiljem Tallinna miilitsas erinevatel ametikohtadel. 
13.detsmbril 1955 vabastati Luri miilitsaorganitest kui teenistuseks sobimatu. 


Autasustada küüditajaid laste, naiste ja vanurite Siberisse saatmise eest 
medaliga ,,Vapruse eest" on kindlasti markantsemaid näiteid Nõukogude 
autasustamise praktika silmakirjalikkusest. 


Vladimir Semjoni poeg Škodinovi kohta on andmeid üsna vähe. Alates 
1949.aastast figureerib ta erinevates uurimistoimikutes ERJM 
uurimisjaoskonna = uurijana, 1953.aastal ESM 4.osakonna — 8.jaoskonna 
uurijana, vanemleitnandi auastmes. 


36.politseipataljoni meeste aktiivne ülekuulaja oli ka ENSV RJM Saaremaa 
osakonna 2.jaoskonna operatiivvolinik nooremleitnant Rudolf Aleksandri poeg 
Sisask. Sündinud 26.veebruaril 1926 Venemaal Kuibõševi oblasti Koškinski 
rajooni — Lifljandka -lülas, jõudis Sisask töötada julgeolekuorganites — nii 
Saaremaal, Suure-Jaanis kui ka Türil kuni vallandamiseni 1954.aastal partei- 
ja töödistsipliini rikkumise pärast. Maakeeles öelduna seisnes tema rikkumine 
regulaarses purjutamises töö ajal. Edasine karjäär jätkus tal erinevates 
kolhoosides traktoristina. 


Sellise taustaga olid mõned näitena toodud julgeolekutöötajad, — kelle 
tegevuse tulemusena valminud dokumentide põhjal püüame me täna 
adekvaatselt aru saada Novogrudokis toimunust. 


Igal juhul on lugejal võimalik kogu eeltoodud materjali põhjal kujundada oma 
siseveendumus või arvamus Novogrudoki sündmuste kohta. 


Kui eeltoodud materjal on ainukene tõend, mille alusel austatud ja 


kompetentne / Max Jakobsoni - komisjon oma - süüdimõistva - otsuse 
36.politseipataljoni sõjameeste üle langetas, on autori arvamuse kohaselt 
sellest siiski veidi vähe. Loodan kogu südamest, et eesti sõjamehed pole 
korda saatnud midagi sellist, milles komisjon neid süüdistab, ja teisalt 
loodan, et eeltoodud materjal annab mõtlevale inimesele selge pildi ja ka 
piisavalt materjali oma arvamuse kujundamiseks. 


Nagu tähelepanelik lugeja märkas, ei mainitud üheski ülekuulamises kordagi 
Harald Riipalu nime. Samuti ei kohanud ka autor üheski läbitöötatud NKVD 
uurimistoimikus Harald Riipalu nime ei tunnistuse andjate ega ka küsijate 


SUUS. 


Seepärast otsustasingi lugejani tuua hulga erinevat materjali Novogrudoki 
sündmustest, et igaüks saaks ise otsustada, milline osa oli meie raamatu 
peakangelasel Novogrudokis. Kas meil on rahvasuus Riipalu pataljonina 
tuntud — 36.politseipataljoni meeste süüdistamiseks — piisavalt alust? Ka 
ajakirjanik Ilja Nikiforov võiks olla pisut ettevaatlikum, enne kui väidab, et 
Riipalu ,mundril oli plekk" ning koguni laste ja naiste veri. Eks iga väide 
räägib midagi ka väitlejast endast. 


Ukrainas vange valvamas 


25.augustil 1942 alustas pataljon rännakut Novogrudokist Novojelnaja jaama, 
et sõita lõunasse. 28.augusti hommikul algas sõit läbi partisanide tõttu ohtliku 
Baranovitši Gomeli suunas. Mitmed ešelonid olid teekonnal juba tuld saanud 
ja pomm oli pandud ka 36.pataljoni rongi teele. Õnneks plahvatas see ajal, 
mil terve rong oli üle sõitnud, ja tänu sellele kahjustusi ei olnud. Gomelist 
edasi, Poltaava kaudu kuni Tšansekovoni läks sõit viperusteta. 


26.augustil oli Kommandeur der Ordnungpolizei Tallinnas (Revalis) välja 
andnud korralduse 36 politseipataljoni meeste ülendamiseks auastmetes. 
Korralduse koopia on toodud lisas nr.2. Nimekirjas oli 159 meest ja lugejal 
võib nii mõnegi nime osas olla äratundmisrõõmu või üllatust. 


Tšansekovosse jõuti 6.septembril. Pataljoni marsikäsus oli see märgitud 
lõpp-peatuseks, aga kohapealsed võimuesindajad ei teadnud pataljoni 
ülesannetest midagi. Harald Riipalu ja sideohvitser sõitsid Stalinosse. Sealt 
saadi .Oberfeldkommandatur"t käsk - pataljon asugu Tšansekovo ja 
Tšistjakovo ümbrusesse tööstusrajooni vangilaagreid valvama. 


Alates 8.septembrist oli pataljon tegevuses sõjavangilaagrite Stalag 383 ja 
Stalag 312 valvamisega: pataljoni staap ja 3.kompanii 3.rühm olid Stalag 383 
valves Tšistjakovos, 1.kompanii valvas Stalag 312 Tšansekovos ning 2. ja 
3.kompanii Stalag 383 laagrit Katõkis. 


Pataljon sai ülesandeks valve ja vahiteenistuse. Maa-alustes 
söekaevandustes töötas tuhandeid sõjavange ja - pataljonil tuli anda 
vangilaagrite juurde  mõnemehelisi valve- ja /konvoeerimismeeskondi. 
Ohvitseridel polnud eriti raskeid ega pingutusi nõudvaid ülesandeid. Kuna 
mehed olid 10-15-meheliste gruppidena laiali jagatud, tegid ohvitserid teatud 
rajoonides peamiselt regulaarseid kontrollkäike ning korraldasid varustamist 
ja toitlustamist. Tuli ette ka vangide põgenemisi ja muid sekeldusi vangidega, 
kus olukorra lahendamine vajas ohvitseri otsest sekkumist. 


Vangide valvamise periood pole pataljonile erilist halba valgust heitnud ka 
NKVD uurimistoimikutes. Kõigilt küll küsiti ülekuulamistel ka selle epioodi 
kohta ning loomulikult on see kajastatud ka süüdistusaktides, kuid ilma 
eriliste kirjanduslike liialdusteta. Näiteks on leitnant Sisask 14.mail 1950 
esitanud 36.pataljoni sanitarile Leo Pihelpuule järgmise küsimuse: 


Nimetage kõik osavõtjad 36.politseipataljonist, kes võtsid osa loomalikest 
(zverskii) = meeste, naiste ja - laste  mahalaskmistest . Novogrudokis — ja 
Djatlovos, = Valgevenes. 


Vastus: 36.politseipataljoni = osavõtjatest = kohalike elanikke loomalikest 
mahalaskmistest Novojelnajas, Novogrudokis — ja Djatlovos mäletan 
järgmist... Leo Pihelpuu loetleb nimed, kelle konkreetsest osavõtust vangide 
konvoeerimisest ei tea ta aga midagi, rääkimata = osalemisest 
mahalaskmistel. 


Rudolf Mäeorg on vangide valvamisest Donbassis pidanud märkimisväärseks 
fakti, et vange ei koheldud toorelt, kuid vaatamata sellele oli surevus 
vangide hulgas Suur. 


Valter Allase meenutab: ,Partisanitegevuseks oli maastik ja ümbrus ülimalt 
ebasobiv ja kohalik elanikkond näis olevat sõbralik. Mõned üksikud vangide 
põgenemisedki ei toonud suuri pahandusi, sest enamikul juhtudest nad tabati 
ja mõni tuli ise tagasi. Vangide olukord laagris polnud eriti halb ja ma arvan, 
et see oli isegi paradiis võrreldes Nõukogude oma vangilaagritega, kus iganes 
need asusid. Muidugi oli toit napp, aga ka pataljonis oli toit kasin ja tuli tihti 
kohalikelt lisa hankida. 


Riipalu kirjutab: 'Tšistjakovos asus ka Stalag 385, staap ning selle tõttu ka 
saksa sõjaväelaste arv kohapeal suurem kui muudes kohtades. Pataljoni 
orkestril tuleb anda linnas 2 korda nädalas avalikke kontserte. Ülesandega 
tullakse hästi toime, esitatakse saksa ja eesti heliloojate töid. Stalagi 
ohvitserkonnas on endine muusikaprofessor hauptmann Klingenbeck, kes eriti 
vaimustatud on meie helitöödest ja endale terve rea seal noodis kirja paneb. 
Üldiselt saab pataljon nii Stalagis kui selles Ukraina osas suure tähelepanu 


osaliseks ning teenistuse alal Stalagi komandandilt oberst Schaalilt kiitva 
tunnustuse. . Märkimisväärsed on sellel ajal veel Stalagi ja pataljoni 
ohvitseride vahelised sõprusõhtud, kus paljud jõuavad isegi ,sinani" 


Eelnevast jutust võib järeldada, et sel ajal oli tegemist sakslaste poolt suure 
tunnustusega, kui mõne Eesti ohvitseriga nõustuti sina peale minema. Riipalu 
on pidanud seda fakti samuti piisavalt tähtsaks, et see oma märkmetes ära 
tuua. 


Mälestuste põhjal tundub, et 36.pataljoni elu Donbassi rajoonis vange 
valvates kulges rahulikult. 


Pisut vaheldust ja nalja tõi pataljoni üksluistesse päevadesse aga vahejuhtum 
Tartust kaasavõetud seaga. Kuna siga oli staabi ja 3.kompanii kostil, oli ta ka 
mõõtudelt ja kaalult juurde võtnud, mida aga teised pataljoni toidul olijad 
öelda ei saanud. Pataljoniülem Renter oli vahel (või õieti üsna tihti) 
viinauimasena kange otsustaja: teinekord ülendas ja degradeeris öö jooksul 
mitu korda kompanii ohvitsere, kes talle ette juhtusid. Renter langetas sea 
kohta surmaotsuse. Kas see sündis kaine peaga või purjus olekus, selle kohta 
andmed puuduvad. 1.kompanii aga, kelle hoolel ja toidul siga oma 
nooruspäevad veetis, sai sellest kurvast sündmusest teada alles hiljem. Siga 
oli siis juba söödud. Teadagi, et niisugune asi riivas ja puudutas 1.kompanii 
õigluse- ja autunnet. 


Juhtus, et mõned 1.kompanii ohvitserid - Leonhard Riit, Juhan Kukk ja Valter 
Allase - olid ametiasjus pataljoniülema juurde kutsutud. Muuhulgas sai 
pataljoniülem teada, mis 1.kompanii sellest salajasest seatapust ja 
järgnevast pidutsemisest arvas. Teema võttis üles üks ohvitseridest, kes 
küsis võrumaa murrakus: ,Härra major, oli kuulda, et pataljoni siga olla ära 
lõpnu ja teie olevat tolle koolnu ära söönu. Kahju kadunukesest, oli kena ja 
armas loomakene 1.kompaniis." Asi lõppes sellega, et ohvitserid visati 
kabinetist välja. 


Harald Riipalu kirjutab: ,Nii möödub aeg kuni novembri keskpäevadeni, mil 
ilmub — Tšistjakovosse SS (Leegioni komisjon. . Komisjon tuleb - otse 
väljaõppelaagrist. Meeskonna kui ka ohvitseride huvi leegioni vastu on suur. 
Leegioni soovivad astuda peaaegu kõik. Rassilise puhtuse tõttu pääseb sinna 
siiski 202 meest. 25.novembril peab olema leegionäridel sõit õppelaagrisse. 
Ootamatult saabub aga 17.novembril kohale üks lätlaste pataljon ning samal 
päeval oberfeldkomandaturilt käsk - meid vahetatakse välja, peame tegema 
jalgsirännaku 25 kilomeetrit eemal asuvasse Saršiski raudteejaama, sõiduks 
itta. 


Ilmselt osutus ka Harald Riipalu juba siis SS Leegioni jaoks *rassiliselt 
puhtaks", kuid leegioni vorm jäi seekord saamata. 


Stalingradi all 


Oma märkmetes kirjutab Riipalu Stalingradi lähistel toimunud lahingutest 
pikalt ja põhjalikult. Seda võib ka mõista, kuna tegemist oli nii tema enda kui 
ka 36.pataljoni esmakordse osalemisega rindetegevuses. Kuna 0— Riipalu 
kirjutad oma märkmed mais 1943, siis olid need sündmused selleks 
ajahetkeks tema jaoks kahtlemata tähelepanuväärseimad kogu senise 
sõjatee jooksul. Tõeliselt suured ja olulised teod ootasid veel ees... 


Harald Riipalu kirjutab: ,19.novembril 1942 kell 17.15 väljub ešelon koos 
36.pataljoniga Saršiski jaamast suunaga Stalingrad. Esialgne käsk on liikuda 
välja Morosovskajasse. Sinna jõuab patljon 21.novembri öösel, kuid ees 
ootab juba uus korraldus, jätkata sõitu Tsiri. 


Enne väljasõitu saab pataljon ka lõpuks täieliku saksa varustuse, mis on 
teretulnud just saabaste tõttu. Varustuse jagamine ja passimine toimub 
sõidul, kuna andmeil võib kohale jõudes vast kohe tegevusse rakendatud 
saada. Ja nii ongi. Kella 08.30 paiku jõuab meie ešelon Suravikino jaama 
(jaam enne Tsiri). Vaevalt on rong peatunud, kõlavad ka esimesed mp 
lõhkemised üsna meie ešeloni külje all. Mõned sajad meetrid eemal alevikus 
põhjaserval kõlab ägedat tulistamist. Vastane on jõudnud välja juba Lihaja 
Stalingradi raudteeni. Kõigile on selge millist tähtsust omab selle tee enda 
käes hoidmine. 


Seega paisati pataljon otse rongilt lahingusse ja allutati kindralmajor von 
Stumpfeldi korralduse kohaselt Suravikino kaitselõigu ülemale ooberst 
Schmidtile. 


Sama päeva õhtupoolikul vabastas pataljon juba aleviku vastastest, mille 
kohta Riipalu kirjutas ilma erilise kangelaslikkuseta: ,Edasiliikumuine on õieti 
kallaletung, erand vaid see, et vastane tõmbub kiiresti tagasi." 


Kindlasti oli seesama päev Riipalu jaoks oluline veel teiselgi põhjusel. Samal 
päeval sai temast 36.pataljoni ülem. 


Oma märkmetes kirjutab ta järgmiselt: , Sama päeva õhtul haigestub senine 
patul major Julius Renter, kes saadetakse arsti otsusel otsekohe kodumaale. 
Koos temaga ka - pataljonis olnud major Valto / Teetsmaa. Uueks 
pataljoniülemaks määratakse 3.kompanii ülem Oberleitnant Harald Riipalu. 
Kompaniiülemaks tema asemel jääb leitnant Artur Tammaru." 


Senise pataljoniülema major Renteri kodumaale jõudmisest on kirjutanud ka 
30.politseipataljoni majandusülem Villu Laidsaar oma mälestustes: ,Ühel 
päeval saadeti meile kaks Eesti majorit, Renter ja Teetsmaa. Nad olid 
36.politseipataljoniga kuni Stalingradi lähistele jõudnud ja seal otse rongilt 
venelaste läbimurde tõrjesse visatud. Mõlemad majorid olla hirmukrambid 
saanud ja kui kõlbmatud pataljoni juhtima Tallinnasse tagasi saadetud. 
Vanemleitnant Riipalu olla pataljoni juhtimise üle võtnud ja kangelaslikku 
võitlust jätkanud. Hiljem saabusid ka 36.politseipataljoni väsinud riismed 
Tallinna. Senine patul major Pärn määrati uutele ülesannetele ja major 
Renter asus sellele kohale. Selle mehega on raske koos töötada, sest tema 
huvid olid enam viina ja muu marketendri pool, kui tõsise töö juures. 


Oli Renteriga, kuidas oli, aga igal juhul on fakt, et 22.novembril 1942 sai 
ooberleitnant Harald Riipalust Schutzmannschafts-F-Batallion 36 ülem. 


Just nimelt oberleitnant ehk siis ülemleitnant. Millal Riipalu leitnandist 
ülemleitnandiks ülendati, on — autorile teadmata. Oma märkmete |l 
alajaotuses kirjutas Riipalu ise, et Tartusse jõudes asus pataljoni teenistusse 
ka Itn.Harald Riipalu, ja sama alajaotuse 2.punktis, kus ta loetleb ohvitsere 
nimeliselt ametikoha järgi, on ta ennast tähistanud lühendiga Ül-Itn. 


36.pataljoni rühmaülema Valter Allase seletus ajale on üsna lihtne, kuid 
samas väga sapine. Allase kirjutab: *Pataljoniülem Renter oli ikka enam ja 
enam sattunud 3.kompanii ülema Harald Riipalu mõju alla, kes oskas teatava 
libedusega ära kasutada nii sideohvitseri kui ka pataljoniülemat. Seda 
muidugi panid tähele teised pataljoni ohvitserid, eriti need, kes oma 
teenistusvanuselt ja austmelt temast üle olid. Kõneldi isegi seda, et ta Saksa 
sõjaväkke üle tulles oli jätnud endale aukraadi, mille Punaarmee oli andnud. 


Selle tõttu kasutati tema kohta ka nimetust ,stalinets" 


Eesti ohvitseride hulgas oli kirjutamata seaduseks, et igaüks minetas 
igasuguse aukraadi, mis saadud ajal, mil Eesti Vabariigi armee tasa lülitati 
punaarmee poolt. Punaarmees saadud auastme hoidmine oli kui häbiplekk ja 
vastu Eesti ohvitseri aumõistele. Hilisemate sündmuste keerises ilmnes, et 
Riipalul oli äärmiselt paks nahk ja see härra lasi endale paljugi öelda ja 
möödunut meelde tuletada, ilma et see nähtavalt tema rahu oleks seganud. 
Niisugused iseloomud jõuavad segastel aegadel vahel kiiresti edasi." 


Riipalu kiirest edasijõudmisest ja ka tema muudest tegemistest tuleb veel 
juttu = edaspidi. . Ja kuna - käesoleva raamatu näol pole - tegemist 
kangelaseeposega, ei näe autor põhjust ka selliste arvamuste avaldamisest 
hoiduda. Hüüdnimi ,stalinets" tuli ka minule pisut üllatusena. Esiteks 
seepärast, et autori teada on Allase raamat ainus koht, kus seda hüüdnime 
Riipalu kohta tarvitatakse. Ja teisalt, arvestades aega ja olusid, oleks 
solvavamat hüüdnime ilmselt ka üsna raske välja mõelda. 


Igal juhul on Harald Riipalu nii pataljoniülem kui ka ooberleitnant, mida 
kinnitab ka alljärgnev dokument dateeringuga 23.11.1942. 


Aga nüüd edasi lahingutegevuse juurde. Nagu lugesime, sattus pataljon otse 
rongilt lahingusse. Esimene päev möödus siiski õnnelikult, sest vaenlane löödi 
tagasi. Ainukeseks kaotuseks oli 2.kompanii rühmaülema Eduard Väärsi 
haavatasaamine põlvest. 


Riipalu kirjutab: ,Selle päevaga algab ka õieti katkematu lahingute ahelik, 
milles üksikasjalisi lahingukirjeldusi pea võimatu anda." 


Uus pataljoniülem Riipalu kontrollis koos sideohvitseriga isiklikult pataljoni 
positsioone ja tegi väikesed parandused. 


24.novembri õhtuks muutus venelaste surve tugevamaks ja olukord pataljoni 
positsioonide lähedal muutus ohtlikuks. Järgmisel päeval langes ka Tsiri jaam 
ja seega lõigati tähtis Lihhaja-Stalingradi maantee ära. Pataljoni ähvardas 
kotti jäämise oht. Ägedad tõrjelahingud kestsid kuni 29.novembrini. 


Pidevate venelaste rünnakute survel ja tulenevalt vajadusest vastavalt 
olukorrale positsioone vahetada jagunesid pataljoni kompaniid ja rühmad 
kohati üksteisest ligi 10 kilomeetri kaugusele ja osalt allutati ajutiselt ka 
Saksa üksustele. 


Üldist ärevat olukorda ja ka mõningast segadust, mis oli tingitud ägedast 
lahingtegevusest, kirjeldab ilmekalt ka 36.pataljoni võitleja Vassili Arula 
jutustus: ,Mõni päev pärast Stalingradi alla jõudmist saadeti mind koos 
kapral Käärfi ja Ants Kivirannaga eelposti, kahe rinde vahele. Käärt ja 
Kiviranna said haavata ja nad toimetati sealt ära. Nendele vahetuseks 
saadeti aga sakslased. Peale seda jäingi sakslaste üksuse juurde. 


Elasime mingis alevis vana veski keldris. Üksuses oli nii sakslasi kui ka 
austerlasi. Kuna minu saksa keele oskus oli olematu, siis mind eriti postidele 
ega ka mujale teenistusse ei saadetud. Sõbrunesin ühe austerlase Willyga, 
kes minu eest hoolitses ja mind hoidis. Nii sain ma elada üsna mugavat elu. 
Stalingradi linn asus meist umbes 25 km kaugusel. Ööseti võis linna kuma 
üsna hästi näha. 


Mõne aja pärast hakkasid levima kuuldused, et me oleme ümber piiratud. 
Siiski õnnestus saksa vägedel piiramisrõngast läbi murda ja me hakkasime 
taganema Krasnaja Zvezda suunas. Krasnaja Zvezdasse jõudes meenub 
mulle pilt, kus seal oleva laatsareti juures oli venelaste poolt mahalastud 
hobusekorjuste hunnik. 


Lahingu käigus mäletan, kuidas tulid vene tankid ja millegi pärast kõndis 
tanki ees ka vene sõdur, kes kätega tanki juhtimist korraldas. Ma ei tea, kas 
tankist ise ei näinud, aga ees kõndiv sõdur karjus pidevalt: ,Na levo, na 
pravo..." Ega neist tankidest muidugi väga paljud edasi jõudnud. Meie omad 
panid neile ikka paugud ära..." 


20.detsembril sain tanki mürsu killust haavata. Autoga viidi mind Ukrainasse 
Tšernigovi haiglasse, kus võeti kild välja. Peale paari päeva sõidutati mind 
sealt Dnepropetrovski. Seal olin haiglas umbes 3-4 päeva. 


Dnepropetrovskist sõitsin rongiga läbi Leedu ja Läti Tallinnasse. Kuna mul oli 
kaelas haavatukaart, jõudsin kohale üsna libedalt ja ilma sekeldusteta. 


Nagu öeldakse, juhtub sõjas mõndagi. Ägedaid lahinguid tuli eestlastel pidada 
kõigele vaatamata. Üheks raskemaks ja ohvriterohkemaks päevaks kujunes 
pataljonile 7.detsember 1942. Valter Allase andmetel oli see - küll 
8.detsember. Sündmused arenesid järgmiselt. 


Surovikino - lõunalõigus alustasid eestlased / 36.pataljoni  2.kompaniist 
ettenähtud = kellaajal - korrapäraselt = planeeritud pealetungi. . Eestlased 


saavutasid oma edasiliikumises ka plaanitud eesmärgi, aga naaberüksused, 
sakslased, ei tulnud kaasa ja seetõttu jäid eestlased, umbes 110 meest ja 
ohvitseri, terveks päevaks äralõikamise ohtu. Meestel tuli pidada kibedaid 
tõrjelahinguid kuni pimedani. Pimeduse varjus õnnestus meestel tagasi 
tõmbuda. 


Riipalu kirjutas: ,2.kompanii kannab tunduvaid kaotusi. Kompul Palm saab 
haavata, Itn.Riit langeb, Itn.Ermus saab haavata." 


Ägedad lahingud kestsid kuni 22.detsembrini. Harald Riipalu - kirjutas: 
»Rääkides lahinguist tuleb mainida, et kogu pataljoni rindeloleku aeg oli üks 
lahingute ahelik, milles üldiseks operatiivseks eesmärgiks algul hoida vaba 
Stalingradi raudtee ning hiljem aeglustada vastase jõudmist Donetsini, et 
seega hoida vaba 7 Rostovi suund ning võimaldada / Kaukasusest 
tagasitõmbuvaile vägedele vaba teed. Selles suures operatiivses liikumises 
on ju pataljoni osatähtsus väike, nii et sellest õieti iseseisvalt rääkida ei saa, 
vaid üldist tegevust tuleb koos vaadata terve lõunalõigus opereerivate saksa 
jõududega. 


Vahetpidamatult rindeohtlikemates lõikudes lahingus olles näitas pataljon end 
vapralt ja hoidis kui lõunalõigus ainuke eesti pataljon meie rahvuse au 
kõrgel." 


Kindralmajor Stumpfeld tunnustab 36.pataljoni tegevust kirjalikult ning lisaks 
saavad 42 pataljoni võitlejat II klassi Raudristi. Riipalu aruandes on mehed 
reastatud järgmiselt: 


I.Hauptmann Harald Riipalu 
2.Leutnant Lembit Vaher 
3.Leutnant Elmar Vilumäe 
4.0.-Leutn. Paul Rinne 
5.0.-Leutn. Artur Tammaru 
ö.Leutnant Valter Allase 
7.Leutnant Juhan Kukk 
8.Pol.Sekret.Paul Meier 
9.Leutnant Elmar Lipping 
IO.O.-Leutn. Viktor Vakar 

II. Leutnant Peter Lossmann 
12.Feldwebel Kaarel Kuutmaa 
13.Feldwebel Leonhard Viljus 
14.Allohv. August Unt 
15.Allohv. Vassili Kivi 
16.Reavoitl.Karl Selleke 
17.Feldwebel Ernst Võsar 
18.Feldwebel Al-der Luhe 
19.Feldwebel August Mängel 
20.Allohv.Valter Lähker 
21.Allohv.Jaan Salu 
22.Feldwebel Jaan Purre 
23.Reavõitl. Viktor Jaago 
24.Feldweber Oskar Isop 
25.Reavõitl. Eduard Sasse 
26.Reavõitl. Ants Kiviranna 
27.Allohv. Boris Reiljan 
28.Reavõitl. Ago Arula 
29.0.-Wachtm. Traugott Weichart 
30.Reavõitl. Erich Voolma 
31.Allohv. Jakob Klassen 
32.Feldweber Hugo Avamets 
33.Allohv. Tarmo Mägi 
34.Allohv. Johannes Jõeveer 
35.Reavõitl. Hugo Käsper 
36.Reavõitl. Vilhelm Vaher 
37.Reavõitl. Bernhard Priske 
38.Reavõitl. Lembit Riis 
39.Feldweber Ants Laanemets 
40.Reavõitl.Harri Niidre 
41.0.-leutn. Karl Palm 
42.Hauptmann Eduard Väärsi 


Nagu lugesime, oli nimekirjas NF. hauptmann Harald Riipalu. 
Arhiividokumentidest leiab Il klassi Raudristi annetamise kuupäevaks 
21.detsembri 1942. 


Valter Allase kirjutab: “Teadaolevalt olid need esimesed Raudristid, mis 
eestlased said. Idarindel oli senini antud roheliste lintidega Talvesõja märke, 
mis olid mõeldud mitte-sakslastele.” 


Autorile teadaolevalt olid esimesed eestlastest II klassi Raudristi kavalerid 


luurajad Hellat, Talgre, Jõgi ja Kevend. Nende autasustamispaberid on 
allkirjastatud 14.jaanuaril 1942, kuid siis olid nendest tehtud soome 
vabatahtlikud. Põhjuste üle võib lugeja ise arutleda. 


Eeltoodud täpsustus ei vähenda vähimalgi määral 36.pataljoni eestlaste poolt 
kordasaadetut Stalingardi all. 


Harald Riipalu enda jaoks oli Stalingradi periood ülimalt olulise ja tema 
ohvitserikarjääris ka pöördelise tähtsusega. Nagu juba kirjutasime, juhtis ta 
pataljoni lahingute esimesest päevast peale tegelikult juba täieõigusliku 
pataljoniülemana. 21.detsembril ülendati Harald Riipalu hauptmanniks. 


Samast perioodist pärinevad ka esimesed negatiivsed või pigem iroonilised 
hinnangud Riipalule kui ohvitserile, aga ka väga positiivsed hinnangud. 


Sideohvitseri ja pataljoniülema autojuht Elmar Pello nimetas Riipalut nooreks 
ja energiliseks ohvitseriks, kes võttis pataljoni juhtimise enda peale. Veel 
lisas ta võrdluse sideohvitser Gierhakega, kel olevat olnud tõsiseid raskusi 
orienteerumisega. Riipalul oli alati kaart ja kompass sõidu ajal põlvedel ja 
käsutas kuhu poole sõita. 


Märkimata ei saa jätta ka pataljoni kaotusi Stalingradi all. Valter Allase 
kirjutab, et tagasiteele asus 500-st mehest umbes 80. 


Eeltoodud numbritele pole autoril õnnestunud adekvaatset kinnitust leida. 
Vaatamata sellele ja isegi kui uskuda Harald Riipalu aruandes toodud 
numbreid, olid kaotused tohutud. 


Pataljon oli kaotanud 39 meest langenutena, 11 jäi teadmata kadunuks ja 97 
olid saanud haavata. 


Seega oli pataljon kaotanud kuu aega kestnud ägedates lahingutes 1/3 oma 
koosseisust langenute ja haavatutena. Igal juhul võib seda kuuajalist perioodi 
nimetada 36.pataljoni eestlaste tuleristseteks. Kahju ainult, et väga verises 
värvingus. 


Tagasiteed Stalingradi alt alustas 36.pataljon Šahtõst, kuhu olid koondatud 
kõik pataljoni - riismed. — 1.jaanuari 1943.aasta õhtul jõudis sinna ka 
pataljoniülem Harald Riipalu. ö.jaanuariks olid kõik pataljoni osad Šahtõs 
rongile laaditud ning algas sõit Rostovi ja Taganrogi kaudu kodumaa Suunas. 


Pataljoni teekond koju kestis pikkade peatuste tõttu väga kaua. Stalino 
lähistel, kus pataljon oli juba ka varem paiknenud, seisti koguni 13 päeva. 
Meestele üllatuseks leiti sealt mitu kotitäit Eestist neile saadetud pakke ja 
pakkidest omakorda mängukaarte, mis leidsid tänulikke kasutajaid. 


Riiga jõudes paigutati vagunid jälle kuhugi Riia eeljaama ning taas möödus 
kaks päeva, enne kui edasi sõideti. Põhjust ei teatud. 


Valter Allase kirjutab: ,Tartusse jõudes sai aga Riias peatumise põhjus 
igaühele selgeks. Pataljoniülem Riipalu oli Riias muretsenud endale uhiuue 
mundri, värskete säravate pagunitega, kus ilutsesid värskelt ülendatud 
kapteni kupud. Muidugi ei puudunud kõik sinna juurde kuuluv:kõrge müts, 
uued Säärikud, kindad ja vöörihm koos värske püstolitaskuga. Pataljoniülem 
nägi välja nagu paraadohvitser, kui ta Tartu jaamas maha astus, kus 
abikaasa teda juba ootas. Teiste ohvitseride väljanägemine oli aga üsna 
armeu - seljas sama riietus, millega rindel poris ja lumes rabeletud. Üldiselt 
polnud keegi kade ja vist isegi mitte üllatunud, sest sellist asja võidi temalt 
oodata. Seesama mees oli ju läinud ka Venemaale suure pagasiga, kust ei 
puudunud — lakk-kingad ja siidist hommikumantlid. Need jäid küll kõik 
venelaste sorida. 


Allase poolt kirjapandut on raske täna hinnata või selle paikapidavust 
kontrollida. Kahjuks pani ta eeltoodud hinnangud Riipalu kohta kirja ajal, mil 
Riipalut ennast enam elavate kirjas polnud. Seega pole ka temal endal 
võimalik midagi selgituseks öelda. 


Olgu sellega, kuidas oli, kuid igal juhul jõudis pataljon 2.veebruaril 1943 
Valka, kust oli lahkutud 2.augustil 1942. Seega kestis 36.pataljoni kodust 
eemalviibimine täpselt 6 kuud. 


4.veebruaril jõudis pataljon Tallinna. 


7.veebruaril 1943 oli pataljoni ohvitserid ja võitlejad kutsutud ühisele 
koosviibimisele ja - vastuvõtule = kindralkomissar = Litzmanni ja - Eesti 
Omavalitsuse juhi dr.Mäe juurde. Vaatamata Riipalule Riias väidetavalt 
õmmeldud uuele Saksa mundrile ilmus Riipalu kohtumisele Eesti sõjaväe 
kapteni vormis, kandes nööpaugus II klassi Raudristi linti. 


Kindralkomissar Litzmann ütles oma sõnavõtus: ,Tahan kõige südamlikumalt 
tervitada Teid siin teie kodumaal ja teile Saksa kõrgeima - riigivõimu 
esindajana tänu avaldada. Eesti rahvas võib teie peale tõsiselt uhke olla. 


kri 


Miks oli teile enamlaste võimu aeg eriti raske? Sellepärast, et te pole 
bolševismi kunagi sallinud ja kuulute Euroopa rahvaste perre. Seepärast 
võtsid eestlased võitlusse astumiseks võimaluse avanedes kohe relvad kätte. 


Mida kauem sõda kestab, seda kindlam ja tihedam on side saksa ja eesti 
kamraadide vahel. Kes ühises võitluses on seisnud bolševismi vastu, jäävad 
alati truiks sõbruks. 


Peale omakaitse ja -kaitsepataljonide on formeerimisel Eesti leegion 
relvaüksusena SS-i ridades. See on asutatud vabatahtlikkuse alusel ja see 
vabatahtlikkus annab üksusele suurima jõu ning väärtuse. Loodan, et kõik 
eesti mehed leiavad tee selle leegioni juure. 


Rahvas, kes annab vabatahtlikke kõigi aegade suurimas sõjas, võib julgesti 
vaadata tulevikku." 


Muuseas oli minu poolt allikana kasutatud Eesti Sõna oma kirjutises pisut 
kohendanud kindralkomissari perekonnanime kirjapilti - Lietzmanniks. Õige 
kirjapilt võis eestikeelses häälduses auväärt ametniku nimele veidi halba 
varju heita. 


Lootus, et kõik eesti mehed leegioni jõuavad, oli isegi Litzmanni jaoks pisut 
liialdatud soov. Üksjagu neid aga sinna jõudis - küll vabatahtlikena, küll ka 
muud moodi. Igal juhul on meil veel täna põhjust nende meeste tegude üle 
uhkust tunda. Sellest aga tuleb juttu edaspidi. 


Eesti Leegion 


Perioodist veebruar kuni august 1943 on Harald Riipalu tegemiste kohta 
adekvaatseid andmeid üsna napilt. 


Maikuuga 1943 on Riipalu dateerinud oma ,Schutsmannschaft-F-Bataillon 36. 
ajaloolisi märkmeid", mille ta on kirja pannud Tartus. 


Killukese leiame ka 36.pataljoni võitleja Vassili Arula mälestustest. Arula 
mäletab oma viimast kohtumist Harald Riipaluga järgmiselt: ,Peale puhkust 
saadeti mind Paide lähedale Röa mõisa, kus pidi toimuma üksuse 
ümberformeerimine. Seal oli mehi erinevatest üksustest. Ühel päeval tuli 
sinna ka Harald Riipalu. 36.pataljoni Tartu perioodil olin ma paaril korral 
Riipalu abikaasale ja tütrele tema korraldusel pakke viinud. Riipalu tundis 
minu kohe ära ja ütles: ,Arula, tule leegionisse!" Mina vastasin eitavalt. Mul 
ei olnud midagi leegioni ega ka SS-i vastu, aga otsustasin tookord lihtsalt 
mitte minna. Tegelikult ei oleks seda võimaldanud ka minu kasv, mis jäi SS-i 
jaoks liiga lühikeseks. 


Riipalu käiski mehi leegionisse värbamas. See võis olla 1943.aasta märtsi või 
aprilli kuus." 


Kahjuks puuduvad ka Riipalu tütrel Edel selle perioodi kohta mälestused, aga 
Vassili Arula meenutuste põhjal võime aimata, millega Riipalu tegeles. Ja 
vaevalt oli Röa mõis ainuke koht, kus Riipalu mehi käis värbamas. 


Veidi lõbusa alatooniga loo sellest ajaperioodist leiame ka Harald Riipalu 
SS-ohvitseri isiklikust toimikust. Kui palju Riipalu ja teiste Eesti ohvitseride 
ning sõdurite poolt lahingute vaheajal aega allkirjeldatult mööda saadeti, on 
täna täpselt väga keruline öelda. 


Riipalu  toimikust leiame / 28.märtsi 1944 kuupäeva = templit kandva 
dokumendi, mille eestikeelne - pealkiri võiks olla ,Distsiplinaaruurimise 
kokkuvõte SS-Frw.Sturmbannführer Harald Riipalu kohta" 


Dokumendist selgub, et 22.aprillil 1943 toimus Tartus ohvitseride majas Eesti 
ohvitseride õlleõhtu. Kohalesaabunud saksa sideohvitser avastas mõned Eesti 
ohvitserid olevat väga purjus. Sideohvitser andis korralduse pidu lõpetada ja 
purjus ohvitserid koju sõidutada. Selle asemel, et korraldust täita, istus aga 
Harald Riipalu ise autorooli ja sõitis koos teistega minema. 


Uurimiskokkuvõte tuvastab, et süüaluse (Riipalu) poolt auto kasutamine oli 
kuritarvitamine. Kuna aga sõit kestis väga lühikest aega, ei omanud 
tagajärjed suurt tähtsust ja seega polnud Riipalu süü suur. Arvestades aga 
vahepeal möödunud aega ja eriti süüaluse eeskujulikku renomeed, ei peetud 
kohtumenetluse rakendamist vajalikuks. 


Tähelepanuväärne on see, et praegu suhteliselt tühisena - tunduva 
vahejuhtumi kohta on peaaegu aasta hiljem diviisikomandöri poolt võetud 
vastu otsus. Samuti on peetud vajalikuks dokumentaalne tõestus Riipalu 
“tõlgendusest = sideohvitseri - korralduse = täitmisest" = säilitada ka tema 
SS-ohvitseri toimikus. 


Harald Riipalu ise kirjutab, et ühines Eesti Leegioniga 1943.aasta augustikuu 
lõpus, ja tema raamatus olevas elulookirjelduses mainitakse, et kevadel 
1943 Riigiarhiivis olev Riipalu saksakeelne isikukaart, mis on koostatud 
7.septembril 1944, annab kuupäevaks 1.augusti 1943. 


Harald Riipalu SS-ohvitseri isiklikus toimikus olevates dokumentides on aga 
Waffen-SS-iga ühinemise kuupäevaks märgitud 9.august 1943 (vt. lisa 4). 
Persnal-Akte Nr: R 2536 Riipalu omakäeliselt täidetud osas on märgitud 
hauptsturmführeri auastme omistamise päevaks samuti 9.august 1943. Nagu 
mäletame omistati Riipalule hauptmanni auaste juba 21.detsembril 1942. 
Seega saab hauptsturmführeri auastmesse nimetamise kuupäev tähendada 
Waffen-SS-iga ühinemist, kuna tegemist on võrdsete auastmetega 
Wehrmachtis ja Waffen-SS-is. 


Personal-Nachweis für der Waffen-SS sätestab, et Riipalu teenis 2.juuli 1942 
kuni Laugust 1943 36.kaitsepataljonis (vt. lisa 3). 


Personal-Akte Nr: R 2536-le lisatud Beurteilungsnotiz 24.novembrist 1944 


sätestab Harald Riipalu Waffen-SS-i astumise kuupäevaks 9.august 1943. 


Eeltoodut arvestades leiab autor, et korrektne on lugeda Harald Riipalu 
Waffen-SS-i ühinemise kuupäevaks 9.august 1943. 


Alljärgnevas mõne sõnaga lähemalt Eesti Leegioni moodustamisest. Täna 
tunneme me uhkust nii oma leegioni kui ka leegionäride üle, aga tihti ei tea 
me sellest peale nimetuse suurt midagi. 


Vaatamata varasematele eriarvamustele ja kõhklustele kiitis Hitler Eesti 
Leegioni asutamise Relva-SS-i koosseisus heaks augustis 1942. Otsuse tegi 
teatavaks Eesti - kindralkomissar  SA-Obergruppenführer = Karl-Siegmund 
Litzmann 28.augustil 1942. Päev polnud valitud juhuslikult - tegemist oli 
Tallinna nõukogude võimust vabastamise aastapäevaga. 


Eesti oli esimene endistest Balti riikidest, kus lubati formeerida Relva-SS-i 
üksusi. Relva-SS-i värbamiskindral Gottlob Bergeri sõnul pidavat eestlased 
olema ,puhtamast" rassist kui lätlased-leedulased, seepärast tahetigi 
nendega peale hakata. 


Esialgu värvati mehi leegioni ida- ja — politseipataljonidest. = Viletsast 
relvastusest ja halvast kohtlemisest kahtlemata tüdinud eestlastele tundus 
eliitüksusesse astumine ahvatlev. 


Felix Steiner kirjutab: ,Aastaid olid balti vabatahtlikud - politseisõduritena 
olnud = ebapiisavalt = relvastatud = heitlemiseks eriti . salakavala vastase 
partisanidega - kellele kõlbas igasugune kavalus ja julmus vastase 
kahjustamiseks. Lätlased ja eestlased tundsid seda vastast ja tema 
võitlusmeetodeid täpselt. Nii sobisid nad selleks võitluseks paremini kui saksa 
politsei- ja = julgestusüksused / ning nad muutusid = partisanivõitluse 
tuumiküksusteks. 


Samal ajal alustati ka vabatahtlike värbamisega. Värvatud pidid vastama 
järgmistele = kriteeriumidele: täielikult sobivad Relva-SS-i jaoks, valmis 
teenistuseks sõjaväes, 17-30 aastat vanad ning vähemalt 168 (alla 20 aasta 
vanused) või 172 cm pikad. Hiljem tingimusi leevendati ning lõpuks need 
sootuks tühistati. 


Vabatahtlike arv jäi oodatust väiksemaks. Rohkem mehi loodeti saada ka 
idapataljonidest. Parandamaks eestlaste arvamust leegionist loodi Eesti 
Leegioni Sõprade Selts, mille juhatusse kuulus mitmeid tuntud eestlasi nagu 
näiteks kirjanikud August Gailit ja August Mälk. Seltsi juhatuse eesotsas oli 
kolonel Johannes Soodla, kes hakkas leegioni formeerimisel etendama järjest 
olulisemat osa. 


Kuigi alguses oli vabatahtlikele lubatud, et neile antakse väljaõpe Eestis, 
toimus see tegelikult Poolas Krakowi lähedal asuvas Debica väljaõppelaagris. 
Väljaõpe oli karm ja kurnav, kuid just tõhus treening pani aluse hilisemale 
eliitüksusele. 


Kalju Pähklimets kirjutab oma päevikus: ,Opitakse hoolega moondamiskunsti 
maastikul. Oskame pugeda maa alla nagu mutid. Tankitõrjemehed saabusid 
ka tagasi väljaõppelt 7,62 cm kahuritega. Jalaväe saatesuurtükkide ülemaks 
on major Sobolev. See vana vunts on haruldaselt hea tulejuhtija. Ta 
patareide ülemad ja alljuhid on saanud väga hea väljaõppe nagu teisedki 
jalaväe - ja — eriväeliikide üksused. Teeme oma «parima = teadmiste 
omandamiseks - see tuleb rindel kasuks. Eesti noored ohvitserid on 
omaalgatuse poolest palju paremad sakslastest. Eriti on seda märgata 
lahingmanöövritel. Mul oli juhust seista hauptsturmführer Riipalu kõrval ja 
jälgida tema suurepärast juhtimisvõimet. Tore mees - sihvakas ja andekas." 


Rööbiti väljaõppega algas ka leegioni tegelik formeerimine. Tegevust alustas 
selle 1.rügemendi staap koos 1.pataljoniga. 20.oktoobril 1942 määrati 
rügmendi ülemaks SS-Obersturmbannführer Franz Augsberger. 


Tulevane Eesti diviisiülem täisnimega Franz Xaver Josef Maria Augsberger 
sündis 10.oktoobril 1905 Viinis. Lõpetanud kõrgema tehnikakooli, töötas ta 
arhitektina ja hiljem ehitusinsenerina. 1927.aastal astus ta Austria Kodukaitse 
(Heimatschütz) liikmeks ja 1930 ühines SA-ga. 1933.aastal läks Augsberger 
Saksamaale ja 1935-1936 õppis SS-ohvitseridekoolis Braunschweigis. 
Eestlaste diviisiülemana tõusis ta SS-Brigadeführeri auastmeni ja 8.märtsil 
1945 autasustati teda Rüütliristiga. Augsberger hukkus autos mürsutabamuse 
tagajärjel 19.märtsil 1945 Sileesia rindel. Eestlaste mälestustesse on 
Augsberger jäänud lõbusa ja jutuka, kuid natsimeelse mehena, kes suhtus 
eestlastesse korrektselt. 


13.veebruaril 1943 andis | pataljon sõdurivande. 


Värsked leegionärid kandsid välihalli Relva-SS vormi mustade lõkmetega, 
kuid ilma SS-i märkideta. Selle kinnituseks ka Ik.-l 103 toodud foto. 


Sõdurivanne, mille leegionärid andsid, oli järgmine: ,Ma vannun Jumala 
nimel pühaliku tõotuse, et võitluses bolševismi vastu saksa sõjajõudude 
ülemjuhatajale tingimusteta kuulekas olla ja vapra sõdurina olla valmis seda 
alati oma eluga kaitsma." 


Olgu siinkohal lisatud Arvi Tinitsa sulest pisuke seik Johannes Soodlast. Tinits 
kirjutab: ,Eesti Leegioni komandöriks saamisel pidi Augsberger koloneliks 
ülendatama, kuna seal juba kaks Eesti soost täiskoloneli - Soodla ja Tuuling - 
ees. Ja komandör ei tohtinud ju ometi pataljonikomandörist madalam olla. 
Samal ajal oli ka Soodla leegioni 1.rügemendi ülemaks nimetatud, aga kuna 
leegion sel ajal ainult 1.rügemendist koosnes, paigutati ta varsti ümber ja 
temast sai hoopis kindral-inspektor, aukraadilt Legions-Oberführer, seega 
jällegi 1 kraadi võrra Augsbergerist ees, kuid leegioni juurest ära Tallinnas. 
Inglise keeles nimetatakse niisugust operatsiooni ,being kicked upstairs" 


Täpsuse huvides peab nimetama, et lisaks Tinitsa poolt nimetatud 
täiskolonelidele oli sel ajal leegionis samas auastmes ka Friedrich Kurg. 
Augsberger ülendati SS-Standartenführeriks 1.juulil 1943. 


Kuigi Soodi kuni sõja lõpuni enam ühtegi üksust ei juhtinud, oli tegemist 
ohvitseriga, kelle tegemistel on siinkohal paslik põgusalt peatuda. 


Johannes Soodla sündis 14.jaanuaril 1897 Kudinal, tänasel Jõgevamaal. Tema 
sünnikodu asus mitte kuigi kaugel Harald Riipalu kodutalust ja Riipalu 
abikaasaga suisa ühes vallas. Lõpetanud = vallakooli, = linnakooli — ja 
võimlemisõpetaja kursused, mobiliseeriti Soodla 1916 tsaariarmeesse ja 
saadeti Gatšina lipnikekooli. Võttis lipnikuna ja nooremleitnandina osa 
Esimesest maailmasõjast. Vapruse eest annetati talle Püha Georgi IV klassi 
sõduririst loorberipärjaga. 


Soodla viibis ka sakslaste sõjavangis, kust vabanes 14.augustil 1918. 


Vabadussõja algul oli ta Maarja-Magdaleena kaitseliidu ülem ja 25.detsembril 
1918 ühines Kuperjanovi partisanide pataljoniga, kellega tegi kaasa kõik 
lahingud. 


Pärast Vabadussõda teenis Johannes Soodla edasi Kuperjanovi pataljonis ja 
1925-1927 õppis kõrgemas sõjakoolis. 


Soodla teenis erinevatel ametikohtadel Eesti Kaitseväes. 1939.aastal lähetati 
24.veebruaril 1934 kolonelleitnandiks ülendatud Soodla Prantsuse 
kõrgemasse sõjakooli. 


Teise maailmasõja puhkedes katkes aga õppetöö. Kodumaale naasnud 
Soodla määrati sõjakooli ülemaks ning ülendati 24.veebruaril 1940 
koloneliks. 


Punasest terrorist Õnnestus tal hoiduda, kuna ta pääses veebruaris 1941 
Saksamaale. Pärast Eesti territooriumi vabastamist punastest tuli Soodla 
tagasi ja töötas Eesti Omavalitsuse koosseisus Raudteevalitsuse direktorina. 


1943 suvel määrati ta Eesti Leegioni 1.jalaväerügemendi ülemaks ja alates 
augustist Eesti Leegioni kindralinspektoriks. 


15.septembril 1944 ülendati Soodla kindralmajoriks ehk täpsemalt - temast 
sai Waffen-Brigadeführer und Generalmajor der Waffen-SS. 


Peale sõja lõppu jõudis Soodla Saksamaale. 1951-1959 tegutses ta Triestis 
Kirikute Maailmaliidu kutsekooli direktorina. Koolis õppisid põgenikud 
erinevatest Euroopa ikestatud riikidest. Soodla oli selle kooli asutaja ja tema 
abikaasa Irene kooli abidirektor. 


1959 asus Johannes Soodla elama Ameerika Ühendriikidesse, aga pensioni 
saamise eesmärgil siirdus tagasi Saksamaale. 


Johannes Soodla suri Goslaris 26.mail 1965. 


Soodlat on autasustatud Vabadusristi II liigi 2. ja 3.järgu aumärkidega, 
Kotkaristi V ja III klassi aumärgi, Läti Karutapja IIl järgu ordeni ja Poola 
Polonia Restituta aumärgiga. 


Üks järjekordne eesti mehe ja ohvitseri lugu. Soodla polnud ainuke eesti 
päritolu kindral Saksa armees. Kindralmajori auastmes teenis Wehrmachtis 
ka Voldemar Viktor Rieberg, kes oli Haapsalus sündinud baltisaksa päritolu 
Eesti ohvitser. Rieberg oli kindlasti kõrgeima Eesti ohvitseri auastmega 
sõjaväelane Saksa armee teenistuses. Rieberg ülendati kindralmajoriks 
24.veebruaril 1937 ja oli Eesti Kaitseväe inseneriväe inspektor. 


Saksa armees oli Rieberg seotud samuti eelkõige erinevate inseneri- ja 
staabitegevusega. 1944 nimetati Rieberg Saksa 172.jalaväediviisi ülemaks. 
Rieberg suri 21.septembril 1952 Baden-Badenis. 


Nüüd aga tagasi Eesti Leegioni moodustamise juurde. Leegioni nimetust 
kandis üksus tegelikult väga lühikest aega. Ametlikud nimetused olid meie 
eliitüksusel järgmised: 


1.oktoober 1942 - 5.mai 1943 Estnische SS-Legion; 

5.mai - 22.oktoober 1943 Estnische Freiwilligen Brigade; 

22.oktoober 1943 - 24. jaanuar 1944 3.Estnische SS-Freiwilligen Brigade; 
24.jaanuar 1944 - 26.mai 1944 20.Estnische SS-Freiwilligen Division; 


26.mai 1944 - 8.mai 1945 20.Waffen-Grenadier Division der SS (Estnische 
Nr.1). 


Riipalu kirjutas: ,Ligi kaks aastat kestnud nimetustega mängimine jättis 
eestlaskonna ükskõikseks. Eesti vanasõna - nimi ei riku meest, kui mees 
seda ise ei tee - näis peegeldavat meie rahuliku põhjamaise iseloomu ühte 
külge. Meie võitlejatele oli tähtis, kes meie oleme ja kellena suudame 
vaadata üle lahingute raskuste, mitte aga kuidas sakslased meid kutsuvad!" 


Pärast pataljoni ,Narva" eraldamist jäi leegioni jaoks mehi vaheks ja 
omavalitsuse juht Hjalmar Mäe poolt väljakuulutatud erinevate aastakäikude 
mobilisatsioonid oli ainuke viis, kuidas mehi leegioni juurde saada. 
Formeerimise algusest kuni 1944.aasta alguseni oli õnnestunud leegioni 
koondada 11 000 meest. 


Leegioniga ühinemisel määrati Harald Riipalu 42.Rügemendi (rügemendiülem 
Standartenführer Kurg) II pataljoni 8.kompanii ülemaks. 


Etteruttavalt tasub märkida, et tegelikult oli sakslastel plaanis moodustada 
ka teine Eesti SS-diviis. Sellega oli kavas alustada 15.juulist 1944. Leitud oli 
isegi sakslaste arvates sobiv komandör - SS-Oberführer Gustav Lombard. 
Diviisi moodustamisega loodeti ühele poole saada kahe kuuga. Alates 
1.oktoobrist 1944 pidi uus loodav diviis liidetama 2.diviisiga ja seega oleks 
moodustunud Eesti korpus. Venelased jõudsid aga Himmleri plaanidesse 
sekkuda ja Eesti korpus jäi vähemasti Saksa poolel loomata. Ma ei oskagi 
öelda, kas kahjuks või õnneks, aga teame ju, et Eesti korpuse nimeline üksus 
siiski eksisteeris, kuid punasel poolel. 


Veel tänapäevalgi leiame mõningatest allikatest viiteid diviisile ,Estland" ja 
turult võima leida käelinte kirjaga Estland. Ametlikult pole diviisi nimeks 
kunagi olnud ,Estland" Saksa Punane Rist on oma dokumentides nimetanud 
üksust ,Division Estland" 


Käelintidest kirjutab ka Arvi Tinits väljaandes ,Võitleja": ,Käelint oli Eesti 
üksustest ainult pataljon ,Narval". See ei olnud siiski ametlik. Pataljoni 
mehed oleksid pidanud kandma ,Wiking" diviisi käelinte. Ei Läti ega Eesti 
diviiside mehed ei saanud kunagi õigust kanda oma diviiside käelinte. Selle 
asemel kandsid nad aga oma rahvusvappe või -värve." 


Kuna käelintide teema põhjustab vaidlusi veel tänaseni, siis mõni sõna 
kommentaariks. 


Teha vahet ametlikul või mitteametlikul on üsna keeruline. Olgu juuresolevad 
pildid kinnituseks, et eesti mehed on kandnud nii ,Narwa" kui ka , Wiking" 
käelinte. Olgu siis ametlikult või mitte. 


Narwa” käelinti tuleb aga kindlasti harulduseks lugeda. Ei saa välistada, et 
fotol jäädvustatud noorsand selle ise pildistamise jaoks valmistanud on. 
Teised fotod on aga tõestuseks sellele, et eestlased kandsid ,Wikingi" linte. 


Õnneks on tänaseni säilinud fotosid, mis tõestavad, et ka ,Estland"-lindid 
eksisteerisid ja eesti mehed neid kandsid. 


Tõenäoliselt valmistati »Estland"-käelinte SS-rügemendi »Westland" 
käelintidest meeste endi poolt. Sõja jooksul sattusid eesti mehed aga väga 
erinevatesse üksustesse ja seega kandsid ka erinevaid käelinte. Näiteks on 
eestlased kandnud nii ,Nordlandi" kui ,Nederlandi" käelinte, olles saadetud 
sinna täienduse korras teenima. Veel on eestlaste poolt kantud 38.SS-diviisi 
»Niebelungen" käiselinte. Selle üksuse koosseisu arvati eestlased, kes õppisid 
Bad Tölzi sõjakooli viimasel kursusel. Ühekaupa on aga Eestist pärit poisse 
teeninud mitmetes »käelindi üksustes”, neist vähemalt üks 
I.SS-soomusdiviisis ,Leibstandarte SS Adolf Hitler", kaks 2.soomusdiviisis 
»Das Reich" ja kaks 3.SS-soomusdiviisis ,Totenkopf". Näiteks sai Mihhail 
Bendt ,Narva" pataljonist ,Totenkopfi" mundri haiglast tulles, kuna ,,Wikingi" 


lindiga = kuube = polnud = kusagilt võtta. Samuti kandsid = eestlastest 
sõjakirjasaatjad käelinte vähemalt nelja erineva kirjaga: SS-Kriegsberichter, 
SS-Kriegsberichter Abt., SS-KBA, Kurt Eggers. 


Kui uskuda Riipalu sõnu, polnud eestlastele tähtis nende üksuste nimetus. 
Sama ei saa aga väita väliste tunnuste kohta. Nagu näeme, pidasid Eesti 
sõjamehed nii oma mundri välist külge kui ka muud sümboolikat väga 
tähtsaks. 


Selle lipu saamislugu pole tänaseni täpselt teada. Õnneks on lipp säilinud. 
Lippu säilitasid ja kandsid Eesti ohvitserid endaga kaasas läbi lahingute ja läbi 
liitlastsooni laagrite. Lippu kandsid erinevad ohvitserid peidetuna ümber oma 
keha ja selliselt õnnestus see ka säilitada. Tegemist on |.grenaderirügemendi 
ehk hilisema 45.rügemendi lipuga. 


Väidetavalt on sarnaseid lippe olnud isegi kaks. Üks asub Leo Tammiksaare 
erakogus ja teine, poolik lipp, asus Lakewoodi arhiivis (Eesti Arhiiv 
Ühendriikides). Kuulduste kohaselt olevat Lakewoodi arhiiv üle antud 
Minnesota Ülikoolile. Ülikooli vastava osakonna muuseuni juures säilitatakse 
väike- ja väljasuremisohus olevate rahvaste väärtusi. Nii et täna on täiesti 
võimalik, et nii lipp kui ka mõned muud eestlaste arhiivis olnud esemed ja 
dokumendid lebavad kõrvuti neegritrummide ja indiaani tomahookidega. 


Eesti üksustele Eesti sümboolika 


Nagu elnevalt mainisime, kuulus Eesti Leegion Relva-SS-i koosseisu. Mida siis 
tegelikult see tänaseni teatud ringkondades judinaid, kuid mõnel pool ka 
uhkust tekitav maagiline tähekombibatsioon tähendab? 


1925.aasta aprillis moodustas Hitler endale uue ihukaitse, mis esialgu kandis 
nime Schutzkommando (Kaitsekomando), siis Sturmstaffel (Ründemalev) ja 
alates 9.novembrist 1925. võttis üksus endale nimeks - Schutzstaffel 
(Kaitsemalev). Peagi sai Schutzstaffel NSDAP üldtuntuks kui SS. 


Väga lühikese = ajaga kasvas SS-ist üks ajaloo - mõjuvõimsamaid 
organisatsioone, millega tänapäeval seostatakse peamiselt koonduslaagreid 
ja piinamisi. Tegelikult oli see vaid üks ja kahjuks tumedam pool sellest 
organisatsioonist. 


Tegelikult tuleb väga selget vahet teha Allgemeine SS-il ja Waffen-SS-il. 
Allgemeine SS-i (üld- või põhi-SS) puhul oli tegemist SS-struktuuriga, kuhu 
kuulusid vaid SS-i organisatsiooni liikmed, kes pidid nii rassiliselt kui ka 
füüsiliselt vastama ettenähtud parameetritele. Näiteks sai pärast 1933.aastat 
SS-i liikmeks ainult läbi Hitlerjugendi organisatsiooni. 


Waffen- ehk Relva-SS kasvas välja Hitleri ihukaitseüksusest ja peale sõja 
algust kujunes sellest Wehrmachtiga paralleelne sõjaväeline armee. Esialgu 
oli küll range nõue, et ka Relva-SS-i võeti ainult ,aaria rassi" esindajaid, kuid 
hiljem sellest olude sunnil taganeti ja Relva-SS-i võisid kuuluda nii sõdurid kui 
ohvitserid ka nn ,ida aladelt" Seega oli Relva-SS-i puhul tegemist 
rindeüksustega, kes olid eliittasemel nii oma relvastuselt, varustuselt kui ka 
väljaõppelt. Nii läks ka Eesti sõjameestega, kes astusid Eesti Leegioni ja 
seeläbi said Relva-SS-i sõduriteks. Väga tähtis on siinkohal märkida, et 
Relva-SS-i kuulumine ei teinud kedagi automaatselt Allgemeine SS-i 
liikmeks. Veel enam, Relva-SS-i kuulumine välistas algselt ,mitteaarialaste" 
astumise Allgemeine SS-i liikmeks. 


Erisused olid selgelt märgatavad ka auastmetes. Relva-SS-i auastmed olid 
sõjaväelised, mis tähendab, et auastmesüsteem oli ka Allgemeine SS-is. Alati 
ei pruukinud aga Allgemeine SS-i auaste ja Waffen-SS-i sõjaline auaste kokku 
langeda. Relva-SS-i kuuluvate sõdurite ja ohvitseride puhul kasutati 
auastmetel — eesliiteid: = algselt oli = selleks Legion (näiteks Legions- 
Hauptsturmführer), hiljem SS-vabatahtlik (näiteks SS-Freiwilligen- 
Hauptsturmführer) ja hiljem sai üldkasutatavaks eesliide Waffen (näiteks 
Waffen-Hauptsturmführer). Seega pidi vastav eesliide näitama kuulumist 
Relva-SS-i koosseisu, kuid ka väikeste eranditega. Nii näiteks oli ka eestlasi, 
kes peale Bad Tölzi sõjakooli lõpetamist kandsid auastet eesliitega SS. 


Kirjutajale jäi Riigiarhiivist silma huvitav leid. Tegemist on Harald Riipalu 
enda poolt allkirjastatud dokumendiga (palgaleht), mis kannab kuupäeva 
15.jaanuar 1945 ja seal on tema auastmeks SS-Obersturmbannführer u. Rgt. 
Kommandeur ehk tõlgituna SS-kolonelleitnant ja rügemendikomandör. 


Teiste Eesti ohvitseride puhul on dokumendis kasutatud eesliidet Waffen. 
Kuna Riipalu ei ole Bad Tölzi sõjakoolis käinud, on keeruline leida 
adekvaatset seletust, miks erinevalt teistest Eesti ohvitseridest kasutas 
Riipalu enda auastme puhul eesliidet SS. Autori arvates ei saa eeltoodud 
dokumenti lugeda piisavaks tõendiks Harald Riipalu kuulumisele Allgemeine 
SS.-i koosseisu. 24.novembril 1944 koostatud Riipalu /Beurteilungsnotiz 
kinnitab, et sel ajal Riipalul veel SS-number puudus. 


Samas väärib tähelepanu ka Riipalu poolt mundril vasaku tasku all kantud 
SS.ruunid. Ruunid tekivad Riipalu mundrile kevad-suvel 1944. Igal juhul on 
need hästi näha Rüütliristi annetamise tseremoonia fotodel. Erinevad allikad 
annavad eelnimetatud ruunimärgile erineva tähenduse. Nii väidab Robin 
Lumsden, et tegemist on SS-i täisliikme tunnusega. Väidetakse, et sellist 
tunnust kandsid riigisakslased. 


Pataljoni , Narva" mehed, kes samuti on jäänud fotodele tasku all ilutsevate 
SS-ruunidega, ütlevad, et nad said need märgid sakslastelt ja panid külge. Ei 
mingit SS-i kuulumist ega muud põnevat. 


Tänaseks on teada ainult ühe eestlase, Erik Peebuse, kuulumine Allgemeine 
SS-i ridadesse, kuna kinnitust on leidnud tema SS-numbri olemasolu. Sel 
juhul aga tekib õigustatud küsimus, kuidas ja miks pidi või sai Peebus olla 
ainuke? 


Kindlasti pole ka ruunimärgid Riipalu vasaku vormikuue tasku all piisav tõend 
SS-i liikmelisuse kohta. 


Täpsuse mõttes tuleb lisada, et siintoodud palgalehe analoog on arhiivis ka 
46.rügemendi ohvitseride nimedega. Nimekirja eesotsas on Alfons Rebane ja 
tema auaste algab samuti eesliitega SS. 


Niipalju siis taustinformatsiooniks ja nüüd tagasi Eesti Leegioni, Heidelaagri ja 
Eesti üksuste oma sümboolika juurde. 


Enne Debica õppelaagrist lahkumist tekkis mõte teha Eesti üksustele 
eestipärane tunnusmärk. Samas tundis ka Himmler muret, et SS-i ruune ei 
kannaks need, kes rassiliselt ei sobi SS-i liikmeks ning peavad seetõttu 
kandma kraenurgal mingit muud embleemi. 


Eesti sõjaväeliste tunnuste väljatöötamise mõtte algatamise — ja 
propageerimisega võib kindlasti seostada kahte nime - Johannes Soodla ja 
leitnant Edgar Kilk. Leitnant Kilk ja tema hukkumise asjaolud on veel tänaseni 
teema, mis kütab kirgi ja tekitab vaidlusi. Igal juhul on tema nimi seotud just 
Eesti üksustele oma sümboolika otsimisega juba Heidelaagris. Sobiv märk 
leiti kiiresti Vabadusristi südamikust - mõõka hoidev soomustatud käsivars, 
mille haardes Eestit sümboliseeriv täht ,E" 


Ametlikku — kinnitust ootamata maaliti juba - Heidelaagrist .lahkuvatele 
masinatele kavandatud tunnusmärk. Meistrimehed avastasid ka sobiva 
materjali - alumiiniumist raketikestad - ja märke hakati valmistama ka 
kraenurkade jaoks. 


Nii kanti isevalmistatud ja seega üksteisest veidi erinevaid märke kuni Neveli 
rindeni. Siis aga saabus korraldus, mis keelas märgi kandmise ja käskis 
kraenurkadele kinnitada ,välgud" Kuna aga ,välke" käepärast polnud, jäi 
käsk täies ulatuses täitmata. 


Suurema hulga kvaliteetseid märke sai 45.rügemendi 1.pataljon Tartu 
jaamas enne Meerapalu lahingut. Nimelt oli selleaegne 45.rügemendi ülem 
Paul Vent informeerinud leegioni kavandatavast märgist ka Tartu linnapead 
Karl Keerdojat. Kui pataljon Tartu jaamas peatus, annetaski linnapea 
rügemendile hulga Tartu arstiriistade vabrikus valmistatud nägusaid märke. 
Kuna Tartus oli stants veel alles, tellis Vent märke veelgi juurde ja peagi 
kandis kogu diviis keelatut ehk pehmemalt öeldes kinnitamata tunnust 
kraenurgal. 


Tüli tunnuste pärast kerkis uuesti juunis 1944, kui Olgino mõisas paiknevasse 
45.rügemendi komandopunkti saabus rügemendi sakslasest majandusülem 
koos korraldusega kasutusele võtta uued tunnused. 


Riipalu — kirjeldab = situatsiooni järgmiselt: ,Küsisin majandusülemalt veel 
korraks ühe lõkme ja silmitsesin veidi põhjalikumalt, et leida hallide vigurite 
mõtet. ,E" oli muidugi esmene täht sõnast ,Estland". Selle kõrval nähtavasti 
mõõka kujutada tahtev püstjoon ei leidnud hetkel mingit tõlgendust. Esimesel 
vaatlemisel moodustasid mõlemad ,vigurid" kokku kirjaoskamatu inimese 
argliku käega joonistatud ,Ei" 


Riipalu asetab lõkme majandusülema vormile ja küsib arvamust rügemendi 
joonestajalt kapral Jansonilt, kes võtab nähtu kokku sõnadega: ,Kogu 
kombinatsioon esimesel pilgul näib ,Ei", mis mõtte edasiarendamisel võiks 
aga olla esimesed tähed lausest: ,Ei iial enam Eestit!" 


Peale eelkirjeldatud demonstratsiooni saadab Harald Riipalu diviisiülemale 
järgmise sisuga kirja: 


»Diviisi komandörile, 


Eesti Leegion, viibides veel õppelaagris, algatati mõte leegionile oma 
tunnuste saamiseks. See leidis elavat vastukaja kogu koosseisus ning seni 
kannavad diviisi veokid ja lahingumasinad märgina mõõka hoidvat käsivart. 
Sama kannab kogu minule alluv rügement, mis peale võidukaid lahinguid 
Meerapalus sai nimetatud märgi tänutäheks ja kingituseks Tartu linnalt. 


Ma pean oma kohuseks juhtida Teie tähelepanu senise tunnuse ideelisele 
küljele. Soomustatud mõõka hoidev käsi, mille haardes Eestit sümboliseeriv 
»E" on Eesti Vabadusristi südamik. Seega osakene Eesti Vabariigi kõrgemast 
aumärgist, mis ehib meeste rinda, kes kahekümne viie aasta eest rajasid 


võitluses Eesti Vabariigi, võideldes vaenlase vastu, kellega praegusel hetkel 
seisab silm-silma vastu järgmine põlv, kelle ridades aga vanemate rinda ehib 
Raudristi kõrval ka Eesti Vabadusristi lint. Eesti Vabadusristi kandmine ei ole 
lubatud, aga need mehed seisavad meie noorte keskel juba teist korda ühe 
inimpõlve kestel ja innustavad meid võitlema eesti rahva vaenlase, idast 
pealevalguva barbaarse kommunismi ja meile võõra slaavluse vastu. 


Nimetatud märgil sümboliseerib ,E" meie väikest kodumaad Eestit. Mõte ja 
pühamad tunded temast olid ergutajaks ka diviisile lahinguis siinsamas Narva 
jõe kaldail kolm kuud tagasi. 


Täht ,E" asub käsivarre haardes, mis iseloomulikuna kannab Lääne-Euroopa 
kultuurisugemeist pärit soomuskatet ja mõõka, toonitades mõjukalt Eesti 
kuuluvust Lääne-Euroopasse ja märkides meie raudset tahet olla ise 
otsustajaks oma saatuse määramisel. Mõõk selles käes on suunatud itta, 
näidates Eestile Lääne-Euroopa eelpostina võitluse suunda. 


Täna hommikul sai 45.rügement — diviisi . majandusülemalt = korralduse 
asendada Teie käsul senine tunnus uue SS Varustusvalitsuse valmistatud 
märgiga. Mulle pole teada uue märgi saamislugu, teadmata on ka selle 
ideeline tähendus. Esimeselt rügemendi sõdurilt kellelt küsisin hinnangut uue 
trafareti kohta sain lühikese ja selge sõdurivastuse: ,See on eemalt vaadates 
»Ei", millesse koondatud esimesed tähed eestikeelsest lausest ,Ei iiial enam 
Eestit"! Isiklikult ühtin ma selle sõduri hinnanguga ja juhin Teie tähelepanu 
tõsistele vastuoludele, mis võiksid tekkida uue trafareti kasutusele võtmisel. 


Juhtkonna ja kõrgemate juhtimisinstantside ülesanne on praegusel hetkel 
rindevõitlejaskonda ja tagalavõitlejat siduda ühiseks tervikuks, — ühiselt 
võitlevaks rahvaks. Nii on suur moraalne tähtsus ka väliseil tunnuseil. 


Kui diviis kõigest hoolimata peab oma lahingumärgina tulevikus kandma 
»Ei"-d, siis palun käesolevaga Teilt kõigekülgset mõistmist ja toetust, et 
vähemalt minule alluvale 45.rügemendile kinnitatakse tunnusena senine 
mõõkahoidev soomustatud käsi, kandmiseks paremal -kraenurgal ja 
rahvustunnusena vasakul käsivarrel eesti rahvusvärvides sini-must-valge 
kilbike. 


45.rügement kannab hetkel eranditult seda märki kui tunnustust ja 
lugupidmisavaldust kingitusena Tartu linnalt meie diviisi esimeste võidukate 
lahingute mälestusena Eesti pinnal Mehikoormas ja Meerapalus. 


Lisa: mõlemad märgid, Riipalu, rügül 45." 


Kaks päeva peale Riipalu kirja said Eesti üksused telegrammi ärakirjad 


järgmise sisuga: 


Kinnitan - Eesti . 20.Relvagrenaderide - Diviisi . tunnuseiks soomustatud 
mõõkahoidva käe, mille kõveruses ,E" Rahvustunnusena kanda vasakul 
käsivarrel Saksa Riigi embleemi all Eesti rahvusvärvides kilbikest. 


Himmler." 


Kindlasti polnud Harald Riipalu kiri diviisiülem Franz Augsbergerile ainuke 
argument, et Himmlerile kohe telegramm saata ja aidata seega kaasa Eesti 
diviisi tunnuste — legaliseerimisele. Samas kasutab Riipalu oma - kirjas 
oskuslikult ära äsja Meerapalus ja Mehikoormas saavutatud võitu, viidates 
sellele korduvalt. Meerapalust tuleb juttu allpool ja kokkuvõtlikult ütleb 
Riipalu ise tunnuste temaatika lõpetuseks: ,Meie võitsime ühe lahingu 
rahvusliku vastupanu rindel." 


Olgu alljärgnev pilt kinnituseks, et austerlasest diviisikomandöril Augsbergeril 
endal ei olnud päris ükskõik, millised värvid tema mundrit ehivad. 


Neveli alla 


Nagu ka eelnevalt  märkisime, algas 5.mail 1943 Eesti Leegioni 
reorganiseerimine Relva SS-i 3.Eesti vabatahtlike brigaadiks, mille tuumiku 
moodustasid 42. ja 43.grenaderide jalaväerügemendid, mis omakorda 
koosnesid kahest pataljonist. 12.novembril nimetati rügemendid ümber 
vastavalt 45. ja 46.rügemendiks, 45.rügementi juhtis Henn-Ants Kurg ja 
pataljoniülemateks olid Harald Riipalu ja Elmar Lang. 46.rügementi juhtis 
Juhan Tuuling ja pataljoniülemateks olid algul Ain-Ervin Mere ja hiljem Udo 
Parrest, teise pataljoni ülemaks algul Erich Palk ja hiljem Rudolf Bruus. 


Pisut võib kahelda faktis, et Riipalu oli juba 12.novembril 1943 pataljoniülem. 
Riipalu SS-ohvitseri isiklikust toimikust leiame dokumendi, kus märgitakse 
Riipalu pataljoniülema karjääri alguseks 26.november 1943. Tõenäoliselt ei 
toimunud ka rügementide ümbernimetamine 12.novembril, vaid 
novembrikuu lõpu poole. Riipalu pataljoniülema karjääri alus võib ühtida 
ümbernimetamise kuupäevaga. Samuti pole Henn-Ants Kurg kunagi juhtinud 
45.rügementi. Seega pidi ümbernimetamine toimuma peale seda, kui Kurg 
haiglasse sattus. Veidi on ülaltoodud lõigus ebatäpsed ka pataljoniülemad. 
Mere asemel sai pataljoniülemaks Valdur Rannik, Parrest oli Mere haiglas 
olles pataljoniülema kohusetäitja. Kohusetäitjad olid ka Palk ja Bruus. 
Viimasest sai küll hiljem ka ,päris" pataljoniülem. 


Autoril oli au kohtuda Rudolf Bruusiga sisekaitseakadeemias õppimise ajal 
1992.aastal, kus auväärt vanahärra jagas oma teadmisi ja loodan, et ka 
elukogemust ning maailmavaadet kaitsekolledži kadettidele. 


1943.aasta septembris külastas Eesti brigaadi SS-Reichsführer Heinrich 
Himmler, keda saatis Eesti väeosade kindralinspektor Johannes Soodla. 
Himmleri kõnest visiidi lõpus said Eesti sõjamehed teada, et varsti 
saadetakse nad rindele. 


Seega saame täna öelda, et ametlikult Eesti Leegioni nimetust kandnud 
üksus lahingusse ei jõudnudki - kui mitte arvestada erandina pataljoni 
Narva” eraldamist ja rindele saatmist. Rindele läks Eesti üksus juba Eesti 
brigaadi nime all. Tänaseni kasutame me uhkusega ikka nimetust Eesti 
Leegion ja leegionärid. Lihtsam ja arusaadavam. Mida aga arvas Harald 
Riipalu Eesti Leegionist? 


Riipalu kirjutab: *Leegionile pani aluse eestlaste tahe võidelda suuremas 
koguses, mitte laialipillatuna üksikute pataljonide või isegi kompaniide kaupa 
kogu Idarindel. Teiseks ja sugugi mitte vähema tähtsusega põhjuseks 
leegioniminekul oli puudulik relvastus, mis täielikult koosnes saagirelvist; 
sellele lisandus veel alaline laskemoonapuudus. Mitte vähema tähtsusega 
polnud ka varustuse ja riietuse puudulikkus. .Politseipataljonide mehed 
mäletavad oma riietust, mis sageli polnud parem vangide omast. Saapaiga 
oli niisugune häda, et tihti oli pool pataljoni paljajalu. Kõigele sellele lisandus 
veel tõik, et endine lepinguline teenistusaeg pikendati sõja lõpuni. 


Seega langes leegioni loomine tingimusilt soodsale ajale. Leegioniminek 
tähendas kõigi nende puuduste kõrvaldamist, ühtlasi aga ühe ühiselt ja 
eestlaste endi juhitud sõjaväe sündi. 


Me oleme tunnistajaiks, et nii see ei läinud. Miks? Seda on paari sõnaga raske 
põhjendada. Peamiseks põhjuseks olid vist küll: Esiteks - Leegioni 
formeerimine Lõuna-Poolas, kaugel kodumaast. Teiseks - Leegioni 
formeerija Augsbergeri isik, kes eesti sõjaväe loomise ühendas oma isikliku 
karjääriga. Kolmandaks - sündmuste areng nii meie kodumaal kui kogu 
Euroopas." 


Sellisena nägi Harald Riipalu põhjust leegioni astumiseks ja sellisena ka 
põhjusi, miks kõik ei läinud nii, nagu sooviti. Kui paljud Eesti sõjamehed neid 
seisukohti jgasid, pole täna võimalik täpselt öelda. 


Igal juhul alustasid Eesti Brigaadi üksused liikumist rindele Neveli piirkonnas. 
Ööl vastu 20.oktoobrit alustasid liikumist 42.rügemendi üksused ja 
43.rügemendi üksused ööl vastu 28.oktoobrit. 


Riipalu sõnade kohaselt alustasid esimesed ešelonid liikumist õppelaagrist 


17.novembril. Täpset sihtkohta teadmata liiguti lootuses, et rindelõik asub 
kusagil Eesti piiride lähistel. Peale paaripäevast sõitu kodumaa suunas tegi 
raudtee Läti pinnal Dünaburgis käänaku itta ja sõit läks Neveli alla. 


Riipalu enda Sõnade kohaselt oli tema siis kompaniiülem major Langi 
pataljonis. 


Suurimaks probleemiks Neveli piirkonnas oli juba 1941.aastast tekkinud ala, 
mis oli Vene partisanide kontrolli all ja mida nimetati isegi Rossoni 
Partisanivabariigiks. Väegrupi Nord ülesandeks oli tekkinud ,vabariik" 
likvideerida. Selleks moodustati väekoondis ,Von dem Bach", mis koosnes 
kahest võitlusgrupist - ,Jeckeln" ja ,Von Gottberg" .Põhjapoolsesse, 
SS-Obergruppenführer Jeckelni juhitavasse võilusgruppi määrati ka Eesti 
brigaad. 


Riipalu kirjutab: ,Oli jätkunud venelastel huumoritki seda poolasustamatut 
ala Avabariigiks" nimetada. Lugu oli saanud teoks järgnevalt: Sakslased olid 
1941.aastal pealetungil sellest raskelt ligipääsetavast maakohast lihtsalt 
möödunud, jättes taanduvad punaarmee osad heas lootuses oma selja taha, 
et küll surevad nälga ja tulevad välja. Venelased aga elasid metsades edasi. 
Sakslaste ida-poliitika tõi järjest uusi inimesi ümberkaudsetest maakohtadest 
juure ja sellejärele kuis idarinne järjest sammsammult lääne poole liikus, 
tõusis ka partisanide armee sõjaline tähtsus. Vabariik ise oli saanud oma 
nime Rosona külast, kus nähtavasti asus punaste peakorter. Räägiti, et kogu 
armee tugevus tõusnud mitmekümne tuhandeni, keda juhatanud üks vene 
polkovnik." 


Sellisena kirjeldas Riipalu vastast, kellega tuli Eesti brigaadil rinda pista. 
1.novembril alanud operatsiooni ,Heinrich" käigus tuli Eesti brigaadil rünnata 
Vabariiki" Idritsa suunalt lõunasse. 42.rügemendi ülesandeks jäi kaitsest läbi 
murda ja 43.rügement pidi ala kontrolli alla võtma. 


Viis päeva ürgmetsas kestnud lahingute järel hõivasid eestlased Albrechtovo 
küla, kus asus partisanide keskus. 


Riipalu kirjutab: , Nädalase ürgmetsas tampimise järel oli brigaad sügavale 
Rosona südamesse tunginud ja välja jõudnud Albrechtovoni. Seda asulat 
võiks isegi linnaks nimetada ja Venemaal ta vist linna nime kandiski. 
Teadlikud mehed jutustasid, et asulal olnud kunagi tsaariajal teine nimi, kuid 
oma praeguse nime saanud ta saksa metsateadlaselt Albrechtilt, kes tollal, 
kui ta kommunismi pooldas, eriteadlasena Venemaale läks. Hiljem tuli ta 
sealt kurbade kogemustega tagasi ning kirjutas sakslastele oma paljuloetud 
raamatu, ,Der verratene Sozialismus" (reeturlik sotsialism). 


6.novembril sai Eesti brigaad korralduse lõpetada partisanide tagaajamine ja 
liikuda = rindest läbimurdunud Punaarmee —regulaarüksuste vastu —ldritsa 
raudteejaama ning Neštšerdo ja Mešno järvede vahelisse lõiku. 


Harald Riipalu juhitud 42.rügemendi 1 pataljon paiknes Mešno järve 
keskosast kuni - nimetu  järvekese = keskosani. - Riipalu — kirjutab oma 
positsioonidest: ,Eelvälja võis nimetada isegi ilusaks, eriti talvel, kus pikad 
sirged männid vaatasid mõtlikult oma okaspäid kõigutades alla küngastele ja 
lumemeestena seisvatele kuusepõõsastele. Sinna küngaste vahele kadus ka 
vastane, kelle olemsolu märkis ajuti üle järve tulev kuulipildujavalang, mille 
märgist möödaminekut tähistas varisev lumi põõsastelt ja piitsaplaksatustena 
laksuvad löögid puutüvedele." 


Eestlased suutsid oma positsioone hoida ning vaatamata ka peetud 
lahingutele ja isegi Vene tankidega vastamisi sattumisele polnud kaotused 
eriti suured. Hukkusid mootorrattaga miinile sõitnud leitnant Telk ja tema 
käskjalg. = Samuti = sõits oma autoga miinile . 42.rügemendi - ülem 
Standartenführer Henn-Ants Kurg. Üldlevinud on versioon, et Kurg suri 
põrutusest saadud komplikatsioonide tagajärjel 28.detsembril 1943 Tallinna 
sõjaväehaiglas. Kurg suri tegelikult sapipõie operatsiooni tagajärjel tekkinud 
komplikatsioonide tulemusena. Miiniplahvatuse tagajärjel saadud põrutus oli 
suhteliselt kerge ja peale seda oli Kurg veel mitu päeva rivis. Sapipõis tegi 
talle häda juba varem ja enne operatsiooni nägi ta pikemat aega halb välja. 
Enne seda, jõululaupäeval, andis kindralinspektor Soodla Kurele üle Raudristi 
| klassi ja Kurg maeti 4.jaanuaril 1944 Tallinna Metsakalmistule. 


45.rügemendi ülemaks määrati Sturmbannführer Paul Vent. 


Neveli ruumis peetud lahingute eest omistati Riipalule hõbedane Jalaväe 
Rünnakumärk. 


Mešno kaldal asuvatel positsioonidel oli olukord kuni aastavahetuseni 
suhteliselt rahulik. Märkimist väärib vahejuhtum, mis leidis aset uusaastaööl. 
Juhtum on huvitav eelkõige — inimlikust vaatevinklist ega ole üldsegi 
sõjaajaloolise tähtsusega 


Uusaastaööl püüdis umbes 100-meheline partisanisalk liikuda läbi rindejoone, 
et punaste juurde jõuda. Eestlased avastasid partisanid. Nende hävitamise 
operatsioon plaaniti hommikusse. Öö jooksul oli Riipalu meeste ülesanne 
partisane ,kotis" hoida. Hommikul aovalges algas pealetung. Ootamatult aga 
helistas Riipalule 1.kompanii ülem leitnant Käis ja teatas, et partisanid on 
tema valvatavas lõigus märkamatult välja murdnud. 


Pärast Riipalu ettekannet rügemendiülem Vendile saabus viimane isiklikult 
kohale ja tagandas juhtunu pärast leitnant Käisi kompanii juhtimiselt. Kuna 
juhtum oli tõsine ja asi lõhnas isegi kohtu järele, otsustas Riipalu ise asjaolud 
välja selgitada. 


Riipalu kirjutab: ,Lõpuks sain neljasilma all kõnelda ka valvepostil olnud 
mehega. Asi juhtunud umbes kella poole kuue paiku, kuna kell viis tulnud 
tema postile. Naaberkuulipildujaga olnud side korras, kuna need asusid 
vaevalt mõnekümne meetri kaugusel. Korraga kuulnud seljataga kahtlast 
krõbinat, vaadanud ümber ja tahtnud hõigata tunnussõna. Oodanud veel 
viivu ja siis märganudki üsna oma selja taga hulga inimkogusid. *Partisanid" 
- läbinud mõte peast. Kui nüüd häält teen, löövad maha. 


Tõmbusin augu põhja kägarasse ja ootasin. Tahtsin korra ulatada kätt ja 
kuulipildujast valangut teha aga ei õnnestunud. Viivu jäi kõik vaikseks. Tõusin 
ja vaatasin ringi. Seljataga seisnud kogudest polnud enam kedagi näha, 
samuti ka järvel. Märgates kuulipilduja otsa eest järvele minevat rada olin nii 
ehmunud, et ei julgnud sellest häbi ja kartuse pärast kellelegi rääkida." 


Nii lihtne oligi seletus partisanide kotist välja lipsamisele. Põhjus oli kõige 
inimlikum ja mõistetavam. Nii nagu elu, ei koosne ka sõda ainult 
kangelastegudest ega kangelastest. Ka sõdurid on eelkõige = kõige 
tavalisemad inimesed koos kõigi oma inimlike ja igapäevaste nõrkustega. 


Vahejuhtumi finaaliks oli rügemendiülema käskkiri kogu pataljoni puhkuste 
tühistamise kohta. Arvestades asjaolusid, oli tegemist väga kerge 
karistusega. Kindlasti oli rügemendiülem Vendi sedavõrd pehmes karistuses 
oma osa ka Harald Riipalu ettekandel, mille ta palus rügemendiülemal ära 
oodata, enne kui otsuse langetab. 


Omamoodi järjeks eelkirjeldatud sündmustele, umbes nädal peale õnnetut 
lugu partisanidega, võib pidada Riipalu pataljoni meeste initsiatiivi tuua vang. 


Riipalu jäi meestega nõusse ja lubas, et rügemendiülemale plaanist ei 
räägita. Vangivõtmine õnnestus. Lisaks kõigele osutus vang ka üsna 
jutukaks. 


Muuhulgas pihtis vang Riipalule oma kinnivõtmisest ka järgmist: ,Noh, siis 
sain aru, et olen sakslaste käes vangis. Üks meestest viis mind kaugemale, 
teine jäi veel punkri juurde, vahetasid omavahel mõned sõnad ja siis sain 
aru, et pole sakslased, eestlased on. Mõtlesin, ilus rahvas ja ilusad linnad, 
aga kanged sõjamehed on. Olin ju ka 1940.aastal mõne kuu Eestis, siis ju 
polnud veel sõda." 


Kahtlemata oli seda nii eestlastest rindemeestel kui ka tänasel lugejal uhke 
kuulda, kuid kange tahtmine oleks siinkirjutajal lisada sõnad: ,Kui ilusad 
oleksid need linnad võinud veel siis olla, kui sinusugused oleks Eestisse 
tulemata jäänud." Muust kõigest rääkimata. Riipalu raamatus aga selline 
vestluse jätk puudub. Mida tundsid sõjamehed oma südames ja mida nad 
mõtlesid selliseid sõnu kuuldes, teavad nad vaid ise. 


Igal juhul anti vangile enne vestluse alustamist ka klaas konjakit. See 
kinnitab järjekordselt Hans Ulrich Rudeli poolt väljaöeldut: ,Kes austab oma 
vastast, austab ka iseennast." 


Autor ei ole kaugeltki arvamusel, et Saksa armees sellest põhimõttest 
kõrvalekalleteta ja tingimusteta kinni peeti. Küll kandub kultuuriline ja 
harituse taust teatud mõttes ka sõjaväele ja sõduritele edasi. Mis puudutab 
Eestimaa pinnal kordasaadetut, siis millegipärast ei saa me üle ega ümber 
tõsiasjast, et põliselanikega käitusid ebainimlikult eelkõige Vene mundrit 
kandnud sõdurid. Tahame seda või mitte, kuid need lood pole loetud 
ajalooraamatutest, vaid kanduvad põlvest põlve, vanaisalt lastelastele jne. 


Riipalu - pataljoni sõjameeste = eelkirjeldatud / vahejuhtumid võttis kokku 
rügemendiülema — käskkiri: ,Avaldan 45.rügemendi | pataljonile - kiitust 
õnnestunud ja julgelt teostatud öise retke ning kaasatoodud väärtuslike 
luureandmete eest. Tühistan oma eelmises käskkirjas pataljonile kehtestatud 
puhkusekeelu. Retkest osavõtjatele luban korralisele puhkusele minekul kolm 
päeva lisapuhkust. 1.jaanuari hommikuse vahejuhtumi puhul tagandatud 
ülemad määran tagasi nende endistele ametikohtadele." 


Näiline vaikus püsis rindel kuni jaanuari keskpaigani. Punaarmeel õnnestus 
Leningradi blokaadirõngas lõplikult murda ja see edu avas neile omakorda 


tee läände. Ärevalt kuulasid eestlased rindeteateid. Nendes vilksatanud 
kohanimed tähendasid ju eestlaste jaoks ainult üht - rinne läheneb 
ähvardava kiirusega Eesti piiridele. 


Väegrupp Nord taandus sissepiiramise vältimiseks kaitseliinile ,Panther" 
Kaitseliin rajati juba 1943.aastal ja see ulatus Narvast piki Peipsi järve 
lõunasse. 


Veebruari algul jõudsid eestlasteni juba rindeteated võitlustest Narva ruumis 
ja isegi Narva jõe ületamisest punaste poolt. 


Riipalu kirjutab: ,Mida tähendasid sõnad Narva ruumis, oli ammu selge 
aastaid pingutusi kandnud sõdurile.Need tähendasid rasket võitlust. Kuid 
ometi kutsus sinna seletamatu tung. 


Sellel ajal ei jätnud ükski irgendwo im Felde" (kusagil lahinguis) viibiv 
eestlasist koosnev üksus kasutamata õigust meelde tuletada kõrgemale 
rindejuhatusele - ,meie õige koht on praegu meie kodumaa piiril." 


Õnneks ei tulnud Riipalul ja tema meestel seda enam kaua oodata. 


7.veebruaril 1944 kell 18.15. helises . 45.rügemendi | pataljoni 
komandopunktis telefon ja adjutant leitnant Schmidt ulatas toru Riipalule, 
teatades, et soovitakse rääkida pataljoniülemaga isiklikult. Torust kostis 
rügemendi käsundusohvitseri leitnant Künnise hääl, kes teatas: ,Usun, et teie 
käsi käib hästi? 46 palub Teid klaasile konjakile." 


Kohe?" 
Jah, kohe." 


Riipalu sisenes Venti punkrisse, kus ootasid ees juba teised kutsutud. Põlise 
ratsamehe kolonelleitnant Venti saladust näis veelgi rõhutavat punkrilaual 
seisev konjakipudel. Kohal oli keegi ka diviisi staabist. Vent alustas 
sõnadega: 


»Minu härrad, me sõidame. Teeme selle peale üks proosit." 


Riipalu kirjutab: ,Hea uudise peale on klaas konjakit tõesti hea. Aga kuhu 
sõidame?" 


Diviis vahetatakse lähema kahe päeva jooksul välja. Meie sihtkoht - Narva!" 
Vent jätkas, osutades Riipalule: ,Sina lähed oma rahvaga juba täna öösel." 
»Täna öösel? Kuule, vana, vala nüüd veel üks klaas!" 


Igatahes täitis Riipalu koos oma meestega korralduse. Rindelõik anti üle ja 
kahe päeva pärast, 9.veebruaril, alustas 45.rügemendi | pataljon koos juurde 
antud tankitõrjekompanii, jalaväe saatekahuri raskerühmade ja ühe kerge 
õhutõrjepatareiga Polotskist teed kodumaa poole. 


11.veebruari hommikul kell 8.45 lugesid Riipalu = pataljoni — võitlejad 
raudteejaama seinalt - Valga. 


Lahingud jõuavad Eesti pinnale 


Stalini eesmärk oli vallutada Eesti võimalikult kiiresti. See oleks lülitanud 
sõjast välja Soome ja lahingud oleksid kandunud üha rohkem lääne poole 
kuni Saksamaa pinnani. Punaarmee järjekordne sissetung Eestisse oli 
muutunud hirmuäratavaks reaalsuseks. 


Eesti Omavalitsus nägi ainsa võimalusena mobiliseerida Eestist püssi alla nii 
palju mehi kui võimalik. 30.jaanuaril 1944 andis Eesti Omavalitsuse juht 
Hjalmar Mäe - välja - määruse 1904-1923.aastal sündinud - meeste 
kaitseteenistusse kutsumise kohta. 


Tänu sellele, et mobilisatsiooni asusid toetama ka rahvuslikud ringkonnad, 
mobilisatsioon Õnnestus. Pidades Punaarmee Eesti piiride taga hoidmist 
iseseisvuse taastamise peamiseks eelduseks, pöördus rahva - poole 
peaminister vabariigi presidendi ülesannetes Jüri Uluots. 


7.veebruaril 1944 edastati Eesti Ringhäälingu saatja kaudu usutlus professor 
Uluotsaga. Toon lugejani väljavõtte sellest: 


Küsimus: Praegu toimetatakse mobilisatsiooni ja kas Teie ei avaldaks oma 
arvamist selle kohta? 


Jüri Uluots: Varem juba ütlesin, et praegu on eesti rahvas äärmiselt tõsises 
olukorras. Ka kõige vähema olevuse ja kõige väiksemagi rahva ürgne ja 
loomulik õigus on ennast kaitsta ründamise vastu. Üksikult või väikeste 
hulgakestega ei jõuta ennast kaitsta. Ainult ühiselt ja koondatul jõul saab 
rahvas endakaitset teostada. Sellepärast toetan täielikult mobilisatsiooni 
head kordaminekut. Mõtlen, et sel viisil eestlased omaendi jõududega on 
vajaduse kohaselt võimelised kaitsma oma maad ja oma rahvast, oma isasid 
ja emasid, oma õdesid ja vendi, oma poegi ja tütreid. 


Küsimus:Kas Teie peate võimalikuks ka teistsuguseid mõtteid ja väiteid 
mobilisatsiooni suhtes? 


Jüri Uluots: Olen kõiki mõeldavaid mõtteid ja väiteid selles suhtes kaalunud. 
Praegu midagi ei kaalu üles vajadust mobilisatsiooni teostada. 


Küsimus: Kas Teie tahate sellega ütelda, et mobilisatsioonil on veel rohkem 
tähendust kui eespool toodud maa rahva endakaitse idast tuleva 
kommunistliku rünnaku vastu? 


Jüri Uluots: Jah, ma tahan rohkemgi ütelda. Mobilisatsiooni - heal 
kordaminekul ja selle tulemusena rohkel arvul kogunenud, võimalikult hästi 
relvastatud ja oma maa ja rahva piire ja eluaset kaitsvail eesti sõjalistel 
jõududel on hoopis suurem tähendus, kui seda siin avaldada jõuaksin ja 
saaksin. Paluksin selles suhtes olla täiesti veendunud. 


Küsimus: Kas Teie arvate, et mobilisatsioon on tarvilik praegu, hoolimata 
sellest, et saksa sõjaväed ja võimud on meie maal? 


Jüri Uluots: Minu arvamise järgi mobilisatsioon peab toimuma just praegu. 
Eesti ja Saksa vahekorrad saavad leida korraldamist edaspidi. Sõjalist jõudu 
on praegu vaja. Kui kommunistlik võim meie maa ja rahva vallutab, siis on 
kõik kadunud, ei ole siis enam võimalik eestlastel end mobiliseerida ega ka 
eestlastel midagi korraldada. 


Küsimus: Kas Teie tahate viimase ütlusega vihjata sellele, mis juba alguses 
ütlesite, nimelt, et praegune aeg on otsustav Eestile mitte ainult oleviku, vaid 
ka tuleviku suhtes? 


Jüri Uluots: Tahan ütelda järgmist: millisel viisil me oma rahva elu tulevikus 
ka ei kujutaks ja millist head ja ilusat Eestit me ka omas mõttes ja südames 
ei kannaks kui oma kallimat vara, on kõige selle tulevase elava Eesti 
eeltingimuseks ikka see, et kommunistlik nõukogude võim meie maale ei 
pääseks kuni rahu saabumiseni ja selle rahu kindlustamiseni. Seda ei tohi me 
ka ühekski sekundiks unustada, muidu eksime rängalt ja hukkume olevikus 
ühes oma tulevikulootustega. Kui meie aga seda ei unusta ja praegu kiiresti 
ja targalt talitame, siis minu parema arusaamise järgi täituvad Eesti lootused 
ka tulevikus ja Eesti püsib. Jumal aita eesti rahvast ja igat tema liiget! 


Pärast Uluotsa raadiopöördumist, mis avaldati ka ajalehtedes, kasvas 
värbamispunktidesse saabunud meeste hulk märgatavalt. Plaanitud 15 000 
mehe asemel tuli 35 000. Saksa armees teenivate eestlaste arv ulatus 
1944.aasta keskpaigaks kokku 70 000-ni. Selleks ajaks oli nende hulgas nii 
verinoori kui muldvanu. Kes püssi kändas jõudis, see ka kandis... 


Üks tingimusi, mis Uluots sakslastele esitas, oli kõigi idarindel võitlevate Eesti 
üksuste - kojutoomine. 24.veebruaril oli Eesti brigaad ümber nimetatud 
Relva-SS-i .20.Eesti vabatahtlike — diviisiks. . 30.jaanuaril 1944. ülendati 
diviisiülem Franz Augsberger SS-Oberführeriks ja 45.rügemendi | pataljoni 
ülem Harald Riipalu Waffen-Sturmbannführeriks. 30.jaanuari ei valitud 
selleks juhuslikult, vaid tegemist oli natside ühe tähtsaima tähtpäevaga. 
Nimelt sai 30.jaanuaril 1933 võimule Adolf Hitler. Kas Harald Riipalu oli 
sellega kursis, pole autorile teada. Kindel on aga see, et tema võimuses 
poleks olnud ka midagi muuta ega enda ülendamise kuupäeva valida. 


Meerapalu 


14.veebruaril 1944 oli olukord Narva rindel muutumas Saksa vägede jaoks 
katastroofiliseks. Punaarmee oli loonud Narvast põhjas ja lõunas sillapead, 
mida lahutasid teineteisest ja Soome lahest vaid mõned kilomeetrid. 


Veebruari esimestel päevadel jõudsid Punaarmee Leningradi rinde vasaku 
tiiva üksused Peipsi järve idakaldale. Jätkates rünnakut Pljussa jõe suunas, 
pidi  42.armee vastavalt -rindejuhatuse - korraldusele valmistuma / oma 
põhijõududega sillapea hõivamiseks Lämmijärve läänekaldal Mehikoorma 
piirkonnas. Siit kavatseti edu arendada läände - Tartu suunas. 12.veebruaril 
hõivasid 90.laskurdiviisi üksused — Piirissaare. Piirissaart valvas Saksa 
trahvikompanii, kes rünnaku alates põgenes. 


Punaarmee sissetung Lõuna-Eestisse lõi reaalse ohu Tartule ja Narvat 
kaitsvatele Saksa üksustele ning ähvardas juba eos nurjata katsed vastane 
Eesti piiridel peatada. 


Peipsi järve läänekalda kaitse eest vastutas väegrupile Nord allutatud 
207. julgestusdiviis. Diviisi ülem oli austerlane kindralleitnant Erich Hoffmann. 
Mehikoorma piirkonna kaitse eest vastutas ooberst Paul Gallas. Peipsi 
läänekalda kaitsel olid ka Tartu ja Võrumaa omakaitse valverühmad, samuti 
33.Eesti politseipataljon ja 42.Eesti  politsei- ja pioneeripataljon. Nagu 
alljärgnevalt näeme, oli seda Punaarmee peatamiseks selgelt vähe. 


11.veebruaril jõudis esimese Eesti üksusena Tartu jaama 45.rügemendi | 
pataljon Harald Riipalu juhtimisel. 


Riipalu kirjutab: ,Meie üllatus oli suur kui silmasime perroonil palju ootavaid 
inimesi, kes käeviibetega tervitasid saabujaid. Veel rongi liikudes seletas silm 
nii mõnegi tuttava näo ja samas algas orkester mürtsudes Teike marssi 
»Vanad sõbrad." 


Jumal ega see ole Tartu laulupeole tulek! 


Sõidame vaid ühest rindelõigust teise, unustatud lahingute asemel ootame 
homme juba uut! 


Kodumaa aga pidi saama ka oma osa, kuigi lühikesel peatusel. Ta pidi 
nägema oma poisse, kelledest kuuldud vaid ajaleheveergudel." 


Riipalu tervitustseremoonia katkestas Saksa leitnant, kes palus Riipalu 
endaga kaasa Veski tänaval asuvasse Lõuna-Eesti julgestusdiviisi staapi. 
Sealt sai Riipalu teada, et venelased on vallutanud Piirissaare, ja ühtlasi ka 
korralduse alustada kohe mahalaadimist ja liikuda Võndu. 


Tund hiljem veeresid kahurid ja masinad juba Võru maantee suunas. Tee oli 
tuisanud, mitmes kohas tuli masinaid lumest välja kaevata. Riipalu kirjutab: 
»--. küsimata osutasid südamlikku abi teeäärsed taluomanikud, tulles 
vabatahtlikult küüti, et kergendada sõdalaste jalavaeva. Sõda oli korraga 
saanud kogu rahva asjaks." 


Vaevalt olid mehed saanud Võnus ulualla, kui tuli uus korraldus liikuda 
järgmisel päeval Mehikoormasse, kuna olevat andmeid, et venelane üritab 
Peipsi ja Pihkva järve vahelist kitsust ületada. 


12.veebruari õhtul asusid Riipalu mehed kaitsepositsioonidele. 


13.veebruari öösel ründas Riipalu mehi Punaarmee ligemale rügemendi 
suurune üksus. Punaarmee asus rünnakule ilma suurtükitule 
ettevalmistuseta. Eestlaste automaatrelvade tuli niitis ründajad laine laine 
järel maha. Hinnanguliselt hukkus 700-800 punaarmeelast. Sedavõrd 
lootusetut - rünnakut nähes tekkis -Riipalul tunne, et tegemist on 
pettemanäöövriga: ilmselt antakse pealöök mujalt. 


Kuna tegemist oli 13.veebruariga ehk Harald Riipalu sünnipäevaga, siis võis 
naljaga pooleks öeldes tegemist olla venelaste sünnipäevakingitusega 
Riipalule, mille viimane ka *tänulikult" vastu võttis. 


Riipalul oli pettemanöövri osas õigus olnud. 14.veebruari varahommikul 
ületas Punaarmee 374.laskurpolk Lämmijärve, vallutas ootamatu löögiga 


Meerapalu ja Pedaspää ning lõi Peipsi läänekaldal sillapea. Kaitsel olnud 
Saksa õhutõrjeüksus taandus, jättes maha kaheksa kahurit. Olukord oli seda 
keerulisem, et eestlaste jalaväekompaniid polnud veel - lahinguväljale 
jõudnud. . Eelmisel päeval oli aga kohale saabunud Eesti — diviisi 
õhutõrjepatarei. 


14.veebruari hommikul pärast Meerapalu langemist venelaste kätte andis 
207 julgestusdiviisi ülem — kindralleitnant Erich von Hoffmann — Riipalule 
Mehikoorma tuletõrjemaja õuel korralduse aeglustada vastase tegevust kuni 
abijõudude saabumiseni. 


Riipalu kirjutab antud situatsiooni kohta järgmiselt: 'Sakslaste hulgas võis 
märgata vaimset pankrotti ja iga tegevus algas ühe sõnaga - aeglustada. 
Aeglustamine on sama mis loovutamine, ainult mitte otse välja öeldud. Niii 
kaugele aga ei mõelnud Eesti sõdur. Masinates istuvad 4.kompanii mehed, 
valmis väljasõiduks, kuulasid kindrali sõnu ja nende näod tõmbusid morniks. 
Poolsosinal kostis autost välja poiste omavahel avaldatud mõte: *Aeglustavad 
ära selle Eestimaa. Lüüa tuleb livanit! Lüüa kiiresti ja kõvasti, nii et märga 
plekkigi järele ei jää!" 


Riipalu palus kindralilt sõna, mida talle ka lahkelt lubati. Selgitades kindralile, 
kui kahjulik on oodata homseni ja kui laostavalt mõjub iga jalatäie maa 
loovutamine Eesti sõduri moraalile, osutas ta autodes istuvatele võitlejatele 
ja jätkas: ,Ma usun, et need mehed on tulnud sõtta vabatahtlikult, selleks et 
kaitsta esmajoones oma rahvast ja maad. Eestlasena soovin ma kiiret ja 
otsustavat tegutsemist. Selle pataljoni ülemana ma tean, mida pakun." 


Mõningase mõtlemise järel andis kindral korralduse allutada Riipalule kõik 
selles lõigus olevad üksused. Meeste moraal tõusis taevani - eestlased ise 
juhivad tähtsaid lahinguid oma kodumaal! 


Kogu eelkirjeldatud situatsiooni kokku võttes oli Riipalu puhul tegemist 
sisuliselt kindrali korraldusele vastuvaidlemisega, mida Saksa sõjaväes ei 
saanud pidada tavaliseks. See, et kindral seda aktsepteeris - ja nagu näitasid 
hiljem = lahingu tulemused, ka õigustatult - tähendas ainult seda, et 
1944.aasta talveks olid nii Eesti ohvitserid kui ka sõdurid omandanud sellise 
sõjamehekuulsuse, et neid usaldati ka kõige keerulisemates ja ehk 
sakslastele isegi ülejõu käivates lahingutes. 


Oma osa Hoffmanni sellisel otsusel oli kindlasti ka kolonel Gallase adjutandi, 
Eestist pärit leitnant parun Engelhardi toetusel. Engelhard oli sarnaselt 
Riipaluga lõpetanud sõjakooli ja rääkis vabalt eesti keelt. Ilmselt teadis ja 
tundis ta nii eestlasi kui ka seda, milleks nad võimelised on, paremini kui 
päris aarialased". Eriti kui asi puudutas eestlaste kodumaad. Sellele saame 
kinnitust veel edaspidistes juttudes. 


Siinkohal toon ära lõigu Paul Maitla päevikust, mis veel kord ja jälle kinnitab, 
et sel ajal polnud isamaaarmastus mitte ainult sõnad. Maitla kirjutab: ,Siin 
kaugel Venemaal oli ju küllalt kisutud tiblade karjaga ja kui neid siin suutsime 
lüüa, siis kaugel põhjas kodupiiril, kus sama tibla agaralt edasi trügis läände, 
suudame teda veel rohkem lüüa. Sääl seisaks meie taga ja nii palavalt 
armastatud kodupind. Kui palju see lahingus juurde annab, seda võib mõista 
sõdur ainult, kõrvaltvaatajad ei iialgi.” 


Eestlased tõestasid seda, mida Maitla kirjutas oma päevikus, oma kodupiiride 
kaitsel 1944-ndal korduvalt. 


Riipalu asus otsekohe koondama jõude kiireks vastulöögiks. Pataljoni kahurid 
avasid tule Piirissaare ja Meerapalu vahel oleva järelveotee pihta. 


15.veebruaril üritas venelane rünnakut Saksa talu juures, mis löödi Riipalu 
kergete õhutõrjekahurite poolt tagasi. Samal ajal maabus Jõeperas pataljoni 
suurune venelaste üksus. Riipalu mehed kaotasid küll kaks kahurit, aga 
rünnak peatati. Lahingusse saabus Tartust täiendavaid jõude. 


Peagi üritasid vastased uut rünnakut Jõeperale. Venemaa poolt lähenesid 
tihedad ahelikud, nende järel laskemoona vedavad hobukaarikud ja 
suurtükid. Kuigi mitu eestlaste kahurit oli viga saanud, oli nende tuli piisavalt 
tihe, et vastane peatuma sundida. Õigel ajal jõudsid kohale Riipalu tellitud 
Saksa sööstpommitajad Stukad ja külvasid jääl oleva vaenlase tulega üle. 


Samal ajal oli Riipalu pataljon puhastanud Meerapalu esise metsa. Mitu 
ootamatult tabatud vastase üksust andis ennast vangi. 


Peagi jõudsid Saksa talu piirkonda ka 11.diviisi üksused, mis võimaldasid 
alustada rünnakut Meerapalu ja Pedaspää vastasest puhastamiseks. 
Sakslased pidid vallutama Pedaspää ning Riipalu pataljon koos Karl Nortmaa 
juhitud omakaitsemeestega Meerapalu. 


Rünnaku alguseks tellis Riipalu Tartust ka Stukad. Pärast Stukade poolt 
tehtud rünnakut tee puhastamiseks ründasid eestlased ja kell 17 oli 


Meerapalu vaba. Veidi hiljem löödi vastane välja ka Pedaspäält. 


Meerapalu lahingu tulemusena - paisati vaenlane Peipsi taha tagasi ja 
hukkunute arvu venelaste poolel hinnatakse 2000 ümber. Eesti diviis kaotas 9 
meest langenutena ning üle 30 haavatutena. Sakslasi langes mitu korda 
rohkem ja kaotusi oli ka omakaitsemeeste hulgas. Pärast lahingut, täpsemalt 
17.veebruaril, tuli Riipalu pataljonile järele autokolonn, et sõita Tartusse 
paaripäevasele puhkusele. Mehikoorma kalmistul peatuti, et viia üks võitleja 
värskete kalmude ritta. 


Riipalu kirjutab: ,Üheksa oli neid nüüd. Üheksa valget risti. Tihedalt üksteise 
kõrval, igaühe tipus terasest kiiver, mis tahtnuks nagu veelgi varjata oma 
endist kandjat. Üheksa tublit noort eesti meest jäid pataljonist maha. Dulce 
et decorum est pro Patria mori (Ilus on surra Isamaa eest)" 


Kahtlemata on Meerapalu lahingu tulemusel meile kahes aspektis väga 
oluline tähtsus. Strateegilises mõttes oleks venelaste läbimurre üle Peipsi 
muutnud kardinaalselt kogu olukorda venelaste piiride taga hoidmisel. Teisalt 
oli Riipalu pataljon esimene idarindelt kodumaale naasnud Eesti üksus, kes 
kohe lahingusse minnes näitas, milleks nad võimelised on. Pole mingit 
põhjust häbeneda ka fakti, et kirjeldatud sündmuste käigus Jõeperast kuni 
Emajõeni oli lahingugrupi ülemaks Waffen-Sturmbannführer Harald Riipalu. 
Maakeeles öelduna tähendab see seda, et kõik nimetatud lõigus asunud 
üksused allusid operatiivselt just Harald Riipalule. Nagu lugesime, sai ta 
hakkama. 


Kuni oma elupäevade lõpuni peab Riipalu ise just Meerapalu all peetuid 
lahinguid oma elu tähtsaimateks. Usutluses abikaasaga on edastatud Riipalu 
sõnad nende lahingute kohta järgmiselt: ,Aga kõige enam meeldisid talle 
toonase talve võitluspäevad Peipsi ääres ja Piirissaares peetud lahingud olnud 
ta elu ilusamaid lahinguid." 


Mõistetav on see, et Riipalule eelkirjeldatud lahingud, nii strateegilistel kui ka 
inimlikel - põhjustel meelde jäid, aga mitte tihti ei leia me lahingute 
kirjeldamisel sõnakasutust nagu “võitluspäevad meeldisid" ja ,elu ilusaimad 
lahingud" 


17.veebruaril, enne edasisõitu Narva rindele, sõitis Riipalu pataljon Tartusse 
kahepäevasele puhkusele. Pataljon sai majutumiseks mitu — klassiruumi 
Treffneri Gümnaasiumis. Nendessamades klassides oli Riipalu kunagi teadmisi 
omandanud, aimamata siis, milline olukord ta nendesse ruumidesse tagasi 
toob. 


Teade pataljoni linna jõudmisest oli Tartus levinud. Omaksed tulid sugulasi ja 
tuttavaid otsima. Kirjeldan siinkohal seika, mis ilmselt oli neil aegadel 
Eestimaal kahjuks nii tavaline. Veel tänagi tekitab see, vähemalt nende 
ridade kirjutajal, väga sügavaid tundeid. 


Riipalu juurde astus keskealine naine, kes oli äsja saanud teate oma poja 
Raivo langemisest Meerapalu all. Kirja käes hoides pöördus ta pataljoniülem 
Riipalu poole: ,Kas Raivo oli tõesti nii tubli poiss, nagu kompaniiülem 
kirjutab? Kodus oli ta sageli veel nii poisikene." 


»Tema kompaniiülem pole midagi liialdanud, ta oli tublidest tublim. Ka mina 
tundsin teda, ta oli minu kõrval paljudes lahingutes." 


»Tean, et ta oma isamaad armastas. Nüüd, kus tean, et ta julge mehena 
täitis oma kohustust, on mu lein nagu kergem. Isa küüditati 14.juuni öösel. 
Meie oleme siin maal. Raivost noorem poeg on mul veel alles, käib koolis - 
aga tahab ka minna. Temale pole ma veel rääkinud..." Ja jälle veeresid 
pisarad paljukannatanud naise põskedele. Siis ta pühkis need ja jätkas: 
Kuulsin, et jääte kaheks päevaks puhkusele. Kas ma tohin mõnda Raivo 
sõpra tema kompaniist, kellel pole kodu ega ema siin, Tartus, paluda oma 
juurde külla? Tahan hoolitseda nende poiste eest, kes peavad seisma nüüd 
tormis ja tuules... meie eest..." 


See tubli naine oli neid eesti emasid, kes tõi ohvreid kodumaa altarile. Ta oli 
üks neist paljudest, kellele post tõi tol ajal kirja kompaniiülemalt." 


Rõhutaksin veel kord, et need sündmused toimusid ajal, mil inimesed nii ka 
mõtlesid. Aatelisus ja isamaa-armastus olid siis ehtsad ja neid ei peetud 
»kiiksuks" või edevuseks, nagu tänapäeval võime teinekord kohata. 


Päev enne ärasõitu kohtus Harald Riipalu Tartus ka oma isa Augustiga. 
Kindlasti ei juhtunud see aga viimast korda, nagu mõnes allikas on ekslikult 
väidetud. Allpool on foto, kus Harald on koos isaga, ja vaatamata sellele, et 
foto tegemise täpne aeg pole täna kahjuks enam tuvastatav, saame 
eksimatult öelda, et tegemist on hilisema ajaga kui 19.veebruar 1944. 


Riipalu ise kirjeldas kohtumist isaga järgmiselt: ,Halliks ja vanaks oli jäänud 


mu isa. Aga Omakaitse käeside oli tal varrukal ja Kaitseliidu rihm kõvasti 


vööl. 


Kuulnud meie võidust ja nähes, et poeg ikka elus ja terve, libises temagi 
murekortsulise näo üle rõõmus lootusvari. Neid kortse joonistas sinna tõsise 
talumehe näkku juba Vabadussõda, siis metsavennaelu, aga kõige valjumad 
ja sügavamad jooned vajutas sinna minu noorema õe traagiline saatus sõja 


puhkemise päevadel 1941.a." 


Jutt käib siin Haraldi nooremast õest Viimast, kes leiti koos oma abikaasaga 


tapetuna Värskast. 


Vaatamata kõigele tuli uuesti minna. Seeord ootas ees Narva... 


Narva jõe joonel 


20.veebruaril 1944 alustas 26 autost koosnev kolonn Tartust teekonda Narva. 
Autode lastiks olid Riipalu pataljoni võitlejad, kes olid pärast venelastele 
hävitava löögi andmist Meerapalu all nautinud kahepäevast puhkust Tartus. 


Milline oli aga olukord Narva all? 


Hiljemalt veebruari keskpaigaks oli Narva rindele jõudnud enamik Eesti 
üksusi. Erandiks olidki vaid Meerapalu all olnud mehed, keda seal pikisilmi 
oodatati. 


Tegelikult oli just Narva jõgi see, kus Leningradi alt laviinina liikuma hakanud 
venelaste rinne peatuma sunniti. 


Riipalu kirjutab: ,Siin lõppes kultuurse Euroopa piir. Siin seisid vastamisi kaks 
kindlust kahest eri maailmast juba aastasadu. Narva jõe kaldail seisid endiste 
lahingute mälestusmärgid Krivasoos, Narvas, Siivertsis ja Riigil. Kõik need 
jutustasid armutust võitlusest, kuid võitlusest au ja õigluse eest." 


Narvast sai kõikide seal võidelnud üksuste justkui mingi müstiline sümbol. 
Hermanni kindluse kujutis maaliti veokitele. Sümboliks polnud ta mitte ainult 
eestlastele. 


Leon Degrelle kirjutas Narva jõudes: “Venelased seisid Varssavi väravais, 
kuid samal ajal klammerdusid kümned tuhanded vabatahtlikud - kõigist 
germaani ruumi maadest mürskudest pilbastatud metsade külge Leningradi 
all. Narva oli piiriks vana Euroopa ja slaavlaste Aasia vahel. Läbi linna voolav 
väike jõgi lahutas kaht maailma. Läänekaldal seisis Saksa ordu rüütlite 
sakiliste müüridega vana loss, otse selle vastas aga jõe teisel kaldal kerkisid 
Vene linnas taeva poole idamaiste kirikute tornisibulad. 


Seda tõkkepositsiooni hoidis kolmas germaani korpus, milles sakslased 
moodustasid vähemuse. Juulis 1944 oleks see tõkkeriiv peaaegu murdunud. 
Rasketes lahingutes hävitati üle tuhande vene tanki... euroopa vabatahtlike 
leegionid olid verest tühjaks jooksnud. Hollandlaste kahest rügemendist oli 
kolmest tuhandest mehest järel vaid kakskümmend, teised olid langenud 
mitmeid päevi kestnud lahingutes piiramisrõngas. 


Venelaste pealetung oli nurjunud. Kolmas korpus taandus vaid 15 kilomeetrit. 


Selline oli valloonide komandöri lühikokkuvõte sündmustest, milleni meie 
lugeja peagi koos Harald Riipaluga jõuab. 


Vasknarvast kuni Perimiskülani oli rindejooneks Narva jõgi. Sealt edasi kuni 
Kulguni oli venelastel õnnestunud luua sillapea, nii et tule all hoiti ka 
Tallinna-Narva maanteed. Sillapead olid vastasel moodustatud ka Vepskülas 
ja Riigil. 


Vasknarvast Kulguni käisid ägedad tõrjelahingud. 14.veebruaril alustasid 
venelased rünnakut kolme diviisi osavõtul Auvere juures. Aktiivselt asus 
tegutsema ka Nõukogude lennuvägi. Samal ajal maabus Merikülas venelaste 
eliitüksuse dessant major Stepan Maslovi juhtimisel. Dessant löödi aga kaks 
päeva kestnud lahingute käigus puruks ja selles osales edukalt ka värskelt 
rindele paisatud eestlaste rügement ,Tallinn". Rügement kandis küll väga 
suuri kaotusi, kuna meeste väljaõpe ja rügemendi kiiruga ,kokku klõpsimine" 
jättis soovida. Venelaste 14.veebruari suurrünnaku tulemusel rindejoon küll 
pisut muutus, kuid loodetud edu ja läbimurre jäi saavutamata. 


15.veebruaril sai Ivan Fedjuninski rindejuhatuselt käsu vallutada Narva juba 
17.veebruariks. Vastane paiskas rünnakule uued väeüksused. 


20.veebruari hilisõhtul jõudsid Riipalu pataljoni mehed Toila metsalaagrisse. 
Nende pataljon sai täiendust rügementi ,Tallinn" kuulunud meeste näol. 


Ööl vastu 22.veebruari sõitis 45.rügemendi | pataljon Toilast rindele Olgino ja 
Peeterristi rajooni. Eesmärgiks oli asuda järgmisel päeval rünnakule ja 
vallutada Siivertsi sillapea. Olgino mõisa keldrisse kolis 45.rügemendi staap. 


Riipalu kirjutab kohalejõudmisest järgmiselt: ,Vastane teisel pool Narva jõge 
oli tulijaid aga eriti meeles pidanud ja pühendas samal ööl üle jõe tehtavas 


valjuhääldipropagandas erisaate Meerapalust tulnuile, nimetades meid ,Eesti 
rahvuslikeks bandiitideks", kes Meerapalus enam kui tuhat rahulikku elanikku 
kahe päeva jooksul maha nottinud. 


Muidugi jättis teadustaja märkimata, et need kaks tuhat ,rahulikku kodaniku" 
polnud keegi muu, kui vägisi üle Peipsi kippunud punaväelased. 


Ka minule ,vanale tuttavale" pühensati mõned read. 


Seekord lubati tabamise korral jälle rahva õiglase viha kohaselt talitada ja 
nülgida varbaist kuni kõrvuni. M.Liidu lendlehtedes olin kord juba selle 
»oiglase viha" otsusel oma teenitud karistuse saanud ja poodud! 


Mõrvatud aga kummitavad sageli mõrvareid! 


Propagandasaade lõppes üleskutsega kõigile ,ausaile isamaa eest võitlejaile" 
üle tulla, seal olla palju lõbu ja lusti. ,Ei ole meil puudust tubakast, viinast 
ega naistest," lõpetas kommentaator oma eestikeelse saate. 


Selline ,tervitus" ise oli tavalisi lõbusaid rindelugusid, mida venelased sageli 
korraldasid. Nii kõrge lahingumoraaliga võitlejaile nagu seda olid meie 
mehed Narva rindel, mõjus see hoopis vastupidises suunas." 


Mida tundsid eesti mehed ühel ja teisel pool Narva jõge, teavad nad täpselt 
vaid ise. Fakt on aga see, et punase Eesti laskurkorpuse suurtükivägi oli 
osaline Narva ja selle ümbruse lahingutes. 


Felix Steiner kirjutab: ,Esmakordselt teadustas raadioluure Eesti punasest 
suurtükiväest. Ülejooksikud rääkisid ulatuslikest rünnakuettevalmistustest 
ning väekoondistest, mille hulgas olevat ka suur puna-eesti koondis, mille 
suurtükiväge olevat juba tuleliinil rakendatud. Need olid niisiis üksused, mis 
pidid Eestimaa meist vabastama." 


22. ja 23.veebruaril üritasid Eesti diviisi üksused rünnata vastase Riigiküla 
sillapead. Mõnngasele edule vaatamata rünnakud siiski peatati Narva jõe 
teiselt kaldalt raskerelvade tõkketulega, 24.veebruaril algas otsustav rünnak 
veerandtunnise tulelöögiga Eesti diviisi ja sakslaste patareide poolt. Samal 
ajal venelaste kaevikuteni roomanud eestlaste löögirühm tungis tule lõppedes 
kaevikutesse. Päev otsa kestnud kaevikuvõitlus lõppes viimaste sillapea 
kaitsjate põgenemisega üle Narva jõe jää,. Hukkus üle 500 venelase, 
eestlastest hukkus 2 ohvitseri ja 11 reavõitlejat, 32 meest said haavata. 
Riigiküla sillapea hävitamine leidis äramärkimist ka armeegrupi ,Narwa" 
lahingupäevikus, kus nimeliselt tõsteti esile Waffen-Hauptsturmführer Rudolf 
Bruusi. Ära märgiti ka seda, et võit saavutati eestlaste rahvuspühal 
24.veebruaril. Tähelepanu oli kindlasti osalt poliitiline, teisalt aga oli tegemist 
sakslaste jaoks esimese käegakatsutava eduga Narva rindel. 


Rein-Oskar Männikut vääristati sillapea vallutamise eest korraga Il ja | klassi 
Raudristiga. 


Harald Riipalu sõnade kohaselt kujunes Riigiküla tagasivallutamise järel 
lõplikult välja ka Siivertsi-Vepsküla tagasivõtmise kava, kus meie raamatu 
peakangelasel oli mängida üsna suur roll. 


Siivertsi-Vepsküla sillapea oli suurem ning seda kaitsesid üks punaväe polk ja 
üks kuulipildujate pataljon, kokku umbes 1100 meest ning raskerelvad. 


Rünnaku üldjuhiks määrati 45.rügemendi ülem Waffen-Standartenführer Paul 
Vent. Riipalu pataljoni ülesanne oli vallutada Vepsküla ja Sõjaväe surnuaia 
rajoon. Mehed asusid 25.veebruaril positsiooniele, kuid rünnakukäsk jäi 
tulemata. 


29.veebruaril tungis 45.rügemendi | pataljoni 2.kompanii ülem Waffen- 
Untersturmführer Adoson vastase positsioonidesse. 


1.märtsi hommikul andis suurtükivägi ettevalmistustule ja 45.rügemendi | 
pataljon Harald Riipalu juhtimisel ja 46.rügemendi [| pataljon Ain-Ervin Mere 
juhtimisel asusid rünnakule. Päev otsa kestnud käsitsi- ja lähivõitluses oli 
õhtuks vallutatud Vepsküla ja Vaasa talude rajoon. Riipalu sõnade kohaselt 
kulutas nende rünnakut toetanud 46.rügemendi | pataljoni kompanii üle 1000 
käsigranaadi. Lahingus ülesnäidatud vapruse eest vääristati allohvitser 
Harald Nugiseksi Raudrisi Rüütliristiga. 


Mälestuste - kohaselt arutati Rüütliristi . annetamisega seoses ka teisi 
kandidatuure. Nimelt teatas Franz Augsberger 9.märtsil 1944 Juhan 
Tuulingule, et on võimalus annetada - kellelegi tema - rügemendi 
mitteohvitseridest üks Raudristi Rüütlirist - kui Tuuling arvab, et rügemendis 
leidub selline viimastel lahingupäevadel väljapaistnud sõjamees. Tuuling 
kutsus kokku nõupidamise, millest võtsid osa 46/1 patul Ain-Ervin Mere, 46/6 
kompul Martin Hunt ja 46/7 kompul Edgar Vaikma. Mere tegi ettepaneku 


annetada see kõrge aumärk Nugiseksile. Tema ettepanekut toetas Vaikma. 
Tuuling küsis Hundilt, miks ta oma kandidaati ei esita, pidades ise silmas, et 
Hunt oleks võinud esitada Tuulingu soosiku Harri Rendi. Ka Männiku 
kandidatuuri arutati, kuid kuna mees oli tuntud napsivenna ja jaurajana, ei 
peetud kandidatuuri siiski sobivaks. 


Edgar Vaikma mälestuste kohaselt viibis Augsberger ise sellel koosolekul. 
Otsus annetada Rüütlirist kellelegi mitteohvitseridest oli Augsbergeri poolt 
mõeldud avaliku ninanipsu või ehk isegi solvanguna Tuulingu aadressil. 
Nimelt ei olnud diviisiülem rahul Tuulingu tegevusega ja seepärast ka selline 
otsus. Nii Tuulingu soosingut Rendi suhtes kui ka Männiku napsimehekuulsust 
kinnitavad ka Vaikma mälestused. 


Mõne sõnaga ka seni Eesti sõjakirjanduses teenimatult tähelepanuta jäänud 
kompaniiülemast Edgar Vaikmast. 


See alles 1980.aastal vangistusest Eestisse tagasi jõudnud sõjamees oli 
suhteliselt vaikse ja tagasihoidliku loomuga. Eriti aktiivselt ei osalenud ta ka 
veteranide üritustel. Mehe sisust annab aga aimu tema enda poolt räägitud 
lugu. Miks Vaikma alles 1980.aastail Eestisse jõudis? Põhjus oli lihtne. Edgar 
Vaikma keeldus vangilaagris viibides allkirjastamast nn armuandmispalvet, 
mida n-ö kollektiivselt peale Stalini surma - kirjutati. Armuandmispalve 
tulemusena olnuks võimalik vangipõli varsti lõpetada ja hiljem kodumaalegi 
naasta. Vaikma aga olevat keeldunud alla kirjutamast, põhjendades, et 
ohvitser ei palu venelastelt midagi. Tema ei paluvat kunagi midagi inimestelt, 
kes tapsid Tartu pangamaja keldris tema isa ja panid ta enda istuma. 
Sellistelt inimestelt polevat temal võimalik midagi paluda, armuandmisest 
rääkimata. 


Selline meelekindlus teeb Vaikmale kahtlemata au. Kui me täna räägime, et 
see või teine inimene on sisuga ja meelekindel, siis meenub mulle tihti 
võrdluseks Edgar Vaikma nimi. Vaikma valikuks oli vahetada põhimõtted 
vabaduse vastu. Aga ta ei teinud seda. 


Punaarmee kaotused Eesti piiridele tungides olid sedavõrd rasked, et nad olid 
sunnitud mõneks ajaks tagasi tõmbuma. Punaarmee Kindralstaabi andmetel 
kaotasid Eesti suunas liikunud Leningradi rinde armeed ja 14.jaanuarist kuni 
1.märtsini 1944 surnutena 56 564 ja haavatutena 227 400 meest. Suured olid 
kaotused ka Eesti diviisis - 142 meest hukkus ja 690 sai haavata, 47 jäi 
teadmata kadunuks. 


Kirjeldatud lahingute tähtsus on aga kahtlemata selles, et Punaarmee 
pealetung suudeti peatada, olukord rindel stabiliseerus ja punaväe kaotused 
olid sedavõrd suured, et verest tühjaks jooksnud punapolkudel kulus hulk 
aega, et koguda end uuteks rünnakuteks Eesti piiridele. 


Riipalu kirjutab: , Viis päeva raskeid lahinguid armastatud kodupinna pärast 
nõudsid võitlejailt sageli üliinimlikku pingutust, eneseunustust ja ohvrimeelt. 
Teade - Narva jõe läänekallas vallutati tagasi - ütles tagalale, et seda tehti 
võideldes. Kuid milliste ohvrite, pingutuste ja raudse tahtega, seda tundsid 
tookord ainult need, kes seda ise läbi elasid. Sellise ohvri suurust taipame 
õieti alles nüüd, aastate järele, rännates maalt maale ja kontinendilt 
kontinendile, otsides seda, mille sügavamad mõisted on kokku võetud vaid 
ühes sõnas - kodu." 


6.märtsil alustas Nõukogude lennuvägi Narva pommitamist. Linn, kus Harald 
Riipalu oli alustanud oma ohvitserikarjääri ja kus oli elanud tema pere, on 
pälvinud ka tema mälestusteraamatus tähelepanu. 


Riipalu — kirjutab: ,Kaks ööd kestnud õhurünnaku tulemusena muudeti 
elanikest tühi Narva varemetehunnikuks, mis oma endisel kujul, nagu 
narvalased seda tunnevad ja nagu see Narvas käinuile meelde jäänud, enam 
iialgi üles ei kerki. 


Narva au ja uhkus - Pimeaed, kust igal Narvas käinul on kauneid mälestusi 
vaiksest bulvarist või pingist põlise pärna all - jäi maha purustatuna. Tugevad 
puutüved nagu küsivad ja ähvardavad sõrmed vaatasid alla varemeile, mille 
keskel vana Raekoja osaliselt purunenud torni tipus ühel jalal mõtlikult seisev 
kurg lausus nagu sajatuse: neist varemeist tõuseb kord kättemaks." 


Vaatamata kõigele ei loobunud vastane ikkagi plaanist ületada Narva jõgi. 
Tulelöögid ulatusid ka Olgino mõisani, kus asus 45.rügemendi staap. Riipalu 
pataljon oli kaotuste tagajärjel kahanenud kolme kompaniini.Riipalu sõnade 
kohaselt oli rivis vaid kaks ohvitseri - tema ise ja 4 kompanii ülema kt. 
leitnant Mägi. Mõne päeva pärast saabusid pataljoni täiendusena leitnandid 
E.Karmo ja E.Laid. 


16.märtsi hommikul alustas aga vaenlane suitsukattega, mis andis märku 
lähenevast rünnakust. Pataljoni positsioonidele langesid sajad mürsud. 


Eestlaste patareid avasid seepeale vastutule. Rünnaku tulemusel õnnestus 
venelastel sisse murda Vepsküla rajoonis 45.rügemendi [II pataljoni lõigus. 
See oli ka ainuke koht, kus vastane mõningast edu saavutas. 


Riipalu kirjutab: ,Mujal langesid ründajate read Narva jõe jääl kuulipildujate 
tõkketules ja üksikud, kes jõudsid = siinpoolsele kaldale, - takerdusid 
traattõkkeisse, või kellel õnnestus neist läbi pääseda, leidsid otsa kaldalängul 
lumavaibaga kaetud miiniväljades. Alles hommikul puhta lumevaibaga 
kaetud ,Naroova”" oli laipadeväli, mis eemalt vaadatuna meenutas kesavälja 
sõnnikuveopäeval." 


Selles lõigus toodud võrdlus on üks värvikamaid, mida autor on Riipalu 
ülestähendustes kohanud. Üldiselt on ta suutnud oma suhtumist ja, olgem 
ausad, ka viha venelaste vastu peita — kirjanduslike ja kahemõtteliste 
väljenduste taha. Nüüd aga võrdleb ta vaenlase laipu jõel sõnnikuga põllul! 
Eks meil kõigil ole oma ,nõrkusehetked". 


Võitlus 45.rügemendi II pataljoni lõigus jätkus 1 pataljoni ja 46.rügemendi 
varude toetusel. Langes II pataljoni ülem Lang, haavata said leitnant Künnis 
ja leitnant Nüchtern. 


Rügemendiülem Vendilt saabus Riipalule korraldus võtta üle II pataljoni ja ka 
kogu lahingu juhtimine. Riipalu läks ise võitlusväljale ja andis üksuste 
ülematele korralduse: ,Rünnak jätkub ja enne pimeduse tulekut peame 
olema peremehed siinpoolsel kaldal, nagu olime seda hommikul." 


Ilmselt tundis Riipalu ühelt poolt vastutust kogu lahingu juhtimise eest. 
Teisalt kindlasti aimas ta ka ,oma võimalust", arvestades asjaolu, et Vent oli 
haigestunud ja kõrge palavikuga voodis, kuigi täitis veel rügemendiülema 
kohuseid. Kirjutan siin ,oma võimalusest" ilma igasuguse halvustava varjundi 
või tagamõtteta. Tõestada ennast olukorras, kus sulle on pandud ülesandeid 
rohkem, kui sinu hetke ametikoht või auaste ette näeb, tähendabki 
ohvitserikarjääris võimalust näidata, et ma saan hakkama. Igas vormirõivast 
kandvas süsteemis on püüdlemine järgmise auastme või ametikoha poole 
loomulik. Vahet tuleb teha ainult vahendites ja viisis, kuidas seda tehakse. 
Kas lugupidamine või autoriteet saavutatakse tegudega või kasutatakse 
selleks kõndimist üle laipade või hoopis libedamaid teid? Kahjuks tuleb 
tõdeda, et ka täna on Eesti jõustruktuurides teatud ilmingud veel 
äratuntavad. Väga halb on vaadata vormis ametnikku, kelle kogu väärtus 
peitubki ainult ilusates pagunites! 


Nüüd aga tagasi Narva jõe kaldale. 


Eestlased saavutasid rünnaku tagajärjel edu. Lahing lõppes, kui viimased 
vastased tõusid kaevikuist ülestõstetud kätega, sidunud allaandmise märgiks 
endale esmaabisidemed varrukaile. 


Riipalu meestele oli 16.-17.märtsi lahing 1944 kevadel ka viimane. Järgnes 
ligi neli kuud ,rahu"... või kõigest neli kuud. 


18.märtsil 1944 omistati Harald Riipalule Raudristi | klass. 


Aktiivse lahingutegevuse vaibumine Narva rindel andis võimaluse Eesti diviisi 
formeerimiseks oma nimele vastavaks üksuseks. 24.aprilliks olid Alfons 
Rebase 638. ja Georg Soodeni 659. idapataljonist formeeritud 47.rügemendi 
| ja II pataljon, Muutusid ka rügementide juhid: 45,.rügemendi ülemaks 
määrati Harald Riipalu, 46.rügemendi juhina jätkas Juhan Tuuling ja 
47.rügemendi ülemaks sai Paul Vent. 


Kalju Pähklamets kirjutab oma päevikus 21.aprillil 1944: ,Tänasest päevast 
peale on vastselt formeeritud 47.rügemendi ülemaks Obersturmbannführer 
Paul Vent, 45.rügemendi ülemaks sai Sturmbannführer Harald Riipalu." 


Oluliselt paranes ka diviisi relvastus. Võitlejatele jagati MG-42 kuulipildujaid, 
automaatründepüssid Sturmgewehr ja tankirusikad Panzerfaust. Oluliselt 
tugevdas diviisi ka suurtükiväerügemendi loomine, mida juhtis Aleksander 
Sobolev. 


30.juuni seisuga — oli 20.Eesti Relvagrenaderide Diviis kasvanud 
13 423-meheliseks igati oma nime vääriliseks üksuseks. Narva ja Peipsi 
rindel asus kokku 25 Saksa ja 24 Eesti jalaväepataljoni. Seega oli eestlastest 
koosnevate üksuste osakaal jalaväeosade hulgas kasvanud ligi pooleni. 


Meeleolusid diviisis kirjeldasid aga ilmekalt diviisi sõjakirjasaatjate rühma 
ülema Paul Kurbjuhni ettekanded Berliini: ,Eestlaste ja sakslaste suhted ei ole 
paranenud. Tõsiasi, et eestlased on võimelised ainult Saksa abiga venelasi 
tagasi tõrjuma, on teinud võimalikuks praeguse koostöö. Kui aga mõni 
kolmas võim, näiteks Inglismaa, garanteeriks Eesti piirid, siis ma ei kahtleks 
hetkekski, et eestlased alustaksid mässu sakslaste vastu.” 


Seda aga ei juhtunud ja eestlased pidasid koos teiste Euroopa rahvastega 


oma piiride kaitsel veel maha lahingud, mille sarnaseid on maailm vähe 
näinud ja mida pole meil mingit põhjust häbeneda ka täna. 


Auvere 


»oSuvised sündmused Lääne-Euroopas jätsid meie rinde Narva juures küll 
otseselt puudutamata, kaudne mõju oli aga varsti märgatav," kirjutas Harald 
Riipalu. 


Eelkõige pidas ta silmas 6.juunil ,Atlandi valli" varisemist ning 20.juulil toime 
pandud atendaati Adolf Hitlerile. Kui lääneliitlaste ja Saksamaa suhted võttis 
Riipalu kokku sõnadega: ,meil on hetkel üks vastane ja see on kommunism", 
siis = atendaadist = otseselt tulenevaks pidas ta väeosade — juurde 
rahvussotsialistlike juhtide instituudi loomist. 


Väeosadesse saadeti Hitleri pildid, mille iga sõdur pidi oma palgaraamatu 
esikaane siseküljele kleepima. Üksuste ülemad pidid seda kontrollima. 
Riipalu kirjutab: ,Kord tegi Augsberger ise niisuguse kontrolli. Käis ühel õhtul 
rügemendi rinnet vaatamas. Peatus siin ja jutles seal, pakkus sigarette ja 
lubas mehi puhkusele, nagu see ta komme oli. Korraga küsis ühelt mehelt 
aga ka palgaraamatut. Lõi raamatu lahti ja esikaane siseküljelt ei vaadanud 
vastu mitte Juhi, vaid kellegi naise pilt. Küsis raamatuomanikult juhi pilti. 
Sõdur lõi tagumise kaane lahti. Nõutav pilt oli seal. Küsimusele, miks Juhi pilt 
mitte esikaanel pole, vastas mees: ,Kindral, kui teie minu naist tunneksite, 
siis te nii ei küsiks!" 


Augsberger hakkas naerma ja ulatas koos palgaraamatuga paki sigarette." 


Punaarmee edu idarinde lõuna- ja kesklõigus tekitas Saksa väejuhatuses 
arutelu Eesti . mahajätmise üle. . 12.juulil 1944 tegi kindral Friessner 
ettepaneku loovutada Eesti ning tõmmata väegrupp tagasi Daugava joonele. 
Hitler reageeris avalikult: "Baltimaad kuuluvad Euroopasse. Saksa armee 
kaitseb ja hoiab seda Euroopa osa nii idarinde lõuna- kui ka põhjaosas iga 
hinna eest." 


Friessneril õnnestus saavutada Hitlerilt luba rindejoone tagasitõmbamiseks 
Tannenbergi — liinile ehk .Sinimägedesse. Selleks käivitatud operatsioon 
AMerikotkas"” pidi algama 12.juulil ja lõppema hiljemalt 18.juulil. 


Käsk Narva liin maha jätta tekitas Eesti üksustes tõsist pahameelt. 


Harald Riipalu ja teisedki Eesti ohvitserid pöördusid Ill Germaani 
soomuskorpuse juhtkonna poole palvega rinnet Narva jõe joonelt mitte tagasi 
tõmmata. Diviisiülem Augsbergeri vahendusel pöörduti ka otse Himmleri 
poole. 14.juulil 1944 tühistas ülemjuhatus tagasitõmbamise käsu. Riipalu 
mälestuste kohaselt kohutas eestlaste protest sakslasi sedavõrd, et kartes 
otsest vastuhakku, ei julgenud nad oma sõjalist otsust ellu viia. Samas tuleb 
ka märkida, et ette valmistatud ja visalt kaitstud positsioonide mahajätmist 
pidasid reetmiseks ka Hollandi vabatahtlikud. 


Järjest rohkem märke näitasid, et venelased valmistuvad suurrünnakuks. 
Felix Steiner leidis, et on kaks võimalust - kas loota rünnaku tõrjumisel heale 
õnnele ja jääda senistele positsioonidele või valida kindlam ja taanduda 
Tannenbergi — liinile. Pikkamööda mõjusid tema argumendid ka Saksa 
kõrgemale juhtkonnale ning 22.juulil 1944 anti korraldus taandumiseks. See 
kästi läbi viia ööl vastu 25.juulit. Taandumine algas parajalt suure segaduse 
ja peataolekuga. 


Punaarmee oli ennast aga kogunud ja kavandas anda pealööki just Auvere 
alt. Otsustav hetk oli lähenemas ja seda tajus ka Felix Steiner. 


21.juulil oli Auvere alla paigutatud 45.rügement Harald Riipalu juhtimisel. 
Riipalu kirjutab: ,Auvere juures sai rügement kaitsta küll ainult kolme 
kilomeetri laiuse, aga selle eest ohtliku rindelõigu. Rügemendile antud 
ülesannete — täitmist . soodustasid - tunduvalt tugevad naabrid = vasakul 
47.rügemendi | pataljon ja paremal Ida-Preisi 11.diviis, . millega - olid 
lahingusidemed juba Meerapalust. 45.rügemendi (senini rindel ainult kaks 
pataljoni, III pataljon alles väljaõppel) lahingutegevus oli tol ajal umbes tuhat 
seitsesada meest. Et rügement ilmselt tulevaste lahingute tulipunkti satub, 
andis korpus rügemendi käsutusse veel pataljon ,Narva" ja kaks kompaniid 
saksa rünnakpioneere. Seega tõusis rügemendi käsutuses olevate võitlejate 
arv lahingute alguseks umbes kahetuhande kaheksasajale mehele." 


Riipalu hindas positsioone ja asukohta rahuldavaks ja eeldas, et lahing algab 
suurtükitulega eesliinile. Seepärast otsustas ta vähendada meeste arvu 
peavõitlusjoonel miinimumini ja rajas tegevuse peamiselt tugevate varude 
manöövritele. Ka raskerelvade ja suurtükitule toetuse rügemendi lõigus 
hindas ta rahuldavaks. Samuti oletas Riipalu, et rügemendi kui uue üksuse 
asetus ja uute relvade asukohad on vastasele veel teadmata. See lisas 
omakorda enesekindlust. 


Soomusmasinate mürin, sagimine, raiumine ja sekka vandumine, mis 
vastaskaldalt kostis, andis ainult kinnitust peagi algava suurrünnaku 
ettevalmistustest. Auvere kaitselõik köitis sel päeval kõigi Narva rinde 
üksusteülemate tähelepanu. 


Riipalu kirjutab: ,Sinakas vines seisid meie seljataga Sinimäed ja nende taha 
loojuv päike oli sel õhtul eriti suur ja punane. Päikese laskumisega 
Sinimägede ja merede taha asus ka Auvere juurde rahu ja vaikus, sellel õhtul 
aga erinevalt valvas. 


Auvere kaitsja oli sel ööl nagu varjavasse auku vajunud öine murdja, kelle 
pinguil lihasesse kokku surutud jõud ja tahe, valmis tõusma igal hetkel, 
valmis võitlema elu ja surma peale, tundes oma südametukses vaid ürgset 
looduse käsku - võidelda. 


Selles ootusevaikuses saabus rügemendile läkitus korpuseülemalt: ,Narva 
rinne seisab vastase suurrünnaku ootel. Korpusel on ees rida kibedaid 
lahingupäevi. Vastane on meist mitmekordses ülekaalus. 


Oodatavas võitluses on Auvere kaitsmisel Narva rindele määrav tähtsus, see 
on - kõigile selge kordamatagi. Tahan vaid meelde tuletada, et teie 
otsustavusest ja vastupanust oleneb Narva rinde püsimine, oleneb tuhandete 
võitlejate elu, oleneb aga eelkõige teie armastatud kodumaa saatus 
lähemateks aegadeks. 


Et ma selleks ülesandeks 45 rügementi ja pataljon ,Narvat" pidasin, lisagu 
teie senisele kohusetundele juurde tahet ja kindlust. Eelseisvais võitlusis võite 
loota minu kõigele võimalikule abile ja nõule. 


45.rügemendi ja pataljon ,Narva" sõdurid! Võib-olla juba homme vaatavad 
kogu Narva rinde võitlejad Auvere poole ja soovivad teile jõudu, võib-olla 
juba homme lähevad paljudes Eesti kodudes käed risti ja palve teie eest 
tõuseb Kõigevägevama poole. 


Seiske ja pidage vastu, sest õigus ja Jumal on teiega! 
Steiner III korpuse ülem. 


Läkitus osutab ilmselt, et sakslased oskasid meie tundeile koputada, kui see 
just tingimata vajalik. 


Oskasid tõesti. Ka täna seda läkitust lugedes võime tõdeda, et see on 
koostatud kõiki kõnekunsti “raskemaid relvi" kasutades. Loodan, et eeltoodu 
on piisav selleks, et igaüks mõistaks, millise tähtsusega ülesanne seisis 
Harald Riipalu ja temale alluvate sõdurite ees. 


24.juuli hommikul avasid 1648 . kahurit ja — miinipildujat tule / Saksa 
positsioonidele. Rünnakut alustasid 250 pommitajat ja nende kattel kolm 
laskurdiviisi. 


Kuni oma elupäevade lõpuni oli Auvere lahingu peakangelane Harald Riipalu 
veendumusel, et Auvere lahing toimus 25.juulil, mitte 24.juulil. 


Kirjutaja käsutuses on koopia 13.aprillil 1961.aastal Inglismaal ilmunud 
Päevalehe artiklist. Ain Mere kirjutises Harald Riipalu mälestuseks toob ta ära 
ka lõigu nendevahelisest kirjavahetusest. Riipalu kirjutas seal: , Auvere lahing 
oli 25.juulil. See on minu elu suurim elamus ja seda päeva mäletan ma nagu 
oma sünnipäeva. See päev on kantud ka minu Rüütliristi diplomile." 


Millest selline erinevus, ei oska autor öelda, küll aga saame täna 
adekvaatsetele allikatele toetudes öelda, et Auvere lahing toimus 24.juulil 
1944. Kindlasti ei saa olla Auvere lahingu päeva kantud Riipalu Rüütliristi 
diplomile, sest seal puudus selline koht. 


Lahingu alguse kuupäeva kinnitab ka päevaaruanne, milles 
45.grenaderirügement ja Harald Riipalu leiavad äramärkimist. 24.juuli 1944 
päevaaruandes seisab: ,Rasketes võitlustes sissetungijatega paistsid silma 
erilise ettenägelikkuse ja vaprusega: Eesti SS G.R.45. Riipalu juhtimisel, 
võitlusgrupp Kauschi juhtimisel, võitlusgrupp Bunse juhtimisel, vanemleitnant 
Marwitz III.G.R.44-st. Palun seda Wehrmachti teadaandes ära märkida." 
Veidi teises sõnastuses märgitakse meie mehi ära ka sama kuupäeva 
lisaaruandes. 


Eestlaste positsioonidele langes sel päeval 17 000 lasku suurtükkidest ja 


miinipildujatest. Kell kaheksa alustas rünnakut vastase 120.laskurdiviis ja 30 
tanki toetusel. Eestlaste kaevikud tehti maatasa, kuid neile tuli appi kompanii 
Panther tanke. 


Eestlaste positsioonide ees suitses juba 17 tanki, kuid Vene jalaväe laviin ei 
paistnud lõppevat. Paul Maitla palus Riipalult appi tankiüksuse. Abi tuli ja 
eestlased tõrjusid vastase rünnaku. 


Armutu võitlus jätkus õhtuni. Õhtuks olid positsioonid kindlalt eestlaste käes. 
Saavutati tähtis ja — hiilgav võit, . mida — kinnitas vastaste kinnipüütud 
raadiogramm, milles teatati, et ründajatel langes < rivist välja 80% 
isikkoosseisust. 


Lahingus langenute arvu kohta väga täpseid andmeid pole. Riipalu hinnangul 
hukkus 8000 meest. Mart Laari Sinimägede raamat peab tõele lähemaks 
olevaks arvuks 1500. Rivist löödi välja hulk vastase soomusmasinaid, arvuks 
on pakutud vähemalt 19, seega hävitati üle poole rünnakule tulnud tankidest. 


Kaotused olid suured ka 45.rügemendis. Haavatutena langes välja 298 
meest, lisaks veel surmasaanud ja teadmata kadunud, kelle arv pole teada. 


Nii nagu mälestuste ja mäletamisega ikka juhtub, on ka neid, kellele Riipalu 
osalemine Auvere lahingus tuleb üllatusena. Nii kirjutab pataljoni ,Narva" 
4.kompanii võitleja Mihkel Killing oma mälestustes: ,Õhtul asusime 
positsioonidele ja kohe järgmisel hommikul algas venelaste rünnak. Meie 
vastu kestis venelaste suurtüki rünnak igasugustest kaliibrilistest kõik päevad 
- nädal aega. Jalavägi meie rindesse sisse ei murdnud. Need vähesed 
üksused, mis pääsesid meie kaevikutesse, ei pääsenud ei edasi ei tagasi, 
need hävitati. Kaotused olid suurtüki tulest ja need olid küllalt suured. Et 
Riipalu mehed ka seal olid, seda kuulen esimest korda." 


Tooksin siinkohal ära Riipalu reageeringu rünnaku lõpus allatulistatud Vene 
lennukist leitud kaartide kohta. Nimelt leiti lisaks kahest allatulistatud 
lennukist ka polkovniku kaarditaskust kaart, kuhu oli peale kantud kogu 
Narva jõe positsioonide seis, samuti Eesti diviisi asetus ja relvade asukohad 
ning sõjaliselt tähtsad punktid ja objektid. Riipalu hinnangul polnud selliseid 
täpseid andmeid võimalik saada vaatluse teel. Seega jäi ainult üks võimalus 
- reetmine. 


Riipalu kirjutab; ,Kuid selle reetmise tulemusena jäi meie raskusi kandnud 
sõjaväe ridadesse teadmine ennekuulmatust alatusest. Kas tehti seda tasu 
eest, = patsifistlikust . naiivsusest või -aetuna - uinutavast “kolmandast 
võimalusest" - reetmine jääb reetmiseks. Tookord sündis meie rahva ja 
kodumaa - reetmine kommunistlikule - imperialismile. = Selle = igaveseks 
tunnistajaks on - sajad tundmatud - sõdurihauad Auvere ja - Narva 
lahinguväljadel." 


Tõepoolest, reetmine jääb reetmiseks. Nii on see alati olnud ja ilmselt nii 
jääbki. Meenuvad kaadrid filmist ,Detsembrikuumus", kus punaste poole üle 
läinud Eesti ohvitseri tapavad punased ise sõnadega: 'Äraandjaid ei sallita 
kuskil". Hoiatav näide on ka lähiajaloo luureskandaal Hermann Simmiga 
peaosas. 


Kuid kas reetmiseks võib pidada igapäevast" sõprade unustamist ja sõpruse 
mahasalgamist olukorras, kus üks pool on sattunud mingil - põhjusel 
ebasoosingusse? Kas on reetmine ka pikki aastaid ühesugust vormi kandnud 
ja koos ning ühises heas usus kuritegevuse vastu võidelnud inimeste äkiline 
mittetundmine väga ja väga küsitavatel asjaoludel asetleidnud sündmuste 
ajendil? Kindlasti on ka sõpruse mahasalgamine omakasupüüdlikel või 
enesealalhoiu ajenditel reetmine. Sõprus, truudus ja lojaalsus on tunded, 
mida ei saa ega tohi reguleerida karistusseadustik ega mis iganes muu 
õigusakt. 


Armeegtrupi ,Narwa" lahingupäevikus 24.juulil 1944 tõstetakse eriti esile 
Harald Riipalu rügementi, rügementi ,Nordland" |l.tankipataljoni - ning 
Ida-Preisi 44.grenaderirügementi.  Armeegrupi järeldus pärast 24.juuli 
lahingut oli ühene: homme ründab Punaarmee samas lõigus. Võimalusi 
rünnaku tõrjumiseks oli aga jäänud vaheks. 


Riipalu meenutuste kohaselt oli järgmine päev tema rindelõigus suhteliselt 
rahulik. Ilma - soomusmasinate toetuseta jätkunud jalaväe - pealetungi 
tõrjumine ei valmistanud 45.rügemendile ja pataljonile ,Narva" mingeid 
raskusi. 


Kolm päeva pärast Auvere lahingut, 28.juulil 1944, ülendati Harald Riipalu 
Waffen-Obersturmbannführeriks. Üldlevinud on arvamus, mida on kinnitanud 
ka Riipalu ise, et Raudristi Rüütliristi sai Harald Riipalu just Auvere laingu 
eest. Autor on veendunud, et kindlasti oli Auvere lahing üks ja väga oluline 
ajend Riipalu esitamiseks Rüütliristile, kuid mitte ainuke. 


Selle kinnituseks vaadakem kasvõi Rüütliristi annetamise kuupäevi. Harald 
Riipalu dokumendid sellele autasule anti sisse alles 11.augustil 1944, edastati 
17.augustil 1944 ja risti annetamine kinnitati 23.augustil 1944 - seega juba 
pärast Sinimägede sündmusi. Arvestades eeltoodut arvab autor, et Rüütlirist 
oli Riipalule annetatud mitte ainult Auvere eest, vaid kogu tegevuse eest 
Auverest Sinimägedeni. Sellest veel aga pisut hiljem. 


Üldine olukord Narva rindel oli ärev. Auveres õnnestus rünnak tõrjuda, kuid 
25..juulil purustas vaenlase suurtükituli eestlaste positsioonid 46.rügemendi 
lõigus ja Punaarmee üksustel õnnestus tungida jõe läänekaldale. Olukord 
õnnestus küll stabiliseerida, kuid siiski otsustas väegrupi Nord juhatus 
taanduda Tannenbergi liinile. 


26.juulil 1944 tungis Punaarmee selleks ajaks juba maha jäetud Narva linna. 
Riipalu — kirjutab: ATagasitõmbumise käsk sai 45.rügemendis teatavaks 
25.juuli hilisõhtul. Vastavalt korpuseülema käsule tõmbuvad 45.rügement ja 
tema käsutuses olevad üksused tagasi veel käesoleval ööl. Uus rindejoon 
kulgeb varem ettevalmistatud joonel: Vaivara-Sinimäed-Mummassaare rand. 
Eesti diviisi osad asuvad korpuse varru Konju-Perjatsi rajooni. Ettenähtud 
45.rügemendi taandusmisliikumised toimusid - reeglipäraselt ja vastase 
takistamata." 


Mitmel teisel üksusel aga nii valutult ei läinud. Taandumiskäsuga viivitamine 
läks kalliks maksma nii mõnelegi üksusele. 


26.juuliks 1944 oli rinne ja Saksa üksuste põhijõud taandunud Tannenbergi 
liinile. Juba eelkirjeldatuid veriste võitluste jätkuna algasid Sinimägede nime 
all tuntud kolme künka pärast lahingud, millesarnaseid Eesti pind polnud 
varem näinud. 


Sinimäed 


Sinimägedena tunneme Narva-taguste soode ja Soome lahe vahele jäävat 
kolme kõrgendikuga maakitsust. Sinimäed on saanud oma nime kõige 
tõenäolisemalt just selle järgi, et metsaga kaetud kolme kõrgendiku kohal 
paistab õhk eemalt vaadatuna justkui sinakas. 


Läänepoolseimat mäge kutsutakse Tornimäeks või ka kõrgendikuks 69,9. 
Number tähistab mäe kõrgust meetrites üle merepinna. Keskmine mägi on 
tuntud Põrguhauamäena või ka Grenaderi kõrgendikuna. Kõrgeim on 
Pargimägi ehk Lastekodumägi, mis ulatub 84,6 meetrit üle merepinna. 


Ajaloost teame, et Sinimägesid on strateegiliselt ära kasutatud just oluliselt 
väiksemate jõududega vaenlase suurpealetungide takistamiseks. 


Sinimägesid ja selle sõjalist tähtsust oli tähele pannud juba tsaar Peeter |. 
Tänaseni on säilinud Põhjasõja ajal venelaste poolt ehitatud muldvall ehk nn 
Rootsi vall, mis ehitati rootslaste kartuses. Seda valli kasutas 1944 suvel oma 
suurtükkide paigutamiseks positsioonidele ka Felix Steiner. 


Esimese maailmasõja ajaks said Sinimäed osaks Venemaa pealinna Peterburi 
3.kaitsevööndi süsteemist. .Pargi- ja Põrguhauamäel lõhati  mäekülg, 
betoneeriti sinna blindaažid ning ehitati laskemoonakeldrid. Kuna lahingud 
sinna ei ulatunud, jäid relvad ja laskemoon kohale toomata. Neid blindaaže ja 
keldreid = kasutati . Teise maailmasõja = ajal Sinimägede — kindlustuste 
väljaehitamisel. 


1919.aasta jaanuaris Vabadussõjas olid Sinimäed taas sõjatandriks. Just siin 
lootis Punaarmee juhtkond peatada Eesti rahvaväe pealetungi ning pöörata 
sõja saatuse taas oma kasuks. Sinimägede ründamine oleks võinud 
eestlastele kaasa tuua raskeid kaotusi. Seetõttu otsustati Narva vallutada 
dessandiga vastase tagalasse. Utria dessant õnnestus ja eestlaste ilmumine 
punapolkude tagalasse tekitas paanika, mille tulemusena punaväelased 
alistusid eestlastele. 


Sinimägede strateegilist tähtsust mõisteti hästi ka Eesti Vabariigis. Eesti 
Kaitsevägi nägi Punaarmee rünnaku korral ette taandumise Narva jõe joonele 
ja Jaanilinna sillapea moodustamise. Juhul kui Punaarmeel õnnestub Narva 
jõe liinilt läbi murda, pidi Eesti väed tõmmatama tagasi Sinimägede liinile 
ning kaitstava lõigu kitsust kasutades Punaarmee pealetung siin seisma 
pandama. 


1939.aastal kavatseski Punaarmee tungida Eestisse üle Narva, et arendada 
siit edasi pealetungi Tallinnale. Samuti oli ette valmistatud 
dessantoperatsioon Narvat kaitsvate vägede tagalasse. Kuna Eesti valitsus 
otsustas aga NSV Liidu nõudmised vastu võtta, jäi 1939 septembri viimastele 
päevadele kavandatud operatsioon ära. 


Punaväe võimalikuks dessandiks valmistus samal ajal ka Eesti sõjaväe 
juhtkond, mistõttu oleks punaväe Mereküla dessanti 1939.aastal oodanud 
samasugune saatus kui 1944.aastal. Üldse järgis nii Punaarmee kui ka 
Wehrmachti tegevus 1944.aastal peaaegu — sajaprotsendilise täpsusega 
plaane, mis olid paika pandud juba Eesti omaaegses kaitsekavas ning 
Punaarmee rünnakukavas. 


Nagu eelnevalt lugesime, teenis Harald Riipalu sel ajal Narvas ja kindlasti oli 
ta Eesti kaitseväe kaitseplaanidega hästi tuttav. Teades täna, et ka 
Punaarmee kasutas 1944.aastal sama rünnakumudelit, nagu oli kavandatud 
1939.aastal, ning Riipalul oli võimalus osaliselt rakendada kaitsetaktikat, 
mille oli omandanud juba Eesti Kaitseväes, saame ehk just nendes faktides 
leida osalise seletuse Riipalu edule Meerapalus, Auveres ja Sinimägedes. 


Kindlasti tuleks märkida asjaolu, et Sinimägede väärtus ei seisne vaid 
positsioonide tugevuses, vaid ka nende kaitsjate vaimujõus. 


Nagu eelnevalt märkisime, oli 26.juuliks 1944 rinne ja Saksa üksuste 
põhijõud taandunud Tannenbergi liinile. 


Kaitseliin sai alguse Mu mm a ssa a rest, kulges üle Sinimägede, jõudes 
Hundinurga juures raudteeni ning tehes siis järsu pöörde algul läände, siis 
lõunasse, milles edasi üle Sirgala, Puhatu ja Gorodenka soos Narva jõeni ja 
sealt Peipsini. Kogu kaitsevööndi ulatuses oli välja ehitatud kaevikuliin, mille 
vahel asusid soomustatud tulipunktid, korralikult kindlustatud punkrid ning 
laskepesad. Suurem osa kaitseliinist asus soisel maastikul või Narva jõe liinil. 
Soomusjõudude läbimurdeks oli tegelikult sobiv vaid kitsas lõik Sinimägede 
ning Tallinna-Narva maantee vahel. 


Punaarmee poolelt ründasid Sinimägesid ja Tannenbergi liini Leningradi rinde 
väed marssal Leonid Govorovi juhtimisel. Nende hulka kuulusid 2.löögiarmee 
Ivan Fedjuninski juhtimisel ja 8.armee Filip Starikovi juhtimisel. 


Kaitsel asusid [Il germaani SS-soomuskorpuse väeosad Felix Steineri 
juhtimisel, = mille koosseisu kuulusid peale sakslaste ka eestlastest, 
norralastest, valloonidest, rootslastest, taanlastest ja flaamidest koosnevad 
väeosad. 20.Eesti SS-diviisi üksustest olid tegevuses 45.rügement Harald 
Riipalu juhtimisel, samuti 46. ja 47.rügement ning pataljon , Narva" Olulist 
osa - etendasid - Sinimägedes — II.SS-diviis .,Nordland", = 4.SS-brigaad 
»Langemarck" ja 23.SS-diviisi , Nederland" allüksused. 


Felix Steiner kirjutab: , Nagu pataljon , Narva" aasta tagasi lzjumi all, olid ka 
need vabatahtlikud täis ohvrimeelt, mida veelgi tugevdas eestlaste viha 
bolševikest vastaste vastu ja nende sügav kodumaa armastus. Seega olid 
nad ühe korraga võitnud IIl SS-soomuskorpuses võitlevate ülejäänud 
vabatahtlike - hollandlaste, taanlaste, norralaste, šveitslaste, flaamide ja 
sakslaste lugupidamise ja usalduse. Nad lülitusid ühendusse, kes tundis endas 
kohust Nõukogude vägedele siin Euroopa piiril oma kehadest müür vastu 
panna ja aidata eestlasi oma Euroopa kodu kaitsmisel. Nii muutus |II 
SS-soomuskorpus Narva juures kogunemispaigaks Euroopa idast ja läänest 
pärit vabatahtlikele, kuhu hiljem veel tulid juurde valloonid ja flaamid. 
Niisuguste sõduritega polnud Ill SS-soomuskorpuse juhtkonnal - eriline 
kunsttükk pidada valvet Euroopa ja Aasia piiril." 


Feliks Steiner hindas oma käsutuses olevate nii elavjõu kui tankide suhet 
3:12 Punaarmee kasuks. 


Nagu eelnevalt kirjeldasime, olid Saksa väed kandnud Sinimägedele 
taandumisel suuri kaotusi, kuid suutsid vaatamata sellele Tannenbergi liinil 
kaitse sisse võtta. Kuna Eesti üksused olid juba varasemates lahingutes 
kandnud raskeid kaotusi, paigutati nad algselt rindejoone vahetus läheduses 
reservi, kuid neid jätkus ka kaitse raskusi kandvatele Sinimägedele. 


Lastekodumäge — kaitsvate üksuste seas oli 47.rügemendi [Il pataljoni 
1.kompanii - Aksel-Nikolai Ohaka = juhtimisel.  Grenaderimäge — kaitsesid 
47.rügemendi Eduard-Ferdinand Hintsi juhitud IIl pataljoni 2. ja 3.kompanii 
vastavalt Viktor Piho ja Toivo Niiluse juhtimisel. 


47.rügemendi [Il pataljon Alfons Rebase juhtimisel asus kaitsele rannikust 
kuni - Mummassaareni. Alates /27.juulist paiknes Vaivara = surnuaial 
47.rügemendi | pataljon Georg Soodeni juhtimisel. 


Seega paiknes ka Harald Riipalu juhitud 45.rügement Sinimägede lahingute 
alguses reservis ja oli paigutatud Vaivara Sillamäe piirkonda. 


26.juuli õhtul alustas Punaarmee mitmetunnist raskerelvade laustuld kõigile 
kolmele künkale. Pärastlõunal ilmusid Sinimägede kohale Nõukogude 
pommitajad. Varsti järgnes ,Stalini orelite" ja kahurväe tulelöök. 


Lastekodumäel asunud flaamlased kandsid ränki kaotusi. Lastekodumäe 
idaosa langes venelaste kätte. 


27 juuli varahommikul algas Punaarmee suurtükiväe tulelöök, millele järgnes 
positsioonide - pommitamine - lennuväe - poolt. . Algas uus -tanki- ja 
jalaväerünnak. Venelastel õnnestus tankidega sisse murda taanlaste 
positsioonidesse, kuid suuri kaotusi kandnud Danmark hävitas 14 tanki ja 
positsioonid jäid püsima. Õhtuks õnnestus venelastel siiski vallutada peaaegu 
terve Lastekodumägi. 


Õhtul saadeti taanlastele appi pataljon ,Narva", mis stabiliseeris olukorda 
Hundinurgal, kuid õhtuks langes siiski Lastekodumägi. 


Punaarmee üritas läbi murda Mummassaarest, kuid löödi Alfons Rebase 
pataljoni poolt tagasi. 


Tornimäel sai surmavalt haavata ,Nordlandi" ülem Fritz von Scholz. 


Suure eestlaste sõbrana tuntud Friedrich von Scholz Edler von Rerancze 


sündis 9.detsembril 1896 Pilsenis. Esimese maailmasõja tegi ta läbi Austria- 
Ungari suurtükiväes, 1930.aastal lülitus aga Austria ja Saksamaa poliitilisse 
võitlusse, ühinedes SA ja seejärel SS-iga. 


Perekonna täisnimi pärineb tema isa kindralmajor Ferdinand Scholzi tegevuse 
tulemustest. Isa võitlused venelaste vastu Rerancze lähedal pälvisid keiser 
Franz Josef | tähelepanu ja tunnustati Rerancze Rüütli tiitliga, = mille 
tulemusena ka perekonnanimeks sai von Scholz Edler von Rerancze. 


»Nordlandi" ülemana pälvis Fritz von Scholz 18.jaanuaril 1942 Rüütliristi. 
12.märtsil 1944 lisandus sellele Tammelehis ja 8.augustil postuumselt ka 
mõõgad. Eesti sõjameeste mälestustesse on SS-Gruppenführer ja Relva-SS 
kindralleitnant jäänud hüüdnimega ,Vana Fritz" Ta oli tuntud meie mees 
suure sõbrana. 


27 juuli õhtul asus Vaivara surnuaial positsioonidele 47.rügemendi | pataljon 
Georg Soodeni juhtimisel. Positsioonidele asumisel sattus pataljon tule alla ja 
kaotas neljandiku oma koosseisust. 


Õhtul alustas Soodeni = pataljon koos Norge — Il.pioneeripataljoni — ja 
Danmarkiga rünnakut eesmärgiga vallutada Lastekodumägi. Pataljon sattus 
Punaarmee kahuri-, mMiinipildujate ja ,Stalini orelite" tule alla ning kaotas 
mõnekümne minutiga enamiku isikkoosseisust. 


Rünnakule läinud pataljonist püsis järgmise päeva hommikul Grenaderimäe 
ees kaitsel 30 meest. Mida nad sel hetkel mõtlesid, seda annab kõige 
paremini edasi need sündmused vahetult läbi elanud Jüri Estam: ,Meie taga 
oli terve Eesti, kuid siin, tema võtmepositsioonil, oli teda kaitsmaks vaid 
pisike käputäis." 


28.juuli . koidikul algas Punaarmee — laustuli ja /nendepoolne - rünnak. 
Grenaderimäge kaitsvad mehed jätkasid vastupanu. 28.juuli ennelõunal 
langes Vaivara surnuaial asuvas punkris miini- või mürsukillust tabatuna 
pataljoniülem major Georg Sooden. 


Georg Sooden, kes Harald Riipalu sõnade kohaselt end ise ,Vana- 
Jüriks" kutsus, oli üks legendaarsemaid eestlasi Teises maailmasõjas. 
Sõdurite poolt armastatud ja lugupeetud väejuht sündis 1904 Helsingis 
eestlasest politseiniku pojana. Vabatahtlikuna üritas ta osaleda Vabadussõjas, 
kuid lükati nooruse pärast tagasi. 1925.aastal läks ta sõjaväeteenistusse ja 
alustas sõjaväelase karjääri. Teenides nii kaitseväes kui kaitseliidus, astus ta 
1941 Eesti julgestusgruppi nr. 184. 1943 sai Sooden idapataljoni nr.659 
ülemaks. Georg Soodeni teeneid tunnustati Raudristiga. Mitmete inimeste 
mälestuste kohaselt olevat Sooden oma surma ette tundnud. Selleks puhuks 
oli tal olnud tellitud uhke ülikond. Selles ülikonnas ta Jõhvi Vabadussõja 
ausamba kõrvale ka maeti. 


Tänapäeval on vahepeal hävitatud haud uuesti hauakiviga tähistatud. Nende 
ridade — kirjutaja, kelle — politseiteenistus viis tööle ka Ida-Virumaale, on 
hauaplatsi korduvalt külastanud. Vaatamata pisut tuhmunud nimedele kivis 
on haud täiesti korras ja hoolitsetud. Pisukese imestusega kirjutan sellest 
seepärast, et haud asub Jõhvis, linnas, kus nüüdki veel elab suur hulk mitte- 
eestlasi. Loodan väga, et seletus pole mitte selles, et Jõhvi elanikud lihtsalt ei 
tea, kes olid Georg Sooden ja Raul Jüriado, vaid et tegemist on positiivselt 
areneva kultuuri ja ajalootunnetusega. See on loomulikult väga meeldiv 
tõdemus! 


Nüüd aga tagasi Sinimägede sündmuste juurde. 


28.juulil jätkus võitlus Sinimägede pärast raugematu hooga. Toon siinkohal 
ära 47.rügemendi Ill pataljoni võitleja Nigol Juurmaa kirjelduse, et lugeja 
mõistaks paremini, mida tähendas lahinguis osalenuile raskerelvade turmtuli: 
»Venelane pani meile peale oma katjuušatule. Tegi veerandtunnise löögi. 
Selle relva tule all ei ole mitte midagi peale hakata. Lõhkemised olid nii 
tihedad, et pinnasest lahti kistud kivid, kännud ja muu praht ei saanud mahti 
maha langeda. Õhust põleb ära hapnik, hingata on raske. Tolmust ja mullast 
paks õhk ei lase valgust läbi, oleks nagu täielik päikesevarjutus. Lõhkemise 
tõttu on kõrvad lukus. Aga aeg läheb teosammul. Ega muud teha polegi kui 
oodata, millal see ükskord lõpeb.” 


Enamik Lastekodumäge kaitsnud võitlejaid hukkus. Punaväel õnnestus 
vallutada isegi Grenaderimäe idanõlv, kuid sealt tõrjuti nad hiljem - siiski 
tagasi. 


Punaarmee ründas suurte jõududega ka Hundinurgal. Vaatamata mõningale 
edule peatas pataljoni , Narva" vasturünnak vaenlase ja isegi parandas pisut 
positsioone. 


28.juuli õhtuks mõistis ka Steiner, et Lastekodumäge tagasi vallutada ei 


õnnestu, ja andis korralduse jõudude taandumiseks Grenaderimäele. Olukord 
Tannenbergi liinil oli muutunud hädaohtlikuks. Läbi väejuhatuse juhiti sellele 
isegi Hitleri tähelepanu. Kõik abipalved jäid tähelepanu ja tulemuseta. Narva 
rindele polnud jäänud peaaegu ühtegi sakslasest koosnevat diviisi. 


28.juuli õhtuks saabus rindelõiku näiline vaikus, mis osalenute arvamuse 
kohaselt sai tähendada ainult üht - uue suurrünnaku algust. 


29.juuli pidi Nõukogude väejuhatuse arvestuste kohaselt saama Sinimägede 
lahingutes otsustavaks päevaks. Leningradi rinde sõjanõukogu oli veendunud, 
et just sel päeval õnnestub läbi murda raskeid kaotusi kandnud Saksa 
üksustest ja murda läbi tee Tallinnani. 


Selleks oli marssal Govorov paisanud lahingusse kõik oma reservid. 29.juulil 
ründas ta Sinimägesid mitte vähem kui 35 000 mehega. Rindelõiku oli 
koondatud 1680 suurtükki ja miinipildujat ning 150 soomusmasinat. Lisaks 
olid Govorovi kasutada ka õhujõud. 


29.juuli hommik algas nagu tavaliselt massiivse kahuritulega. Järgnes 
jalaväerünnak, mida toetasid tankid. Ahelik tuli aheliku järel ja neid ei 
jõudnud maha niita isegi kuulipildujatuli. Vene väejuhtide loogika kohaselt oli 
täiesti aktsepteeritav, et kümnest mehest üheksa langeb. Seega jõuab iga 
kümnes vastase kaevikuni ja selleks pidi inimmaterjali jätkuma! 


Vene tankidel õnnestus Grenaderimägi sisse piirata ja tulistada Tornimäel 
asuvaid punkreid. 


Vaenlane proovis tankide toel läbi murda Mummassaarest, kuid rünnak 
sumbus Alfons Rebase pataljoni võitlejate tules. 


Väidetavalt jõudis üks T-34 välja isegi Vaivara vana vallamajani, mis asub 
tänase Narva maantee ääres. Sel ajal asus hoones sõjaväelaatsaret. Igal 
juhul on varemetes hoone seinas tänaseni näha avaus, mis võib suure 
tõenäosusega olla tekitatud tanki poolt. 


Teine küsimus on muidugi laatsareti kui haiglahoone või haavatute pihta 
tulistamine üldse. Sõjas juhtub nii mõndagi ja nii mõndagi on lubatud, aga 
siiski ilmnes ka selles sõjas kultuuriliste ja eetiliste tõekspidamiste erisusi. 
Kahjuks on enamik eestlaste ja Eestiga seotud negatiivseid elamusi 
põhjustatud just võiduka Punaarmee poolt. Öeldakse küll, et hea võidab alati 
kurja, aga kas see tähendab ka seda, et võitja ongi alati hea... 


29.juulil õnnestus punaväelastel Grenaderimägi peaaegu täielikult vallutada 
ja seersant Nikolai Amjaga heiskas sinna punalipu. Seersant Amjaga sai selle 
teo eest Nõukogude Liidu kangelase aunimetuse. Amjaga langes 3.augustil 
1944 ja on maetud Sinimägede läheduses asuvasse Nõukogude sõdurite 
ühishauda. 


Tankide järel liikunud ründajad jõudsid välja Tornimäele, kuid tõrjuti 
hollandlaste rügemendi ,De Ruyter" võitlejate poolt tagasi. 


29.juuli keskpäevaks oli olukord Sinimägede kaitsjate jaoks muutunud 
äärmiselt kriitiliseks. Punaarmee oli Sinimäed praktiliselt hõivanud. 


Steineri ainus võimalus oli paisata vaenlase vastu kõik oma soomusjõud ehk 
võitlusgrupp Kausch. Seni Tornimäe varjus olnud Paul-Albert Kauschi juhitud 
tankiüksus asus vasturünnakule. Kausch jagas tankid kolme ossa ja saavutas 
peagi edu arvuliselt märgatavas ülekaalus olnud Vene tankide vastu. Vene 
tankidel olid laskemoona varud selleks hetkeks juba üsna otsakorral. Suuri 
kaotusi kandnud Kauschi tankiüksus suutis siiski hävitada ühe Vene tanki 
teise järel ja peagi olid nad lahinguväljal peremehed. 


Mõne sõnaga ka Paul-Albert Kauschist. Kausch oli sündinud 1911.aastal ja 
juba 1933 ühines ta Leibstandarte SS-iga. 1935.aastal junkrutekooli 
suundunud, sai temast lõpetamise järel kompaniiülem ja hiljem rügemendi 
»Totenkopf" ülem. 


Lahingus Prantsusmaal teenis Kausch välja | klassi Raudristi. 1940 suunati ta 
diviisi , Viking" Seal teenis ta Felix Steineri adjutandina. 


Sinimägedest kuni —Berliinini juhtis ta ,Nordlandi" tankipataljoni; teda 
autasustati 23.augustil 1944 Raudristi Rüütliristiga ja 23.aprillil 1945 ka 
Tammelehisega Rüütliristi juurde. 


28.aprillil 1945 sai Kausch haavata ja |.mail vangistati ta venelaste poolt. 
Kausch oli sunnitud viibima Siberi vangilaagrites kuni 1956.aastani, mil tal 
õnnestus kodumaale pöörduda. Kausch suri 90 aasta vanusena 2001.aastal. 


Igal juhul oli just Kauschi poolt juhitud vasturünnak olulise tähtsusega, 
hoidmaks ära kaitse kokkuvarisemist Sinimägedel. 


Vastase tankide lüüasaamine andis jalaväele julgust ja 49.rügement puhastas 


Tornimäe. Kaitse püsimajäämise seisukohalt oli strateegiliselt oluline 
Grenaderimägi tagasi vallutada. 


Grenaderimäe tippu valgusid küll juba punaväelased, kuid idanõlval jätkasid 
rügemendi Norge riismed visa vastupanu. Grenaderimägi polnud veel 
täielikult vallutatud ja seega polnud lahingu saatus lõplikult otsustatud. 


Felix Steineri käsutusse oli jäänud veel vaid üks raskeid kaotusi kandnud 
üksus. See oli Harald Riipalu juhitud 45.rügemendi | pataljon Paul Maitla 
juhtimisel. 


Kogu Maitla pataljon, kuid eelkõige Maitla ise oli täis tahet võitlusse astuda. 
Koguti kokku kõik võitlusvõimelised mehed. Paarkümmend meest leidis 
Maitla isegi sidumispunktist. 


Rünnak Grenaderimäele algas Vaivara uue kalmistu joonelt. Maitla ja 
kompaniiülema Jaan Sepa järel rühkisid mehed mäenõlvast üles. Ränga 
katjuušade ja lennukite tule all toimunud rünnak jõudis peagi käsitsivõitluseni 
Grenaderimäel paiknevate venelastega. Enne mäetippu jõudmist lasid 
eestlased kuuldavale neile nii mitteomase võimsa hurraa. See viis hirmnud ja 
üllatunud venelased veelgi suuremasse segadusse ning algas põgenemine 
mööda mäenõlva. 


Paul Maitla juhitud rünnaku tulemusena vallutati Grenaderimägi 29.juulil 1944 
tagasi. Loomulikult ei saanud venelased sellega leppida ning üritasid veel 
samal päeval korduvalt Grenaderimäge tagasi võtta, kuid edutult. Maitla oli 
end oma meestega mäel hästi kindlustanud ning talle olid appi saadetud veel 
viimased üksuste riismed. 


Maitla tegi katse vallutada tagasi ka Lastekodumägi, kuid see ebaõnnestus 
raskerelvade tule tõttu. Samas tekitas Maitla rünnak Lastekodumäele 
vaenlases piisavat hirmu, et loobuda Grenaderimäe ründamisest, ja sundis 
keskenduma -Lastekodumäe — kaitsele. See omakorda andis Saksa 
väejuhatusele aega segipaisatud jõudude koondamiseks. 


23.augustil 1944 autasustati Paul Maitlat Raudristi Rüütliristiga. Tänaseni 
enamikus allikates hüüdnime Keravälk all tuntud ohvitser on kindlasti Eesti 
sõjaajaloo üks legendaarsemaid mehi. Tema julgus, põhimõttekindlus ja 
otsustavus on üldtuntud. Tänaseks on selgunud ka Maitla mõrvamine 
tšehhide poolt 10.mail 1945 Nymbruki linna lähistel, mida pikki aastaid 
varjati. 


Nii nagu ajaloos ikka aeg-ajalt juhtub, on tänaseks selgunud ka uusi 
asjaolusid hüüdnime Keravälk kohta. Leo Tammiksaare sõnade kohaselt 
kandis hüüdnime Keravälk 45.rügemendi | pataljoni ülem (1945) 
Hauptsturmführer Ernst Palk. Sõpradelt saadud hüüdnime Keravälk või ka 
Ärni kasutati Palki kohta juba teenistuse ajal Eesti Kaitseväes. Palk oli sõna 
keravälk ise tihti kasutanud, iseloomustamaks kiiret tegutsemist. 


Vaatamata -pisukesele segadusele Maitla hüüdnime ümber ei vähene 
selletõttu aga karvavõrdki Maitla poolt kordasaadetu ega tema kui isiksuse 
väärtus. Viibides Inglismaal külas Harald Riipalu tütrel Edel ja sirvides Riipalu 
fotoalbumit, osutas Ede ootamatult ühele albumis olevale portreefotole ja 
küsis: ,Kas see on Maitla? Isa rääkis temast tihti!" Arvestades Riipalu stiili 
koduseid sõjajuttudest säästa, saame siit järeldada ainult üht: Maitla oli ka 
rügemendiülemale jätnud sügava mulje. 


Augusti algul kavandasid venelased uut suurrünnakut Tannenbergi liini 
vastu.1.augustil jõudis Konjult Grenaderimäele ka Riipalu 45.rügemendi |I 
pataljon Erik Kiiski juhtimisel, kes vahetas välja Maitla pataljoni või õigemini 
selle riismed. 


Ägedad lahingud Grenaderimäel jätkusid, kuid vaatamata mõlemapoolsetele 
kaotustele kaitse ei murdunud. 


Hundinurga juures õnnestus Punaarmeel end kaitsesse sisse murda, kuid 
pataljoni , Narva" mehed eesotsas Oskar Ruufiga lahendasid olukorra. 


Seniste lahingukirjelduste käigus ei ole me seni leidnud väga otseseid viiteid 
selle loo peakangelase Harald Riipalu tegevuse kohta Sinimägede lahingute 
ajal. Oma mälestusteraamatus ei ole Riipalu ise Sinimägede lahinguid - 
erinevalt Meerapalust või Auverest - detailselt kirjeldanud. 


Sõjajärgselt oli aga Riipalu kaugel tagasihoidlikkusest, rääkides oma rollist 
Sinimägede lahingutes. Selle kinnituseks on Riipalu kiri Valentin Roosele 
9.mail 1960: ,Sa küsisid kord, kas ma tean, kes tunneb Sinimägede võitluse 
asja. Kõik seal olnud pataljoniülemad, Sooden, Maitla ja Kiisk on, nagu sa 
tead, kas langenud või kadunud. Aga ma ei tea sulle paremat meest 
nimetada kui ma ise. Võib-olla sa ei tea, et pärast Narva loovutamist ja rinde 
Sinimägedesse tõmbumist olin III korpuse varude ülemaks. Mulle allus diviisi 
kolm rügementi, väljaarvatud Rebane oma pataljoniga Türsamäel. Sooden 


asus oma pataljoniga Sinimäe jalal ja otse mägedel toimisid vaheldumisi 
Maitla ja Kiisk (mõlemad minu oma rügemendi pataljonid). Kõikide diviisi 
võitlusüksuste aruanded ja asetuste skeemid käisid minu käest läbi ja 
seetõttu olen ma sealse asjaga sama kursis kui Narva või Auvere 
lahingutega." 


Tänapäevaks üldtuntud ja -teada allikatest ei leia me väga täpset kinnitust 
Riipalu poolt kirjutatule. Kuid üksikuid viiteid siiski. Marko Tali kirjutab 
väljaandes ,Eesti mehed sõjatules": , Saksa vägede leeris valitses peataolek. 
20.diviisi ülem Augsberger ei suuda enam olukorda kontrollida ja nii läks 
juhtimine 45.rügemendi ülema kolonelleitnant Riipalu kätte. Külmavereliselt 
organiseeris ta oma üksused ümber ning viis 30.juuni pärastlõunal 45., 47. ja 
285.jäägridiviisi rügemendi ootamatult vasturünnakule.” 


Kindlalt saame väita seda, et 3.augustil andis Felix Steiner korralduse 
moodustada - löögiüksus Punaarmee «poolt Putkis läbi murtud - rinde 
sulgemiseks. Üksus koosnes 45.rügemendi | pataljonist, 
113.julgestusrügemendist, 47.rügemendi osadest — ja Eesti diviisi 
rünnakkahuritest. Lahingugrupi juhiks määras Felix Steiner Harald Riipalu. 


Riipalu juhtimisel pani võitlusgrupp kõigepealt seisma vaenlaste pealetungi 
ning seejärel lõi nad tagasi endistele positsioonidele. Riipalu koos oma 
meestega asus kaitsele Kurtna-Konsu piirkonda. 


Ägedad rünnakud Grenaderimäele jätkusid kuni 10.augustini. Iga päev sadas 
kaitsjatele kaela tuhandeid mürske. Punaväe jalavägi ründas edutult. 
Grenaderimäe kaitse ei murdunud. 


Vaatamata Punaarmeele antud käsule lõpetada 10.augustil rünnakud 


Tannenbergi — liinile, toimus vaenlase viimane rünnak Grenaderimäele 
12.augustil. . Sarnaselt eelnevate rünnakutega jäi Sinimägede — kaitse 
murdmata. 


Kaotused eelkirjeldatud lahingutes olid tohutud. Kuna Nõukogude poole 
andmeid ei saa erinevatel põhjustel usaldusväärseks pidada, on kaotuste 
hindamine suuresti arvutuslik ja tuletatav olemasolevatest adekvaatsetest 
andmetest. Mat Laari hinnangul võib pidada usutavaks, et Punaarmees löödi 
rivist välja 160 000 - 170 000 meest. Saksa poole kaotused - olid 
hinnanguliselt 10 000 meest. 


Oma mälestustes peab Harald Riipalu vajalikuks märkida admiral Pitka 
külaskäiku Sinimägedesse. 


Riipalu kirjutab; ,Toeliselt tõi admiral Pitka tulek palju headmeelt meie 
võitlejaskonda. Ühtlasi aga ka usku ja tahet vastupidamiseks.Admiral Pitka 
oli ainukene meie juhtivaist inimesist, kes külastas diviisi rindel ja kelle tulek 
ei piirdunud vaid staabis jutlemisega, vaid keda huvitasid esmajoones 
esijärgukaevikud. Admiral Pitkal oli ka ,midagi" kaasa tuua, mida me 
ootasime ja vajasime, kuigi see polnud muud kui lihtsalt sõnad. Peale admiral 
Pitka ei leidnud ükski selleks aega ega põhjust (Välja arvatud grupp 
Läänemaa noori ja ,Estonia" näitlejad Võidupühal!) 


Lahkudes sõnas vana sõjamees: ,Nägin lahingut Sinimägedel ja mul on 
heameel teades et meie mehed seisavad kindlalt kodumaad kaitstes. Tahan 
jutustada ja kirjutada kõigest sellest ning teha üleskutse kogu rahvale. Tahan 
astuda ka samme, et meie mehed Soomest toodaks kiiresti kodumaale. Nüüd 
peame talitama kaine ja külma mõistusega, kõike oma oskust ja jõudu kokku 
võttes. Sest kaalul on meie rahva elu ja püsimine." 


Kohtudes kolonel Ventiga avaldas Pitka eravestluses ka oma kahtlusi ja 
kõhklusi sakslaste suhtes, aga nägi siiski ainuvõimalikuna toetuda sakslaste 
abile ja järk-järgult püüda saavutada tegutsemisvabadust. 


Kuidas asjad tegelikult läksid, näeme järgnevates peatükkides. 


Kirjutan siinkohal väikese selgituse punase Eesti laskurkorpuse osalemisest 
Narva ja Sinimägede lahingutes. Üldtuntud on legendid ja erinevas vormis 
lood, kus just Narva jõe ääres ja Sinimägede küngastel kohtusid eestlased 
Vene ja Saksa vormides. Meenub üks lugu kahe vastaspoolel sõdinud 
veterani kohtumisest napsilaua taga, kus üks ütleb teisele: ,Oleks ma 
teadnud, et sina ka seal olid, oleks veel kõvemat tuld andnud." Selliseid 
lugusid on rahvasuus liikvel palju, kus just Sinimägesid lastakse paista väikse 
vennatapusõjana. Tegelikkuses aga see nii ei olnud. 


Eesti laskurkorpuse jalavägi nendes lahingutes ei osalenud. Oli ainult pisike 
erand. Kindralleitnant Pärn kirjutab; ,Narva jõe idakaldal Jaanilinna juures 
säilinud vaenlase ainsa tugiala ründamisest tuli võitlejate ja komandöride 
palvel lubada osa võtta ka korpuse üksikul ründeroodul. Meie korpuse mehed 
ründasid taganejaid ja tungisid esimestena Jaanilinna ja jätkasid - siis 


pealetungi Auvereni. 20 vangivõetud hitlerlase ja suurte trofeedega tulid 
mehed korpuse reservi tagasi. Nad rääkisid vaimustusega oma sõjakäigust ja 
kahetsesid, et neil ei tulnud oma oskusi kasutada kindluse ründamisel, kuna 
hitlerlased olid selle ilma lahinguta maha jätnud. Ometi hävitas rood sellel 
soojal suveööl Jaanilinnas mitukümmend SS-last. Seejures paistis eriti silma 
leitnant Hormi rühm." 


Tegelikult oli - nõukogude — sõjakirjanduses /rünnakroodu nime - kandva 
»kangelasüksuse" näol tegemist 88-mehelise karistusrooduga, mida juhtis 
kapten Aleksandr Belov. Ülejäänud Eesti laskurkorpuse jalavägi osales Narva 
ja Sinimägede lahinguis ainult formaalselt. Korpus asus 2 löögiarmee reservis 
ja oli valmis iga hetk sõjategevusse sekkuma. 24.juulist 10.augustini kestnud 
operatsioonist võtsid osa korpuse eriüksused - suurtükiväelased, sapöörid, 
mitte-eestlastest koosseisuga korpuse 45. ja 221 tankipolgud, 
keemiakaitseroodud (tegid ründajatele suitsukatet) ja juba eelnimetatud 
karistusrood. 


Seega ei osalenud Eesti laskurkorpuse jalavägi ei Narva ega ka Sinimägede 
lahingutes. Septembri alguses 1944 viidi aga korpus Emajõe rindele ja seal 
kohtuti tõepoolest ka kaitsel olnud Saksa poolel sõdinud eestlastega. 


Nagu lugesime, ei õnnestunudki Punaarmeel läbi Sinimägede teed avada ega 
Sinimägede kaitset murda. Ainukeseks võimaluseks jäi otsida Eestisse 
tungimiseks teine tee. Selleks leiti sobilikum olevat alustada pealetungi üle 
Lämmijärve Emajõe joonelt Rakvere-Tapa suunas, et lõigata ära Saksa 
vägede taandumistee. 


Soomepoisid jõuavad Eestisse 


Seoses soomepoiste jõudmisega Eestisse ja edasiste arengutega on Harald 
Riipalust kirjutatud üsna palju. Seda on tähtsaks pidanud ka Riipalu ise. Küll 
aga ei näita kõik kirjutised ja mälestused selle raamatu peakangelast just 
kõige paremast küljest. Järjekordselt rõhutab autor, et tegemist polegi mingi 
kangelaseeposega. Erinevad mälestused lisavad Riipalu loole ainult värve. 


Soomepoiste — liikumine sai alguse 1939-1940, kui eestlased soovisid 
vabatahtlikena minna soomlastele appi võitlema Talvesõjas. 8 veebruariks 
1944 olid arengud jõudnud selleni, et Soome marssal Mannerheim allkirjastas 
käskkirja - 200.jalaväerügemendi moodustamiseks - (tänapäeval teatakse 
nimetuse JR 200 all). Rügemendiülemaks määrati eesti keelt rääkiv ja Eesti 
sõjakoolis hariduse sanud kolonelleitnant Eino Kuusela. JR 2000 suuruseks oli 
umbes 1700 meest. 


1944.aasta 20.augusti paiku saabus Narva rindele teade, et soomepoisid on 
jõudnud kodumaale. Harald Riipalu kirjutab; ,See oli rõõmustav uudis. Üks 
lahinguis kogenud rügement lisaks meie hõredale rindele. Kuid veel enam - 
need olid vennad, sõbrad ja enamikus endised lahingukaaslased, kes 
mitmesuguseil põhjustel pidid ajutiseks peatuskohaks valima Soome ja 
kellele neist üle lahe sõiduks ühel või teisel viisil omal ajal kaasa aidati." 


22.augustil sai Riipalu diviisiülemalt korralduse sõita Toilasse korpuse staapi 
ja sealt edasi Männikule, kus olid laagris soomepoisid. Männikul tervitas 
Riipalut soomepoiste rügemendiülema kt. kapten Pärlin, kes ühise sõdurisupi 
söömise ajal andis Riipalule ka lühiülevaate soomepoiste rügemendist. 


Harald Riipalu kirjutab: ,Kapten Pärlini lahkel kaasabil oli võimalus iga 
ohvitseriga jutelda minutit neli-viis isiklike muljete saamiseks. Oli võimalus 
anda mõnle vastuseid neis küsimusis, milles ma teadlik olin. Peamiselt olid 
need puhtorganisatoorset laadi ja puudutasid mõtteid, kas ,Soomlased" 
jäävad ikka omaette püsima ja kas jääb soome vorm. Viimane oli valusaim 
küsimus eriti neile, kes Soomes ohvitseriks saanud. Vormiküsimuses ei 
saadud aga mingile kompromissile jõuda, sest Soome poolt oli tingimuseks, 
et siinpool lahte ei kasutataks tema vormi, pealegi ajal kus olid hoogsalt 
käigus Soome ja N.Liidu vahelised rahusobitused, mis mõned päevad hiljem 
viis Soome kapitulatsioonile. 


Pärast 4.septembrit poleks tohtinud seega rahvusvahelist seadust austades 
enam soome vormis sõdida. 


See küsimus jäi iga asjaosalise südameasjaks kuivõrd ta vennasrahva 
iseseisvust ja aumehelikkust austas ning sellest lugu pidas.” 


Selline oli Harald Riipalu poolt antud lühiülevaade soomepoistega 
kohtumisest. Paljudes mälestustes leiame märksa teistsuguseid lähenemisi, 
sealhulgas ka Riipalu hoiakutele ja väljaütlemistele. Kas peamiselt sõdurite 
mälestustes kirjapandu tuleneb märksa vähemast informeeritusest või lihtsalt 
vääritimõistmisest, ei ole siinkirjutajal teada. 


Toon siinkohal ära soomepoiss Heino Susi poolt kirjapandu, kes üsna sapiselt 
kirjeldab Riipalu esinemist soomepoistele Männiku laagris. Soomepoisid 
saabusid Eestisse, et siin läheneva punaohu vastu seista. Nende saatus oli 
segane nii neile endile kui ka sakslastele. Soomepoisid ise olid meelestatud 
ühtviisi vaenulikult nii sakslaste vastu ja samavõrd tugevalt rahvuslikult. 
Nende soov ja unelm oli kahtlemata oma Eesti sõjavägi. Niimoodi Männikul 
laagris oma saatust oodates rivistatigi nad 22.augustil üles ja neile esinesid 
kindralinspektor Soodla ja seejärel Brigadeführer Möller. Susi sõnade 
kohaselt nad kummagi kõneleja jutust oma saatuse kohta selgust ei saanud 
ja seda pidi siis kolmanda kõnelejana selgitama neile Riipalu, keda Susi 
nimetas ilmselt mõningase irooniaga Sinimägede sangariks. 


ASinimägede sangar oli sõja puhkemisel olnud Eesti sõjaväes leitnant. 
Idarindele läks ta veendumuse ja viha ajel, nagu nii paljud teisedki. Tõusis 
kähku kompaniiülemaks, siis pataljoni- ja rügemendiülemaks. Ainult paari 
aastaga leitnandist kapteniks, kaptenist majoriks, majorist kolonelleitnandiks 
- või mis iial nende kraadide vasteteks eriväeosade füürerisüsteemis. 


Stalingradi all oli mees eesrindel, Peipsi tagustes kaitselahingutes 
kangelaspataljoni ülemaks. Kui Sinimägede rinne ähvardas murduda, võttis 
üle terve diviisi juhtimise. Ja vastase rünnak takerdus. Rindelõigu juht ise oli 
vaid paar aastat üle kolmekümne. Nagu paljud teisedki, kuulus ta 
eriväeosade koosseisu ning kandis nende mundrit. Aga selle vahega, et kui 
talle pääluumärk ehk ebameeldivgi oli, siis ta seda välja paista ei lasknud. 
Kolmanda võimaluse meeste ning nende vastu, kes läänest abi otsisid, oli ta 
õige tige. Hiljem kirjutas sellest raamatuski. Kirjutas, et reetur on iga mees, 
kes asju kahtepidi, see tähendab, mitte ainult tema moodi ühtpidi näeb. 
Eriväeosade munder Eesti tunnustega olevatki eesti sõduri munder... Hiljem 
toimetas ta ajalehte ,Rünnak", millel kummalgi pool päälkirja rasvane 
haakrist ja motoks: ,Eesti Germaani võitlusleht" Kord Eesti väeosade 
jõuluõhtul, kus igaühe silm koduigatsusest vesine, lauldi rügemendiülemale 
Aspontaanselt": ,Wir woll'n das Worth nicht brechen/ Nicht Buben werden 
gleich! Woll'n prädigen und sprechen/ Fur's ew'ge Deutsche Reich" Endised 
klassivennad, kes rügüli väeosas reameestena teenisid, teadsid rääkida, et ta 
olevat alati olnud meeletult auahne. Küllap nii. Ja küllap seda kah, et sõdurit, 
kes on mitu aastat rindel olnud ja üleöö kangelaseks saanud, ja ehtsaks 
kangelaseks, võib pää mõnes asjas sassi minna. 


Nii või teisiti, Sinimägede sangar oli see, kes kehtiva võimu poolt sai 
ülesandeks meile teada anda, mis meist arvatakse ja mis meist saab. Sirge 
sale kuju peeglina läikivate säärikute ja kõrge nokamütsiga. Rind täis 
märgikesi ja lindikesi, kaelas Rüütlirist. Tema kõnes polnud õigupoolest 
vaenulikkust. Ka mitte sõprust. Ei erilist mõistmist ega mittemõistmist. Vaid 
külm asjalikkus ja teatav lõplikus. Autoriteetselt esitatud nõue kehtiva võimu 
jäägituks tunnustamiseks. Konkreetsed teated ja korraldused." 


Loomulikult peaksime — kirjutatusse suhtuma teatud nurga alt. Kasvõi 
seepärast, et Heino Susi poolt kirjapandu on ikkagi romaan. Kõik tegelased ja 
asjaolud on siiski üheselt äratuntavad. Seepärast otsustaski autor siinkohal 
selle katkendi ära tuua. 


Nagu eelnevalt lugesime, oli just Riipalu see, kes muuhulgas tõi 
soomepoistele sõnumi, et nende rügement tükeldatakse. Rindele läheb ainult 
[| pataljon, II pataljon läheb Kehrasse väljaõppele ning ka osa ohvitsere 
saadetakse täienduseks teistesse üksustesse. Just see sõnum, mida 
soomepoisid kuulsid Riipalu suust, tekitab veel tänaseni soomepoistes väga 
negaiivset suhtumist. 


Tänaseni pole päris selged JR 200 laialisaatmise asjaolud. Riipalu mälestuste 
kohaselt ei lähtunud otsus rügement mitmesse ossa jagada mitte Saksa 
väejuhatuselt, vaid tema nõupidamiselt JR 200 ülema kapten Pärliniga. Pärlin 
olevat teinud ettepaneku saata esialgu vaid üks pataljon rindele ning teine 
täiendavale väljaõppele. 


Kindlasti on just eelkirjeldatud seigad ja eriti Riipalu kui sõnumitooja 
esinemine Männikul üks oluline põhjus, miks tänaseni kohtab erinevate 
inimeste mälestustes Riipalu kohta negatiivse alatooniga suhtumist. 


Olgu ühe näitena toodud katke soomepoiss Imant Rebase kirjast. Just selline 
oli asjaosaliste vahetu reaktsioon ja mulje rügemendi - laialijagamisele: 
»Selleks aitas kaasa kapten Pärlin oma mõtlematusega — ja 
organiseerimisvõimetusega sellises keerulises olukorras, kuigi ta oli tubli 
sõdur ja sellisena langes. Karuteeneid tegi ka karjerist Riipalu ja mõned 
väiksemad eestlased SS-vennikesed. Ei arvestatud ühegi ohvitserkonna 
nõudmisega, käituti kõige jultunumalt ja naeruvääristavaltki." 


Kui palju saab sellises olukorras arvestada enamuse või vähemuse 
arvamusega, on takkajärele keeruline hinnata. Küll aga saame täna öelda, et 
üheselt selge on see, et otsused, mis Riipalu suu läbi soomepoistele 
teatavaks said, ei lähtunud Harald Riipalu isiklikest ambitsioonidest. 


Voldemar Madisso omakorda märgib oma mälestustes, et lahingus 
kogenematu II pataljoni rindelemine oleks võrdunud meeste tapatalgutele 
viimisega ning just see oli põhjus rügemendi hajutamiseks. 


Arvestades Riipalu enda poolt kirja pandud kuupäevi viibimisest Männikul 22. 
ja 23.augustil ei oleks tal siis veel saanud kaelas olla Rüütliristi. Samas 
lähtudes Riipalu enda mälestustest ei saanud Rüütliristi kätteandmine 
toimuda 23.augustil 1944 Toilas Steineri staabis, kuna Riipalu viibis sel ajal 
Männikul. 


24.augusti hommikul alustas Riipalu Männikult Viljandi ja Tartu kaudu 
tagasisõitu. Sõidu eesmärgiks oli külastada Tartu ees võitlevat oma 
rügemendi | pataljoni ning samuti viia kapten Pärlini abikaasa tema 
kodukohta Õisus. 


Kärevere mõisa juurde jõudes oli näha juba kerges paanikas taanduvaid 
väiksemaid Saksa üksusi. Tartusse jõudes olid tänavad vaiksed ja tühjad. 


Näha oli vaid üksikuid sõjaväesõidukeid. Üle linna lendas punaste 
pommiüksus, visates pomme raudteejaama ja Maarjamõisa kanti. 


Riipalu külastas ka oma mehi, kes olid surutud Ülenurme-Tõrvandi-Soinaste 
rajooni. Riipalu kuulis Maitla haavatasaamisest. Maitla ülesandeid asus täitma 
2.kompanii ülem Riitsaar. 


Tagasiteel läbi Tartu kohtas Riipalu Tartu prefekti Rooveret ja abiprefekt 
Kulmarit. Mõlemad ootasid autot, et Tartust lahkuda. 


Riipalu võttis suuna Kurtnale, et, nagu ta ise kirjutab, olla hilisõhtul oma 
otseste ülesannete juures tagasi. 


Nende ridade kirjutajal on põhjust arvata, et tagasiteel Tartust külastas 
Harald Riipalu ka oma vanematekodu Saare vallas Kütil. Sellele järeldusele 
viis autori juhus. Nimelt tõi Lõuna politseiprefektuuris töötav fotohuvilisest 
politseiekspert Mati Tint ühel päeval siinkirjutaja kätte viis fotot sõnadega, et 
vaata, ehk pakuvad huvi. Nimelt oli Mati saanud Tartu eestiaegse kutselise 
fotograafi järeltulijatelt läbivaatamiseks hulga vanu negatiive. Loomulikult 
ilmutas Mati need kõik piltideks ja nende hulgas tulid päevavalgele ka 
kaadrid Harald Riipalust ja tema perekonnast. 


Fotode tegemise asjaolud pole teada. Harald Riipalu tütre Ede abiga õnnestus 
ühel fotol tuvastada Karl Pae. Sõjameedik Pae olevat olnud Riipalu sõber ja 
teda mäletas ka Ede. Samuti saame -— piltidel olevate märkide järgi 
enamvähem määrata fotode tegemise aja. 


Kuna Schwimmwagenil on rügemendiülema lipp, siis tähendab see, et Riipalu 
oli juba 45.rügemendi ülem. Foto peab olema tehtud hiljem kui aprill 1944. 
Kuna aga Riipalul pole veel Rüütliristi, siis pidi pilt tehtama enne septembri 
algust 1944. Ainsa teadaoleva võimalusena on autoril õnnestunud leida just 
24.august 1944, mil Riipalu sõitis Tartust tagasi Narva rindele ja eeldatavasti 
külastas ka kodutalu. Seega polnud Riipalu eelkirjeldatud kohtumine Tartus 
oma isaga kindlasti mitte viimane. 


Viite perekonnaga kohtumisele leiame ka Olvi Riipalu Postimehele antud 
intervjuust 10.septembril 1944. Küsimustele vastates märgib Olvi muuhulgas: 
Käisin alles hiljuti rindel oma mehe juures. Ta oli kodus käimas ja võttis mu 
kaasa. Kolm päeva sain olla seal, kus võideldakse Eesti tuleviku eest. Mind 
viidi otse eesliinile ja ma võisin kuulda ja näha kõike, mis lahingutes sünnib. 
Nägin allalangevaid põlevaid Nõukogude lennukeid, vaatlesin kahurite 
tulistamist jne. Kuidagi kodune oli punkrielu. Peaasi - seal polnud seda 
jutueietamist ja targutamist mis rinde taga. Seal oli mehi, kes olid kurvad, et 
nad ei saanud eesliinile minna. See kõik mõjus vägagi rahustavalt minule 
ning ma mõistan oma meest, kes koju puhkusele tulles pole kaugeltki nii 
rahulik kui seal rindel, kus ma tema seltsis sain mõned päevad olla." 


Autor on arvamusel, et just eelkirjeldatud sündmuste käigus on toimunud ka 


fotografeerimine Haraldi kodutalus. 


Arvestades sel ajal juba rindel ja Eestis üldse toimuvat, tekitab liigne lõbus 
meeleolu fotodel pisut kahtlusi, aga midagi usutavamat pole ka siinkirjutajal 
õnnestunud välja selgitada. 


Rüütlirist 


Kirjutan siinkohal mõne sõnaga veidi lähemalt sellest pisut müstilise ja 
tänapäeval veel ehk ikka ka halvustava maiguga autasust. II maailmasõjas 
tunnustati nelja eestlast selle autasuga. Tihti on sakslaste Rüütliristi 
kirjanduslikult võrreldud ka Nõukogude Liidu kangelase Kuldtähega. Autori 
isiklik arvamus on, et võrdlus on kohatu. Kui me kasvõi võrdleme eestlasi - 
Rüütliristi kavalere - ja Nõukogude poolel sõdinud eestlasi ehk täpsemalt 
niinimetatud eestlasi, kes said Kuldtähe, siis nii nende teod kui ka isikud ei 
kannata mingit võrdlust. Kindlasti on nii ühe kui teise poole kõrgetel 
autasudel alati ka propaganda maik küljes, kuid siinkirjutaja isiklik arvamus 
on, et võrreda näiteks Harald Nugiseksi ja Arnold Merit ei ole võimalik. 


Raudristi . Rüütlirist (saksa keeles Ritterkreuz des Eisernen Kreuzes) on 
1.septembril 1939.aastal Adolf Hitleri poolt taasasutatud, 1813.aastal keiser 


Friedrich Wilhelm III poolt asutatud Raudristi kõrgem aste. Nii et pärast 
Raudristi Il ja 1 klassi tuleb Raudristi Rüütlirist ja siis Raudristi Suurrist. 
Samuti asutas Hitler 1914.aastast pärit Raudristi Il ja 1 klassi juurde 


kotkakujulised sõled. 


Raudristi Rüütliristi võib tegelikult pidada kõrgeimaks lahingulise vapruse või 
lahingtegevuse eduka juhtimise eest antud autasuks Teises maailmasõjas. 


Raudristi Rüütliristi võis omistada kõigile Kolmanda Reichi relvajõudude 
sõduritele ja ohvitseridele, sealhulgas ka välismaalastele. Seda küll mitte 
päris sõja algusest alates. Kui Alfons Rebaseni jõudis uudis temale Rüütliristi 
annetamisest, ütles Rebane: ,Aasta tagasi ei olnud meiesugustele lubatud 
anda isegi [II klassi Raudristi, anti mingi Idarist, nüüd aga võib isegi rüütliks 
saada." 


Raudristi Rüütliristi kanti kaelas puna-musta-valge lindi otsas. 

Sõja jooksul täiendati Raudristi Rüütliristi klasse: 

3.juunil 1940 - Tammelehis Raudristi Rüütliristi juurde; 

21.juuni 1941 - Tammelehis mõõkadega Raudristi Rüütliristi juurde; 


15.juuli 1941 - Tammelehis mõõkade ja briljantidega Raudristi Rüütliristi 
juurde; 


29.detsember 1944 - kuldne Tammelehis mõõkade ja briljantidega Raudristi 
Rüütliristi juurde. 


Sõja jooksul annetati 7318 Rüütliristi, 890 Raudristi Rüütliristi koos 
Tammelehisega, 159 Raudristi Rüütliristi Tammelehise ja mõõkadega, 27 
Raudristi Rüütliristi Tammelehise, mõõkade ja briljantidega, 1 Raudristi 
Rüütlirist kuldse Tammelehise, mõõkade ja briljantidega ja 1 Raudristi 
Suurrist. 


7318 Rüütliristi kavalerist kuulus 318 Kriegsmarine, 438 Waffen-SS, 4777 
Wehrmachti ja 1785 . Luftwaffe - ridadesse. .—Rüütlirist annetati ka 043 
välismaalasele. Nende hulgas oli 18 rumeenlast, 10 itaallast, 7 ungarlast, 2 
hispaanlast, soomlast, jaapanlast ja slovakki. Waffen-SS-is oli Rüütliristi 438 
kandja seas ka 29 Euroopa vabatahtlikku - 1 flaam, 4 vallooni, 3 taanlast, 3 
hollandlast, 2 prantslast, 12 lätlast ja 4 eestlast - Alfons Rebane, Harald 
Nugiseks, Paul Maitla ja Harald Riipalu. 


Tammelehed — Rüütliristi juurde teenisid Waffen-SS-is välja vaid kaks 
välismaalast: meie uhkuseks Alfons Rebane ja valloonide komandör Leon 
Degrelle. 


Leon Degrelle oli sündinud 1906.aastal Belgias, pataljoni Wallonien ülem, kes 
sõja jooksul tõusis reamehest SS-Standartenführeri auastmesse. Veendunud 
antikommunistina ühines ta sõja puhkedes Saksa armeega ja temast sai 
värvikamaid tegelasi Euroopa vabatahtlike Relva-SS üksustes. Kokku osales 
Degrelle 130-s lähivõitluses, teenides välja Ill järgu ehk Lähivõitleja Pandla 
Kullas, mis on jalaväelase kõrgeim autasu. Tšerkassõ kotist väljamurdmise 
eest annetati talle Rüütlirist ja Eestis peetud võitluste eest enne sõja lõppu ka 
Tammelehis Rüütliristi juurde. Tegemist oli kahtlemata kõva sõjamehega, 


kes ise pidas küll parimaiks sõdureiks valloone. Eestlaste kohta on ta andnud 
üsna Ssapiseid hinnanguid. Väidetavalt tegeles Degrelle lahingutegevuse 
vaheaegadel oma perekonnaasjade klaarimisega, teda kahtlustati oma naise 
armukese mahalaskmises. Degrelle'i vaadetest ja veendumustest peaks 
andma ammendava pildi Adolf Hitleri ütlus: ,Kui mul oleks poeg, siis ma 
oleks soovinud, et ta oleks samasugune nagu Degrelle.” 


Kõrgeima sõjalise aumärgi ehk Raudristi Rüütliristi kuldse Tammelehise, 
mõõkade ja briljantidega teenis ainsana 1.jaanuaril 1945 välja Luftwaffe 
lendur Oberstleutnant Hans Ulrich Rudel. 


Raudristi Suurristi pälvis aga Riigimarssal Hermann Göring 19.juulil 1940 
Luftwaffe eduka juhtimise eest Prantsuse sõjakäigu ajal. 


Raudristi . Rüütliristi võidi annetada küll nii sõduritele kui ohvitseridele 
olenemata auastmest, aga eelduseks pidi olema, et autasustamisele esitatav 
omab juba II ja | klasi Raudristi. Esines ka erandeid, näiteks omistati II ja | 
klassi Raudrist korraga. Üldiselt järgisid sakslased kinnitatud statuuti küllaltki 
täpselt. 


Eestlastest teenisid näiteks Rein-Oskar Männik, Richard Säägi, Juku Pent 
välja korraga II ja 1 klassi Raudristid. 


Veelgi haruldasem oli aga autasustamine korraga Il ja | klassi Raudristi ja 
Rüütliristiga. Nii autasustas Führer hulljulgeid langevarjureid, kes 9.mail 1941 
vallutasid vallutamatuks peetud Eben Emaeli kindluse. 


Väidetavalt on autasustatud ka Werner Wrangelit korraga Il ja | klassi 
Raudristiga ning samuti Raudristi Rüütliristiga 8.veebruaril 1943. 


Legendi kohaselt on esitatud Raudristi Rüütliristi saamiseks ka 5.eestlane - 
Leinhard = Miländer. = Rüütlirist jäänud saamata seoses segadustega 
dokumentide liikumises. Täna on seda kinnitada või ümber lükata juba 
keeruline. 


Vaatamata tohututele kaotustele Narva ruumis, on Mart Laar nimetanud 
Narva piirkonda ka Saksa maavägedele tõeliseks kuulsuseväljaks. Seda just 
eelkõige lahingulise vapruse eest jagatud ristide ja autasude poolest. Lisaks 
kümmekonnale Rüütliristile teeniti välja Tammelehise ja kahed mõõgad 
Rüütliristi juurde. Tammelehisega vääristati Helmut Scholzi ning mõõkadega 
postuumselt Fritz von Scholzi ja Felix Steinerit. Vähe on olnud Saksa 
sõjaajaloos lahinguid, mille eest mõõgad Tammelehisega Rüütliristi juurde 
oleks omistatud koguni kahele mehele. Kui sellele juurde lisada veel kevadel 
krahv Strachwitzi poolt välja teenitud briljandid, siis võib Narva piirkonda 
lugeda tõepoolest kuulsuseväljaks. 


Kuulsusevälja nime olid väärt nii need mehed kui ka lahingud. 


Tänaseni on üldteada, et Harald Riipalule anti 23.augustil 1944 Raudristi 
Rüütlirist Auvere lahingu juhtimise eest. 


Dokumentaalselt saame tõestada järgmised kuupäevad: Harald Riipalu 
dokumendid Rüütliristile anti sisse 11.augustil 1944, kinnitati 17.augustil 1944 
ja rist annetati 23.augustil 1944. 


Just nendest kuupäevadest lähtudes saame öelda, et mitte ainult Auvere 
lahingu juhtimine polnud see, mille eest Riipalu tegevust väärtustati Raudristi 
Rüütliristiga. . Dokumentide = sisseandmist alles 11.augustil 1944 saame 
põhjendada ka Sinimägedes toimunud ägedate lahingutega. Samas toimus 
veel 12,augustil vaenlase rünnak. 


Autasu kätteandmine toimus Toilas asuvas korpuse staabis. Need sündmused 
on jäädvustatud ka fotodele. Koos Riipaluga on fotol näha samal päeval 
Rüütliristi saanud Paul-Albert Kausch ja Wilhelm Schlütter , Nederlandist" 


23.augustil 1944 on dokumentide järgi annetatud Raudristi Rüütlirist veel 
paljudele Narva rindel võidelnuile. Kõigepealt muidugi Paul Maitlale. Nagu 
eelnevalt lugesime, oli Maitla oma pataljoniga juba sel ajal Tartu all ning sai 
24.augustil 1944 haavata. Tänaseni on Maitlaga Kambja lähedal Läti küla 
juures juhtunu jäänud veidi segaseks. Maitlat võis õlga tabada ka oma mehe 
poolt tulistatud kuul. 


Samal päeval on Rüütlirist annetatud veel näiteks Josef Bachmeierile 
(27.10.1908 - 24.021971) ,Nordlandist", Derk-Elsko Bruinsile (20.03.1923 - 
5.02.1986) ,Nederlandist", Albert Hektorile (23.10.1919 - 9.05.1945) 
»Nordlandist" ja alloleval pildil olevatele ohvitseridele. 


Arvestades Riipalu enda poolt kirja pandut, lahkus ta korpuse staabist 
22.augustil ja tagasi Narva rindele jõudis 24.augusti hilisõhtul. 


Täna saame öelda, et üldlevinud arvamus, nagu oleks annetamine 
tseremoonia toimunud 23.augustil 1944, on ekslik. Tänu Heino Prunsvelti 
abile saame pisut selgust selle eksliku kuupäeva tekke põhjustes. 


Rüütliristi annetamine tähendab ja märgib ametlikku kuupäeva, mis ajast on 
autasule esitatud isik Rüütliristi kandja - Ritterkreuzträger. Kirjutati välja ka 
tunnistus, mille signeeris PA juht, kelleks 1944.aastal oli kindralleitnant 
Burgdorf. 


Autasu kätteandmine toimus tavaliselt hiljem. Seega on Harald Riipalu 
Ritterkreuzträger alates / 23.augustist 1944, . Rüütliristi . kaelariputamise 
tseremoonia aga toimus 5.septembril 1944 Toilas asuvas korpuse staabis. 


Lähtudes eeltoodust arvab autor, et nii Auvere kui Sinimäed olid teeneks, 
mille eest ülendati Harald Riipalu 28.juulil 1944 Obersturmbannführer'ks ja 
autasustati 23.augustil 1944 Raudristi Rüütliristiga. 


Arvan siinkohal sobiliku olevat kirjutada mõnest silma ja kõrva jäänud 
mitteametlikust seigast seoses Rüütliristiga. Üldiselt oli Rüütliristi kuulsus ja 
maagia see, mis eriliselt töötas - seda just sakslaste vastu ja Rüütliristi 
kandja kasuks. 


Nii saame lugeda allpool, kuidas Rüütliristid aitasid nii Rebasel kui Riipalul 
lahendada nii mõnegi olukorra taandumisel Saksamaale. 


Intervjueerides Harald Nugiseksi oli temalgi rääkida mitmeid lugusid seoses 
Rüütliristiga. 


Kord olevat eesti sõdurpoisid sõitnud Tallinnast rongiga oma peatuspaika. 
Tallinnas olevat ka veidi vägijooke pruugitud ning liialt lõbus ja väljakutsuvalt 
käitunud seltskond äratanud rongis Saksa , keti koerte" tähelepanu. Tüli 
kogunud järjest tuure ja eesti poisse ähvardanud rongist maha tõstmine. Siis 
otsustanud läheduses istunud Rüütliristi kavaler Harald Nugiseks sekkuda. 
Nugiseksi poolt peetud hariva sisuga ,epistel" Saksa välipolitseile oleks 
võinud lõppeda epistlipidaja kahjuks, kui tema kaelas poleks olnud Rüütlirist, 
mis ,ketikoertes" selgelt märgatavat austust tekitas. Olukord lahenes meie 
meeste kasuks. Harald Nugiseksi enda sõnul olid ka temale lisaks Rüütliristile 
julgust andnud eelnevalt pruugitud vägijoogid. Mehed jäid seekord küll 
rongist välja tõstmata, aga Nugiseksi jaoks oli tagajärjeks degradeerimine. 


Teise seigana meenutas Harald Nugiseks jalutuskäiku Tallinnas koos Ain-Ervin 
Merega. Väidetavalt oli Mere soovinud kogu hingest, et Nugiseksist saaks 
tema väimees. Ühel järjekordsel peaaegu perekondlikul jalutuskäigul, kus 
viibisid Ain-Ervin Mere abikaasaga ja Harald Nugiseks koos Mere tütrega, tuli 
neile vastu kamp noori Saksa ohvitsere. Vaatamata Mere kõrgemale 
ohvitseriauastmele olevat sakslased sellest väljagi tegemata mööda 
jalutanud. Siis palunud Mere oma seltskonnal korraks peatuda, kutsunud 
noored sakslased korralduse vormis tagasi ja seletanud neile: ,Ma lepiksin 
sellega, ette minu kõrgemaid paguneid ei austa, aga leppida sellega, ette ei 
austa Rüütliristi, ma ei saa." Peale seda andnud Mere sakslastele korralduse 
nende seltskonnast uuesti mööduda ja tervitada nagu kord ette näeb. 


Sõdurite hulgas liigub lugu sellestki, kuidas üks eesti sõdur sattunud täiesti 
juhuslikult kõrvuti Harald Riipaluga oma ihuhädasid kergendama. Tagasi oma 
kaaslaste juurde jõudnud, rääkinud ta teistele imestusega Riipalu meheau 
suurusest. Keegi sõduritest vastanud rahulikult, et selline varustus pidavatki 
koos Rüütliristiga käima. 


Kui eelnevad lood olid lõbusa alatooniga, siis tegelikult oli ka teistsuguseid 
lugusid. 


Seoses Paul Maitlaga liigub legendina lugu sellest, kuidas Maitla oli keeldunud 
Rüütliristi kaelast võtmast. Väidetavalt polevat Maitla allunud punatšehhide 
korraldusele rist kaelast võtta ja vastanud sõnadega: ,Kui kõlbas sellega 
võidelda, kõlbab ka surra..." 


Olgu selle legendi paikapidavusega, kuidas on, aga nende ridade kirjutajale 
see legend meeldib! 


Taandumine ja lahkumine Eestist 


Kuna Punaarmeel Sinimägede kaitset murda ei õnnestunud, olid nad sunnitud 
otsima teist teed Eestisse sissetungiks. 


Punaarmee oli oma jõud ümber grupeerunud ja alustas rünnakut Lõuna- 
Eestis. Enne kui Saksa väejuhatus jõudis abivägesid saata, olid Petseri- ja 
Võrumaa juba punaste kontrolli all ja selle löögikiilud lähenesid Tartule ja 
Valgale. Narva rindelt saadeti osa üksusi Tartu alla ja rasketes lahingutes 
õnnestus septembri alguseks rinne Emajõe - Väike-Emajõe - joonel 
stabiliseerida. Punaarmee alustas ettevalmistusi pealetungiks Tallinnale. 


4.septembril 1944 võttis Soome vastu NSV Liidu rahutingimused = ning 
sõjategevus Soome ja NSV Liidu vahel lõppes 5.septembril 1944. Eesti 
olukorra tegi see veelgi raskemaks, ehkki sel ajal seisis rinne Sinimägedes. 


Eesti mahajätmine tundus iga päevaga lähemale jõudva paratamatusena. 


Septembri algul sõitis Harald Riipalu Tallinnasse, et korraldada diviisi 
varustusküsimusi. Riipalu kirjutab: “Pöördusin informatsiooni saamiseks 
evakuatsiooni küsimustes Kindralinspektuuri ja Eesti Omavalitsuse poole. 
Saksamaale evakueerimine oli siis juba käimas ja selle kasutamist soovitas 
nii kindralinspektor kui ka Omavalitsuse juht, eriti rindel võitlevate meeste 
perekondadele, kuna kriitilisel hetkel pole neil võimalik oma perekondadega 
kokku saada. Loomulikult oli legaalse tee kasutamine võimalik — ainult 
Saksamaale evakueerimisel. Avalik teatamine kõigest sellest, mis eesti 
rahvast ähvardas, oli võimatu nii omavalitsusel kui ka Kindralinspektuuril 
puhtsõjalisest seisukohast lähtudes ja on rohkem kui tõenäolik, et suust-suhu 
antud soovitus ei jõudnud kõigini. Kuid ka need, kes selleks olid ette 
valmistatud, võtsid evakueerimist kuni viimase hetkeni kriitiliselt. 


Inimesed ootasid ja lootsid nagu põlevale pesale laskunud lind, lahkudes sealt 
alles viimasel silmapilgul või põledes koos oma pesaga. 


Kuidas käitus Harald Riipalu ise? Kas ta informeeris oma perekonda? Kas ta 
soovitas neil lahkuda või käitus samuti põleval pesal ootava linnuna? 


Riipalu tütre mälestuste kohaselt lahkus nende pere Tartust septembris 1944 
ja Tallinnas jõuti ühele viimastest lahkuvatest laevadest. Ede mälestuste 
kohaselt käis nende lahkumine väga kiiresti. Ema olevat tulnud töölt ja kohe 
asunud koos vanaema Johanna Hainiga asju pakkima. Eredalt on Edele 
sööbinud mälusse lapse pahameel, kuna keelati kaasa võtta tema nuke. Ka 
kõige armsamaid mitte. 


Tartust tuli nendega kaasa ka Haraldi õde Marta. Kuna lahkumine oli väga 
kiire, sai Marta kaasa võtta ainult hambaharja. Ede mäletab, et nende pere 
olevat informatsiooni saanud tänu ema töökohale. Nimelt töötas Harald 
Riipalu abikaasa Olvi sel ajal Tartu politseis asjaajaja-sekretärina. Ema 
töökohale oli laekunud selline informatsioon, mille kohaselt Riipalude pere - 
Olvi, väike Ede, Haraldi õde Marta ja Haraldi ämm Johanna Hain - otsustasid 
Tartust ja Eestist lahkuda. Kas isa on üldse elus ja kus ta võib olla, seda 
perekond Ede sõnade kohaselt ärasõidu hetkel ei teadnud. 


Autoril on raske uskuda, et Riipalu ise oma peret ei informeerinud. See, 
kuidas mäletab väike tüdruk või kuidas temale räägiti, on kindlasti iseasi, 
Riipalu positsiooniga ohvitseril oli kindlasti selge, mis ees ootab. Ja mitmest 
halvast tuli ka temal oma pere jaoks valida ehk vähem halb. 


Eesti saatust ei otsustatud neil päevil aga enam Eestis. Uues olukorras kerkis 
1944.aasta septembri esimestel päevadel Hitleri peakorteris üles küsimus 
Eesti mahajätmisest. Hitler ei soovinud endiselt sellega leppida. 


Septembri esimestel päevadel (Steineri mälestuste järgi 29.augustil) kutsus 
Hitler Steineri enda juurde peakorterisse autasu üleandmiseks. 


Steiner kirjeldab kohtumist Hitleriga: ,Kuid see Hitler, kes peakorteri 
ooteruumis viibijatele vastu astus, oli hoopis teine mees kui see, kellega ma 
jaanuaris 1943 olin viimast korda vestelnud. Oma tookordse energia näis ta 
olevat minetanud. Lohisevate sammudega sisenes ta ruumi. Ühte jalga vedas 


ta järel, ühte kätt toetas teisega, et värisemist takistada. Ta oli haige näoga. 
Nappide sõnadega andis ta ootajatele autasud üle. Siis kutsus ta meid taamal 
seisva Ümmarguse laua ääres istet võtma. Ta kõneles 20.juulist (atendaat 
Hitlerile) ning erutus seejuures tugevasti. Ta jutustust saatsid müstilised 
tõlgendused. Mul ei olnud mingit kahtlust, see mees oli raskelt haige. Äkitselt 
tõusis ta püsti, võttis mu kuuekäisest kinni ja juhtis mu akna juurde. ,Ma olen 
otsustanud," alustas ta, ,nüüd Eesti maha jätta." Hitler jätkas veel 
arutlustega Tallinna sillapea moodustamisest, kuid Steineri eelnev kirjeldus 
tema tervislikust seisundist näitab, kui ,tõsiselt" kindralid teda võtsid. 


Oma Mälestuste kohaselt lendas Steiner seejärel kohe Eestisse ja alustas 
ettevalmistusi vägede evakueerimiseks. 


Steiner kutsus enda juurde kindralmajor Soodla ja Eesti Omakaitse inspektori 
ooberst Sinka. Steiner kirjutab: ,Pärast evakueerimisotsuse avaldamist 
valitses väikeses toas rusuv vaikus. Mõlemad eestlased olid surnukahvatuks 
muutunud. ,Kas te taipate, kindral," katkestas ooberst Sinka vaikuse, ,mida 
te siin meile teatasite? Te tegite surmaotsuse Eestimaa rahvale." Steiner 
vastas mõttekäiguga intelligentsi ellujäämisest ja rahva päästmisest ning 
edastas eestlastele juhtnöörid Tallinnas tegutsemiseks ja evakueerumiseks. 


Mis toimus samal ajal Narva rindel? Riipalu sõnade kohaselt otsustasid Eesti 
diviisi eestlastest ohvitserid teha võitlejaskonnale teatavaks soovituse perede 
ja omaste õigeaegseks evakueerimiseks. Diviisi juhatus jättis selle eestlaste 
enda otsustada. Allüksuste ülematele anti korraldus sellest meestele 
ettevaatlikult märku anda. 


Väikese lootusekiirena tuli eestlastele admiral Pitka teine külaskäik rindele. 
Harald Riipalu saadeti Toilasse korpuse staapi kohtuma admiral Pitkaga. 
Pitka esitas korpuse juhtkonnale soovi moodustada 500-600-meheline 
võitlusgrupp, mida juhiks tema ise. Korpuseülem nõustus ja hindas vähemalt 
sõnades Pitka mõtteid kõrgelt. 


Admiral Pitka, temaga kaasas olnud kapten Laaman ja Harald Riipalu sõitsid 
koos Kurtnasse diviisi staapi, kus “Võitlusgrupp admiral Pitka" moodustamist 
põhjalikult arutati. 


Võitlusgrupp sai loodud ja varustati diviisi poolt esmaklassiliste relvadega. 
Lahkumisel Kurtnast ütles Pitka: ,Kui me peaksime taanduma Eestist, siis 
lahkume mehiselt võideldes. Püüame päästa oma inimesi venelaste kätte 
jäämisest niipalju kui võimalik. Ma usun, et meie võitlus on veel pikk ja 
raske. Kuigi ma olen juba vana mees, tahan ma siiski näha selle õnnelikku 
lõppu!" 


Kahjuks ei läinud aga kõik nii, nagu admiral soovis. 


Ettevalmistused Narva rindelt taandumiseks algasid juba 14.septembril 1944, 
kuigi eestlasteni jõudis teade alles mõnevõrra hiljem. Tegelikult andis ka 
Hitler loa plaani ,Aster" käivitamiseks alles 16.septembril 1944. 


17.septembril jõudis Narva rindele teade, et vaenlane on ületanud Emajõe 
Tartust kuni Saageni. Riipalu sõitis kell 19 diviisi komandopunkti, et isiklikult 
olukorras selgusele jõuda. Diviisiülem Augsberger andis teada taandumise 
ettevalmistamisest, kuid Riipalu küsimusele Eesti mahajätmise kohta vastas: 
»Käsku selleks veel ei ole. Aga oleme ettenägelikud. Ma kardan, et see võib 
juhtuda." 


Seda käsku ei tulnud kaua oodata. 


Juba järgmisel päeval, 18.septembril, kutsus diviisiülem, alati lõbus ja 
temperamentne = austerlane Augsberger Riipalu enda juurde ja jutu 
alustamiseks sõnu otsides teatas: ,Praegune hetk on raskem, mis mul iialgi 
on olnud elus. Ma pean oma kohust ja käsku täites andma Eesti diviisi 
sõdureile, keda ma kõiki tunnen kui inimesi, kes palavamalt armastavad oma 
isamaad, kui ükski teine rahvas, keda ma tundma õppinud, edasi käsu ja 
korralduse, mis Teie kodumaa loovutab vihatud vaenlasele, kommunistlikule 
Venele. Sõda on aga karm ja keegi meist ei tea oma saatust..." 


Harald Riipalu määrati võitlusgrupi ülemaks, mis pidi katma Saksa vägede 
taandumist. Riipalu käsutada oli 45.rügement ja pataljon , Narva" 


Narva rinde peajõud alustasid taganemist kohe, katteosad aga 19.septembril. 
Liikudes — järkjärgult läände ja peatudes — ajutiselt kaitsejoontel umbes 
30-kilomeetriste vahemaadega, pidi taanduv Narva rinne ühinema Tartu 
rindelt saabuvate vägedega ning liikudes piki Soome lahe ja Võrtsjärve 
vahelist ala tõmbuma mandri-Eestist Põhja-Lätisse. 


19.septembril kell 11 oli Riipalu jõudnud oma katteüksustega Kuremäele. Kell 
14 sai ta Jõuga teeristil korralduse jätta pataljon ,Narva" järelkaitsesse, 
juhtida 45.rügement järele diviisi peajõududele ja ise liikuma viivitamatult nii 
kiiresti kui võimalik Koerust 2 km lõunasse Väinjärvele. 


Mööda Tudu-Avinurme teed Koeru poole sõites oli kõikjal näha taanduvaid 
üksusi. Riipalu kirjutab: ,Mööda teed veeresid aga lakkamatuis voores 
taanduvad väed: sakslased, politseiüksused, piirikaitserügemendid. Kohati 
korralikus kolonnis, kohati nii kuis keegi seda õigemaks pidas. Vilunud 
silmale ei jäänud märkamata, et see polnud enam väeosade reeglipärane 
ümberpaigutamine. See oli minek! Minek, kus mehed on libisenud välja 
juhtide tahtepiirist. Viimane oli silmatorkav eriti sakslaste juures, kellele 
eelmisel õhtul teatatud taandumise algus oli võib-olla ammune unistus: 
Zurück in die Heimat!" 


Diviisiülem Augsberger oli sõitnud Berliini ja 45.rügement sai ülesande 
teostada luure Rakkest lõunas. Läbi võitluste ja kaotuste jõudsid kohale ka 
45.rügemendi ülejäänud üksused, kuigi vahepeal kinnipüütud vastase 
radiogramm kuulutas, et 45.rügement on vangi võetud. 


Harald Riipalu kirjutab: ,20.septembri hommikul oli olukord mustem kui see 
kunagi varem oli olnud eesti rindeil. Tugevate ja kompaktsete väeosade, 
nagu IIl korpuse ja 11.diviisi kiire äraviimisega, oli jäetud meid halastamatu 
saatuse jalge alla. Meie omad sõjalised jõud olid killustatud ja nende kesksest 
juhtimisest polnud enam juttugi. Diviisi üksused üle Eesti laiali paisatud ja 
osaliselt vastase eraldatud. Kõigile raskusile lisandus veel diviisiülema 
puudumine ja kui ka asetäitjat polnud kuskilt leida, tuli olukorra sunnil mul 
endal võtta diviisiülema kohusetäitmine." 


Juba teist korda leiame Riipalu enda poolt kirjutatud viite sellele, et ta ,võttis 
endale" diviisijuhtimise kohustuse. 


Olgu sellega, kuidas on, aga igal juhul korraldasid nii Riipalu kui ka Rebane 
oma meestega üsna edukalt Rakke ja ümbruse kaitset, luues sellega 
võimaluse taandumiseks. Vaatamata sellele, et vaenlane ründas korduvalt 
Rakket, suudeti säilitada taandumistee üle Koeru, Koigi, Võhma, Suure-Jaani, 
Suure-Kõpu, Kanaküla ja Kilingi-Nõmme. 


Rebane oli isegi vaatamata juba üsna keerulisele olukorrale suutnud säilitada 
ka hea tuju. Pärast vaenlase rünnaku edukat tagasilöömist külastas ta staabis 
Riipalut ja Riipalu küsis: ,Piibel toimunu kohta?" Rebane vastas: ,Natuke 
sahinat," näitas oma läbilastud sinelihõlma ja lausus: ,Näe, täkkisid teised 
seekord mind ka veidi." 


20.septembri pärastlõunal jõudis tagasi diviisiülem Augsberger. Augsberger 
tõi uudiseid otse Himmlerilt. Eesti üksusi peale piiri ületamist rindel ei 
rakendatavat ja need koondatakse kusagil Saksamaal. Samuti ei tohtivat 
kedagi Eestist lahkuma sundida, ei tsiviilisikuid ega sõdureid. 


Jutustan siinkohal ühe seiga, mis iseloomustab taandumisel valitsenud 
olukorda, eestlaste ja sakslaste vahelisi suhteid ja kindlasti ka Riipalut. 


Saanud Koerus staabis Augsbergerilt korraldused taandumiseks, asus Riipalu 
end raseerima. Riipalu käsundusohvitser leitnant Adusson jälgis mööda teed 
kulgevaid Saksa üksuste voore ja põgenikke. Üks Saksa 40-st veokist voor oli 
peatunud koolimaja ees. Hobustele heinamärsid ette seotud, asusid 
hobusemehed ja vankritel istuvad vene naised ka oma õhtueinet võtma. 


Leitnant Adusson pahvatas: “Missugune häbi! Igal vankril istub neil üks 
Marusja!" 


Riipalu lasi vooriülema enda juurde kutsuda ja andis sellele käsu venelannad 
otsekohe vankritelt eemaldada ja peale võtta eesti põgenikke. 


Vastus oli olnud ootamatult ülbe: ,Teie mind ei käsuta! Teiseks ei ole need 
naised “mingisugused venelannad", vaid seisavad meie üksuse teenistuses. 
Nad jäävad vankritele." 


Riipalu oli raseerimise lõpetanud, kui piki teed ligines noorevõitu naine kahe 
lapsega. Üht last kandis ta süles, teine, arvatavalt nelja-aastane, paterdas 
ema kõrval. Naine nuttis. 


Küsis, kust saaks lastele piima. Mees olevat tal ühes piirikaitserügemendis 
kuskil Peipsi ääres. Ise olevat ta pärit Torma kandist. Kogu tee olid kõndinud 
jala. Keegi peale ei võta. 


Riipalu palunud naisel oodata ja läinud Augsbergeri jutule. Seletas naisest, 
Saksa voorist, vene naistest ja sellestki, mis Saksa vooriülem talle 
vastanud... 


Augsberger = dikteeris samas masinakirjutajale = volikirja = teksti. = Volikirja 
ettenäitajal on õigus kõiki voore kontrollida, ebasobivad isikud vooridelt 
eemaldada ning naised, vanemad inimesed ja lapsed vankritele paigutada. 


Volituse sai enda kätte leitnant Adusson, kelle esimene käik sellega oli Saksa 


voori juurde. Venelannad võeti vankritelt maha ja jätkasid teekonda küll koos 
vooriga, kuid jala. Ühele vabanenud vankritest paigutati Tormast tulnud 
naine koos oma kahe väikese lapsega. 


Riipalu lahkus Rakke suunas, leitnant Adusson sai enda käsutusse sõiduauto. 
Kange volikiri taskus, asus ta sakslaste voore ja veoautode kolonne 
puhastama" 


20.septembri ööl asusid 45. ja 46.rügement endistelt positsioonidelt 
taanduma. 


Riipalu kirjutab: ,Nii jäid seljataha: 21.september Rakke, 22.september 
Päi nurm e-Koigi, 23. september Pilistvere-Õisu, 24. september Suure-Jaani, 
25/26 september Suure-Kõpu, Kilingi-Nõmme ja Eesti piir. 


Koos lahkuvate sõduritega peatusid piiril ka põgenikud. Põlvitasid sõnatult 
teekaldal kahe piiriposti juures. Üks saatis hellitava pilgu veel üle kodumaa 
metsalatvade, teine võttis peotäie mulda ja sidus selle rätikusse... 


...siis veeresid autorattad, ikka kaugemale ja kaugemale kahest piiripostist. 
Seljataga algas Öö..." 


Just selliselt kirjeldab Harald Riipalu oma raamatus lahkumist Eestist. Tema 
jaoks viimaseks jäänud Eestis viibimise hetk oli tema mälus selgelt veel ka 
aastaid hiljem Inglismaal. Mida tunneb tegelikult inimene, kes on pidanud sel 
viisil loobuma kodumaast, teab ainult see, kel endal selline katsumus selja 
taga. Igasugused oletused siinkohal on tänamatud. 


Umbes samal ajal lahkus Eestist ka Haraldi tütar Ede. Maha jäid armsad 
nukud, Tartu ja isa kodutalu Saarel. Kuigi nüüdseks juba eakas vanaproua ja 
vanaemagi, pole saatus teda rohkem Eestisse toonud. Abikaasa, lapsed ja 
lapselapsedki kõik ingliskeelsed. Kui palju võib seitsmeaastasena Eestist 
lahkunud tüdrukul üldse meeles olla või kui tähtis saab olla koht, kus pikast 
ja sisukast elust sai veedetud kõigest seitse esimest aastat. Vastuse sellele 
küsimusele andis autorile katkend ühest Ede kirjast. 


Ede kirjutab vastuseks Eesti Vabariigi aastapäeva tevitusele: ,Mul on 
lipuvarras, mis on nagu Toompea torn, ja selle alusele on kirjutatud ,Eesti 
muld ja Eesti süda, kes neid suudaks lahuta 24,02.56." See oli mu esimene 
aasta ülikoolis ja selle andis mulle isa. Hõbe karbikese Eesti mullaga andis 
mulle Onu Rebane (Alfons), paar aastat hiljem. See lipuvarras on mul alati 
kaasas olnud - igal pool, kus ma elanud olen, ülikoolist saadik. Nüüd on Sinu 
saadetud uuem lipp selle kõrval!" 


Oskaks me kõik nii eestlased olla ja lugu pidada väärtustest, mis on tõelised! 


Üheks verisemnaks ja võikamaks episoodiks Narva rindelt taganemise käigus 
saab pidada Avinurme lahingut. Eesti laskurkorpuse polkovniku Nikolai 
Trankmanni käsul lömastati tankidega maanteel liikunud VOOr, 
automaadivalangute ja granaatidega tapeti lahingu järel Avinurme kirikusse 
varjunud eesti sõdurid. 


Mõne sõnaga Trankmannist. Konstantin Nikolai Trankmann sündis 1.jaanuaril 
1896 . Jamburgi maakonnas, Eesti Kaitseväe Narva - pioneeripataljoni 
1.kompanii ülema kapten Nikolai Trankmanni ohvitserikarjäär oli häbiväärne. 


Vabadussõja ajal veebruaris 1919 mõistis välikohus ta väejooksu pärast 
kümneks aastaks sunnitööle ühes ohvitseri aukraadi äravõtmisega. Ent juba 
märtsis anti talle patud andeks ja ülendati ta vahvuse eest lipnikuks. 
Vabadussõjas teenis ta välja isegi Vabadusristi! 


Trankmanni rahuaegne teenistus oli aga täis skandaale - 1938.aastaks oli 
teda distsiplinaarkorras karistatud seitse korda ja kohtulikult kaks korda. 
Seda purjuspäi sõimlemise, väeosast loata lahkumise, öösiti kaartide 
mängimise ning võlgade tasumata jätmise pärast. 


NKVD luuretoimikud näitavad, et Trankmann värvati juba 1935.aastal Vene 
luure poolt agent ,Oneginiks" Vene luure pidas Trankmanni - eriti 
väärtuslikuks agendiks, kel ,on laiad sidemed Eesti armee ohvitseride seas 
ning sõbralikud suhted Narva poliitilise politsei ülema Tamme ja | Eesti diviisi 
luureülema abiga" 


Eesti ohvitseri suurim häbiplekk seisnes selles, et oma sugulase kaudu leidis 
ta kontakti venelastega ja jäi 1938.aastal vahele veel ehitamisel olevate 
Narva kindlustuste plaanide mahamüümisega venelastele. Kohus mõistis ta 
riigireetmise eest 20 aastaks vangi. 


»Jus võimalus" Trankmanni jaoks saabus 1940, mil tulid *vabastajad" Pärast 
riigipööret juunis vabastati ta Patarei vanglast kui poliitvang. Trankmanni 
siiski kindraliks ei ülendatud (ning komparteissegi võeti alles 1942.aastal), 
vaid määrati Narva kaubandust juhtima. 


Pärast sõja algust 1941.aasta suvel paistis Trankmann silma hävituspataljoni 
staabiülemana, juhatades purustamist ja põletamisi Narvas ning Narva- 
Jõesuus. 


Ja juba 1940.aasta augustis, vaid kaks kuud pärast Eesti täielikku 
okupeerimist, olid punaväe sapöörid alustanud — kindlustusliini = punkrite 
õhkimist. Selle töö juures juhendas neid Trankmann. Samal ajal hävitasid 
nad ka Vabadussõja mälestussamba Garnisoni kalmistul ning 1.rügemendi 
ausamba Vaasakülas, Tõrvajõe paremal kaldal. 


Septembris 1944 andis polkovnik Trankmann käsu tappa Avinurme kirikusse 
varjule = viidud = raskelt haavatud Eesti — piirikaitserügemendi - sõdurid. 
Laskurkorpuslased — pildusid = kirikusse granaate ja tulistasid haavatuid 
automaatidest. Haavatute eestikeelsed hüüded mõrtsukaid ei peatanud. 
Trankmanni tankid aga kihutasid järele põgenikevoorile, asudes seda 
»triikima", kuni keegi vapper sõdur juhttanki tankirusikaga põlema pani. 


Samuti on teada fakt, kuidas üks nooruke Saksa mundris eestlane end juba 
lootusetus olukorras vangi andis. Eesti laskurkorpuse vangistaja viinud ta 
Trankmanni juurde ja küsinud: ,Mis ma temaga teen?" Trankmann ei 
vastanud sõnagi, vaid lahendas olukorra ,juhile" kohaselt: tappis noormehe 
revolvrilasuga otsaette. Trankmann suri 16.veebruaril 1990 ja on maetud 
Metsakalmistule. Jällegi üks ,eesti" ohvitseri lugu. 


Valdo Kallion on oma analüüsis asetleidnud sündmustes näinud ka Harald 
Riipalul teatud osa. Kallion kirjutab: ,Avinurme lahingu tulemus sõltus 
otseselt lahingu üldjuhtimise puudumisest. Kui taganemise - üldjuhiks 
määratud kolonelleitnant Harald Riipalu poleks üksuste juurest õhtupoolikul 
sõitnud diviisi komandopunkti, oleks tema oma suurte kogemuste ja 
organiseerimisvõimega suutnud tagada selle operatsiooni eduka 
lõpptulemuse. Üldse on ebaselged Riipalule saabunud käsu asjaolud. Ei tema 
ise oma memuaarides ega keegi teine too selgust, kes nimelt selle käsu 
andis. Diviisiülem Augsberger oli sel päeval omaalgatuslikult sõitnud Hitleri 
peakorterisse, tema asetäitjaks määratud sakslasest suurtükiväe kolonel 
diviisi asjadesse end üldse ei seganud. Samal ajal oli just Riipalul teada kogu 
tõde nii järeltulevatest eesti väeosadest, vastase paiknemistest ja tema 
arvatavatest operatsioonidest meie plaanikohase taganemise ohustamiseks. 


Kui ta oli saksa väejuhatuselt saanud käsu tulla diviisi komandopunkti, oleks 
ta = sõltuvalt . olukorrast pidanud tegema uue «otsuse, = tegutsema 
otsustusvõimelise eesti ohvitserina ja tegema kõik temast oleneva. Nii oleks 
ta lõpuni kaptenina laeval, täitnud oma kohust kõigi eesti sõjameeste ja oma 
südametunnistuse ees ning saanud sellele teole väärilise hinnangu meie 
rahva ajaloos." 


Küsimuse Riipalu lahkumise kohta püstitab ka Ants Kõverjalg oma 
mälestusteraamatus. Tema arutluskäigud on samasugused. Kelle korraldusel, 
Augsberger Berliinis jne. Kõverjalg kirjutab: ,Olen hiljem katsunud välja 
selgitada, miks saksa-eesti väekoondised hakkasid septembri - lõpus 
paaniliselt Eestist taganema." 


Kogu lugupidamise juures endise õppejõu ja professori vastu Riigikaitse 
Akadeemia päevilt jääb selline küsimuse püstitus autorile arusaamatuks. Miks 
taganeti, on ju üheselt selge. Arutleda ja hinnata saame ainult ühe või teise 
täpsema ja operatiivsema otsuse või tegevuse üle. Kindlasti on Riipalule 
hinnanguid antud ja antakse veelgi. Reeglina ongi neid lihtsam tagantjärele 
teha. Eriti veel siis, kui kõik asjaolud pole hinnangu andjale teada. Nii nagu 
selgub ka eelnevas lõigus. 


Kindlasti tehti taganemise ja Eestist lahkumise käigus nii õigeid kui valesid 
otsuseid, mis mõjutasid, olenevalt otsustajast, suuremat või väiksemat 
inimhulka. Ilmselt ei kahtle keegi, et kodumaalt lahkumise otsus ei ole 
kellelegi kerge ega meeldiv. 


Felix Steiner kirjutab oma mälestustes: ,Igaüks Ill Saksa tankikorpuse 
vabatahtlikest teadis, et Eestimaa mahajätmisega loobutakse Euroopa 
pinnast ja jäetakse hätta Euroopa kultuuriga Euroopa rahvas." 


Narva ja Sinimägede lahingute tähtsust eestlaste jaoks on raske ülehinnata. 
Seda mitmestki vaatevinklist ja mitte ainult sõjaajalooliselt. 


Täna võime öelda, et eestlaste osa polnud neis lahinguis just määrava 
tähtsusega, kuid kindlasti oleks Saksa armeel olnud ilma meie meesteta 
küsitav Punaarmee peatamine. Nagu eelnevalt lugesime, oli neis lahinguis 
siiski paljuski tegemist kahe suure väejuhi - Felix Steineri ja Leonid Govorovi 
duelliga, kus otsustavatel momentidel võeti mõlema poolt kasutusse 
raskerelvad. Mõlemad suurtükiväelase taustaga ohvitserid andsid kõik nii 
endast kui relvadest. 


Just tänu kaitseühingutele ja hilisematele taandumislahingutele ning Eesti 
sõdurite ennastsalgavusele jõudsid paljud inimesed punavõimu alla langevast 
Eestist lahkuda. Kindlasti on kogu vastupanu tulemus ka taastatud Eesti 
Vabariik. Mis siis, et ainult hetkeks. 


Sinimäed olid vastuhaku sümboliks 1944 ja jäid selleks kogu rahva hinges 
kuni iseseisvuse taastamiseni. Autor suhtub pisut skeptiliselt Sinimägede 
lahingute nimetamisse Teiseks Vabadussõjaks, kuid ei kahtle hetkekski 
selles, et tegemist oli oluliste Eesti kaitselahingutega. Kindlasti mõtles nii iga 
eestlane, kes seal relva hoidis. Ikka ja jälle, veel tänaseni, kerkib 
spekulatsioone eestlaste Saksa poolel sõdimise kohta. Lõpetaksin selle 
peatüki soomepoiss Vello Salo sõnadega, et vastata ka spekulatsioonile 
mundri värvi kohta: munder võis küll vale olla, aga vastane oli kahtlemata 
õige. 


Eesti ohvitserid ja rahvuslikud ringkonnad 


Kuigi Harald Riipalu ise sellest ei kirjuta ja seega tagantjärele neile 
sündmustele või õigemini plaanidele suurt tähtsust ei omista, oleks siinkohal 
siiski asjakohane kirjutada mõne sõnaga Eesti diviisi kõrgemate sõjaväelaste 
ja Vabariigi Rahvuskomitee suhetest. 


Sakslaste teenistuses olevaid Eesti kõrgemaid ohvitsere = rahvuslikud 
ringkonnad üldiselt ei usaldanud. Samuti ei usaldanud nad omakaitse 
juhtkonda, kuna pidasid neid liiga saksameelseteks. Seega oli kontakt Eesti 
kõrgemate = ohvitseride ja vabariigi = valitsuse taastamist kavatsenud 
seltskonna vahel puudulik. Nagu näitasid hilisemad sündmused, oleksid 
mõjukad Eesti sõjaväelased - nagu tegelikult ka Harald Riipalu - olnud sellest 
koostööst huvitatud. Seda võimalust neile aga paraku ei pakutud. 


Vabariigi valitsuse tegevusse astumine suutis osa vastuolusid kõrvaldada, 
kuid kaotatud oli palju väärtuslikku aega. Kuigi Narva all võidelnud Eesti 
üksused oleksid end hea meelega andnud Eesti Vabariigi valitsuse käsutusse, 
puudus neil informatsioon valitsuse kavatsustest. Katsed kontakti luua jäid 
liiga hiljaks ega muutnud enam midagi. 


Eelkirjeldatut kinnitab soomepoiste halastajaõe Hilja Rüütli mälestustes 
ülestähendatu: ,Olin juba mõnda aega oma pataljoni taga otsinud. Kas 20. 
või 21.septembril jõudsin Pilistveresse. Ka siin ei osatud mulle mingeid 
teateid anda. Marssisin siis esimese ettejuhtuva staabi uksest sisse. Seal oli 
palju mehi koos ning pöördusin oma viletsas saksa keeles auastmelt vanima 
poole. Et ega ei tea, kust võiks leida soomepoiste pataljoni. Vastus tuli aga 
sulaselges eesti keeles: ,Siin on veel Eestimaa ja siin võib eesti keeles 
rääkida!" See oligi Riipalu. Jättis esimesest pilgust alates sümpaatse mulje. 
Kuulas mured ära ja ütles: , Hakkame kohe liikuma. Tuled meiega kaasa!" 
Kui kuulis, et olen näljane, pani laua taha istuma ning kostitas. Ise esitas 
muudkui küsimusi soomepoiste kohta. Varsti läkski taandumiseks lahti. 
Riipalu võttis mu enda kõrvale autosse ning me jutlesime edasi. Teatas, et 
paari päeva pärast peaks Suure-Jaanis toimuma vabariigi valitsuse koosolek, 
mida Eesti diviis kaitsta võib. Tallinnasse tuleks ainult teada anda, et valitsus 
Lõuna-Eestisse üle koliks. Palus ka soomepoistele teada anda, et võib-olla 
õnnestub neil Tallinnaga ühendusse astuda. Riipalu arvas, et praegu on veel 
viimane võimalus midagi ära teha. Peaasi on sakslastelt võimalikult palju 
relvi saada. Muidu on igasugune vastupanu lootusetu. Vajaduse korral võis 
valitsus koguni saartele taanduda, et seal kauem vastu panna. Ühel teeristil 
kuulsime . liiklusreguleerijalt, et soomepoisid on siinsamas laagris. Jätsin 
Riipaluga jumalaga ja ronisin maha. Teade osutus siiski valeks. Oma üksuse 
sain alles Viljandi lähedal kätte. Andsin Riipalu teate pataljoni ülemale edasi, 
kuid siis oli selle täitmiseks juba liiga hilja midagi ette võtta. Riipalul ei 
õnnestunudki vist valitsusega kontakti võtta ja nii jäi ka Suure-Jaani koosolek 
ära." 


Kui palju jõudis infot Tallinnas toimuvast ja isegi vahepeal Pika Hermanni 
tornis lehvinud sini-must-valgest taanduvate Eesti üksusteni, pole täpselt 
teada. Küll aga on erinevates allikates andmeid Harald Riipalu poolt tehtud 
ettepanekust evakueerida Eesti Vabariigi Valitsus saartele, kus Eesti üksused 
oleksid saanud seda pikemat aega kaitsta. Kas see mõte ka Otto Tiefini ja 
valitsuseni juudis, pole teada. Kui Riipalu oligi kunagi sellise ettepaneku 
teinud, siis igal juhul hiljem ei ole ta pidanud seda nii oluliseks, et seda oma 
kirjutistes mainida. 


Reservkapteni Julius Mde mälestuste kohaselt jõudis admiral Pitka üleskutse 
Eestist mitte lahkuda ja kõigil Saksa poolele sõdivatel eestlastel ühineda Pitka 
löögirühmaga kindlasti nii Riipalu kui ka Rebaseni. Kahjuks, erinevalt Madest, 
otsustasid nii Riipalu kui Rebane Eestist lahkuda. 


Made - kirjutab: ,,20.augusti pärastlõunal helistas mulle Koeru omakaitse 
kompanii ülem ja teatas, et sinna olid saabunud kolonel Alfons Rebane koos 
20-30 sõduriga ja veel Eesti diviisi ohvitsere, nii sakslasi kui eestlasi. Teiste 
hulgas major Harald Riipalu. Ta kandis ette, et kõigi tundemärkide järgi 
hakkavad need ohvitserid tegema — ettevalmistusi Eestist lahkumiseks. 
Palusin, et keegi ohvitseridest ka minuga Järva-Jaanis kontakti võtaks. Seda 
ei sündinud. Nagu ma hiljem teada sain olid kõik need ohvitserid Koerust 


lahkunud ja võtnud nõuks nii kiiresti kui võimalik Eestist ka lahkuda.” 


Kapten Made mälestustes on nii Riipalu kui Rebane ka varem olnud asetatud 
väga halba valgusse. Tegelikke põhjusi teadmata on asjakohane lisada, et 
Made ei koonerdanud teravate hinnangutega ka väga paljude teiste Eesti 
ohvitseride aadressil. Igal juhul on viimasena refereeritud mälestuskillus 
palju faktivigu. Kindlasti polnud Riipalu 20.augustil Koerus ja korrektseks ei 
saa lugeda ka auastmeid. Autor loodab, et sisulises osas on faktide 
paikapidavus parem. Riipalu enda arvamuse edastasime juba veidi varem ja 
tema hinnangust olukorrale kirjutame pisut allpool. 


Oma -mälestusteraamatus on Riipalu pühendanud terve — lisapeatüki 
vastupanuliikumisele Eestis. Üsna sapises ja süüdistavas toonis kirjutis 
kannab pealkirja *Vastupanuliikumise kaksikpale”. 


Riipalu hinnangul said just vastupanuliikumise nimel esitatud ja levitatud 
kuuldused septembris 1944 paljudele eestlastele saatuslikuks. Kuna sakslaste 
otsus Eesti maha — jätta . polnud - elanikkonnale teada, — siis — levitati 
raadiojaamade kaudu kuuldusi, et liitlased on jõudnud Eestisse. Rahval 
soovitati mitte lahkuda kodumaalt ja varjata end seni, kuni liitlased maa 
täielikult vabastavad. Kõikjal lehvivat juba Eesti lipud ja Eesti rahvas olevat 
jälle vaba. 


Riipalu hinnangul oli see kõik vaenlase poolt valitud taktika üks osa. Kusagil 
ju ei mainitud, et liitlastest vabastajad olid tegelikult venelased. Kuuldusi 
uskudes pöördusid paljud põgenikud koju tagasi või asusid end metsades 
varjama, jäädes nii ilma võimalusest maalt lahkuda. 


Samuti oli Riipalu veendunud, et just Eesti Vabariigi Rahvuskomitee kaudu 
sattusid ka sõjalised andmed liitlaste ja sealt ka venelaste kätte. Just 
rahvuskomiteega seostas ta ka fakti, kus pärast Auvere lahingut leiti 
allatulistatud venelase lennukist detailne kaart Narva rinde üksuste 
paiknemisest. Tegelikult ei süüdistanud ta otse rahvuskomitee liikmeid, vaid 
rahvuskomitee nimel tegutsenud vaenlasi. Riipalu väidab oma 
mälestusteraamatus samuti, et 20.aprillil sakslaste poolt arreteeritute hulgas 
oli ka Vene vastuluure ohvitser, kelle sidemees oli eestlane. 


Kaartide leidmist Zagorina küla lähistel allatulistatud Vene lennukist kirjeldas 
ka piirikaitserügemendi sõjakirjaaatja Hamilkar Mengel: ,Hukkunud lenduri 
kaarditaskust leiti kaardid, kuhu oli suure täpsusega peale märgitud Esimese 
ja Viienda Piirikaitse Rügemendi positsioonid. Staabi asukoht Holohalnja 
mõisas oli märgitud kaardil punase ringiga. Samasugused ringikesed olid 
tõmmatud pataljonide, kui ka komandopunktide asukohtade üle. Ristikestega 
olid = märgitud = leitnant Walter  Koppermanni = patarei, = leitnant - Karja 
tankitõrjekahurite asukohad ja kuulipildujate pesad. Kaartidele olid veel 
märgitud strateegiliselt tähtsad välilaskemoonalaod Irboska ja Bolotõ ruumis, 
tagala sillad, uued rajatud teed jne. 


Ei saanud sellise sõjalise reetmisega toime tulla siiras rindevõitleja. Seda said 
teha ainult ,vastupanuliikujad", kes seda tegid illusoorse uinutava kolmanda 
võimaluse raames. 


Seda kolmandat võimalust lansseeriti ja juhiti aga Moskva poolt. Need, kes 
langesid selle võrku, olid sellest suurimas enamikus - ebateadlikud. 
Kergeusklikena nad langesid oma lihtsameelsuse ohvriks, kuid sealjuures nad 
reetsid rindevõitlejaid, Eesti maad ja rahvast Nõukogude Liidule." 


Täna saame väita, et sõjaline koostöö - täpsemini, infovahetamine - 
inglastel ja venelastel Eesti puhul kahtlemata oli. Narva rinde detailsed 
kaardid ühes üksuste täpsete asukohtadega sattusid venelaste kätte läbi 
kindralinspektuuri. Johannes Soodla kindralinspektuuris töötas paar inimest, 
kes saatsid nimetatud plaanid Helsingisse Eesti saadikule Aleksander 
Warmale. Tema edastas need inglastele. Nood omakorda venelastele. 


Briti rahvusarhiivis on dokument, mis kinnitab infoallika olemasolu Eesti 
ohvitseride seas. Dokument sisaldab punkti pealkirjaga ,Saksa moraal 
Baltikumi rindel" ja järgneb tekst: ,Järgnev informatsioon 1.augustist saadi 
usaldusväärsel viisil Eesti ohvitserilt, kel olid suurepärased võimalused 
vestelda Saksa 18.armee isikkoosseisuga." 


Eelkirjeldatud dokument tõestab veenvalt koostöö ja infovahetuse olemasolu. 
Küll aga ei seleta see otseselt kaartide edastamise lugu, kuna kuupäevi 
arvestades pidi Narva rinde kaartide edastamine toimuma tunduvalt varem. 
Seega saame väita, et Riipalu järeldused info üleandmisest liitlastele ja 
seeläbi ka jõudmisest venelaste kätte vastavad tegelikkusele. Rindemehe 
pahameel on niisuguste sündmuste ilmsikstulekul täiesti mõistetav. 


Riipalu sõnul olid rahvuskomitee eesmärgid igati hinnatavad, kuid kuna see 
oli põrandaalune organisatsioon, võis igaüks selle nimel kontrollimatult 
tegutseda ja esineda. Kogu spionaažigrupp koosnes paarist palgatud Vene 


agendist siin- ja sealpool piiri. Nähtavasti kasutati spionaaži tegelikuks 
teostamiseks asja suhtes ebateadlikke inimesi. 


Väidetavalt oli vastupanuliikumine edastanud andmeid mitte venelastele, 
vaid lääneliitlastele. Riipalu hinnangul lisab see loosse ainult alatust juurde, 
kuna sel juhul said esimese koopia materjalidest venelased. 


20.aprillil läbiviidud rahvuslaste arreteerimise järelkajad jõudsid 
paratamatult ka rindele ning need tekitasid ainult teravusi sakslaste ja 
eestlaste vahel. Just samal ajal oli päevakorral Eesti diviisist Eesti korpuse 
väljaarendamise teema, mida ka eelnevalt põgusalt puudutasime. 


Riipalu kirjutab: = Diviisi koosseisus olevad ohvitserid hoidsid end sellest 
taktikaliselt eemale ja panid lootused Kindralinspektuurile kui selleks loodud 
asutusele, lootes, et nii see kui ka Eesti Omavalitsus suudavad end eestluse 
seisukohalt maksma panna. 


Selles sisemises võitluses eestlaste ja sakslaste vahel juhtus aprillis sündmus, 
mis — võitluspositsiooni - tunduvalt halvendas. See on üldiselt tuntud 
rahvuslaste arreteerimisena", mis toimus 20.aprillil peamiselt Tallinnas ja 
Tartus ning mille tuumiku moodustas nn Eesti Vabariiklik Rahvuskomitee. 


Koos nende arreteerimistega langes võimude kätte ka materjale, mis 
otseselt seotud sõjalise spionaažiga. See andis sakslastele õiguse tarvitada 
eestlaste aadressil haavavaid väljendusi: ,Vaadake, siin on teie rahvuslus! 
Kommunismi kasuks spioneerib teie rahvuslus." 


Ja neile faktidele polnud vähemalt alguses midagi tõrjuvat vastata. 


Suurema enamiku - arreteeritute, eriti aga meie — poliitikute - varstine 
vabastamine tõi peagi rahunemist ja ka kinnitust, et meie rahvuslikkus on 
siiski puhas sellest mustast afäärist, millesse oli segatud vaid kitsas ringkond. 


Harald Riipalu pahameel on mõistetav. Rindemehena ei saanud tema ja ta 
sõdurite jaoks olla midagi hullemat kui sõjaliste andmete edastamine 
vaenlasele. Toimugu see edastamine siis liitlaste kaudu või otse. Tema jaoks 
tähendas see paljude meeste hukkumist. 


Teisalt pole Riipalu lõpuni paranoiline ega halvustav rahvuslike ringkondade 
vastu tervikuna, vaid piirdub siiski kitsa isikute ringiga. 


Täna saame öelda, et kirjutamise hetkel oli Riipalu käsutuses liialt vähe 
adekvaatset informatsiooni ja osaliselt on tema järeldused ja kahtlustused 
osutunud ebaõigeks. 


Mis siis tegelikult toimus? 


Eestis eksisteeris rahvuslik vastupanuliikumine juba alates 1940.aasta 
riigipöördest. Vastupanuliikumine oli seni vastustanud eestlaste kuulumist nii 
Punaarmee koosseisu kui koos sakslastega sõdimist. 1944.aasta alguses 
tekkinud ähvardav oht Eesti piiridele seadis ka rahvuslikud ringkonnad raske 
valiku ette. Saadi aru vajadusest seista vastu Eestisse -tungivale 
Punaarmeele, samas aga tekitas pahameelt sakslaste soovimatus taastada 
Eesti iseseisvus. 


Jüri Uluotsa eestvedamisel leppisid Eesti poliitiliste erakondade esindajad 
kokku, et nad on nõus mobilisatsiooni teatud tingimustel toetama. Uluots 
kohtus alles kujunemisjärgus rahvuskomitee tegevjuhi Ernst Kulliga ja lepiti 
kokku mobilisatsiooni toetamises. Uluots - omalt = poolt = tunnustas 
rahvuskomiteed enda kui presidendi kohusetäitja nõuandva koguna ehk nn 
pseudoparlamendina. 


14.veebruaril 1944 kogunesid Tallinnas Ernst Kulli korterisse seni lõdvalt 
organiseerunud rahvuskomitee esindajad, et oma olemsolu - poolriikliku 
organina juriidiliselt vormistada. Loodava institutsiooni nimeks kinnitati Eesti 
Vabariiklik Rahvuskomitee. Rahvuskomitee arenedes kujunes välja selle 
tuumik ja tegevrühmad. Tegutseti nii kodu- kui välismaal. 


Rahvusliku vastupanuliikumise aktiviseerumine ei jäänud märkamata ka 
Saksa - Julgeolekupolitseil ja = SD-I Eestis. Nii = alustasid Saksa 
julgeolekuasutused = operatsiooni = rahvusliku - vastupanuliikumise — vastu. 
10.aprillil alanud operatsiooni käigus vahistati enamik rahvuslikus liikumises 
aktiivselt osalenud inimesi. .— 20.aprillil sattus SD kätte kohver — Eesti 
Vabariikliku Rahvuskomitee materjalidega. 


Just neid materjale nimetab Harald Riipalu otseselt seotuks sõjalise 
spionaažiga. 


Enn Sarv kirjutab: ,Minu süül Pärnu mnt 16 majas SD kätte sattunud Eesti 
Vabariigi Rahvuskomitee materjalid tekitasid tollal suuri ebameeldivusi 
mitmele vangi sattunud eesti vastupanuvõitlejale, kuid takkajärgi tuleks 
öelda, et nende materjalide iseloom võttis ära igasugused võimalused EVR-i 
süüdistamiseks spionaažis." 


Mida see kohver siis sisaldas? , Tänaseks on teada, et tegelikult leitud kohvris 
sõjalisi andmeid polnud. Seetõttu pani SD kokku teisegi ,kohvri" sõjalise 
iseloomuga materjalidest, peitsid selle ja leidsid ise üles. Tegemist oli niivõrd 
läbinähtava provokatsiooniga, et uurimisel seda ei kasutatud, küll aga 
propagandas ning vastupanuliikumise ja eesti - sõjaväelaste - suhete 
mürgitamiseks." 


Vastupidiselt sakslaste ootustele ei löönud arreteerimised vastupanuliikumist 
pikaks ajaks rivist välja. EVR-s tegutseti aktiivselt edasi, kuni kuulutati end 
riikliku võimu teostajaks. 18.septembril 1944 nimetas peaminister Vabariigi 
Presidendi ülesannetes Jüri Uluots ametisse Otto Tiefi valitsuse. Kahjuks ei 
olnud selle valitsuse iga kuigi pikk. 


22.septembril 1944 vallutas punavägi Tallinna, nädalapäevad hiljem langesid 
ka saared ja Eesti saatus oli selleks korraks jälle idanaabri poolt otsustatud. 


Täna saame öelda, et tegelikult langes ka Harald Riipalu nii sakslaste kui ka 
venelaste - küll üksteisest sõltumatult korraldatud - luuremängude ohvriks. 
Mõlema sõdiva poole eesmärk oli ju tegelikult külvata vaenu ja segadust just 
rahvuslikes ringkondades. Nagu võisime Riipalu kirjutistest näha, oli ta isegi 
veel - Inglismaal oma - raamatut — kirjutades osaliselt selle õnnestunud 
luuremängu mõju all. 


Eelkirjutatust nägime, et erinevalt Riipalu arvamusest oli Eestis 1944.aasta 
sügiseks välja kujunenud täiesti arvestatav ja kõikidele parameetritele 
vastav aktiivselt tegutsev ja elujõuline vastupanuliikumine. 


Neuhammerisse ja uuesti lahingusse 


Septembris 1944 õnnestus Riipalul koos oma üksusega Eesti alalt lahinguid 
pidades taanduda. Vaatamata ohvitseride teadmisele olukorra lootusetusest, 
säilitas Riipalu koos oma meestega võitlustahte. Ka taganemise käigus 
peetud lahinguil ja vastuvõetud otsustel oli eestlaste jaoks märkimisväärne 
tähtsus - need võimaldasid nii sõduritel kui tsiviilisikutel pealetungiva 
punaväe eest taanduda. 


Koos Rebase ja Riipalu võitlusgrupiga taandus üle Eesti lõunapiiri ka diviisi 
staap. Osal eestlastest õnnestus jõuda Saaremaale ja pääseda sealt 
laevadele. Umbes paar tuhat Eesti diviisi võitlejat langes punaste kätte vangi, 
paljud = vabatahtlikult Eestisse jäänud inimesed asusid end varjama 
metsavendadena. 


Leegionär Ago Loorpärg kirjutab oma mälestustes, et kohtus Harald Riipaluga 
Riia lähistel. Sõites koos Riipaluga läbi Riia kohtuti kolonel Rebasega. Riiast 
Saksamaale sõitis Loorpärg koos kahe Rüütliristi kavaleri - Riipalu ja 
Rebasega. 


6.oktoobril 1944 andis Relva-SS-i juhtkond käsu viia 20.Eesti SS-diviis 
Sileesiasse Neuhammeri õppelaagrisse lühiajalisele puhkusele -— ja 
reorganiseerimisele. 


Tegelikult oli aga isegi eestlaste kohalejõudmine Neuhammerisse seotud 
mõningate raskustega. 


Ago Loorpärg kirjutab: *Läbisõidul Lätist ja Leedust tuli meie väiksel grupil 
raskusi ette. Meid taheti poolvägisi koos võõraste üksustega rindele saata. 
Muidugi oli see täielik absurd, kuid mõni kohalik väekoondise ülem, kõrgem 
Saksa ohvitser, kelle valdustest me läbi läksime, tahtis lihtsalt oma üksuste 
meeste arvu suurendada. Meile see värbamine ei sobinud, sest esiteks oli 
meil marsikäsk Neuhammerisse ja teiseks puudus meil vastav relvastus. 
Põhjus meie lülitamiseks mõne üksuse koosseisu oli muidugi olemas. 
Venelased olid Tukumsis jõudnud peaaegu mereni ja Kuramaa - koti 
moodustamine oli päevade küsimus. Uuesti kotti jääda meie ei tahtnud. Igale 
nõudmisele moodustada võitlusgrupp vastasid Riipalu ja Rebane, et neil on 
armeegrupi - ,Narwa" ülema kindral Steineri käsk — jõuda kiirelt 
Neuhammerisse. Kui see ei aidanud, siis tegime nagu oleksime nõus, kuid 
öösel kadusime. Sõitsime vaikselt edasi. Sellistes oluordades aitasid meid 
tihti Riipalu ja Rebase Rüütliristid. Sakslased jäid uskuma. 


Jällegi üks lugu, kuidas Rüütlirist ,töötas" ja mõjus. Autori hinnangul on 
sellised näited kinnituseks, et Rüütliriste ei jagatud niisama. Selle saamiseks 
pidi korda saatma midagi sellist, mis tekitas aupaklikkust kõigis teistes, 
vaatamata rahvusele või auastmele. 


Ago Loorpärgi mälestuste kohaselt sõitsid nad koos Riipalu ja Rebasega 
umbes 10-15 maastikuautost koosneva kolonniga Saksamaa poole. Sõideti 
päeval, ööd veedeti asulates või taludes. Sõidu ajal olevat olnud Loorpärgi 
sõiduk kõige ligitõmbavam koht. Põhjused olid lihtsad: üks kast likööriga ja 
teine Šokolaaditahvlitega. Loorpärg kirjutab: ,Eriti maias oli kolonel Rebane, 
kes oli ka muidu mõnus mees. Igas peatuses oli ta meie külaline. Pärnu poiss 
oli baarmeniks. Kolonelleitnant Riipalu oli tagasihoidlikum, kuid selle eest 
külastasin mina teda. Baar oli avatud kuni Königsbergini. Siis oli meie 
tagavara hävitatud." 


10.oktoobril - ületasid esimesed Eesti üksused Grottingeni = piirkonnas 
Saksamaa piiri ja jõudsid mõne päeva pärast Neuhammerisse. Aja jooksul 
koondati sinna erinevatest Eesti üksustest 12 000 - 15 000 meest. Peale 
meeste — laialipaigutamist sõjakoolidesse ja tagavararügementi jäi diviisi 
koosseisu umbes 9000 meest. 


Kavas oli taastada kõik kolm Eesti diviisi rügementi, kuid tegelikkuses 
taastati vaid kaks: 45. ja 46.rügement. Plaanitud S-kuuline väljaõpe jäi 
tunduvalt lühemaks ja 1.detsembril 1944 vannutati diviisi umbes 11 000 
võitlejat uuesti. 


Eesti diviisi poolt võttis vande vastu Ago Loorpärg. ,Hoidsin väljasirutatud 
käes mõõka, millele rivist välja astunud üksuste esindajad, sõdurid käe 
asetasid ja kordasid üheskoos etteöeldud teksti. Eestlastele ei tähendanud 
see vandetõotus midagi muud kui sõjaväelise distsipliini austamist. Keegi 
neist ei mõelnud Hitlerile vannet anda. Eestlased andsid vandetõotuse ainult 
kommunismivastaseks võitluseks.” 


Vandetõotuse andmise ajal lehvisid väljakul nii Saksa riigilipp kui ka 
sini-must-valge. Diviisiülem Augsberger toonitas oma kõnes eriti võidukaid 
lahinguid Eestis Narva jõel, Sinimägedes ja Auveres. Eestlaste rahvustunnet 
arvestades rääkis ta vajadusest hävitada kommunism lõplikult ja vabastada 
Eesti. 


Mis sai aga Riipalu lähedastest, kes septembris 1944 alustasid laevasõitu 
Saksamaale? 


Nagu eespool juttu, lahkusid Haraldi abikaasa Olvi, ämm Johanna Hain, 
7-aastane tütar Ede ja Haraldi õde Marta kiirustades Tatust. Vaatamata väga 
napile ajale jõudis pere siiski Tallinnast lahkuvale laevale. Laeva pommitasid 
Vene lennukid. Hirm, mida siis kogeti, meenub Edele tänaseni. Laev viis nad 
Kieli. Pere pääses niisiis õnnelikult Saksamaale. Rännates läbi Saksamaa, 
peatudes mõne aja Goslaris ja veel mitmes kohas, jõudsid Riipalu kõik 
pereliikmed lõpuks Neuhammerisse. 


Kui palju oli perel Harald Riipaluga sidet ja kui palju suutis Riipalu korraldada 
oma pere evakueerimist, ei ole autoril õnnestunud välja selgitada. 


Fak ton see, et sügisel 1944 sai Riipalude pere Neuhammeris kokku. 
Kõrgemate ohvitseride peresid oli lubatud seal majutada ja fakt pere 
Neuhammerisse jõudmisest annab kindla märgi sellest, et Harald ise 
korraldas oma lähedaste Eestist lahkumise. 


Ede mäletab veel täna selgelt jõule Neuhammeris. Samuti on tal meelde 
jäänud ohvitseride uhked ratsahobused, mis temasuguse väikse tüdruku pilku 
väga köitsid. 


Ilmselt ei jäänud tüdrukukese huvi märkamata ka Eesti ohvitseridele. Ede 
mäletab päeva, mil nende elukoha juurde ratsutas vormis mees väga ilusal ja 
uhkel hobusel. 


Lahke naeratus näol, kutsus onu: ,Ede, tule ma viin sind sõitma." Tänaseni 
kahetseb Ede, et ta tookord ei julgenud minna. Hobused meeldivad talle 
endiselt, aga ratsutanud pole ta kunagi. Enam pole kahjuks elus ka uhket 
ohvitseri, kes teda lahkelt kutsus. See oli Haraldi sõber, Ede jaoks onu Alfons 
Rebane. 


Ka Eesti sõjameeste jõulud ja uusaasta möödusid Neuhammeris. Riipalu käis 
läbi kõik = 45.rügemendi allüksused - ja - edastas meestele - oma 
pühadetervitused. Õhus oli tunda kaotamise lõhna ja pühad polnud rõõmsad. 
Sõdur aga ei tohtinud norutada. 


20.jaanuaril 1945 tuli diviisile käsk minna rindele. 22.jaanuaril laaditi Harald 
Riipalu 45.rügement Neuhammeris rongile ja sihtkohaks oli Briegi linn. Brieg 
(tänap Brzeg Poolas) asub Oderi ja Neisse jõgede ristumiskohal, mitte kaugel 
Oppelnist (Opole). Eesti üksuste ülesanne oli riivistada venelaste läbimurre. 
Uuesti oli kõik nagu varemgi Neveli, Meerapalu või Narva all. Sakslased 
taandusid, lasid venelastel teha sissemurde ja meie ülesandeks oli nad tagasi 
lüüa," kirjutab Ago Loorpärg. 


Eesti diviis lõi lahinguid Birkenthali, Geppersdorfi ja Neukirchi alevike juures. 
Vaatamata juba üsna lootusetule olukorrale suutsid Eesti sõdurid säilitada nii 
võitlusvaimu kui ka -huumorimeele. . Lagunenud - hoonetest = avastati 
alkoholitagavarasid, leiti kelder kunstmeega jne. Sõdur jääb heas mõttes 
sõduriks ka kõige lootusetumas olukorras. 


Varsti saabus teade Harald Riipalu haigestumisest ja saatmisest Praha 
haiglasse. Autori hinnangul on just see üks segasemaid ja ebatäpsemaid 
seiku kogu Harald Riipalu elu-ja sõjameheteel. 


Haigestumine ja jõudmine Taani 


28.jaanuaril 1945 puhastati 45.rügemendi sõdurite poolt Briegi linn. Sel ajal 
juhtis rügementi Harald Riipalu. 


Riipalu edasine saatus ja tegevus on tänaseni suhteliselt ebaselge. 


Enamikus — allikates leiame sarnase teksti: Riipalu haigestus ja - viidi 
südamerikkega Praha haiglasse. Haiglas viibis umbes kuu aega. Peale 
haiglast - väljumist = suunati Riipalu = Taani, seal asuvasse — diviisi 
tagavarapataljoni. Sinna õnnestus Riipalul toimetada ka oma perekond. 


Vähemalt osaliselt ei vasta need üldlevinud faktid tegelikkusele. Milliseid 
andmeid meil üldse õnnestub leida Harald Riipalust ajavahemikul 23.jaanuar 
1945 kuni aprilli 1945, mil Riipalu oli jõudnud Taani? 


Ei ole põhjust kahelda faktis, et Riipalu südamerikkega haiglasse sattus. 
Ilmselt juhtus see kas 23. või 24.jaanuaril 1945. Esmast südamerikke 
ilmnemist just 1945.aasta alguses kinnitavad ka pereliikmed. 


Kindlasti ei olnud aga Riipalu haiglas kuu aega, sest juba 5.veebruaril 1945 
viibis ta Berliinis. Just sel päeval moodustati Berliinis Eesti Vabadusliit, mille 
esimeheks Harald Riipalu valiti. Aseesimeheks sai Ain-Ervin Mere ja 
propagandajuhiks Boris Meret. 


Tänaseks on järjest rohkem ilmsiks tulnud viiteid ja tõendeid Ain-Ervin Mere 
seotuse kohta Vene luureorganitega. Eesti Ekspress kirjutab Riipalu ja Mere 
poolt moodustatud organisatsioonist kui Eesti Vabaduslii/SS ühisabi ja lisab, 
et organisatsiooni patrooniks oli Heinrich Himmler isiklikult. 


Samas artiklis avalikustab Eesti Ekspress, viidates Riigiarhiivis leiduvatele 
materjalidele, Mere seotuse Vene luurega. Autor loodab siiralt, et nii tõsised 
süüdistused tuginevad tõepoolest väga vettpidavatele ja ümberlükkamatutele 
allikatele. Harald Riipalu ja Ain-Ervin Mere olid sõbrad alates sõjapäevist kuni 
paguluseni Inglismaal. Mere oli üks endistest võitluskaaslastest, kes Harald 
Riipalu ärasaatmisel tema sarka kandis. 


Teatud kinnitust eelkirjutatule võib lisada fakt, et Einar Sandeni sõnul oli Ain 
Merel Inglismaal elades õigus kanda relva. Väidetavalt oli Meret korra ka 
tulistatud ja Mere oli haavata saanud. Selleks et saada endise Saksa 
ohvitserina relvakandmisluba - riigis, kus isegi tavapolitseinikud relva ei 
kanna, peab olema mõjuv põhjus. Põhjendatud hirmuna võis inglastele 
kahtlemata paista Meret Vene luure poolt ähvardav oht. Selliseid argumente 
kasutades võidi Merele inglaste poolt ka relvaluba väljastada. 


Huvitaval kombel pole ei Mere ega ka Riipalu ise oma hilisemates kirjutistes 
Eesti Vabadusliidu moodustamist eriti tähtsale kohale seadnud. Täpsem oleks 
öelda, et nad pole seda isegi maininud. Kindlasti oli neil mõlemal selleks 
omad põhjused. Eesti Vabadusliit tegutses hiljem ka Rootsis Estinska 
Frihetsförbundefi nime all. 


Arvestades eeltoodut, ei saanud Riipalu viibida haiglas mitte kaurm kui 
veebruari esimeste päevadeni. 


Järgmise märgi Riipalust leiame märtsi lõpust 1945. Nimelt viibis ta sel ajal 
Prahas Neveklau sõjakooli lõpuaktusel. 


Neveklau sõjakoolis õppinud R.Tarvas kirjutab: ,Kursus algas 4.oktoobril 
1944. ettevalmistava osaga. Lõpukatsed toimusid märtsis, samuti ka 
lõpumanöövrid Moldau ääres ja 50 kilomeetriline rännak. Lõpupidu peeti 
Prahas, millest võttis osa ka rüütliristikandja kol-leitn Riipalu, kes tervitas ja 
õnnitles noori ohvitsere Eesti sõjaväe nimel." 


Seega oli Harald Riipalu märtsi viimastel päevadel Prahas. 


Mat Laar kirjutab raamatus ,Eesti Leegion sõnas ja pildis" järgmist: ,Selleks 
ajaks (märts 1945) oli olukord — diviisis muutumas — katastroofiliseks. 
Punaarmee oli Oppelni piirkonnas asuvad Saksa üksused praktiliselt sisse 
piiranud, taandumiskäsku aga ei antud. Märtsi keskel suruti kott kinni ning 


eestlased olid ümber piiratud. Suurte kaotuste vältimiseks jaotus diviis 
väikesteks gruppideks ning üritas 17.märtsil kolmes osas piiramisrõngast 
välja murda. Esimest gruppi juhtis Augsberger isiklikult. Teine grupp ehk 
võitlusgrupp ,Langhorst" koosnes 20.diviisi üksustest, töökojakompaniist, 
pioneeridest ja suurtükiväelastest. Kolmandat gruppi juhtis Riipalu." 


Peaaegu Sõnaselgelt sama teksti leiame ka väljaandest ,Eesti mehed 
sõjatules": ,Veel 17.märtsil otsustas Sileesia võitlusgrupp kolmes osas 
piiramisrõngast välja murda edela suunas. . Esimest gruppi = juhtis 
diviisikomandör isiklikult. Teine grupp nimetati võitlusgrupp Langhorstiks ja 
kolmandat gruppi juhtis 45.rügemendi ülem Riipalu." 


Autori hinnangul on siinkohal ilmselt tegemist näpuveaga ja Riipalu asemel 
peaks olema Rebane. Alfons Rebast autasustati Oppelni kotist väljamurdmise 
eest ka ühena viimastest 8.mail 1945 Tammelehisega Rüüliristi juurde. 


Seega ei saa 0 eelkirjutatut ehk siis Riipalu osalemist Oppelni - kotist 
väljamurdmisel usaldusväärseks lugeda. Täna võime me väita, et lahing 
Briegi linna lähistel 23.jaanuaril 1945 jäi Harald Riipalule viimaseks. 


Sõjaajaloo huvilistele pole võõras legend selle kohta, et Harald Riipalu 
deserteerus, jättes oma mehed saatuse hoolde. 


Nende ridade kirjutaja on proovinud leida sellele kuuldusele selgitusi ehk siis 
kas seda ümber lükata või kinnitada. Toon siinkohal ära / mõned 
asjassepuutuvad tähelepanekud. 


Kõige huvitavamaks teeb kogu loo see, mida rääkis Harald Riipalu tütar 
Riipalude perekonna Taani jõudmise kohta. Nagu eelnevalt mäletame, 
jõudsid Haraldi abikaasa Olvi, tütar Ede, ämm Johanna Hain ja õde Marta 
ühega viimastest laevadest Saksamaale septembris 1944. Läbi Saksamaa 
rännates kohtus kogu pere Harald Riipaluga Neuhammeri laagris. Seal oli 
kõrgemate ohvitseride peredele võimaldatud peavari. 


Lahkumist Neuhammerist meenutab Ede — järgmiselt: “Lahkumine 
Neuhammerist toimus kiiruga. Meid pandi veoautole, kus oli veel naisi ja 
lapsi. Sõitsime läbi tuisu ja lume. Saksa sõdur juhtis. Edasi pandi meid 
rongile. Olime kõik rongis ja sõitsime Taani poole. Enne Taani piiri algas 
lennukite pommirünnak rongile. Minu teada oli sõjavägi juba laiali ja seal oli 
palju sõdureid. Läksime rongist välja, saime kaasa võtta ainult nii palju kui 
käes kanda jõudsime. Taani piirini läksime jalgsi, kus Punane Rist meid vastu 
võttis ja viis meid Kopenhagenisse." 


Meie esimeses jutuajamises väitis Ede, et nendega koos sõitis ka Harald 
Riipalu. Hilisemates vestlustes polnud ta selles enam nii kindel. Kahjuks ei 
suutnud Ede meenutada täpset aega, millal see reis toimus. Seega saame 
täna ühe võimalusena rääkida, et Harald Riipalu lahkus Neuhammerist koos 
oma perega ja jõudis Taani. 


Kindlalt saame väita, et Harald Riipalu viibis Taanis, Odenses, 17.aprillil 
1945. 


Ei ole põhjust kahelda Arvi Tinitsa ülestähendustes, kust loeme, et Harald 
Riipalu võis jõuda Taani 1945.aasta aprilli keskpaigas. Selle tõestuseks on 
17.aprill 1945 Riipalu peetud kõne Taanis Odenses Forumi õuele üles 
rivistatud lennuväepoistele. Lennuväelaste meeleolu ja suhtumine polnud küll 
kiita, kuna nad olid juba allutatud Relva-SS-ile ehk neist olid saanud 
»Välgumärgi kasvandikud", nagu Arvi Tinits neid oma samanimelises 
raamatus nimetab. Tinits kirjutab: ,Enne väljasõitu võeti rügement Forumi 
õuele paigale ja kol-leitnant Harald Riipalu, kes ka äsja Taani saabunud, 
pidas neile kõne, neid vahvalt bolševike vastu võidelda käskides. Kahjuks ei 
saanud ta ise kaasa tulla kuna tema tervis polnud kõige parem. Üldiselt oli 
rüütliristikandja kõne väga tagasihoidlik ja nagu poolhäbelik." 


Kas Riipalu võis oma perekonnale Saksamaale hiljem veel järele minna? Ks 
Ede mäletab õigesti? Kas Riipalu deserteerus? 


Tiit Made kirjutab viidetega oma onu kapten Julius Made ülestähendustele: 
Nimelt kavatsesid paljud Eesti ohvitserid esialgu pugeda just Taanis põranda 
alla ootama rahu Euroopas ja venelaste lahkumist Eestist. Julius Made oli aga 
veendunud, et Taani pole tark jääda. Ta selgitas, et Taanis võidakse eesti 
sõjamehed suure tõenäosusega esimesel võimalusel interneerida. Pealegi 
pole Taanis eestlastel õieti ühtki eestkostjat. Ta oli veendunud, mida sisendas 
ka oma sõduritesse, et Taanist on siiski kõige lihtsam minema saada SS-i 
ridades, mitte oma käe peal läbi murdes. Seetõttu jätkati koostööd 
sakslastega ja tehti vähemalt nägu, et nende korraldustele allutakse." Kuid 
nagu Julius Made on kirjutanud: ,...hakkasid rotid uppuvalt laevalt oma käe 
peal lahkuma. Eriti minekuvalmis olid ohvitserid, kes ei soovinud end enam 
väeüksustega siduda ja eemaldasid oma mundritelt tunnusmärgid. Esimesena 
jättis Taani asunud üksused maha Harald Riipalu, kes Saksamaale ei läinud ja 


varjas end kuni 1948.aastani Taanis. Parajal silmapilgul jättis rügemendi 
maha ka Alfons Rebane, kuid tema peitis end Saksamaale." 


Nende ridade kirjutajal on olnud kange tahtmine mõnelt Harald Riipaluga 
lähedalt kokku puutunud sõjamehelt otse küsida, mida tegelikult arvatakse 
legendist Riipalu deserteerumise kohta? 


Tänu heade sõprade Veiko Kulla ja Eesti Sõjameeste Pärnu ühenduse 
esimehe Jüri Kase abile õnnestus nende ridade kirjutajal 2009.aasta suvel 
kohtuda Harald Nugiseksiga. 


Harald Riipalu näol oli tegemist kõrgema ohvitseriga. Üldteada on tema 
teatud distantsihoidmine sõjameestega. Seetõttu oli raske leida kedagi, kes 
võiks olla Riipaluga lähedalt kokku puutunud just sõja lõppfaasis. 


Kuna aga Neuhammeris viibides tegid kolm eestlasest Rüütliristi kavaleri, 
Alfons Rebane, Harald Nugiseks ja Harald Riipalu, Eesti rahvale jõulude ajal 
ühise raadiopöördumise, võis eeldada, et Nugiseks on midagi lähemalt 
kuulnud või teab Riipalu viimaste toimetamiste kohta. 


Küsimusele Riipalu kohta vastas Nugiseks esimese hooga: ,Ega mina eriti 
teda tundnud, küsi parem Rebase kohta, temaga koos viinagi visatud, ega 
Riipalu suurt meiesugustega..." 


Otsese küsimuse kohta, kas Riipalu võis deserteeruda, vastas vana sõjamees 
tõsiseks tõmbudes: ,Tead, Sa pole esimene mees, kes mulle seda räägib. 
Aga need on kuulujutud. Ma tean, et tal (Riipalul) oli võimalus kõrvale 
tõmmata. Tead, me kõik käisime sel ajal nagu noatera mööda. Aga ma ei 
tea, mis Riipalu tegi. Ma ei saa rääkida midagi kuulujuttude põhjal. Tänaseni 
on kõik jutud Riipalu kohta lihtsalt jutud, ei midagi muud..." 


See vastus teeb vanale sõjamehele ainult au! 


Kuna tegemist oli minu esimese kohtumisega Harald Nugiseksiga, ei saa ma 
siinkohal väikese vahepalana jätta kirjeldamata üldmuljet, mis mul jäi Harald 
Nugise ksist. 


Meie kohtumine algas jutuga sellest, kuidas ta oli sel päeval kaks korda 
apteegis käinud, kuna rahakott jäi maha. Siis tegi ta veel seda ja täna vaja 
veel seda jne. Tõsiste sõjajuttude vahele lipsas üsna hulga eesti sõdurpoiste 
lõbusaid juhtumusi seoses naiste, napsi ja naljaga. Ka Rüütliristiga seoses oli 
tal rääkida mitu lõbusat lugu. 


Lõpuks julgesin tagasihoidlikult esitada palve, et ehk saaks Rüütliristi ka 
näha. Kasvõi eemalt... 


Selle peale kopsas Harald mulle käega põlve pihta ja ütles: , Ma mõtlesin, et 
sa ei küsigi, lähme ülakorrusele." 


Ülal toas oli vanema sektsioonkapi avauses valgest vahtplastist mitte just 
filigraanselt = viimistletud tahvel arvukate aumärkidega. Need — äratasid 
aukartust! 


Nugiseks näitas talle annetatud Eesti ohvitseri mõõka. Kui soovisin temast 
koos aumärkidega fotot teha, lõi Harald käega ja ühmas: ,Pildista märke, 
mis siin mina..." 


Lahkusime mõne aja pärast sõbralike käepigistuste ja tänuavaldustega. 


Koduteel tekkis - siinkirjutajal kogetu põhjal hulk mõtteid, - tahtmatuid 
paralleele tänaste vormikandjatega. 


Esimene ja läbiv märksõna Harald Nugiseksi kohta on tagasihoidlikkus. 
Väljend ,Pildista märke, mis siin mina..." paneb mõtlema. Nii räägib soliidses 
eas vanahärra, väidetavalt ainus elus olev välismaalasest Rüütliristi kavaler. 
Narva jõe joonel nii granaatide kui käsitsivõitlusega hulga vaenlasi maha 
jätnud, Siberi laagri läbi elanud, peaaegu pool elu mineviku pärast 
ebasoosingus elanud. Kas sellised ongi tegelikud kangelased? 


Veel täna kumab eakast vanahärrast energiat, teotahet, selget mõtlemist ja 
otsusekindlust oma väljendustes. Ma ei kahtle hetkegi, et kohtudes selle 
mehega 65 aastat tagasi kaevikus lähivõitluses, jäi see paljudele vaenlastele 
viimaseks. 


Ka nende ridade kirjutaja on kohanud nii töös kui eraelus palju uhkelt 
dekoreeritud vormikandjaid. Kahjuks tuleb tõdeda, et järjest vähemaks jääb 
neid, = kellest . õÕhkuks — veidigi . võrreldaval määral enesekindlust — ja 
riigimehelikku mõtlemist. Tihti kipub kogu energia kuluma oma toolist 
kinnihoidmisele, - kusjuures . esmajoones ametikoha = juurde = kuuluvate 
ülesannete täitmiseks aega ja võhma lihtsalt ei jätkugi. 


Nüüd aga tagasi Harald Riipalu jälgedele. 


Nagu eelnevalt märkisime, oli Harald Riipalu jõudnud 17.aprillil 1945 Taani, 
Odensesse, kusta esines kõnega lennuväepoistele. 


Selleks ajaks oli Oppelni all lahinguid löönud Eesti diviis küllaltki segamini 
paisatud ja diviis tõmmati tagasi ümberformeerimisele Bolkenhaini. Sel ajal 
liitusid diviisiga ka umbes 300 verinoort lennuväepoissi. 


15.aprillil saadeti umbes 7000 meheline diviis Schönau all uuesti rindele. 
Oppelniga võrreldes oli tegemist suhteliselt rahuliku rindelõiguga. 


8.mail 1945 oli Eesti diviis Prahast kirdes Turnau-Hirschbergi piirkonnas. 
Eesmärgiks oli läbi murda läände. Kokkuleppel tšehhi partisanidega loovutas 
diviis relvad, kuid vaba läbipääsu võimaldamise asemel nad vangistati. 
Tšehhis mõrvati umbes 1000 leegionäri, kes olid relvad maha pannud ja 
alistunud. Kokku jõudis end lääneliitlastele vangi anda umbes 5000-6000 ja 
Punaarmee kätte jäi 2500 eestlast. 


Paljudel tuli läbi käia ,Tšehhi põrgu" 10.mail 1945 hukkasid tšehhid 
Nymburki linna lähistel Rüütliristi kavaleri Paul Maitla. 


Paljud Saksa mundris sõdurid, eestlased sealhulgas, pidid -talum 
enneolematut alandamist ja kannatusi ning väga paljudele jäi Tšehhi viimseks 
võitlusväljaks. Need, kes lääneliitlasteni välja ei jõudnud, pidid ühtviisi 
kannatama või hukkuma kas punaste tšehhide või venelaste juures. 


Felix Steiner kirjutab: ,Kas polnud see kibe grotesk, et vabatahtlikud, kes 
olid oma maad ja rahvast kaitsnud omaenda kodupinnal, nagu Eesti ja Läti 
noored pojad, pidid okastraadi taga karistust kandma selle eest, mida nende 
vangivalvurid kuulutasid kui pühi inimõigusi? Kui ka -kättemaksu- ja 
raevutunded tookord nägid vabatahtlikes teretulnud ohvrit, ei sooviks täna 
ükski vabatahtlik tõkestada algavat arengut, mis hakkab inimesi ja rahvaid 
kokku juhtima ühte rindesse, milleni nad ise pürgisid. 


Kuid see, mis vastase punasel poolel vabatahtlikega ja üldse relvitutega tehti, 
peab selle aja barbaarsuse märgina igaveseks ajalukku jääma. 


Kas need olid veel inimesed, kes Prahas saksa lapsi tulekustutustünnidesse 
uputasid ja nende emasid aknast alla viskasid, kes kaitsetuid vange 
okastraadiga kokku köitsid ja nad Moldausse viskasid või vabatahtlikke, 
nende rahvusest sõltumata bensiiniga üle valasid ja neid elusatena postide ja 
laternate küljes üle kuldse linna leegitseda lasid."' 


Kommentaarid on siin liigsed. 


Nii lõppes ka Eesti diviisi lahingutee, millesse mahtus väga ja väga säravaid 
võite. Eestlased tegid endale Saksa mundrit kandes nime, mis vääris austust 
kõigist rahvustest sõdurite ja ohvitseride hulgas. Oma hinnangu andis Felix 
Steiner tema alluvuses sõdinutele: ,Kõik nad olid õige juhtimise ja väljaõppe 
korral punasest ,massisoldatist mäekõrguselt üle ja tõendasid seda üleolekut 
üha uuesti." 


Sõja lõpp 


7.mail 1945 Saksamaa — kapituleerus ja vastavalt liitlaste tingimustele 
allkirjastas Wilhelm -Keitel Saksamaa — kapitulatsiooni akti 8,mail 1945 
Berliinis. Sõjategevus Euroopas oli lõppenud. Saksamaa jagati liitlasriikide 
vahel okupatsioonitsoonideks. Eestlaste jaoks oli ülimalt tähtis pääseda 
piirkondadest, mis jäid Nõukogude Liidu kontrolli alla. 


Harald Riipalu kohta saame täna väita, et sõja lõppedes asus Riipalu koos 
perega Taanis. 


Erinevate allikate andmeil vangistati Riipalu Taanis ja ta viibis vangistuses 
ligikaudu aasta. 


Valentin Roose on märkinud oma artiklis järgmist: “Kapitulatsiooni järel 
Riipalu arreteeriti koos koi.A.Tuulinguga Taanis ja viibis ligikaudu aasta 
vanglas. Vabanemise järel asus Saksamaale ja sealt hiljem Inglismaale." 


Ain-Ervin Mere kirjutas Riipalu mälestusartiklis ajalehes Eesti Hääl: ,Harald 
Riipalut tabab Taanis sõja lõpp ja sellele järgneb interneerimine ja vangistus. 
Venelaste väljanõudmised jäetakse taanlaste poolt küll tähelepanemata, aga 
mured perekonna ja teadmata tuleviku suhtes jätavad kaheldamatult 
sügavad jäljed Harald Riipalusse." 


Voldemar Pinn — kirjutas viitega Taani Riigiarhiivi põgenike kartoteegile: 
Harald Riipalu, 13.2.1912 Peterburg, ohvitser, koos abikaasa, tütre ja 
ämmaga, kontaktis vastupanuliikumisega 1.4.1945, 6.9.1948 Inglismaale, 
tütar Ede R. 13.10.1936 Tallinn, 15.9.1948 Inglismaale, ämm Johanna Hain, 
sünd. Ardon 9.3.1893 Kudina, 5.9.1948 Inglismaale." 


Isegi kui Taani Riigiarhiivi põgenike kartoteek selliseid andmeid ka sisaldab, 
ei saa neid kindlasti päris korrektseks lugeda. 


Ede mäletab järgmist: ,Kopenhaagenisse jõudes pani Punane Rist meid ühte 
suurde ruumi. Seal võis kokku olla umbes 500 refugeed (põgenikku). Sealt 
viidi põgenike laagrisse, kus elasime 3 aastat. Laagrist viidi ära kõik 
sõjaväelased ja ka minu isa. Taanlased skriinisid neid, et kes on natsid või 
kommunistid. Mäletan aga seda, et isa oli ära umbes kaks nädalat. Ootasin 
isa väga ja see on mul hästi meeles, et kui ta tuli tagasi, polnud enam meil 
probleeme. Isa hakkas laagrist ka tööl käima ja sai raha teenida. Taanlased 
lubasid seda. Ka meie käisime emaga laagrist väljas, aga ema hoiatas, et 
eesti keeles väljas kõvasti ei räägiks. Taanlased ei sallinud sakslasi ja nad 
oleks arvanud, et me räägime saksa keeles. Hiljem hakkas ka ema tööl 
käima." 


Seega ei mäleta Ede seda, et Harald Riipalu oleks olnud Taanis pere juurest 
ära kauem kui kaks nädalat. Sel ajal oli Ede näol tegemist 8-aastase 
tüdrukuga ja isa aastast vangisolekut mäletaks ta kindlasti. 


Üsna tõenäoliseks võib pidada seda, et tütar ei olnud midagi kuulnud Harald 
Riipalu kontaktidest vastupanuliikumisega. Nagu eelnevalt mainisime, ei 
olnud Harald Riipalul kommet ,tööd koju tuua" ja ta üritas igati oma peret 
säästa. 


Erinevatest = allikatest võime — siiski leida - nappe - viiteid . sidemetest 
vastupanuliikumisega. 


Kapten Made on üles tähendanud sapise seiga. Made teravust võib ehk veidi 
seletada asjaolu, et selliselt kirjutas ta ajal, mil eestlased üritasid teda 
tagandada Uklei laagri komandandi kohalt. Made kirjutab: ,Et mõni aeg 
tagasi meie diviis (6700 meest) Rebase ja Riipalu juhtimisel idarindel 
venelaste kätte mängiti, ei rääkinud enam keegi sõnakestki. Et Riipalu Taani 
põgenes ja seal Taani põrandaaluste tegelastega ühines, kellest 60% oli 
kommunistliku tegelase taust, ei räägitud samuti. Nende kahe ohvitseri 
tegevust võeti kui endastmõistetavat asja, sest nende teod olid venelastele 
meelt mööda. Minu puhul, kes ma oma sSõureid välja ei andnud, oli vaja 
arveid klaarida Lübecki Eesti komitee kaudu. Osaliseks tehti ka Soodla, keda 
igal pool kindraliks hakati hüüdma, ehkki teati, et teda pole sellesse sõjalisse 
aukraadi ülendatud.” 


Nagu näha, ei saa ülaltoodut siiski väga usaldusväärseks allikaks lugeda, 
kuna ülejäänud andmed, mis Made on emotsionaalselt üles tähendanud, ei 
ole päris korrektsed. 


Väikese - viite - Taani - vastupanuliikumisele - leiame Harald Riipalu 
mälestusteraamatu viimasest - peatükist, . mille ta on - pealkirjastanud 
AVastupanuliikumise kaksikpale" Arutledes 1944.aasta septembrisündmuste 
üle Eestis, kirjeldab ta ka vastupanuliikumise olemust ja erinevate riikide 
vastupanuliikumisi Teises maailmasõjas. Riipalu seisukohta ja nägemust 
Eestis tegutsenud vastupanuliikumise kohta kirjeldasime juba eelnevalt. Ka 
Prantsuse, Tšehhoslovakkia ja Vene vastupanuliikumised said Riipalu poolt 
hävitava hinnangu. Üllatavalt positiivselt kirjutas ta aga taanlaste kohta: 
»Taanis vastupidiselt Tšehhile oli vastupanuliikumine kargeks 
eneseväljenduseks ja sõjakalt atakeeriv. Ja seda õigustatult, sest Taani 
sõjaväe likvideerimine ja Taani politsei täielik interneerimine Taani enda 
pinnal = asuvasse = koonduslaagrisse - puudutas sügavalt taani - rahva 
õiglustunnet.” 


Eeltoodust võib välja lugeda äratundmist ja analoogiat Eestis 1940.aastal 
juhtunuga, mis võis Riipalus sümpaatiat tekitada. 


Pisut otsekohesema viite Riipalu kontaktidele vastupanuliikumisega leiame 
tema enda artiklist, mille ta on kirjutanud 1954.aastal. Artiklis ,Kui saabus 
rahu" (lisa nr.6) polnud ta Taani vastupanuliikumise suhtes enam nii 
positiivselt meelestatud. Riipalu kirjutab: ,Lühikese Taanis viibimise ajal, 
peamiselt Kopenhaagenis, Odenses ja Assenis, oli loodud tutvusi ja leitud ka 
aitajaid taanlaste hulgast. 


Tekkis side Taani põranda all oleva vastupanuliikumisega ja selle seletamatu 
sideme tõttu, mis ühendab väikerahvaid omavahel, leiti ka koostöö. Meenub 
pildike Odense koolimajast, kuhu paigutati üks meie noorte kompanii. 
Õpilased pidid loovutama osa oma ilusaist klassiruumest. Lahkudes klassist 
joonistasid koolipoisid-tüdrukud värvilise kriidiga seinatahvlile Eesti ja Taani 
lipud ning nende alla: ,Eesti ja Taani noorus sammub käsikäes vastu oma 
maade vabastamisele". Usme selle lause siirust. Meie mehed hoidsid 
joonistust tahvlil ja selles oli palju moraalset väärtust. 


Meie eksisime oma usalduses ühes asjas, samuti eksisid paljud taanlased. 
Meie arvasime, et kõik rahvad austavad oma isamaad nii, nagu seda teeme 
meie. Arvasime, et kõik rahvad austavad oma rahvusvärve ja peavad neid 
sama pühaks nagu meie. Kuid 6.mail 1945 avanes meile ja paljudele meie 
Taani sõpradele tõde - põranda alt välja tulnud liikumine oli oma suures 
enamuses punane. Õnneks see osa taanlasi, kes meid abistas, oli truu 
rahvale ja kuningale." 


Autori arvamuse - kohaselt saame — eelkirjutatust järeldada, et Taani 
vastupanuliikumine polnud Riipalule mitte lihtsalt sümpaatne, vaid ta oligi 
nndega kontaktis. 


Samas artiklis kirjutas Riipalu, kui tähtis oli liitlaste Kopenhaagenisse 
jõudmine enne venelasi ja kui suured teened selles olid Taani kindralstaabi 
ülemal, kindralmajoril, kes oli ka vastupanuliikumise sõjaline juht. Ka selle 
informatsiooni = põhjal saame — kinnitust Riipalu sidemetest ja suhetest 
vastupauliikumisega. 


Liitlased jõudsidki esimesena. Inglased tegid dessandi Kastrupi lennuväljale ja 
mõni aeg hiljem sõitis kümmekond 0 džiipi läbi linna. Kopenhaagen oli 
vallutatud. Mõne päeva pärast jõudis kohale marssal Montgomery ja inglaste- 
ameeriklaste sõjaline missioon seadis end sisse Vestersporthausi. Riipalu 
kirjutab; Asjaosalised eesti sõdurid, nende seas ka nende ridade kirjutaja, 
tegid ettekanded missioonile ja nii said Taanis asuvad sõdurid kui ka 
eraisikud liitlaspõgenikeks.” 


Kuigi Taanis oli perekond sunnitud elama traataiaga piiratud laagris, oli 
laagriasukatel siiski lubatud tööl käia. Seda võimalust kasutasid ka Harald ja 
Olvi Riipalu. Öösiti töötasid nad Kopenhaageni küünlavabrikus. Päeval 
tegelesid mõlemad puust ornamentide värvimisega, mida oli võimalik 
Kopenhaageni Tivoli juures müüa ja selliselt endale lisaelatist teenida. 


Mida võis mõelda või tunda kolonelleitnant Harald Riipalu, kes napilt mõni 
aasta tagasi juhtis rügementi võidukais lahinguis Eesti piiridel, nüüd aga 
värvis puidunikerdusi ja müüs neid Tivolit külastavatele taanlastele? 


Ka Haraldi ämm Johanna Hain töötas Taanis. Tema oli koduabiline ühe Taani 
proua juures ning õmbles talle kleite ja muid riideesemeid. Ede õppis 
laagrikoolis, kus peale tema oli veel 12 eesti last. 


Ede mälestuste kohaselt hakkasid 1948.aastal Taanis levima jutud, et 
põgenikke hakatakse tagasi Venemaale saatma. Perekond asus aktiivselt 
otsima võimalusi Taanist lahkumiseks. Otsustati Inglismaa kasuks. 


Esimesena lahkus Haraldi õde Marta, kes leidis Inglismaal töö ja elukoha ka 
ülejäänud perele. 


Veidi pidid Riipalud ootama viisasid. Esimesena lahkus Inglismaale Haraldi 
abikaasa Olvi. Mõne aja pärast järgnes Harald ja umbes kuu aja pärast tulid 
Ede ja Haraldi ämm Johanna Hain. Ede mälestuste kohaselt jõudsid nemad 
Inglismaale juunis-juulis 1948. Ede ja vanaema jõudsid laevaga Harwichi ja 
kohtusid Londonis emaga. 


Seega ei saa korrektseks lugeda Taani Riigiarhiivis olevaid kartoteegi 
andmeid .Riipalude Inglismaale lahkumise kohta. Ehk võib ebatäpsust 
seletada sellega, et Riipalud lahkusid Taanist privaatselt Just nii on 
lahkumise kohta öelnud Ede. 


Inglismaal 


Pärast Saksamaa kapitulatsiooni oli Inglismaa üks esimesi riike, kes hakkas 
Euroopa põgenikelaagreist oma laostunud majanduse taastamiseks tööjõudu 
värbama. Kodumaalt ,äranihutatud inimesed" ehk ,Displaced Persons" ehk 
DP-d, kes vastasid emigratsioonieeskirjadele, võisid nüüd muutuda Euroopa 
vabatahtlikeks töölisteks - European Voluntary Workers, lühendatult EVW. 
Tööjõu värbamise aktsioonid kandsid poeetiliselt meelitavaid nimesid nagu 
The White Cygnets" - ,Valged Noorluiged" ja ,Westward Ho!" - Hõissa 
Läände!" 


Millise kampaaniaga Riipalude pere ühines, ei ole autorile teada, kuid nagu 
eelnevalt mainisime, oli kogu Riipalude pere jõudnud juulis 1948 Inglismaale. 


1948.aastal sus Riipalude pere elama Breretoni, Cheshires. Harald ja Olvi 
said tööd tütarlaste erakoolis. Kooli nimi oli Brereton Hall School ja asus see 
maalilises vanas mõisas. Maaliline polnud aga ei Haraldi ega Olvi töö. Olvi 
töötas kokana ja pidi üksi, ilma ühegi abiliseta valmistama iga päev süüa 70 
õpilasele. Sööki valmistati neli korda päevas. 


Harald täitis sama kooli juures aedniku ülesandeid. Ilmselt siit pärineb 
legend, mida tänagi veel Riipalust kirjutades ikka mainitakse. Nimelt 
räägitakse, nagu oleks vabal ajal meeldinud Riipalule aias nokitseda. Vaba 
aja ja nokitsemisega polnud siin aga mingit pistmist - see oli tema esimene 
töökoht Inglismaal. 


Töökoha juurde kuulus ka eluase, väike maja. Maja seisukorda iseloomustab 
näiteks see, et seal puudus elekter. Igaüks võib ise ette kujutada ülejäänut. 
Haraldi ja Olvi palgaks oli viis naela nädalas; väikese boonusena sai Ede 
õppida samas koolis. 


Koolis olid tüdrukud 6.-18 eluaastani. 11-aastase Ede jaoks on see esimene 
»päris kool", nagu ta seda veel täna ise nimetab. Sellele oli ju eelnenud ainult 
laagrikool Taanis. Poole aastaga suutis Ede omandada inglise keele. Nagu ta 
ise väidab: ,Olin tüdrukutega koos kogu päeva, kuni voodiminekuni, see aitas 
mul kiiresti keelt õppida,." 


Kogu pere jaoks rasketes ja mitte just tavapärastes tingimustes pidas 
perekond vastu aasta. 


Seejärel liiguti sealt edasi Yorkshire'i krahvkonnas asuvasse Heckmondwike'i 


Harald Riipalu asus tööle vaibavabrikusse, kus juba oli ees sõber ja 
sõjakaaslane Alfons Rebane. Vaibavabrikus sai tööd ka Olvi. Elukohaks anti 
esialgu vaibavabriku tööliste hostel. 


Eestlasi tuli Inglismaale järjest juurde. Einar Sanden on pakkunud aastaks 
1950 eestlaste koguarvuks Inglismaal 7000. Ilmselt tingis nii arvukas 
kogukond ka vajaduse oma seltsielu korraldamise järele. Nii asutas saadik 
August Torma 11.novembril 1947 Londonis Inglismaa Eestlaste Ühingu. 
Inglismaale saabumise järel said peagi IEÜ juhatuse liikmeks ka Harald 
Riipalu ja Alfons Rebane. IEÜ-ga on seotud olnud veel Ain-Ervin Mere, Väino 
Pärtel ja Edgar Reiksaar - kõik endised sõjakaaslased ja samuti korp! Sakala 
liikmed. 


1951.aastal ilmus Harald Riipalu sulest sõjaraamat pealkirjaga ,Kui võideldi 
kodupinna eest” 


Tütre sõnade kohaselt oli Harald Riipalu jaoks oma mälestusteraamatu 
kirjutamine väga tähtis. Tihti tegi ta seda alles pärast pikka tööpäeva 
vabrikus ja hilistel öötundidel. Lisaks suurele ajakulule ei säästnud Riipalu ka 
niigi küllaltki kasinaid rahalisi vahendeid raamatu kirjutamiseks. 


Nii kattis ta suure osa oma raamatu väljaminemise kuludest ise. Väga palju 
isiklikke sääste annetas Harald Riipalu mitmesugustele sõjainvaliidide ja 
-veteranide organisatsioonidele. 


Riipalu raamatu ,Kui võideldi kodupinna eest" 1962.aastal Londonis trükitud 
väljaande -sisekaanelt leiame teksti: “Kakskümmend — protsenti raamatu 
müügihinnast on määratud eesti sõjavigastatute abistamiseks ja kuulub 


kasutamisele sellel maal asuva — invaliidide abistamisfondi või vastava 
organisatsiooni kaudu, kus raamat müüakse. 


Aruanded laekunud summadest ja kasutamisest saadetakse Inglismaa 
Eestlaste Ühingu Invaliidide Abistamistoimkonnale, Eesti Vabariigi Saatkonna 
aadressil, Londoni ja tehakse teatavaks üldsusele." 


1952.aastal IEÜ juhatuse kokkusaamisel algatas Harald Riipalu mõtte 
tähistada eelkõige Võidupüha, aga ka teisi eestlaste rahvuslikke tähtpäevi 
sisukamalt. Just sellest mõttest sai alguse eestlaste üleinglismaaline laulu- ja 
rahvatantsupäev, mis toimus esmakordselt 1953.aastal Bradfordis. Sellest 
kirjutas Harald Riipalu Toronto lehes Kodukolle 1953.aasta septembris loo 
pealkirjaga ,Aga laulmist ei jätnud ma järele..." 


Vaatamata oma sõjaeelsele lühikesele üliõpilaselule oli Harald Riipalu ka 
Inglismaal aktiivselt tegev korporatsioonis Sakala. Korp! Sakala seenioriks oli 
Ain-Ervin Mere ja sinna kuulus ka Boris-Hans Meret. Mõlemaid mainisime 
eespool seoses Eesti Vabadusliidu moodustamisega. 


26.veebruaril 1955 tähistati Cardiffis pidulikult Eesti Vabariigi aastapäeva. 
Peokõnelejaks oli palutud Harald Riipalu. Riipalu oli kaasa toonud paarsada 
eksemplari Eesti sõjameeste häälekandjat Võitleja, mida trükiti Heidelbergis 
ja mille toimetusse kuulus ka Harald Riipalu. 


Endiselt jätkusid Sakala — liikmete kommersid, mis enamasti - toimusid 
Ain-Ervin Mere kodus. Einar Sanden kirjutab: ,Aini šarmantne abikaasa Nina 
ja kaunis tütreke Aino olid külalistele alalisteks imetlusobjektideks. 


Aini inglastest töökaaslased pesuvabrikus olid arvamusel, et Ain on võtnud 
omale uue nime pärast maja ostmist Mere Roadil. Ain püüdis neile 
surmtõsiselt selgitada, et tänav on saanud praeguse nime hoopis pärast seda, 
kui ta sinna eluaseme rajas. Eesnimi oli inglastele samuti ennekuulmatu ja 
eriskummaline - Ain. Ja Ain selgitas: ,See pole veel midagi, aga mu tütre 
nimi on Aino - J know!" 


Seepeale kostnud aga Riipalu: ,Kui sulle nüüd poeg sünnib, siis pane talle 
nimeks Uno, äraseletatult - You know!" 


Autori poolt sai see lõbus seigake siia lisatud eelkõige sellepärast, et 
vaatamata suure hulga mitmesuguste Riipaluga seotud materjalide, kaasa 
arvatud tema enda kirjutiste ja mõtteavalduste läbitöötamisele, ei leidunud 
just palju selliseid kohti, kus Harald Riipalu oleks nalja visanud. 


1954.aastal alustas ilmumist koguteos ,Eesti riik ja rahavasil Maailmasõjas" 
Koguteose väljaandmisel osales aktiivselt ka Harald Riipalu. 


Einar Sanden kirjutab: ,Eeltööd selle ulatusliku projekti läbiviimiseks algasid 
1954.aasta kevadel ja järgmisel suvel ilmus kõigi meie ajalehtede esikülgedel 
vastav teadaanne. Mõne teise meie prominentse isiku kõrval avaldati selles 
ka Haraldi foto ja soojasõnaline soovitus kui ühelt lähemalt kaastööliselt. 
Koguteos oli kavandatud suurejooneliselt kümnes köites, mahukas formaadis, 
ulatusliku - fotomaterjali ja muu - dokumentatsiooniga. = Artiklid = paljudelt 
kaastöölistelt annaks võimaliku põhjaliku ülevaate meie riiki ja rahvast 
tabanud tragöödiast." 


Selle projekti elluviimiseks moodustati Stockholmis kirjastus EMP, mis töö 
edukalt lõpuni viis. 


Veel tänaselgi päeval saab seda teost = pidada väärtuslikuks 
lugemismaterjaliks. Tõsi, ajaloolased on teinud palju tänuväärset tööd ja 
nüüd saame öelda, et kogumikus leidub näpuvigu,. Aga see ei vähenda 
grammigi materjali väärtust kogumikuna. Viimane, 10 köide ilmus aastal 
1962, mil paljusid teoses kirjeldatud sündmustes osalenuid ei olnud enam 
elavate kirjas. Kaasa arvatud Harald Riipalu. 


2.juulil 1955 toimusid Leedus III Inglismaa eestlaste suvepäevad. Vahetult 
enne suvepäevi toimus Leedsi ja Bradfordi IEÜ osakondade koosolek, kus 
Harald Riipalu juhatusel osakonnad ühendati. Põhjuseks oli eestlaskonna 
vähenemine põhiliselt edasirände arvel. 


Riipalu osalusel ja eestvedamisel arendati eestlaskonna hulgas mõtet Eesti 
noorsoo organiseerimisest Inglismaal. Riipalu mõtte kohaselt pidi loodav 
organisatsioon olema midagi Eesti üliõpilasseltsi või korporatsiooni taolist, 
kust liikmed ei lange stuudiumi lõpetamisel välja, vaid kuuluksid sinna kuni 
surmani. Õigus liikmeskonda kuuluda oleks kõigil, kes kunagi mõnes briti 
kõrgemas õppeasutuses tudeerinud. Organisatsioon suureneks seega pidevalt 
ja vilistlaskonna aktiivne rahvuslik panus aitaks süvendada eesti vaimu ka 
siis, kui edaspidistel põlvkondadel ei oleks enam eriti tugevaid sidemeid meie 
rahvaga. 


Organisatsiooni loomine sai teoks, organiseerimiskoosolek toimus 7.jaanuaril 


1956. Vastloodud organisatsiooni nimeks sai Eesti Üliõpilaskond Inglismaal 
ehk EÜI. EÜI liikmeks võeti vastu ka Harald Riipalu tütar Ede. 


Ede alustas oma kooliteed Inglismaal, olles juba 11-aastane. Eelnevalt oli ta 
õppinud ainult laagrikoolis. . Yorkshire'is kooliminek tundus algul väga 
ebamugav. Harald Riipalu jaoks oli tütrele hariduse andmine väga oluline. 
Ede mäletab kokkulepet isaga, mis seisnes selles, et lapsena inglise keele 
kiiresti omandanud Ede õpetas isale inglise keelt ja vastutasuks lahendas 
Harald Riipalu ära Edele kodutööks antud algebraülesanded. 


Ede meenutab: ,Kui ma kooli läksin, olid teised juba mitu aastat õppinud ja 
algebrad ei osanud ma üldse. Kui õhtul kodus magama läksin, jätsin oma 
homeworki isale. Kui ta öösel vabrikust töölt tuli, siis lahendas ülesanded ära. 
Temal läks aga inglise keele õppimine raskelt ja kui ta luges ajalehest midagi 
mulle ette ja mina parandasin tema vead, siis andis ta mulle 10 penni." 


Pärast gümnaasiumi edukat lõpetamist asus Ede 1955.aastal Manchesteri 
ülikoolis õppima arstiteadust. Harald Riipalu küll toetas Ede õpinguid, aga 
seda eelkõige moraalselt ja isalikult. Paljudes allikates täna leviv legend, et 
kogu Riipalu teenistus kulus tütre arstiõpingute rahastamiseks, ei vasta tõele. 
Tänu headele eksamitulemustee — juba gümnaasiumis sai Ede 
ühendkuningriigilt stipendiumi. Sellega kattis ta kuue aasta õppemaksud ja 
elamise, samuti muud hädavajalikud kulud. Ede lõpetas arstiteaduskonna 
1961.aastal. 


24.märtsil 1956 toimus Londonis Leedu majas Eesti Korporatsioonide Liidu |I 
kommerss Inglismaal. Eestlased hoidsid või vähealt püüdsid hoida 
järjepidevust Eesti Korporatsioonide Liidu näol, mis oli asutatud juba 
28.märtsil 1915 Tartus. 


Järgmise aasta kokkusaamine toimus juba vastostetud Eesti Majas Londonis. 


6.märtsil 1956 tabas Inglismaa eestlasi valus kaotus. Lahkus Valdur 
Jürissaar. See õpetaja taustaga sõjamees, kes oli kolonel Rebase adjutant ja 
hiljem = pataljoniülem, = oli = lugupeetud - nii sõjamehena «kui - aktiivse 
ühiskonnategelasena. Goslari põgenikelaagris oli just tema Eesti lastele 
kooliõpetajaks. Töötades Inglismaal söekaevanduses ja elades küllaltki 
masendavates tingimustes kirjutas ta raamatu ,Kahe rinde vahel". Raamat 
alapealkirjaga ,Kolonel Rebasega koos idavõitluses" on ühtviisi väärt teos nii 
faktide ammutamiseks kui ka mõnusaks lugemiseks. 


16.märtsil 1956 kandsid Harald Riipalu, Alfons Rebane, Väino Pärtel ja teised 
kaasvõitlejad Valdur Jürissaare kirstu Boltoni krematooriumisse. 


23.juunil 1956 toimus Leicesteris Võidupühale pühendatud IV eestlaste 
suvepäev. Riipalule oli reserveeritud koht esireas, kuid Einar Sandeni sõnade 
kohaselt ta sellest ei hoolinud ning istus kümmekond rida tagapool. Pidu 
jätkus varaste hommikutundideni ning Riipalu ja Sanden maandusid puhkama 
kaasvõitleja Viktor Vinnali külalistetoa asemele. 


» Nüüd teeme ühe kiire magamise," lausus Riipalu ühe oma meelislause ja 
vajus kohe raskesse sõjameheunne. Jaanipäeva hommikul ärgates oli ta 
reibas ja ilmselt väljapuhanud nagu alati," kirjutas Einar Sanden. 


Eelkirjeldatu põhjal võib jääda mulje, et eestlaste elu Inglismaal võis järjest 
rohkem elamisväärseks nimetada. Endistel rindemeestel oli välja kujunemas 
seltsielu, elasid ja õppisid ka nende pereliikmed ja lapsed. 


Kuuldused sellest jõudsid kindlasti ka Eesti NSV-sse. Ehk oleks õigemgi öelda, 
et okupatsioonivõimud Eestis ei suutnud kuidagi unustada eesti soost 
sõjamehi vabas maailmas. Et nende elu võimalikult ebamugavaks teha, 
alustati nn ,jahti sõjakurjategijatele" 


9.novembril 1960 saatis NSV Liidu Välisministeerium noodi Moskvas asuvale 
Suurbritannia saatkonnale nõudmisega Ain Mere välja anda. 6.märtsil 1961 
toimus Tallinnas näidis-kohtuprotsess Ain Mere ja veel kahe väidetava 
vangivalvuri üle. Kuna punavõimudele oli teada, et Mere töötab Leicesteris 
vaibavabrikus, korraldati Eesti NSV-s sama valdkonna ettevõttes miitingud. 
Seal esinesid põhiliselt vene keelt rääkivad töölised ja muuhulgas nõuti ka 
Rebase, Riipalu ja teiste väljaandmist Nõukogude võimudele. 


Analoogsed lavastatud kohtuprotsessid jätkusid. 1962.aastal peeti kohut 
endiste Tartu vangilaagri ametnike Juhan Juriste, Karl Linnase ja Ervin Viksi 
üle. 


Oma süüdistuskõnes 19.jaanuaril 1962 leidis Eesti NSV prokuröri asetäitja 
Karl Kimmel hädavajaliku olevat ,hea sõnaga" meeles pidada ka mõnda 
sõjameest. 


Karl Kimmel kõneles: ,Nähes, et Mere, Viksi, Roovere ja Paali taolistel 


massimõrvaritel ei ole emigrantide hulgas enam mingit lugupidamist, otsib 
emigrantlik ladvik uusi autoriteete. Ühe niisugusena on esile upitatud 
Rebane, kes viimasel ajal rändab ühest kohast teise ja populariseerib end 
mingisuguse eesti 'rahvuskangelasena". Mida endast kujutab siis see nn eesti 
rahvuskangelane? See on seesama Rebane, kes juba sõja algul bandiidina 
tegutsedes eesti rahvast terroriseeris. 1942.a. juhtis see ,kangelane" 
SS.Diviis ,Viking" koosseisu kuulunud ,Eesti idapataljoni" karistustegevuse 
läbiviimisel Leningradi oblastis. Tema on see, kes Leningradi oblastis 
organiseeris ja juhatas paljude külade rüüstamist, põletamist ning rahuliku 
elanikkonna Saksamaale sunnitööle küüditamist." 


Nii rääkis 1962.aastal Karl Kimmel, kes 1992.aastal õpetas Eesti 
Sisekaitseakadeemias kriminaalõigust. Lisaks autorile kuulasid tema loenguid 
ka paljud teised Sisekaitseakadeemia | lennu tulevased kõrgemad politsei-, 
tolli-ja vanglaametnikud jt. 


Toon siinkohal ära veel ühe näite Nõukogude Eesti aegsest kirjandusest. 


E.Martinson esitab oma versiooni vabasse maailma põgenenute kohta: ,Miks 
põgenes reaktsiooniline eesti emigrantlik ladvik, miks põgenesid fašistide 
aktiivsed käsilased, karistussalkade liikmed? Miks põgenesid Mäe ja Angelus, 
Mere ja Viks, Mikson ja Luitsalu, Saarsen ja Kant, Laak ja Soodla? Nende 
käed on ohtralt määritud süütute inimeste verega. Nad põgenesid 
sellepärast, et kartsid rahva õiglast tasu oma tegude eest. Hirm ajas 
mõrvareist argpüksid minema Eesti pinnalt. See hirm jälitab neid praegugi, 
seni kui... ajab silmusesse, nagu see juhtus oobersturmfüüreri Laagiga 
Kanadas, või sunnib laskma endale kuuli pähe nagu seda tegi SS 
oobersturmfüürer Riipalu Inglismaal, või mürki võtma nagu seda tegi 
ooberleitnant Luitsalu Torontos." 


Nagu lugeja näeb, ei ole nende kirjutiste puhul tegemist ebatäpsustega, vaid 
lihtsalt väljamõeldiste ja valedega. 


Tütar Ede sõnade kohaselt oli kogu Harald Riipalu tegevus Inglismaal seotud 
eestlaste ja eestlaskonnaga. Vabrikutöö oli nagu tüütu kohustus, mis võttis 
ära palju aega põhitegevusest". Riipalu tegi palju ja ta jõudis palju. 
Mainigem siin veel kord kõigi nende juba eelkirjeldatud eestlaste ürituste 
organiseerimist, erinevate trükistega seotud tegevust, lugematuid esinemisi 
eestlastele välismaal jne. Lisas nr,.5 on näitena Harald Riipalu artiklitest 
toodud kirjutis Jõulud kindluses", milles ta meenutab jõuluõhtut Narvas 
1938.aastal. 


Tihti juhtus ka nii, et Harald Riipalul nappis vahendeid — kõigile 
esinemiskutsetele reageerimiseks. Seepärast näiteks saatsid Rootsi eestlased 
Riipalule 1953.astal raha, et ta tuleks ja esineks Stockholmis Eesti Vabariigi 
aastapäeval ning ühtlasi esitleks oma mälestusteraamatut. 


Lisaks mälestusteraamatu kirjutamisele ning koguteose ,Eesti riik ja rahvas 
Teises maailmasõjas" väljaandmisele on vähem teada tõsiasi, et Riipalu abi 
ja märkmeid on kasutanud ka näiteks Felix Steiner oma raamatu ,Relva-SS 
vabatahtlikud" väljaandmisel. 


Samuti tegi Harald Riipalu kaastööd Ameerika Häälele. Huvitav on märkida, 
et Ameerika Häälele tehtud saadete teemad polnud kaugeltki kõik sõjaga 
seotud. Ede mäletab tänaseni isa tehtud saadet, mille teemaks oli 
mälestused kodust. Seal intervjueeris Harald ka Edet ja proovis edastada 
kuulajatele, mida mäletab tema tütar elust ja olust Eestis. Kuidas 
kuulajaskond saate vastu võttis, ei ole teada, kuid igal juhul on Harald oma 
tütre suutnud küll kasvatada väga eestimeelses vaimus. 


Ühes jutuajamises rääkis Ede veidi mõtlikult oma isast: ,Kui isa suri, siis tal 
polnud = raha. . Väga - palju oli kulunud - raamatu — kirjutamiseks - ja 
väljaandmiseks. Küllalt palju andis ta sõjas invaliidideks jäänute toetuseks. 
Ta oli helde inimene, elades ise samas kokkuhoidlikult. Kui ta suri, polnud tal 
ühtegi tervet hammast. Palju tegi ta ise käsitööd. Ta tegi ise mulle laua kui 
ma olin üliõpilane, sellise väikse kohvilaua. 


Kord kinkis ta mulle triikraua ja selle juures oli kaart sõnadega: ,See on 
selleks, et Su jalgu maa peal hoida". 


Inglismaa - periood - oli - Riipalu elus väga -mitmestki - vaatenurgast 
mõtlemapanev. Ühelt poolt võis tunduda, et kõik nagu sujus. Oli pere, oli töö, 
oli ka aktiivne võitlus *eestlaskonna ühinemise rindel" jne. 


Mida aga võis oma sisimas üle elada kolonelleitnant Riipalu - juba Eesti 
sõjakooli fotodelt tuntud uhke olemisega ohvitser? Ta oli juhtinud rügemente 
olulistes lahingutes nii riigi ja rahva kui ka oma sõjameeste jaoks. Mitte ainult 
juhtinud, vaid ka võitnud! 


Sakslaste poolt ,rüütliks löödud" ja kõrgete aumärkidega ehitud sõjamees oli 
ühtäkki sunnitud seisma hiliste öötundideni kangastelgede taga. Mis võis 


toimuda Riipalu sees, teab vaid tema ise. 


Vestlesime sel teemal ka Edega. Ede vastus oli nagu paljudel eelmistelgi 
kordadel: ,Isa ei rääkinud sellest kunagi." Ei pidanudki rääkima, aga küllap 
see teda siiski muserdas. 


Et Ede, tema abikaasa Torn ning tütar Carol teemat ja küsimust paremini 
mõistaksid, selgitas nende ridade kirjutaja neile olukorda enda näitel: ,Mina 
olen kandnud - politseipaguneid 18 aastat, jõudnud välja - politseidirektori 
auastmeni, minu alluvuses on peaaegu 200 inimest. Kui ühel päeval öeldaks 
mulle, et nüüd pead sa ainult maad kaevama või vabrikus töötama, 
tunneksin ennast pehmelt öeldes väga-väga halvasti." 


Kas polnud näide piisavalt selge, aga igal juhul reageeris Ede abikaasa Torn 
sõnadega, et see on tavaline, kui teiste riikide sõjaväelased ja politseinikud ei 
saa võõrsil elades jätkata oma töökohal. Haiglaõdedega polevat probleeme. 


Seda, mida põline ühendkuningriigi alam Torn deklareeris, teadis iga 
vestluses osalenu niigi. Kas aga keegi neist oleks osanud veidigi ette 
kujutada, mida tunneb inimene, kes midagi sarnast on pidanud läbi elama? 


Nagu saatuse käeviipest tuli nende ridade kirjutajal mitte väga kaua pärast 
intervjuud Edega Inglismaal politseimunder varna riputada. Kas see oli ära 
teenitud? 


Kas oli Harald Riipalu oma elu ja tegevusega ära teeninud selle, et ta pidi 
lõpetama kangastelgede taga? 


Harald Riipalu lahkub 


4.aprillil 1961 seiskus Inglismaal Heckmondwike'ii haiglas Harald Riipalu süda. 
Hommikul kodust haiglasse toimetatud, lõppes õhtuks tema maine teekond. 


Teade Riipalu surmast levis kiiresti eestlaskonna hulgas üle kogu maailma. 
Järelhüüded ilmusid pea kõigis eestikeelsetes väljaannetes vabas maailmas. 


Ain Mere kirjutas pikema järelhüüde Eesti Hääles, lõpetades selle sõnadega: 
»Kõikide ühiseks sooviks on - puhka rahus, kuni avaneb võimalus Sinu põrmu 
sängitamiseks kodumaa mulda. Selle võimaluse teoks saamise huvides 
jätkavad kõik eestlased, eriti aga Sinu sõbrad ja võitluskaaslased Sinu 
katkenud võitlust kodumaa vabastamiseks." 


Järelhüüetega ühinesid Pävaleht, Eesti Post, Võitleja ja paljud muud 
väljaanded, kus sõbrad ja kaasvõitlejad Riipalut mälestasid. 


Kummaline on, et sel ajal ilmunud Riipalu elulookirjeldustes esines mitmeid 
olulisi erinevusi ja ebatäpsusi. Selle kinnituseks on Ain-Ervin Mere kirjutanud 
järelhüüe (vt.lk.252). Kas ei pidanud Riipalu ise eriti tähtsaks, et temast 
jääks maha korralik ja täpne elukäik? Kas polnud ta ka oma lähematele 
sõpradele jutustanud veidi segastest seikadest oma eluloos? 


7.aprillil 1961 saadeti Harald Riipalu sark tema kodumaja eest Westfield 
House'st viimsele teekonnale. 


14.aprillil 1961 kirjutas Eesti Hääl: ,Reedel 7.aprillil kogunesid Leedsi ja 
Bradfordi eestlased koi.Itn.H.Riipalu kodu ette Heckmondwikes, kus ta 
Westfield Houses oli kaua aega elanud. Tee oli palistatud rohkete pärgadega 
ja täpselt kell 2.30 saabus surnuauto kadunu põrmuga, mis lahkunu kodu ees 
peatus. Kirstule asetati sini-must-valge ja Korp! Sakala värvimüts koos 
paeltega. Lühikese vaimuliku talituse järel liikusid autod —leinajatega 
Dewesbury krematooriumi poole, 


IEÜ Leedsi osakonna lipu järel kanti puusärk koi.A.Mere, koi.A.Rebase ja 
teiste sõjaväelaste poolt krematooriumisse. 


Praost J.Taul pidas vaimuliku talituse kuningas Taaveti laul 103 alusel. 
Haaravaks kujunes silmapilk kui kaasmaalase K.Pärn'i poolt ulatati kotike 
kodumaa mulda matusetalituseks. 


Järgnesid lühikesed järelehüüded ja pärgade panekud. Koi.A.Mere paigutas 
pärja Korp! Sakala poolt kuhu kadunu kuulus. Praost J.Taul paigutas saadik 
A.Torma pärja ja ühtlsi ka IEÜ juhatuse pärja. 


Viimasena ütles järelhüüde võitlejate poolt koi. A.Rebane. Ta ütles, et Harald 
Riipalu kuulus kodumaale, kelle eest ta sõjas oli võidelnud ja kelle huvisid ta 
kogu hingega oli paguluses kaitsnud. Ka tema paigutas kodumaa mulda 
varalahkunud võitleja kirstule ja kutsus üles leinalisi laulma meie hümni 
viimast salmi: ,Su üle Jumal valvaku..." 


Harald Riipalu põrmu sängitamine kodumaa mulda ei ole enam kuidagi 
võimalik. Harald Riipalu tuhk puistati Dewesbury kalmistu rohtaeda. Selle 
eestlastele mitte väga tavapärase talituse kohta üritas autor selgitust küsida 
ka Haraldi tütrelt Edelt. Väga selget põhjust ei osanud Ede öelda, ta teadis 
ainult niipalju, et eelkõige oli see tema ema ehk siis Haraldi abikaasa Olvi 
soov. Miks, jääb meile igavesti saladuseks. 


Täna levib Eestis legend, et sellise otsuse tagamaid tuleks otsida Ede 
abikaasa Torni soovist või - tahtmisest. . Väga -delikaatse / küsimuse 
täpsustamine osutus ka — autorile Inglismaal käies küllalt keeruliseks 
ülesandeks. 


Vastuse küsimusele leidsin Torni vastusest, kui pärisin temalt, millise mulje 
kolonelleitnant Riipalu temale jättis. Vastus oli lihtne: ,I've never met him!" 
Torn ja Ede kohtusid alles pärast Harald Riipalu surma, seega ei saanud sõjas 
liitlaste poolel osalenud rahva esindajal olla Harald Riipalu 
matusetseremoonia kujundamisel mingit osa. 


Dewesbury kalmistu mälestusmüürile asetati mälestusplaat, mis jäigi ainsaks 
käegakatsutavaks ja silmaga nähtavaks märgiks Harald Riipalu viimsest 


puhkepaigast. Kahju! 


Nüüdseks on autoril kasutada ainult halva kvaliteediga foto mälestusplaadist. 
Kinnitamata andmetel korrastatakse Dewesbury kalmistul aeg-ajalt ka 
mälestusmüüri ning vanemad ja unustusse jäänud plaadid võidakse 
kõrvaldada. Seega ei pruugi täna alles olla enam ka seda, millest tänu Riipalu 
tütrele on Eestimaale jõudnud vähemalt foto. 


Autori tagasihoidliku arvamuse kohaselt oleks Harald Riipalu märksa 
rohkemat väärt! 


Tänu — aktiivsetele inimestele ja organisatsioonidele on Harald Riipalu 
mälestust jäädvustatud nii kodu- kui välismaal. 


1980.aastal avati Kanadas Seedriorus ausammas kõigile vabadusvõitlejatele. 
Ausambale, mis kujutab endast maasse raiutud mõõka, on graveeritud nelja 
eestlasest Rüütliristi kandja nimed. Nende hulgas on ka Harald Riipalu. 


1992.aastal avati Harald Riipalu mälestustahvel ka Tartus Hugo Treffneri 
nimelises gümnaasiumis, mille — vilistlane Riipalu oli. Täna ripub see 
mälestustahvel kooli keldris asuva muuseumi seinal. 


2001.aastal avati Kaitseliidu Jõgeva maleva eestvedamisel Harald Riipalu 
kodutalu asukohas mälestuskivi. Mõtte algataja oli Kaitseliidu Jõgeva maleva 
juhatuse liige ja ajaloopealik Ülo Pärn. Idee aitasid ellu viia malevapealik 
Ants Nurk ja Saare vallavanem Jüri Morozov. 


Mälestustahvel - eestlastest Rüütliristi . kandjatele asub ka Toris Eesti 
Sõjameeste mälestuskirikus. Mälestustahvli idee ja teostuse eestvedaja oli 
Eesti Sõjameeste Pärnu ühenduse esimees Jüri Kask. Sama mehe initsiatiivil 
püstitati kirikusse ka büst Harald Nugiseksi bareljeefiga. 


Jäävaim mälestus igast inimesest on tema järeltulijad. Kahjuks ei ole 
tänaseni Harald Riipalu perekonnast kuigi palju teada. Püüame seda lünka 
järgnevas peatükis veidi täita. 


Riipalude järeltulijad Inglismaal 


Nagu eespool märkisime, jõudsid Eestist 1944.aasta sügisel lahkuda Harald 
Riipalu abikaasa Olvi, tütar Ede, Haraldi õde Marta ja ämm Johanna Hain. 
Tallinnast jõuti laevaga Saksamaale. Läbi Saksamaa rännates jõudis 
perekond Neuhammerisse, kus kohtuti ka Harald Riipaluga. Saksamaalt 
lahkuti enne sõja lõppu Taani, kus perekond veetis kolm - aastat 
põgenikelaagris. 


1948.aasta suvel jõudsid nad kõik õnnelikult Inglismaale. 


Esimesena Taanist Inglismaale jõudnud Haraldi õde Marta abiellus Inglismaal 
inseneriga ja neil oli kaks last. Marta suri Inglismaal Weston-Super-Mare's 
1999.aastal. 


1948.aastal leidsid nii Harald kui ka tema abikaasa Olvi tööd koolis, millest 
eelnevalt kirjutasime. Järgmisel aastal asusid mõlmad tööle vaibavabrikusse. 
Olvi töötas vaibavabrikus edasi ka pärast Haraldi surma kuni aastani 1971. 
Olvi lõpetas töölkäimise 57 aasta vanuses ja kolis tütre ettepanekul elama 
nende juurde Boltonisse. Boltonisse asus elama ka Johanna Hain. 


Ede abiellus 1963.aastal arsti Thomas Stevensoniga ja paar asus elama 
Kesk-Inglismaale. 


Haraldi abikaasa ja ämm elasid perekonna endises elukohas, kuni kolisid 
1971.aastal kokku Ede ja Torniga. 


Johanna Hain suri 1972.aastal ja on maetud Boltonisse. 
Haraldi abikaasa Olvi suri 1979.aastal ja on samuti maetud Boltonisse. 


Edel ja Tornil on kolm last, st Harald Riipalul on Inglismaal kolm lapselast, 
kellest ta ei jõudnud ühtegi näha. 


Poeg David on abielus Kathryniga. Neil on pojad Lewis ja Finn ning kaksikud 
tütred Marta ja Hedi. Ühe poja täielik nimi on tegelikult Finn Harald David. 
Lugejal pole raske mõista, kust pärinevad teised eesnimed. 


Teine poeg on Alexander, kes on abielus Alexandraga ja neil on poeg William. 


Ede ja Torni tütar Carol on abielus Ivaniga. Neil on tütar Jessica ning pojad 
Thomas ja Henry. Nende ridade kirjutajal õnnestus Inglismaal ka Caroli ja 
tema perega kohtuda. Tutvustamisel selgitas Ede mulle: ,Ma tean küll, 
kuidas eestlased nimesse Ivan suhtuvad, aga Caroli abikaasa on inglane ja ta 
on politseinik." Tegemist on Inglismaal töötava detektiiviga ja kuivõrd sel ajal 
oli ka autoril au kanda politseivormi, polnud Ivaniga ühise keele leidmine 
probleem, vaatamata Ede pisikesele hirmule. 


Ükski Riipalu lastelastest pole aga isegi ligilähedaselt vanaisa omaga sarnast 
elukutset valinud. Ede tütar on ema ja isa jälgedes valinud arstikutse ja 
töötab kohalikus haiglas ülemõena. Ede mõlemad pojad on seotud loodusega. 
Üks nendest töötab merebioloogina ja teine peab metsniku ametit. Ede on 
aga veendunud, et Harald oleks nende kõigi üle väga uhke. Põhjust selles 
kahelda pole ka meil. 


Täna elavad Ede ja Torn koos Caroli ja Ivani perega kaunis maakodu stiilis 
eramus Kesk-Inglismaal. 


2009.aastal oli nende ridade kirjutajal rõõm kohtuda ja veeta päev koos Ede, 
Torni ja Caroliga. Oli ka võimalus sirvida Harald Riipalu isiklikku fotoalbumit. 
Albumi näol oli tegemist nahkehistööga, mille kaanele oli pressitud Tallinna 
siluett. Album kingiti Riipalule 1958.aastal Inglismaa Eestlaste Ühingu poolt. 
Albumit hoidis Harald väga ja pärast tema surma korrastas seda abikaasa 
Olvi. Seega oli sealt võimalik leida fotosid, mis olid signeeritud kas Haraldi 
või Olvi poolt. Kahetsusega peab tõdema, et pärast Haraldi surma kõrvaldas 
Olvi albumist temale ,ohtliku või ebasobivana" tundunud fotod. Seal on ka 
fotosid, millest on alles ainult Harald, teine pool on ära lõigatud. Igal juhul on 
tegemist haruldase materjaliga, mida on kasutatud ka käesolevas kirjatöös. 


Peale Ede käest saadud vastuste kodus ette valmis mõeldud küsimustele 
tekkis siinkirjutaja paratamatul osavõtul vestlusring, kuhu kuulusid ka Torn ja 


Carol. Asjaosalisena sekkus samuti Caroli poeg Henry. Suureks üllatuseks tuli 
nende ridade kirjutajal vastata paljudele küsimustele ja selgitada olukorda, 
mis üldse toimus Eestis pärast 1940.aastat. Loomulikult vajas selgitamist 
teema 'eestlased Saksa vormis". 


Mõnes mõttes üllatus oli Riipalude järeltulijate vähene teadlikkus oma 
vanaisa (või vanavanaisa) tegemistest ja elukäigust üldse. Täiesti mõistetav 
on taustsüsteem ja Inglismaa suhtumine Saksa sõjaväkke, kuid tegemist oli 
ju ikkagi oma liha ja verega. 


Väga positiivsed noodid kõlasid noore Henry küsimustes, keda vanavanaisa 
Haraldi lugu väga huvitas. Ede sõnade kohaselt pidavat ta viimasel ajal 
perekondlikel koosviibimistel pidevalt sattuma oma lastelaste küsimuste 
turmtule alla - teemaks ikka Harald Riipalu. Hea kuulda. 


Kindlasti leidub ka Eestis veel täna inimesi, kes pole kuulnudki Harald 
Riipalust. Arvatavalt leidub ka mitmeid ametnikke, kes teatud põhjustel ei 
soovi, ei taha või ei pea sobivaks siduda ennast sellise tundliku teemaga nagu 
eestlased Saksa sõjaväes. On aga ka vastupidiseid näiteid. Nii saatsid Jõgeva 
maavanem Aivar Kokk ja maavanema nõunik Vahur Kukk Edele kingituseks 
pühendusega Jõgevamaa aabitsa — ja tervitused Harald Riipalu 
lapsepõlvemaalt: ,Meie tagame täna avalikku korda — piirkonnas, kus 
1944.aastal seisid paljud eesti mehed ja Teie isa Eesti piiride kaitsel," kirjutas 
kingituseks saadetud raamatusse Ida Politseiprefekt Aivar Otsalt. Kingitused 
liigutasid Edet silmnähtavalt. 


Ede pole peale 1944.aastal Eestist lahkumist kordagi oma sünnimaad 
külastanud. Seda hämmastavam on teadmine ja nägemine, kuidas 
vanaproua on suutnud tänaseni säilitada eesti meele ja peaaegu veatu eesti 
keele. Ikkagi Harald Riipalu tütar... 


Lõppsõna 


»oõjad pole mitte ainult purustavad fenomenid. Neil on ka loov iseloom. 
Kusagil pole ,Sure ja muutu" ilmsem kui ürgsete vapustuste vaimses toimes, 
milles sõda on vaid üks osa," on öelnud Felix Steiner. 


Paraku on enamikul . lihtsurelikel erinevalt kindral Steinerist keeruline 
läheneda sõjale nii filosoofiliselt. Eestimaal on vähe peresid, kellesse Teine 
maailmasõda jälge ei jätnud. Kahjuks on tegemist väga valusate jälgedega. 


Sellest ajast võiks leida lõpmatu hulga inimesi, kelle lood oleks kõik võrdselt 
väärtuslikud, et neid kirja panna, lugeda ja mäletada. 


Kõik need lood on sama erinevad, nagu on erinev iga inimene. Nendes 
lugudes saaks olema ka palju sarnast - sõda, valu, surm, lõhutud 
perekonnad, kaotatud kodumaa jne. 


Ükski inimene ega ükski lugu pole täiuslik ega ideaalne. Ei ole seda ka Harald 
Riipalu ega tema lugu. 


Oleme näinud, kuidas läbi aja muutub suhtumine erinevatesse mundritesse. 
Nõukogude = ajal olid Saksa vormi kandnud mehed kurjategijad.  lidoli 
seisusesse üritati tõsta meile nii võõrast punasõdurit. Ega see väga 
õnnestunudki, aga tehti ju sellist kohustuslikku nägu. Peale iseseisvumist 
1991 oli väga popp pidada ainsateks õigeteks Saksa vormi kandnuid. 
Tänaseks oleme ühinenud Euroopas, NATO 'vihmavarju" kandes oleme 
ametlikult sunnitud olema suhteliselt neutraalsed ja võrdsel positsioonil kõigi 
suhtes. Vahel peame - kõige õigemaks ja neutraalsemaks - näiteks 
soomepoisse. Muutuvas ajas muutuvad ka inimesed ja tõekspidamised. 
Ajalugu aga pole vaja häbeneda. Ajalugu polegi häbenemiseks, see pole 
kunagi must-valge. Palju on ka halle või väga erksavärvilisi toone. 


Meenub üks koolitusreis Austria pealinna Viini. Austria politseikolonel, kes 
juhtis linnaekskursiooni, rääkis meile, kuidas neil, austerlastel, on suure 
saksa rahvaga ühine häbiplekk. Selleks olevat Austrias sündinud diktaator ja 
massimõrvar Adolf Hitler. Ega keegi vastu vaielda püüdnudki, kuid selgelt 
üllatas mind (ja nagu oli näha, ka mõne teise rahvuse esindajat) järgmine 
vaatamisväärsus, mida sama politseikolonel meile tutvustas. Nimelt oli 
selleks Viini kesklinnas paikneva hotelli seinal asetsev bareljeef allkirjaga 
»Jossif Vissarionivitsh Stalin (Dzhugashvili)" Nimelt olevat 1939.aastal selles 
hotellis salakohtumisel viibinud nii Stalin kui Hitler. Kummaline oli kuulda 
haritud - politseikoloneli suust nö selekteeritud ajalugu: nimetada Hitlerit 
häbenedes massimõrvariks ja teisalt presenteerida, julgen arvata, vähemalt 
samaväärse kui mitte hullema tegelase bareljeefi. 


Iga ajaloosündmuse või persooni tajumine on kahtlemata erinev igas ajas, 
igal rahvusel ja ehk igal inimeselgi. Ajaloos jääb alati palju vastamata 
küsimusi, aga kas need on sellised, mida peame häbenema? 


Ka siin loos on palju vastamata küsimusi ja paljudele küsimustele on võib-olla 
ka erinevaid vastuseid. Eesmärgipäraselt on autor esitanud hulga erinevaid 
fakte ja asjaolusid andmata samas väga konkreetseid hinnanguid skaalal 
hea-halb, must-valge või õige vale. 


Nagu eelnevalt lugesime, on Harald Riipalut nii tema eluajal kui peale seda 
meeles peetud erinevate hinnangutega. Teda on nii ülistatud kui ka 
halvustatud, värve ja relvi valimata. Järgnevas veel mõned näited. 


Sõjakirjasaatja Gerhard Rahnulo — kirjutas Rindelehes 9.septembril 1944 
Riipalu rügemendist: 


“Tõepoolest on see üks uhke rügement. Vapra võitluse eest bolševismi vastu 
ja Eesti tuleviku ning sõduriau eest omab ta seni 2 Rüütliristi, 24 | klassi 
Raudristi ja 276 [1 klassi Raudristi. ,Riipalu rügement” ja ,Riipalu mehed" on 
kujunenud teatavaks mõisteks bolševismivastases rindes. Seda rügementi 
kannab taaselustunud Eesti Vabadussõja vaim, mille vastu ei tohi praegusel 
hetkel patustada ükski eesti mees, kelle käsi suudab käsitleda relva!" 


Loomulikult tuleb ka selle aja sõjakirjasaatjate kirjutistesse suhtuda teatud 
nurga alt, kuna tegemist oli ju osaga Saksamaa propagandamasinast. 


Erinevalt Punaarmee propagandas ei olnud aga tavaks fakte kardinaalselt 
moonutada, pigem eelistati hoida võitlusmoraali kangelaslikkust ülistades ja 
muid - samalaadseid, ka terve mõistusega = aktsepteeritavaid = võtteid 
kasutades. 


Harvad pole ka negatiivse alatooniga hinnangud Riipalule. Küll kutsuti teda 
Harald Esimeseks ja pahandati saksakeelse jõulukõne pidamise pärast, küll 
olevat ešelon Riia jaamas mitu päeva seisnud ja oodanud, kuna Riipalule 
olevat see aeg õmmeldud uut vormi. On veel teisigi kirjutatud ning 
kirjutamata legende. 


Heino Sui annab oma raamatus ,Kojutulek" üsna värvikalt edasi vestluse oma 
isaga. Arnold Susi töötas advokaadina Tallinnas, oli Otto Tiefi valitsuse 
minister ja ilmselt oma tutvusringkonna kaudu valdas ehk pisut rohkem 
informatsiooni kui tavakodanikud. Heino Susi ja isa vestlus keerleb küsimuse 
ümber: kas Eesti Leegioni ikka usaldatakse? Seda nii rahvuslaste kui ka 
sakslaste poole pealt. Arnold Susi vastab: ,On ja ei ole. See oleneb väga 
juhtkonnast. On mehi, kes... seda niinimetatud Uue Euroopa asja võtavad 
õige tõsiselt. Mõned noored majorid ja kolonelid. Nad on kanged sõjamehed, 
ega ma seda... nagu see Sinimägede pääkangelane. Kui kõik oli mängus, siis 
tema oli vastupanu hing. Augsberger oli Jumal teab kus. Too noor kolonel, 
vist alles paar aastat üle kolmekümne, oli praktiliselt diviisiülemaks ja pani 
suurrünnaku seisma. Sama mees, kes Mehikoorma juures dessandi 
likvideeris. Tunneb oma asja. Ja julge. Rüütlirist ja puha. Vabadussõjas 
niisugune mees oleks olnud puhastverd rahvuskangelane. Aga nüüd..." 


»Aga nüüd?" 


»Nüüd on temale kõik üks suur ,idavõitlus" Sellega kõik algab ja lõpeb. Kes 
seda asja teisiti näeb, on reetur. Sest tulemas on too ,Uus Euroopa" ja 
mõnest sirgest poisist, kes nüüd kannuseid teenib, saab kord ehk,der Führer 
der Esten". Umbes nii nagu Degrelle olevat ,der Führer der Vallonien"" 


Täna on keeruline öelda, kas Harald Riipalul olid sellised ambitsioonid või 
mitte. Võrdlemist Degrelle'iga ei saa aga mitte kuidagi adekvaatseks lugeda. 
Nad olid väga erinevad. 


Tõsi, ka Riipalut on süüdistatud liigses saksameelsuses ja sakslastega 
ülemäära heas läbisaamises. Kas saame seda seletada puhtsõjameheliku 
korrektsusega? Kas võis selle põhjuseks olla soov ise tugevam olles paremini 
seista oma meeste eest? 


Tegelikult saame me leida võrdselt argumente nii Riipalu saksameelsuse 
poolt kui ka vastu. Peaksime endale ainult aru andma, et meie anname 
hinnanguid olemasoleva ehk juba kellegi poolt antud hinnangu põhjal ja 
suurelt ajaliselt distantsilt. 


Väga pingutades võime leida nö poliitilise tegevuse algeid Riipalu ja Mere 
asutatud Eesti Vabadusliidus. Kas Harald Riipalul võisid olla mingid 
kokkulepped sakslastega selliseks puhuks, kui sakslased sõja võidavad? 


Täna on seda keeruline öelda. Samas tegi just Riipalu ettepaneku 
evakueerida 1944.aasta septembris Eesti Vabariigi valitsus saartele, kus Eesti 
diviis võiks seda kaitsta. Kokkulepe jäi saavutamata mitmel põhjusel, mida 
eelnevalt põgusalt ka puudutasime. Kahtlemata saame aga öelda, et 
1944.aasta sügisel oli Eesti pinnal ainuke arvestatav eestlastest koosnev 
sõjaline jõud Eesti diviis. Vähimalgi määral halvustamata katseid luua sel ajal 
relvastatud formeeringuid Eesti kaitseks, ei saa neid ei oma suuruselt ega ka 
ettevalmistuselt väga tõsiselt võtta - arvestades seda, kellele ja millisele 
massile oleks tulnud vastu seista. Küsitav muidugi, kas seda oleks suutnud ka 
Eesti diviis isegi siis, kui ta terves koosseisus koos oma karastunud 
ohvitseride ja sõduritega oleks Eestisse jäänud. Igasugusele muule sõjalisele 
formeeringule oleks see aga ilma mingi kahtluseta üle jõu käinud. Väga 
tänamatu kohustus oleks täna üheselt öelda, kas rahvuslike ringkondade ja 
Eesti = diviisi . ohvitseride = ebapiisavas = kontaktis ja kahetsusväärses 
mittemõistmises oli rohkem süüdi üks või teine pool. 


Kindlasti oli Harald Riipalu nii inimese kui ohvitserina kardinaalselt erinev 
näiteks Alfons Rebasest. Tavalised on sõdurilood sellest, kuidas Rebane 
meestega koos napsu viskas ning sakslasi kirus ja sõimas. Riipalu kohta me 
selliseid lugusid pole kuulnud. Autori arvates ongi see seletatav Riipalu 
isiksuse ja kommetega. 


Sõdurid on rääkinud, kuidas Riipalu ka lahingute vaheaegadel oma vormi 
korrastas ja juukseid kammis. Tavapäraselt oli tema vorm ülikorrektne ja 
säärikud läikisid. Ka eraelus ei väljunud Riipalu kodust kunagi lipsuta kaelas 
ja valge taskurätita ülikonna = rinnataskus. Ülikonnapükste - viikimist ei 
usaldanud Riipalu kellelegi teisele peale enda. 


Sarnaselt iseendaga nõudis Riipalu korda ja korrektsust ka oma alluvatelt 
ohvitseridelt ja sõduritelt. Ehk tuleks siit otsida seletust vähemalt teatud 


osale negatiivsetest hinnangutest ja arvamustest Harald Riipalu kohta. 


2010.aasta suvel kohtusin Sinimägedes juhuslikult ühe 45.rügemendi 
veteraniga. Lastekodumäe jalamil asetleidnud spontaanses vestluses selgus, 
et vanahärra oli koos Riipaluga kaasa teinud Meerapalu, Auvere kui ka 
Sinimägede lahingud. Küsisin temalt ka arvamust 45.rügemendi ülema 
Harald Riipalu kohta. Koheselt ja kõhklemata tuli vastus: ,Hea mees oli ja 
hea ülemus." Minu väikse provokatsiooni peale, et mitte kõik sõdurid pole 
Riipalu suhtes sellisel arvamusel, vastas veteran: ,Tead, need kes ise olid 
sitad, neile oli ka Riipalu sitt ülemus. Korda ta nõudis ja need, kes olid 
tipp-topp poisid, neile oli ta hea ülemus. Käis meil veel Grenaderimäel 
kaevikutes ja rääkis alati, et vaadake, poisid, et te valel ajal nina kaevikust 
välja ei pista." 


Harald Riipalu on kirja pannud ühe eesti sõduri ütlemise sakslaste kohta ja 
sakslastele järgmiselt: ,Teie otsite ühist meie rahvuste vahel. Ütlete, et 
eestlased on aarialased. Meil pole midagi ühist peale meie lääne kultuuri, mis 
on kujundanud ja mõjutanud eesti kultuuri aastate jooksul Ida kultuuri 
piirimail. Ühine on ainult meie idarinde vastane ja seetõttu oleme külmad 
ning kained relvavennad. Teil ei tarvitse otsida meie sõprust, sest meid 
lahutab sajanditepikkune ajalugu. Hinnake pigem meie otsekohesust". 


Autor usub, et Riipalu ise jagas seda arvamust täielikult. Kas tal oli aga alati 
võimalust seda välja öelda ja selle järgi käituda? 


Ago Loorpärg kirjutad oma mälestustes kolmest ohvitserist - Rüütliristi 
kavalerist: ,Kõige paremini tundsin kolonelleitnant Riipalu. Minu 45/14 
tankitõrjekompanii oli tema otseses alluvuses kõikides Eesti pinnal peetud 
lahingutes Narva rindele tulekust kuni taandumiseni Eestist 1944.aasta 
septembris. Ka Ülem-Sileesias uuesti formeeritud 20.Eesti diviisis olin ma 
45/14 kompanii ülemana tema otseses alluvuses. 


Harald Riipalu oli eeskujulik ohvitser, kes julges raskes olukorras teha 
vajalikke otsuseid, võttes vastutuse endale. Ta sai Rüütliristi Auvere 
positsioonide hoidmise eest 24.-25.juulil, kus vastase rünnaku tulipunktis oli 
kapten Maitla 45/1 pataljon. Kui rügement ei oleks hoidnud Auvere 
positsioone, oleksid ohtu sattunud Sinimägedes asuvad varupositsioonid ja 
kogu armeegrupp ,Narwa". Seda teadis hästi ka III soomuskorpuse ülem 
kindral Steiner, kui ta 45.rügemendi Narva jõelt maha võttis ja Auveresse 
viis. Kui venelased oleksid Auvere platsdarmil läbimurde saavutanud, oleksid 
nad juba 27.juulil Mummassaares olnud ja kogu armeegrupi ,Narwa" kotti 
võtnud." 


Ei ole mingit põhjust kahelda kogemstega ohvitseri hinnangu siiruses ja 
asjatundlikkuses. Riipalut iseloomustab hästi ka Loorpärgi poolt kirja pandud 
Steineri otsus usaldada just Riipalule ja 45.rügemendile Auvere kaitsmine. 
Selleks pidi Riipalus olema midagi tunduvalt rohkemat kui tema arvustajate 
poolt talle tihti ette heidetud saksa-lembus. 


Kindlasti kehtib erinevate hinnangute andmisel rahvatarkus, et ilu on vaataja 
silmades. Eriti kehtib see pika ajalise distantsi tagant antud hinnangutele. 
Neid võisid mõjutada arvukad aja jooksul asetleidnud sündmused ja 
seepärast peab sellega ka tänapäeval arvestama. Eesti - leegioni 
suurtükiväelane Georg lital meenutab oma taganemisest: ,Edasi läks 
marsruut üle Simuna Rakke suunas. Samal ajal oli Rakkest lõuna pool kuulda 
lahingumüra. Vastane oli Rakkeni välja jõudnud. Kol-Itn Riipalu võitlusgrupp 
oli saadetud seda kiilu likvideerima ja neil õnnestuski vastane jälle lõuna 
poole tagasi lüüa. 


Silme ette on jäänud Riipalu uhke kuju, Rüütlirist kaelas, just Rakke 
raudteeülesõidu kohal." 


Nüüd saame öelda, et Harald Riipalu seisukoht, et ilma Saksa relvade abita 
pole võimalik rinnet hoida, oli õige. Pealetungiv vaenlane oli selleks liiga 
suures ülekaalus. Ilmselt tuleb sellest seisukohast otsida seletusi Riipalu 
süüdistamisele liigses saksameelsuses või .mitteläbisaamisele = rahvuslike 
ringkondadega. Sellele seisukohale asus aga Riipalu, kasutades kainet 
arvestust ja sõjamehetarkust. Emotsioonidele polnud sel hetkel ruumi: 
emotsioonide ning ainult rahvustundega ei saanud Vene diviise peatada ei siis 
ega saa ka täna. Kui palju need tunded võivad lahingus jõudu juurde anda, 
seda nägime eelnevates peatükkides korduvalt. 


Harald Riipalu polnud ainult sõdur, ohvitser ja Rüütliristi kandja. Ta oli ka 
poeg, abikaasa ja isa. Venemaal sündinud, põdura tervise ja viletsatest 
oludest pärit talupoisina suutis ta end eluvõitluses välja võidelda kõrge 
auastmeni, olles hea poeg oma vanematele ja kodumaale. 


Tütar räägib isast siiani ainult ülivõrdes. Kunagi polevat ta kuulnud oma isa 
häält tõstmas ega mäleta kõrgendatud toonidel pereküsimuste lahendamist. 
Siiani aga mäletab ta isa jutustusi antiikmütoloogiast, mille vastu Harald ise 


huvi tundis ja mida Ede heameelega kuulas. Tavapärane oli Haraldi abi Edele 
raskena tundnud koduülesannete tegemisel. Eriti lihtsalt lahendas Harald just 
algebraülesandeid. Koos õppisid isa ja tütar inglise keelt. Haraldi poolt 
etteloetud ja Ede poolt parandatud artiklid ingliskeelsetest ajalehtedest oli isa 
ja tütre igaõhtune kasulik ajaviide esimestel aastatel Inglismaal. 


Harald hoidis tütrega väga tihedat sidet ka ajal, mil enam ühe katuse all ei 
elatud. Ede üliõpilaspõlves oli materiaalne abi isalt küll tagasihoidlik, kuid 
seda enam kumab läbi Haraldi poolt Edele sisestatud eestluse ja 
eestimeelsuse joon. Seda pidas Riipalu väga tähtsaks nii oma perekonnas kui 
kogu eestlaskonna hulgas välismaal. Veenvalt tõestab seda kogu tema 
tegevus Inglismaal peale sõda. 


Riipalu on öelnud Eesti sõdurite kohta: ,Tõsi küll, eestlased pole iialgi ajaloo 
kestel tundnud siidkinnastega silitamist. Seda ei tuntud ega tehtud ka selles 
sõjas. See on meie rahva iseloomujooni, mis pärinev meie tõust ja säilitatud 
aastasadu meie karmis saatuses". 


Toon lõpetuseks ära väljavõtte Eesti Hääles 1950.aastal ilmunud artiklist, kus 
kirjutatakse Alfons Rebasest ja Harald Riipalust. Igasugune võrdlemine on 
tegelikult tänamatu tegevus, aga Riipalut puudutava osa otsustasin siiski 
lugejani tuua. 


Riipalu on Rebase kõrval kuidagi hapram, õrnem, nagu tundelisemgi ja 
armastab elunähtuste puhul filosofeerida. Ta on justkui matemaatik, kes 
tahab kõike lahendada ja kõigele alust leida. Võib-olla on ta *lüürilisem" 
sellepärast, et tast pidi saama pastor. Kas ta kirikuõpetajana oleks aga 
kunagi eesti rahvale seda tähendanud, mida nüüd kolonelina tähendab, kes 
oma kodumaa rinnetel korduvalt otsekui ime läbi pääsenud ja kes Stalingradi 
väravate ees on kõik sõduri piinad, valud, vaprused ja alandused aga ka kõik 
sõdurirõõmud ja naljad kaasa teinud? 


Riipalu sõjameheteekonnast ei ole keegi raamatut kirjutanud. Ei ole seda 
teinud ka Riipalu ise, kuigi tema sulest ilmub lähemal ajal mälestusteraamat 
»Kui võideldi kodupinna eest". See on raamat, mis väärib võrdse koha 
V.Jürisaare raamatu kõrval. Kuid sellest loeme Riipalust enesest vähe, 
palju-palju vähem kui Rebasest Jürissaare raamatus. Olin rõõmus kui võisin 
käsikirja enne trükkimist lugeda. Juhtisin koloneli tähelepanu sellele, et ta 
peaks oma raamatus minaosale rohkem ruumi andma. ,Ei, milleks seda... 
Egas mina üksinda teinud midagi. Kui midagi tehti, siis tegid seda kõik, kes 
võitlesid minu üksuses..." naeratas Riipalu-sõjamees, nagu ta polekski 
sangar. Aga siis katkestas ta järsult oma kõneluse oma raamatust ja jutustas 
üksikasjalikult sellest dramaatilisest venelaste Pepsist ületulekust 1944.aasta 
talvel, mis Riipalu üksuse poolt kaheteistkümnendal tunnil likvideeriti, 
osaliselt sakslaste takistustest hoolimata." 


1944.aastal Eesti piiridel toimunud kaitselahingud on kangelastegu, milles 
osalesid ja kahjuks jätsid oma elu teiste hulgas väga paljud noored Eestimaa 
pojad. Kas oli see juhus või lihtsalt saatus või veel midagi muud, kuid täna 
saame öelda, et Harald Riipalu suured võidud ja teod sõjamehena jäid kõik 
Eesti piiridesse. Nii mõnelgi teisel suurel Eesti sõjamehel käskis sõjajumal 
tegusid teha ka väljaspool Eesti piire. Nad said hästi hakkama, aga just 
Riipalule langes ühe peategelase roll 1944.aasta Eesti kaitselahingutes. 


Harald Riipaluga seostuvad eelkõige kohad nagu Meerapalu ja Auvere. Ilma 
neid lahinguid võitmata oleks Eesti sõjaajalugu võinud olla täna oluliselt 
teistsugune. Kas julgeme öelda, et ka kogu eesti rahva saatus? Harald Riipalu 
poolt juhitud ja tema meeste poolt teostatud Meerapalu ja Auvere lahingute 
võitmine on ümberlükkamatu fakt. Seda ei suuda lõpuni varjata ka 
Nõukogude sõjaajalugu. 


Harald Riipalu kohta levivad negatiivsed legendid ja kuuldused on ju kõik 
rohkem või vähem hinnangute ja mälestuste vormis ehk mõjutatud suuresti 
ajast, situatsioonist või mõne üksikelamuse ajel antud hinnangust. Ühtegi 
faktilist ega käegakatsutavat tõestust negatiivsete kuulduste kohta täna ei 
ole. 


Auvere ja Meerapalu on aga faktid. Seega olgu kokkuvõtteks öeldud Harald 
Riipalu kohta: sellist ohvitseri annab läbi kogu Eesti ajaloo otsida! Neile, kes 
arvavad teisiti, tuletaksin veel kord meelde kohanimesid Meerapalu ja 
Auvere, ning ütleksin: ,Tehke järgi või..." 


Kõik Eesti kaitselahingutes osalenud mehed on väärt, et nende nimed jääksid 
alatiseks eestlaste mälestustesse. Mida rohkem me nendest teame, seda 
parem. Olgu see siis hea või halb. Nad olid ju kõik lihtsalt inimesed. Meie 
jaoks on see täna ju kõigest ajalugu. 


Harald Riipalu lugu on nende ridade kirjutaja tagasihoidlik panus selle 
eesmärgini jõudmise nimel. 

